Diskusia o porušovaní práv žien a násilí páchanom na ženách
Práva žien/Rovnosť príležitostí
Slovensko
2010-03-11 - 13:00
Diskusia v Európskom informačnom centre o porušovaní práv žien Násilie páchané na ženách, ohrozenie chudobou, obchodovanie s ľudskými bytosťami, nerovnosť v odmeňovaní, účasť ženy v politike - tieto témy najviac rezonovali na seminári pod názvom „Stop porušovaniu práv žien“, ktorý zorganizovala Informačná kancelária Európskeho parlamentu 5. marca.
Riaditeľ Informačnej kancelárie Európskeho parlamentu Róbert Hajšel v úvode seminára vyzdvihol prácu Európskeho parlamentu v oblasti dodržiavania práv žien a upozorňovania na ich porušovanie. „Hoci má Európsky parlament v tejto oblasti obmedzené kompetencie, od roku 1984 v ňom pracuje špecializovaný výbor pre práva žien a rodovú rovnosť,“ uviedol R. Hajšel.
Zároveň pripomenul kampaň „Červená karta nútenej prostitúcii“, ktorú v roku 2006 spustil EP počas konania svetového šampionátu vo futbale v Nemecku.
A. Záborská za lepšiu prevenciu a systematickú výchovu
Podľa poslankyne EP Anny Záborskej má väčšina foriem násilia páchaného na ženách a rovnako aj nerovnosť v odmeňovaní medzi pohlaviami korene v zlej sociálnej situácii.
Práve ženy v chudobe sú najviac ohrozené takýmito javmi, myslí si členka a bývalá predsedníčka výboru pre práva žien a rodovú rovnosť EP Anna Záborská
Roky sa podľa nej hovorí o tom, že ľudské práva žien sa nedodržiavajú. „Hovorí sa síce o tom, prečo sa nám ich nedarí dodržiavať, ale nevenujeme sa príčinám,“ povedala poslankyňa.
„V marci uplynie 10 rokov od vyhlásenia Lisabonskej stratégie, ktorá mala z Európy spraviť najkonkurencieschopnejšiu ekonomiku na svete a teraz, keď by sme už mali sláviť nejaké úspechy vyhlásime Európsky rok boja proti chudobe a sociálnemu vylúčeniu.....asi niečo robíme zle,“ vyhlásila poslankyňa.
Podľa nej je „hanbou, že v 21. storočí musíme hovoriť o najelementárnejších ľudských právach“.
Riešenie vidí v systematickej výchove od útleho veku.
Viac pozornosti je podľa jej slov potrebné venovať aj prevencii. „Je potrebné hovoriť o úspešných príkladoch prevencie násilia.
Súdržnosť môže pomôcť zlepšiť postavenie ženy v spoločnosti,“ povedala poslankyňa Záborská.
E. Bauer: Tolerancia spoločnosti voči prostitúcii je stále vysoká
Na margo nerovnosti v odmeňovaní poslankyňa EP Edit Bauer uviedla, že ak pretrvá súčasný vývoj, na prekonanie nebude stačiť ani 100 rokov. „Rozdiely sa nezačínajú, keď mladí muži a ženy nastupujú do práce, ale keď sa žena vracia z prvej materskej dovolenky“, uviedla poslankyňa.
„Každý druhý týždeň na Slovensku v dôsledku domáceho násilia zahynie jedna žena“, povedala poslankyňa.
V Európe sa navyše udomácňujú niektoré formy násilia na ženách, ktoré nám nie sú známe, napríklad takzvané vraždy zo cti.
Podľa štatistík špecializovaných agentúr OSN o násilí páchanom na ženách, chýba vo svet 60 miliónov žien v dôsledku vedomého a selektívneho zbavovania sa dievčat a žien - potraty či vraždy, uviedla Bauer.
Poslankyňa EP sa dotkla aj problematiky obchodovania s ľuďmi. „Väčšina obetí sú ženy...Je to tretí najväčší biznis po zbraniach a drogách,“ uviedla E. Bauer.
Najväčším problémom je podľa poslankyne otázka dopytu. „V prípade prostitúcie je tolerancia spoločnosti stále vysoká.
Kým nebudeme schopní zlomiť dopyt, bude to pokračovať,“ povedala poslankyňa EP.
I. Belohorská: Kvóty nie sú cestou na vyššiu účasť žien v politike
Irena Belohorská, poslankyňa EP v rokoch 2004 až 2009 a zástupkyňa Únie žien Slovenska otvorila tému žien v politike.
Ženy podľa nej nechcú vystaviť svoju rodinu prílišnému tlaku.
Otázka kvót rezonuje v Európskom parlamente aj v Rade Európy, toto však podľa nej nie je cesta ako zvýšiť účasť žien v politike.
Zároveň upozornila na napodobňovanie modelov násilného správania, ktoré je prezentované v médiách. „Psychológ vám povie, že 4 % ľudí reaguje podľa modelov, preto sa niekedy stáva, že muž, ktorý predtým nemal násilné sklony koná skratovo, lebo má niekde zafixované, že tak koná „správny chlap“.
Kritizuje prílišnú medializáciu tragických prípadov, kedy manžel zabije ženu, keď mu je neverná.
Víta ale, že dnes je v porovnaní s minulosťou v prípadoch domáceho násilia už veľmi aktívna aj polícia.
Aj s vymáhaním výživného je už podľa nej situácia lepšia.
Pomoc obetiam násilia a situácia žien
Pomoc od občianskeho združenia „Pomoc pre obete násilia“, ktorého výkonnou riaditeľkou je Jana Šípošová prešlo už minimálne 6000 žien, všetko obete rôznych trestných činov (nie len domáceho násilia).
Kampaň „Piata žena“ podľa jej slov prispela k tomu, že sa v tom čase podarilo presadiť novú legislatívu, ktorá umožnila lepšie pomáhať obetiam domáceho násilia a naštartovala postupnú zmenu povedomia a verejnej mienky. „Pomoc obetiam násilia“ sa snaží o to, aby všetky zložky záchranného systému už pri prvom kontakte s obetami vedeli ľudom dať kontakt, na koho sa môžu obrátiť o pomoc, ak ju budú potrebovať, či už psychologickú alebo právnu. „To čo sa najviac snažím udržať je celoslovenská poradenská telefonická linka“, uviedla Jana Šipošová.
Mária Demeterová z Katolíckeho hnutia žien Slovenska sa podelila o skúsenosti z terénnej práce so ženami. „Mala som možnosť vidieť aká je naozaj situácia žien na úplnom sociálnom dne....
Oni ani nemali strechu nad hlavou,“ povedala M. Demeterová. „Niekedy si hovorím, že tá možnosť voľby ženy, o ktorej tu často hovoríme... či to, že sa za to právo na potrat toľko bojuje, nevyhovuje aj tej druhej strane.
Rozprávala som sa so ženou, ktorá bola dva dni po interrupcii a tá mi povedala: Keby mi len jedna osoba bola dala nádej, že to zvládnem, že mám niekoho, na koho sa môžem obrátiť, tak by som sa asi rozhodla inak,“ dodala.
V diskusii zaznela okrem iného aj otázka, či stojí za to pracovať s páchateľmi násilia.
Podľa Márie Demeterovej už isté občianske združenie, ktoré takto pilotne pracuje dosahuje dobré výsledky.
Sociálne mimovládne organizácie, ktoré by to tiež chceli robiť však podľa Jany Šípošovej zase brzdí administratíva a náročná finančná situácia.
Irena Belohorská pripomenula, že pojem násilník v tejto súvislosti ide naprieč všetkými sociálnymi vrstvami. „Mnohokrát je slovník vysokoškolsky vzdelaného muža voči žene oveľa horší ako jednoduchého človeka“.
Komplikovaná situácia je podľa nej aj pri duševnom násilí, ktoré takmer nemožno dokázať. „Pri duševnom násilí, ktoré nezriedka končí tragickejšie, by som dokonca povedala, že víťazí slabšie pohlavie.“
Pod pojmom násilie na ženách sa rozumie porušovanie ľudských práv žien, a to práva na život, práva na bezpečnosť, práva na dôstojnosť a práva na fyzickú a duševnú integritu.
Európsky parlament 26. novembra 2009 schválil uznesenie o odstránení násilia páchaného na ženách, ktoré predložil Výbor EP pre práva žien a rodovú rovnosť.
Násilie páchané mužmi na ženách je štrukturálnym a široko rozšíreným problémom, pričom tento jav vplýva na obete a páchateľov bez ohľadu na vek, vzdelanie, príjem alebo spoločenské postavenie a súvisí s nerovnomerným rozdelením moci medzi ženami a mužmi v našej spoločnosti, píše sa v prijatom uznesení.
20100311IPR70423 Uznesenie Európskeho parlamentu z 26. novembra 2009 o odstránení násilia páchaného na ženách
SK
1
PHOTO
20100311PHT70451.jpg
-//EP//TEXT TA P7-TA-2009-0098 0 NOT XML V0//SK
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
