BRIEFING: Najdôležitejšie body zasadnutia EP 6. - 7. júna 2007
2007-06-01 - 09:33
Júnovým plenárnym zasadnutím vstúpi do platnosti mandát 18 bulharských europoslancov, ktorí boli zvolení v bulharských voľbách do EP 20. mája tohto roku.
V stredu 6. júna ich preto na pôde EP privíta jeho predseda H.G. Pöttering.
Poslanci počas dvoch dní zasadnutia pléna prerokujú viacero dôležitých správ. Ide napríklad o správu, ktorá sa zaoberá návrhom nariadenia na zriadenie vízového informačného systému, t.j. spoločnej databázy, ktorá má slúžiť na výmenu údajov medzi členskými krajinami EÚ o vízových žiadostiach občanov tretích krajín.
Problematika udeľovania víz občanom tretích krajín sa spomína aj v iniciatívnej správe, ktorá sa venuje postaveniu umelcov pri výkone ich povolania v rámci EÚ .
Okrem požiadavky na zlepšenie pracovných podmienok európskych umelcov sa totiž v tejto správe spomína aj dôležitosť udeľovania špeciálnych krátkodobých víz pre hosťujúcich umelcov pochádzajúcich z krajín mimo Únie.
EP bude tiež odsúhlasovať svoje stanovisko k rozhodnutiu Rady o uplatňovaní európskej legislatívy súvisiacej so Schengenským informačným systémom (SIS) v nových členských štátoch.
Rozhodnutie má zabezpečiť, aby žiadna členská krajina neprišla o možnosť stať sa plnohodnotným účastníkom schengenského priestoru.
O ďalšom postupe Únie pri riešení obsahu budúcej Ústavnej zmluvy budú poslanci hovoriť v rozprave k správe, ktorá vyzýva Európsku radu, aby na júnovom summite v Bruseli dosiahla v otázke inštitucionálnych zmien dohodu.
Okrem toho sa touto problematikou bude EP zaoberať aj počas vyhlásenia Rady a Európskej komisie o prípravách bruselského summitu.
Vyhlásenie je v programe pléna zaradené na štvrtok 7. júna.
Ďalšie z vyhlásení v pléne sa bude týkať situácie na Blízkom východe , pričom účasť na diskusii prisľúbil najvyšší predstaviteľ EÚ pre oblasť spoločnej zahraničnej a bezpečnostnej politiky, Javier SOLANA .
V rámci konzultačného postupu sa budú europoslanci zaoberať návrhom nariadenia, ktoré má stanoviť nové pravidlá finančnej pomoci pre trh s ovocím a zeleninou .
Cieľom je posilniť konkurencieschopnosť tohto odvetvia poskytnutím flexibilných foriem pomoci, ktoré by boli prispôsobené jednotlivým produktom a rozličným podmienkam členských krajín.
20070510BRI06564
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20070510BRI06564 FULL-TEXT DOC XML V0//SK
-//EP//TEXT IM-PRESS 20070510BRI06564 ITEM-001-SK DOC XML V0//SK
Inštitúcie
EP privíta nových bulharských europoslancov
2007-06-01 - 09:33
Júnovým plenárnym zasadnutím vstúpi do platnosti mandát 18 bulharských europoslancov, ktorí boli zvolení v bulharských voľbách do EP 20. mája tohto roku.
V stredu 6. júna ich na pôde EP oficiálne privíta jeho predseda H.G. Pöttering.
Noví poslanci však budú na svojich postoch pôsobiť len dva roky, teda do najbližších európskych volieb stanovených pre všetkých 27 členských krajín Únie na jún 2009.
Prvých bulharských volieb do EP sa zúčastnilo 28,6 % oprávnených voličov.
V hlasovaní si zvolili 18 poslancov zastupujúcich päť politických strán, ktoré sa v EP začlenia do štyroch z jeho ôsmych politických skupín.
Šiesti zvolení europoslanci už skúsenosti s EP majú, keďže v ňom od roku 2005 až doposiaľ pôsobili ako tzv. poslanci - pozorovatelia.
Piati poslanci zvolení za bulharskú stranu Občania za európsky vývoj Bulharska (GERB) sa začlenia do najväčšej politickej skupiny EP - Európskej ľudovej strany/Európskych demokratov , ďalší piati poslanci z bulharskej Európskej socialistickej platformy (PES) obohatia rady druhej najsilnejšej frakcie EP - Strany európskych socialistov .
Počtom tretia najväčšia politická skupina EP, Aliancia liberálov a demokratov za Európu získala bulharskými voľbami tiež päť poslaneckých mandátov, ktoré však pochádzajú z dvoch rôznych bulharských politických skupín - štyria z týchto poslancov boli zvolení za bulharské Hnutie za práva a slobody (MRF) a jeden za Národné hnutie Simeona II (NMS II).
Bulharskými voľbami do EP sa poslinila aj pozícia poslednej vzniknutej politickej skupiny EP vystupujúcej pod názvom Identita, tradícia a suverenita , ku ktorej pribudnú traja poslanci za bulharskú stranu Ataka.
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20070510BRI06564 FULL-TEXT DOC XML V0//SK
-//EP//TEXT IM-PRESS 20070510BRI06564 ITEM-COVER-SK DOC XML V0//SK
-//EP//TEXT IM-PRESS 20070510BRI06564 ITEM-002-SK DOC XML V0//SK
Spravodlivosť a vnútorné veci
Schengenský informačný systém pre nových členov EÚ
2007-06-01 - 09:33
EP bude hlasovať o správe, ktorá vyjadruje podporu rozhodnutiu Rady o uplatňovaní európskej legislatívy súvisiacej so Schengenským informačným systémom (SIS) v nových členských štátoch.
Rozhodnutie má zabezpečiť, aby žiadna členská krajina neprišla o možnosť stať sa plnohodnotným účastníkom schengenského priestoru.
Správu o uplatňovaní ustanovení schengenského acquis, týkajúcich sa Schengenského informačného systému, predkladá portugalský poslanec Carlos COELHO (EPP-ED, PT).
Vzhľadom na to, že táto problematika spadá pod konzultačný schvaľovací postup, má postoj EP pre Radu odporúčací charakter.
Parlament odporúča schválenie spomínaného rozhodnutia, no podotýka, že ide len o prvý krok.
Posledný krok sa podľa spravodajcu urobí až po ukončení hodnotení SIS, ktoré by mali začať 16. septembra 2007 a byť ukončené do novembra 2007.
"Očakávame, že Parlament bude zapojený do konzultácií o rozhodnutí, ktoré sa bude týkať zrušenia kontrol na vnútorných hraniciach", uvádza spravodajca v dôvodovej časti správy.
EP v správe Radu vyzýva, aby v prípade akéhokoľvek úmyslu podstatne zmeniť text predložený na konzultáciu, takýto krok opätovne konzultovala s Parlamentom.
Schengenský informačný systém je databáza, ktorá umožňuje kooperáciu kompetentných úradov jednotlivých členských štátov prostredníctvom výmeny informácií, automatizovaného prenosu dát a koordinovanej implementácie rôznych predpisov.
Slúži na evidenciu a vyhľadávanie osôb a vecí voľne sa pohybujúcich v rámci „územia Schengenu“.
Systém SIS II má nahradiť terajší SIS, ktorý funguje už od deväťdesiatych rokov minulého storočia a je obmedzený na použitie maximálne 18 krajinami.
Nový systém je preto jednou z nevyhnutných podmienok pre zrušenie hraničných kontrol medzi všetkými „starými“ a „novými“ členskými krajinami EÚ.
Spustenie SIS II bolo pôvodne naplánované na marec 2007, Komisia však musela kvôli oneskoreniu predložiť nový časový plán, ktorý počíta so spustením SIS II k 17. decembru 2008.
Vzhľadom na nespokojnosť nových členských štátov s týmto oneskorením sa portugalská vláda rozhodla predložiť návrh poskytujúci prechodné riešenie a umožniť novým štátom napojiť sa na SIS v roku 2007.
V septembri minulého roku bol preto ohlásený tzv.
"SISone4ALL" - systém vytvorený naklonovaním portugalského vnútroštátneho systému, ktorý by mal umožniť a pomôcť novým členom napojiť sa na centrálnu SIS do decembra 2007.
To znamená, že v priebehu prechodného obdobia budú Slovensko, Česká republika, Slovinsko, Maďarsko, Poľsko, Estónsko, Lotyšsko, Litva, Malta a Portugalsko zdieľať jednorazovo vyvinutý systém, ktorý bude po naklonovaní zavedený v tých nových členských štátoch, ktoré o to požiadajú.
Nové štáty budú musieť samy investovať do prístrojov, ktoré by mali byť neskôr spôsobilé na využitie pre SIS II.
Očakáva sa, že projekt bude pripravený 31. augusta 2007.
Na základe posúdenia systému nových členov by tí, ktorí dostanú pozitívny výsledok, mali otvoriť svoje vnútrozemské a námorné hranice k 31. januáru 2008 a vzdušné hranice k 29. marcu toho istého roku.
Carlos COELHO EPP-ED PT Dokument: Správa o uplatňovaní ustanovení schengenského acquis týkajúcich sa Schengenského informačného systému v Českej republike, Estónskej republike, Lotyšskej republike, Litovskej republike, Maďarskej republike, Maltskej republike, Poľskej republike, Slovinskej republike a Slovenskej republike
Číslo: A6-0204/2007
Procedúra: Konzultačný postup Text návrhu správy (A6-0204/2007) EP hlasoval o Schengenskom informačnom systéme (október 2006)
-//EP//TEXT REPORT A6-2007-0204 0 NOT XML V0//SK
-//EP//TEXT IM-PRESS 20061020IPR11865 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20070510BRI06564 FULL-TEXT DOC XML V0//SK
-//EP//TEXT IM-PRESS 20070510BRI06564 ITEM-001-SK DOC XML V0//SK
-//EP//TEXT IM-PRESS 20070510BRI06564 ITEM-003-SK DOC XML V0//SK
Spravodlivosť a vnútorné veci
Spolupráca EÚ v oblasti víz, ochrany osobných údajov a boja proti trestnej činnosti
2007-06-01 - 09:33
Poslanci EP prerokujú v rámci spoločnej rozpravy v Bruseli štyri správy, ktoré sa zaoberajú otázkou cezhraničnej spolupráce členských krajín EÚ v oblasti boja proti terorizmu a trestnej činnosti.
Dve z nich sa zameriavajú špeciálne na problematiku vízového systému a ochrany osobných údajov.
Vízový informačný systém
Vízovým informačným systémom sa zaoberajú dve z predložených správ, obe pochádzajúce od spravodajkyne Sarah LUDFORD (ALDE, UK).
Jedna sa venuje návrhu nariadenia o vytvorení Vízového informačného systému (ktorého znenie bolo vopred dojednané s Radou s cieľom urýchlenia jeho vstupu do platnosti), druhá sa zaoberá otázkou využívania VIS príslušnými orgánmi členských krajín.
Táto druhá správa je schvaľovaná v rámci konzultačného postupu, pri ktorom má EP len poradnú právomoc.
Spomínaný návrh nariadenia je zameraný na vytvorenie Vízového informačného systému (VIS) - spoločnej databázy, ktorá má slúžiť na výmenu údajov medzi členskými krajinami EÚ o vízových žiadostiach občanov tretích krajín.
Systém by mal okrem iného zabrániť tzv. "vízovej turistike", pri ktorej sa žiadateľ o víza, ktorý neuspel v jednej Schengenskej krajine, snaží tieto víza opätovne získať podaním žiadosti v inej členskej krajine Schengenu.
VIS by mal tiež napomáhať odhaľovať pašovanie a podvody na vonkajších hraniciach EÚ, pomáhať pri identifikácií tých, ktorí nespĺňajú podmienky vstupu do krajín Schengenu alebo pobytu v nich, uľahčiť zavedenie azylového nariadenia Dublin II a napomôcť predchádzať hrozbám voči vnútornej bezpečnosti členských štátov Únie.
Údaje uchovávané a spracovávané v novom systéme v rámci žiadostí o víza budú obsahovať biometrické údaje (fotografie a odtlačky prstov), ako aj písomné informácie (meno, adresu, povolanie žiadateľa, miesto a dátum podania jeho žiadosti a tiež akékoľvek rozhodnutia vykonané členským štátom oprávneným vydať, zamietnuť, anulovať, odobrať alebo predĺžiť dané vízum).
Návrh nariadenia v tejto súvislosti zdôrazňuje, že s biometrickými údajmi sa bude nakladať pri dodržiavaní prísne stanovených podmienok.
Každá žiadosť o víza by mala byť držaná vo VIS maximálne po dobu 5 rokov.
Prístup k databázam VIS má mať stály Riadiaci úrad pre spravovanie údajov, ktorý bude financovaný z rozpočtu Únie, a presne určené osoby národných vízových, hraničných, imigračných azylových a bezpečnostných orgánov.
Na písomné požiadanie bude prístup umožnený aj iným určeným orgánom členských štátov a Europolu, no jedine v prípade, že by to mohlo prispieť k zabráneniu alebo vyšetrovaniu teroristických skutkov a iných vážnych trestných činov.
Ich prístup k údajom VIS však nebude priamy, ale prostredníctvom centrálnych prístupových miest, ktoré budú musieť kontrolovať, či boli splnené všetky dôležité podmienky na sprístupnenie údajov.
Čo sa týka prevodu údajov do tretích krajín alebo medzinárodných organizácií, ten môže podľa nariadenia nastať len v prípade "výnimočného stavu, výhradne pre zabránenie a odhalenie teroristických alebo iných závažných kriminálnych činov" a len so súhlasom členského štátu, ktorý údaje vložil.
Sarah LUDFORD ALDE GB Fausto CORREIA PSE PT Martine ROURE PSE FR Dokument: Vízový informačný systém (VIS)
Číslo: A6-0194/2007
Procedúra: Postup spolurozhodovania 1. čítanie
Dokument: Prístup do vízového informačného systému (VIS) na účely konzultácie
Číslo: A6-0195/2007
Procedúra: Konzultačný postup
Dokument: Zmluva z Prüm: Zintenzívnenie cezhraničnej spolupráce najmä v boji proti terorizmu a cezhraničnej trestnej činnosti
Číslo: A6-0207/2007
Procedúra: Konzultačný postup
Dokument: Ochrana osobných údajov
Číslo: A6-0205/2007
Procedúra: Konzultačný postup Text návrhu správy (A6-0194/2007) Text návrhu správy (A6-0195/2007) Text návrhu správy (A6-0207/2007) Text návrhu správy (A6-0205/2007)
-//EP//TEXT REPORT A6-2007-0194 0 NOT XML V0//SK
-//EP//TEXT REPORT A6-2007-0195 0 NOT XML V0//SK
-//EP//TEXT REPORT A6-2007-0207 0 NOT XML V0//SK
-//EP//TEXT REPORT A6-2007-0205 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20070510BRI06564 FULL-TEXT DOC XML V0//SK
-//EP//TEXT IM-PRESS 20070510BRI06564 ITEM-002-SK DOC XML V0//SK
-//EP//TEXT IM-PRESS 20070510BRI06564 ITEM-004-SK DOC XML V0//SK
Kultúra
EP žiada viac sociálnej ochrany pre umelcov cestujúcich za povolaním v rámci EÚ
2007-06-01 - 09:33
Európsky parlament prerokuje iniciatívnu správu o sociálnom postavení umelcov, ktorá hovorí o potrebe zlepšenia ich pracovných podmienok, ako aj o nutnosti poskytnúť im viac informácií o prenose sociálnych práv pri výkone ich povolania v rámci Únie.
Poslanci pre umelcov okrem iného požadujú lepšiu sociálnu ochranu a zavedenie špeciálnej elektronickej karty sociálneho zabezpečenia.
Iniciatívna správa poslankyne Claire GIBAULT (ALDE, FR) upozorňuje na problémy, s ktorými sa európski umelci denno-denne stretávajú pri výkone ich povolania - či už ide o snahu vystupovať v zahraničí, alebo o prenos ich sociálnych práv. Zvyšovanie medzinárodnej spolupráce v rôznych sférach umenia totiž viedlo k prirodzenému zvyšovaniu mobility umelcov, čo podľa EP zintenzívňuje aj potrebu vyjasnenia ich právneho štatútu.
Správa pritom poukazuje na to, že v niektorých členských štátoch určité kategórie umelcov vôbec nepožívajú právny status a často si nie sú ani vedomí svojich práv vyplývajúcich z existujúcej európskej legislatívy.
Parlament preto nalieha na Európsku komisiu, aby v spolupráci so zástupcami umeleckých oborov vypracovala praktickú príručku, ktorá by obsahovala všetky platné právne ustanovenia týkajúce sa zdravotného poistenia, príspevkov v prípade straty zamestnania, a podobných praktických tém.
Poslanci tiež žiadajú Komisiu, aby spustila pilotný projekt, ktorým by zaviedla európsku elektronickú kartu sociálneho zabezpečenia vydanú špeciálne pre európskych umelcov.
Pre uľahčenie mobility umelcov navrhuje správa zavedenie európskeho profesijného registra umelcov (databázy podobnej systému EUROPASS, spustenej v roku 2004 s cieľom vzájomného uznávania kvalifikácií), v ktorom by boli uvedené údaje o ich súčasných a predošlých pracovných zmluvách a získaných kvalifikáciách s cieľom uľahčiť ich prístup k pracovným ponukám.
Správa zdôrazňuje aj dôležitosť výučby umeleckých činností a apeluje na členské štáty EÚ, aby zintenzívnili vzdelávanie učiteľov umeleckých oborov a vytvorili špecializované vzdelávacie štruktúry pre ľudí pracujúcich v oblasti kultúry.
Víza pre umelcov z tretích krajín
Poslanci sa v správe venujú aj problémom, ktorým čelia umelci z tretích krajín, predovšetkým pri pozvaniach na vystúpenia v Únii, v súvislosti s udeľovaním víz a pracovných povolení.
Parlament v tejto súvislosti Európsku komisiu žiada, aby prehodnotila súčasný vízový režim a navrhla nové celoeurópske pravidlá, ktoré by umožnili udeľovanie špeciálnych dočasných víz pre umelcov, tak, ako to už uplatňujú niektoré členské krajiny.
Claire GIBAULT ALDE FR Dokument: Správa o sociálnom štatúte umelcov
Číslo: A6-0199/2007
Procedúra: Iniciatívna správa Text návrhu správy (A6-0199/2007)
-//EP//TEXT REPORT A6-2007-0199 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20070510BRI06564 FULL-TEXT DOC XML V0//SK
-//EP//TEXT IM-PRESS 20070510BRI06564 ITEM-003-SK DOC XML V0//SK
-//EP//TEXT IM-PRESS 20070510BRI06564 ITEM-005-SK DOC XML V0//SK
Rozpočet
Predbežné odhady rozpočtu EP na rok 2008
2007-06-01 - 09:33
EP sa bude na júnovom zasadnutí v Bruseli zaoberať správou o odhade príjmov a výdavkov Európskeho parlamentu na rozpočtový rok 2008.
Jej text okrem iného navrhuje, aby bol rozpočet Parlamentu oproti roku 2007 navýšený o 2,1 %, čo je však menšia čiastka, než akú navrhuje predsedníctvo EP.
Spravodajca Ville ITÄLÄ (EPP-ED, FI) v predloženej správe navrhuje, aby bol rozpočet EP stanovený vo výške 1 427 400 000 eur, čo oproti rozpočtu na rok 2007 predstavuje nárast o 2,1 %.
Táto suma je však o 64 000 000 EUR nižšia, než suma, ktorú navrhlo Predsedníctvo EP (orgán riadiaci vnútorné fungovanie Parlamentu, zložený z predsedu, 14 podpredsedov a 6 kvestorov EP).
Prostriedky na informácie
V oblasti výdavkov na informačnú politiku správa berie na vedomie návrhy na pridelenie celkovej sumy 41 800 000 EUR pre túto oblasť, z ktorých je 10 300 000 EUR určených na informačnú kampaň v súvislosti s európskymi voľbami v júni 2009.
Vzhľadom na to, že akcie navrhované v súvislosti s kampaňou však nebudú stanovené do konca roka 2007, správa požaduje presunúť celú túto sumu do kapitoly 100 ("Predbežne vyčlenené rozpočtové prostriedky") a podľa toho znížiť príslušné rozpočtové riadky.
Navrhovaný text tiež podotýka, že jedným z najefektívnejších spôsobov zvyšovania povedomia občanov EÚ o činnosti Európskeho parlamentu by mohlo byť vytvorenie špecifického programu podobného pozývaniu skupín návštevníkov poslancami EP, ktorý by sa ale zameriaval na malé a miestne médiá.
Vyzýva preto kvestorov EP, aby preskúmali, či je možné poskytnúť každému poslancovi primerané prostriedky na to, aby si mohli na návštevu do Európskeho parlamentu pozývať aj novinárov pôsobiacich na miestnej úrovni.
Iné náklady
Správa konštatuje, že odhady nákladov na telekomunikačné služby v EP približne zodpovedajú odhadom na rok 2005, zatiaľ čo skutočné náklady od roku 2004 každoročne klesajú z dôvodu využívania nových technológií.
V tejto súvislosti navrhovaný text vyzýva generálneho tajomníka Parlamentu, aby Výboru EP pre rozpočet podal správu o využívaní nových technológií VOIP (hlas cez internet) na ďalšie zníženie nákladov na telekomunikácie.
Čo sa týka služobných ciest zamestnancov EP, vyplývajúcich najmä z nutnosti cestovať každomesačne na zasadnutia EP do Štrasburgu, správa spomína možnosť ich znižovania, pri väčšom využívaní nových technológií (napr. videokonferencií).
Text správy preto navrhuje obmedziť rozpočtové prostriedky pridelené v článku 3 0 0 („Náklady na služobné cesty zamestnancov“) na úroveň rozpočtu na rok 2007 a zapísať zvýšenie vo výške 1 490 000 EUR, požadované na rok 2008, do kapitoly 100 („Predbežne vyčlenené rozpočtové prostriedky“).
Užšie vzťahy s národnými parlamentmi
EP vyjadruje v správe presvedčenie, že je potrebné posilniť vzťah medzi poslancami Európskeho parlamentu a poslancami národných parlamentov EÚ, ako aj demokraticky zvolenými parlamentmi tretích krajín, a v tejto súvislosti vyjadruje ochotu podporiť navrhovaný program výmen informácií s národnými parlamentmi.
Ville ITÄLÄ EPP-ED FI Dokument: Správa o odhade príjmov a výdavkov Európskeho parlamentu na rozpočtový rok 2008
Číslo: A6-0202/2007
Procedúra: Rozpočet Text návrhu správy (A6-0202/2007)
-//EP//TEXT REPORT A6-2007-0202 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20070510BRI06564 FULL-TEXT DOC XML V0//SK
-//EP//TEXT IM-PRESS 20070510BRI06564 ITEM-004-SK DOC XML V0//SK
-//EP//TEXT IM-PRESS 20070510BRI06564 ITEM-006-SK DOC XML V0//SK
Poľnohospodárstvo
Finančná pomoc pre pestovateľov zeleniny a ovocia
2007-06-01 - 09:33
EP sa bude v rámci konzultačného postupu zaoberať návrhom nariadenia, ktoré má stanoviť nové pravidlá finančnej pomoci pre trh s ovocím a zeleninou.
Cieľom je posilniť konkurencieschopnosť tohto odvetvia poskytnutím flexibilných foriem pomoci, ktoré by boli prispôsobené jednotlivým produktom a rozličným podmienkam členských krajín.
To všetko by sa malo uskutočniť bez navyšovania európskeho rozpočtu.
Vzhľadom na problémy, ktoré ťažia európsky trh s ovocím a zeleninou (najmä klesajúcu spotrebu, nárast dovozu a pokles cien spôsobený tlakom zo strany veľkých distribútorov) sa Európska komisia rozhodla v januári 2006 navrhnúť nariadenie, ktoré by situáciu riešilo.
Jeho cieľom je podporiť konkurencieschopnosť uvedeného odvetvia poskytnutím väčšieho vplyvu organizáciám výrobcov, začlenením rôznych súčasných foriem pomoci pod režim jednotnej platby na hektár plochy (bez závislosti na objeme výroby), zlepšením ochrany životného prostredia a podporou spotreby.
Nová organizácia trhu by pritom mala zostať vzhľadom k predchádzajúcim rokom "rozpočtovo neutrálna".
EP v správe Márie Isabel SALINAS GARCÍA (PES, ES) všeobecný zámer reformy navrhnutej Komisiou podporuje, no vyslovuje presvedčenie, že požiadavku rozpočtovej neutrality je možné zachovať aj pri poskytnutí o niečo flexibilnejšej podpory než akú navrhuje EK, "šitej na mieru" potrebám výrobcov (predovšetkým v období kríz).
Vzhľadom na to, že Parlament sa k nariadeniu vyjadruje v rámci konzultačného a nie spolurozhodovacieho schvaľovacieho procesu, má jeho postoj pre Radu len odporúčací charakter.
Záručný fond pre riešenie závažných kríz
Poslanci v správe opätovne pripomínajú myšlienku vytvorenia Záručného fondu, o ktorej hovorili už v iniciatívnej správe z mája 2005.
Sú totiž presvedčení, že členské krajiny by mali vytvoriť záručné fondy, ktoré by boli z dvoch tretín financované Európskou úniou a z jednej tretiny organizáciami výrobcov.
Fondy by boli pritom prístupné aj výrobcom, ktorí nie sú členmi spomínaných organizácií.
Navrhujú tiež vytvorenie orgánu pre monitorovanie cien s cieľom lepšieho predvídania možných kríz.
Flexibilná podpora prispôsobená výrobcom
Správa tvrdí, že je nutné nájsť riešenie vhodné pre nové členské krajiny, ktorých výrobky sú podporované menej a v ktorých sa organizácie výrobcov rozvíjajú ťažšie vzhľadom k relatívne nedávnemu zrušeniu socialistických družstiev.
Poslanci preto požadujú zavedenie špeciálnej podpory vypočítavanej na hektár pôdy pre jahody, maliny, čerešne a bobuľové plody na základe modelu, ktorý v súčasnosti platí pre producentov orechov.
Poskytnutá podpora by predstavovala 120,75 eur na hektár pôdy, pričom by bola poskytovaná na plochu maximálnej rozlohy 165 000 hektárov.
Rozpočet EÚ by táto pomoc stála 20 miliónov eur za rok.
Viac kontroly pre dovoz, lepšie záruky pre spotrebiteľov
Poslanci si okrem toho želajú aj sprísnenie kontrol tovaru dováženého z krajín mimo EÚ a požadujú vyššie štandardy čo sa týka kvality a označovania tovaru.
EK by sa podľa nich preto mala zamýšľať nad zavedením "európskej značky kvality" výrobkov.
María Isabel SALINAS GARCÍA PSE ES Dokument: Správa o osobitných pravidlách pre sektor ovocia a zeleniny
Číslo: A6-0183/2007
Procedúra: Konzultačný postup Text návrhu správy (A6-0183/2007)
-//EP//TEXT REPORT A6-2007-0183 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20070510BRI06564 FULL-TEXT DOC XML V0//SK
-//EP//TEXT IM-PRESS 20070510BRI06564 ITEM-005-SK DOC XML V0//SK
-//EP//TEXT IM-PRESS 20070510BRI06564 ITEM-007-SK DOC XML V0//SK
Ústava
EP žiada v ústavných otázkach Únie jasný plán reforiem
2007-06-01 - 09:33
EP prerokuje na júnovom zasadnutí v Bruseli iniciatívnu správu, ktorá sa zaoberá ďalším postupom Únie pri riešení obsahu Ústavnej zmluvy.
Poslanci v texte odkazujú, že zamietnu akúkoľvek dohodu o novej zmluve, ktorá by nebola priamo zameraná na zlepšenie občianskych práv, demokratickosti a transparentnosti Únie.
V tejto súvislosti EP vyzýva Európsku radu, aby v otázke inštitucionálnych zmien dosiahla na júnovom summite dohodu.
Poslanci správou Enrique BARONA CRESPA (PES, ES) a Elmara BROKA (EPP-ED, DE) vyzývajú Európsku radu, aby čo najskôr zvolala medzivládnu konferenciu za účelom dosiahnutia dohody o inštitucionálnych reformách a žiadajú, aby bol Európsky parlament do jej práce plne zapojený.
Správa upozorňuje, že EP odmietne akýkoľvek výsledok rokovaní, ktorý by v porovnaní s Ústavnou zmluvou viedol k zníženiu ochrany občianskych práv, či k obmedzeniu demokratickosti, transparentnosti a efektivity fungovania Únie.
V záujme dosiahnutia pozitívneho výsledku bude EP podľa správy udržiavať počas celej medzivládnej konferencie kontakt s národnými parlamentmi, Výborom regiónov a Hospodárskym a sociálnym výborom.
Poslanci v správe požadujú, aby boli v budúcej dohode o inštitucionálnych reformách zachované všetky základné princípy obsiahnuté v prvej časti Ústavnej zmluvy.
Za nevyhnutnú považujú aj Listinu základných práv. Dohoda má podľa správy ďalej obsahovať uznanie hodnôt, na ktorých je EÚ založená, posilnenie účasti občanov na politickom živote Únie, vyjasnenie kompetencií Únie a členských štátov, a dodržiavanie zásady subsidiarity a úlohy národných parlamentov.
Výsledok medzivládnej konferencie musí pritom podľa EP brať do úvahy všetky otázky, ktoré vyvstali v priebehu tzv. "obdobia reflexie", vyhlásenom po neúspešných referendách o Ústavnej zmluve vo Francúzsku a Holandsku.
Poslanci žiadajú členské štáty EÚ, aby sa dohodli na spoločnom postupe v oblasti riešenia problému klimatických zmien, energetickej bezpečnosti, migračnej politiky, boja proti terorizmu, ďalšieho rozširovania Únie, európskeho sociálneho modelu a hospodárskych politík v eurozóne.
Pre uľahčenie schválenia novej dohody o inštitucionálnych reformách navrhujú poslanci členským štátom zladiť svoje ratifikačné postupy a umožniť tak spoločné zavŕšenie ratifikačného procesu nového textu do konca roku 2008.
O téme revízie zmlúv a procese reforiem EÚ sa bude v EP hovoriť aj počas vyhlásenia Rady a Európskej komisie, ktoré sa uskutoční vo štvrtok 7. júna .
Europoslanci na ňom prediskutujú prípravu zasadnutia Európskej rady, ktorá sa koná 21.-22. júna v Bruseli.
Okrem témy Ústavnej zmluvy by summitu mali dominovať otázky imigračnej politiky, vstupu "nových" členských krajín EÚ do Schengenskej zóny, boja proti terorizmu, zahraničnopolitické témy a problematika hospodárskych a sociálnych politík v Únii, vrátane poštových služieb, zdravotníctva a klimatických zmien.
Elmar BROK EPP-ED DE Enrique BARÓN CRESPO PSE ES Dokument: Správa o pláne ústavného procesu Únie
Číslo: A6-0197/2007
Procedúra: Iniciatívna správa Text návrhu správy (A6-0197/2007)
-//EP//TEXT REPORT A6-2007-0197 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20070510BRI06564 FULL-TEXT DOC XML V0//SK
-//EP//TEXT IM-PRESS 20070510BRI06564 ITEM-006-SK DOC XML V0//SK
-//EP//TEXT IM-PRESS 20070510BRI06564 ITEM-008-SK DOC XML V0//SK
Vonkajšie vzťahy
Solana bude v EP hovoriť o situácii na Blízkom východe
2007-06-01 - 09:33
Európsky parlament si na júnovom zasadnutí v Bruseli vypočuje vyhlásenie k situácii na Blízkom východe, uznesenie k tejto problematike však europoslanci schvália až na nasledujúcom zasadnutí v Štrasburgu.
Rozpravy v pléne sa zúčastní aj najvyšší predstaviteľ EÚ pre oblasť spoločnej zahraničnej a bezpečnostnej politiky Javier SOLANA.
Európske inštitúcie budú v rozprave okrem iného reagovať na situáciu v Libanone, kde v nedeľu 20. mája vypukli krvavé boje medzi libanonskou armádou a palestínskymi radikálmi zo skupiny Fatah al-Islám.
Pri týchto a následných útokoch, ktoré sú označované za najkrvavejší ozbrojený konflikt od konca občianskej vojny, prišli o život desiatky ľudí.
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20070510BRI06564 FULL-TEXT DOC XML V0//SK
-//EP//TEXT IM-PRESS 20070510BRI06564 ITEM-007-SK DOC XML V0//SK
-//EP//TEXT IM-PRESS 20070510BRI06564 ITEM-COVER-SK DOC XML V0//SK
-//EP//TEXT IM-PRESS 20070510BRI06564 ITEM-001-SK DOC XML V0//SK
-//EP//TEXT IM-PRESS 20070510BRI06564 ITEM-002-SK DOC XML V0//SK
-//EP//TEXT IM-PRESS 20070510BRI06564 ITEM-003-SK DOC XML V0//SK
-//EP//TEXT IM-PRESS 20070510BRI06564 ITEM-004-SK DOC XML V0//SK
-//EP//TEXT IM-PRESS 20070510BRI06564 ITEM-005-SK DOC XML V0//SK
-//EP//TEXT IM-PRESS 20070510BRI06564 ITEM-006-SK DOC XML V0//SK
-//EP//TEXT IM-PRESS 20070510BRI06564 ITEM-007-SK DOC XML V0//SK
-//EP//TEXT IM-PRESS 20070510BRI06564 ITEM-008-SK DOC XML V0//SK
-//EP//DTD IM-PRESS 20050901 BRI-FULL DOC XML V0//EN
-//EP//STYLESHEET IM-PRESS 20050901 BRI-FULL DOC XML V0//EN
-//EP//TEXT IM-PRESS 20070510BRI06564 ITEM-COVER-SK DOC XML V0//SK
-//EP//TEXT IM-PRESS 20070510BRI06564 ITEM-001-SK DOC XML V0//SK
-//EP//TEXT IM-PRESS 20070510BRI06564 ITEM-002-SK DOC XML V0//SK
-//EP//TEXT IM-PRESS 20070510BRI06564 ITEM-003-SK DOC XML V0//SK
-//EP//TEXT IM-PRESS 20070510BRI06564 ITEM-004-SK DOC XML V0//SK
-//EP//TEXT IM-PRESS 20070510BRI06564 ITEM-005-SK DOC XML V0//SK
-//EP//TEXT IM-PRESS 20070510BRI06564 ITEM-006-SK DOC XML V0//SK
-//EP//TEXT IM-PRESS 20070510BRI06564 ITEM-007-SK DOC XML V0//SK
-//EP//TEXT IM-PRESS 20070510BRI06564 ITEM-008-SK DOC XML V0//SK
