13.6.2007
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Francis Wurtz, Kyriacos Triantaphyllides a Luisa Morgantini
v mene Konfederatívnej skupiny Európskej zjednotenej ľavice - Nordickej zelenej ľavice
o situácii na Blízkom východe
Uznesenie Európskeho parlamentu o situácii na Blízkom východe
Európsky parlament ,
– so zreteľom na svoje predchádzajúce uznesenia o Blízkom východe,
– so zreteľom na správu delegácie pre vzťahy s Palestínskou legislatívnou radou po návšteve Palestíny v apríli až máji 2007 a na jej závery,
– so zreteľom na rezolúcie Bezpečnostnej rady OSN, najmä na jej rezolúcie 242 (1967), 338 (1973), 425 (1978), 478 (1980), 1373 (2001) a 1397 (2002),
– so zreteľom na rezolúciu Valného zhromaždenia OSN 181 (1947), 194 (1948), 3236 (1974), ES 10/15 (2004),
– so zreteľom na Cestovnú mapu pre mier, ktorú 30. apríla 2003 predložilo Kvarteto,
– so zreteľom na rozhodnutie Medzinárodného súdneho dvora z 9. júla 2004, v ktorom bol múr vyhlásený za nezákonný,
– so zreteľom na dohodu z Mekky z 8. februára 2007 o vláde národnej jednoty a na jej ustanovenie v marci 2007,
– so zreteľom na program palestínskej vlády národnej jednoty,
– so zreteľom na obnovenie arabskej mierovej iniciatívy z roku 2002 na samite v Rijáde,
– so zreteľom na spomienkové slávnosti dňa 5. júna 2007 pri príležitosti výročia vojny z roku 1967 a 40 rokov izraelskej okupácie palestínskych území vrátane východného Jeruzalema, Golanských výšin a fariem Šib´á,
– so zreteľom na článok 103 ods. 2 rokovacieho poriadku,
A.
keďže je naliehavo potrebné vyriešiť konflikty, ktoré ohrozujú mier a stabilitu v regióne; keďže každý odklad môže viesť len k ďalšiemu zhoršovaniu situácie a oslabovať nádej na mier na Blízkom východe;
B.
zdôrazňujúc, že okupácia, nespravodlivosť, kolektívne tresty a pocit poníženia sú živnou pôdou pre násilie; keďže vlády by preto mali riešiť hlavné príčiny násilia, aby ho zastavili; keďže všetci aktéri by mali zaručiť rešpektovanie medzinárodného práva;
C.
keďže obnovenie arabskej mierovej iniciatívy a schválenie spoločného programu palestínskou vládou národnej jednoty je skutočnou príležitosťou pre celkový a trvalý mier v regióne; keďže táto príležitosť by sa mala vzhľadom na zodpovednosť voči obyvateľom regiónu využiť;
D.
keďže program vlády národnej jednoty odráža podmienku stanovenú Kvartetom, ktoré vyzýva na vytvorenie palestínskeho štátu s hranicami z roku 1967, upevňovanie a rozširovanie prímeria, dodržiavanie predošlých dohôd podpísaných Organizáciou pre oslobodenie Palestíny (OOP) a rešpektovanie medzinárodného práva; keďže táto platforma je záväzná pre všetkých členov vlády bez ohľadu na ich politickú príslušnosť;
E.
keďže dosiahnuté výsledky ohrozuje aktuálna situácia a keďže pád vlády národnej jednoty by mal mimoriadne negatívne následky pre mier a stabilitu v regióne;
F.
keďže pretrvávajúca a zhoršujúca sa okupácia, neuznanie palestínskej vlády, odmietnutie Izraela previesť daňové a colné príjmy, pozastavenie priamej pomoci a zatknutie zvolených zástupcov a ministrov zbavili Palestínsku samosprávu možnosti kontrolovať situáciu na okupovaných palestínskych územiach;
G.
keďže humanitárna kríza na okupovaných územiach sa napriek dočasnému mechanizmu (Temporary Interim Mechanism – TIM) zhoršuje; keďže zmrazenie pomoci výrazne prispieva ku kolapsu palestínskych inštitúcií, ktoré samotná EÚ pomáhala vytvárať; keďže táto politika zostáva nezmenená napriek vytvoreniu vlády národnej jednoty;
H.
keďže situácia v Palestíne, a najmä v Gaze, ktorá je väzením pod šírym nebom, sa rýchlo zhoršuje; keďže zatváranie podnikov, zmrazenie miezd vo verejnom sektore, vysoká nezamestnanosť a extrémna chudoba (80 % obyvateľstva žije pod hranicou biedy) prudko stupňujú napätie a chaos, čo vedie k rozsiahlemu vnútornému boju; keďže Európska únia by mala prijať všetky opatrenia potrebné na ukončenie krízy,
I.
keďže každodenné popravy bez súdu a zatýkanie a ničenie infraštruktúry pokračuje aj na Západnom brehu a keďže jednostranné budovanie segregačného múru, osady, kontrolné stanovištia a obchvaty likvidujú akékoľvek vyhliadky na palestínsky štát,
J.
keďže situácia v Libanone sa zhoršuje v súvislosti s nedávnym bombardovaním neďaleko Bejrútu a pretrvávajúcimi ťažkými bojmi v palestínskom utečeneckom tábore Nahr al-Bárid,
K.
keďže rezolúcia Bezpečnostnej rady OSN 1757 z 30. mája 2007 o vyšetrovaní vraždy bývalého premiéra Rafíka Harírího sa v Libanone stretla so zmiešanými reakciami,
1.
vyzýva EÚ a medzinárodné spoločenstvo ako celok, aby vzali na vedomie čoraz dramatickejšie následky svojej neschopnosti presadiť v priebehu uplynulých 40 rokov medzinárodné právo na Blízkom východe a aby sa z tohto neúspechu urýchlene poučili; zdôrazňuje, že súčasné zhoršovanie situácie sa môže stať nezvratným, ak medzinárodné spoločenstvo a dotknuté strany neprijmú primerané opatrenia;
2.
je mimoriadne znepokojený vnútorným bojom medzi Hamasom a Fatahom, naliehavo žiada obe frakcie, aby prijali všetky opatrenia nevyhnutné na zastavenie pokračujúcich zrážok, vyzýva obe strany, aby dodržiavali dohody, ktoré spolu uzavreli, a plne spolupracovali v rámci vlády národnej jednoty;
3.
naliehavo žiada medzinárodné spoločenstvo, vrátane EÚ, aby viac neodkladalo uznanie palestínskej vlády národnej jednoty a aby plne spolupracovalo so všetkými jej členmi; trvá na tom, že neexistuje žiadna prijateľná alternatíva k tejto vláde a žiada o bezodkladné obnovenie priamej pomoci pre Palestínsku samosprávu, aby sa zmiernilo dramatické zhoršovanie politickej, ekonomickej a sociálnej situácie, ktorá ohrozuje samotnú existenciu Palestínskej samosprávy;
4.
naliehavo žiada Izrael, aby prestal uplatňovať politiky a vytvárať faktickú situáciu, ktoré ohrozujú možnosť vytvorenia zvrchovaného a životaschopného palestínskeho štátu, a trvá na tom, že zabranie a rozdelenie palestínskej pôdy znemožňuje dosiahnuť riešenie v podobe dvoch štátov s hranicami z roku 1967, čo zmenšuje akúkoľvek nádej na mier v regióne;
5.
žiada Izrael, aby bezodkladne obnovil prevod palestínskych daňových a colných príjmov vo výške 700 miliónov dolárov, ktoré nezákonne zadržiava a ktoré by umožnili vyplatiť mzdy verejným zamestnancom, a aby zrušil obmedzenia voľného pohybu osôb a tovaru;
6.
rozhodne odsudzuje novú vlnu zatýkania zvolených zástupcov a ministrov, najmä zatknutie ministra školstva Násira al-Šáira; požaduje bezodkladné prepustenie všetkých ministrov a zvolených zástupcov palestínskeho ľudu, predovšetkým členov Palestínskej legislatívnej rady a jej predsedu Azíza Duwajka;
7.
naliehavo žiada Izrael, aby prepustil všetkých približne 11 000 palestínskych väzňov vrátane 400 detí a 200 žien, ako aj všetkých ostatných arabských politických väzňov;
8.
požaduje bezodkladné prepustenie všetkých troch izraelských vojakov;
9.
odsudzuje nezákonnú izraelskú politiku popráv bez súdu, ako aj vpády a bezohľadné útoky; vyzýva obe strany, aby prijali všetky opatrenia nevyhnutné na zabránenie ďalším civilným obetiam; odsudzuje odpaľovanie rakiet Kásám na Sderot; naliehavo žiada obe strany, aby dodržiavali prímerie a podporuje výzvu na bezodkladné, celkové a obojstranné prímerie vzťahujúce sa na Gazu aj Západný breh;
10.
požaduje vyslanie medzinárodnej pozorovateľskej a ochrannej misie na Zelenú líniu pod záštitou Organizácie spojených národov, ako krok k obmedzeniu násilia, ktorý pomôže vytvoriť priaznivé prostredie pre rokovania o konečnom štatúte;
11.
požaduje bezodkladné prepustenie novinára Alana Johnstona a žiada Palestínsku samosprávu, aby naďalej robila pre dosiahnutie jeho prepustenia maximum;
12.
znovu odsudzuje – pri príležitosti 40. výročia vojny z roku 1967 – izraelskú okupáciu palestínskych území vrátane východného Jeruzalema, Golanských výšin a fariem Šib´á; naliehavo žiada Izrael, aby ukončil 40-ročnú okupáciu a zrušil všetky opatrenia zamerané na zabranie východného Jeruzalema; pripomína, že mier možno dosiahnuť len pomocou konečného, skutočného a trvalého riešenia, ktorým môže byť iba riešenie v podobe dvoch štátov s hranicami z roku 1967, s východným Jeruzalemom ako hlavným mestom palestínskeho štátu, a úplného urovnania situácie všetkých palestínskych utečencov na základe rezolúcie OSN 194;
13.
opakuje svoju výzvu na zorganizovanie medzinárodnej konferencie o Blízkom východe a rokovania o regionálnej mierovej dohode založenej na príslušných rezolúciách OSN a obnovenej arabskej mierovej iniciatíve;
14.
podporuje arabskú mierovú iniciatívu ako skutočnú príležitosť na úplný a trvalý mier v regióne a vyzýva izraelskú vládu, aby sa chopila tejto príležitosti a príležitosti vytvorenia vlády národnej jednoty; trvá na tom, že ak sa táto príležitosť urýchlene nevyužije, mohla by sa premrhať úplne, čo by malo dramatické následky pre všetky národy v regióne;
15.
opätovne pripomína svoju solidaritu s úsilím všetkých pokrokových síl v regióne o spravodlivý a trvalý mier a naliehavo žiada EÚ, aby ich politicky a finančne podporovala;
16.
vyzýva členské štáty EÚ, aby obnovili skutočný dialóg so Sýriou v rámci úsilia o dosiahnutie úplného urovnania konfliktov a zabezpečenie stability v regióne;
17.
vyjadruje znepokojenie nad potenciálnym zhoršovaním politických rozporov a ich následkami v Libanone, ako aj ich vplyvom na mier a stabilitu v regióne, a vyzýva všetkých aktérov v Libanone, aby vyriešili domácu politickú krízu prostredníctvom dialógu;
18.
odsudzuje skutočnosť, že od vypuknutia bojov, ktoré v tábore Nahr al-Bárid vyvolal Fatah-al-Islam, utieklo z tábora približne 27 000 ľudí, zatiaľ čo zrážky sa rozpútali aj v druhom tábore al-Hilwa neďaleko mesta Sidon na juhu krajiny, a naliehavo žiada libanonskú vládu, aby prijala všetky opatrenia potrebné na ukončenie tejto situácie;
19.
odsudzuje infiltráciu skupiny Fatah-al-Islam do utečeneckých táborov, v dôsledku ktorej sa palestínski utečenci stali hlavnými obeťami zrážok, a trvá na tom, že tento núdzový stav opäť zdôrazňuje nutnosť dosiahnuť spravodlivé a úplné urovnanie situácie palestínskych utečencov založené na rezolúcii OSN 194;
20.
poveruje svojho predsedu, aby toto uznesenie postúpil Rade, Komisii, parlamentom a vládam Izraela, Libanonu, Sýrie, Palestínskej samosprávy, všetkých arabských štátov, Ruska a USA a generálnemu tajomníkovi OSN.
