Rozprava o boji proti terorizmu
Spravodlivosť a vnútorné veci
2007-09-05 - 13:14
Europoslanci za prítomnosti zástupcov Rady a Európskej komisie diskutovali o stratégii EÚ v oblasti boja proti terorizmu.
Vzhľadom na aktuálne udalosti vo Frankfurte, kde policajné zložky v deň rozpravy zabránili teroristickým útokom, sa rozprava podľa rečníkov odohrala v správnom čase.
Prítomní poslanci sa zhodli, že je potrebná užšia spolupráca medzi členskými krajinami a nové iniciatívy zo strany Rady a Európskej komisie, všetko však pri zachovaní dodržiavania občianskych práv a slobôd.
V mene Rady vystúpil v rozprave portugalský minister pre Európske záležitosti Manuel LOBO ANTUNES, ktorý zdôraznil, že členské štáty "musia aj naďalej pracovať na ochrane našich spoločných hodnôt v boji proti terorizmu".
Terorizmus podľa jeho slov predstavuje globálnu hrozbu, ktorá si vyžaduje globálnu odpoveď v spolupráci s tretími krajinami a organizáciami, ktoré sa touto problematikou zaoberajú.
V tejto oblasti považuje Rada podľa neho za mimoriadne dôležitú aj kontinuitu dialógu s USA.
Spolupráca v oblasti boja proti terorizmu by sa podľa neho mala zlepšiť po schválení reformnej zmluvy, ktorá umožní širšie využívanie rozhodovania kvalifikovanou väčšinou.
Eurokomisár pre spravodlivosť, slobodu a bezpečnosť Franco FRATTINI vo svojom prejave spomenul balík opatrení, ktorý Európska komisia, konkrétne jeho rezort, pripravuje na jeseň spolu s portugalským predsedníctvom a špecifikoval, že jeho základom bude predovšetkým prevencia a stíhanie.
"Mojim cieľom bude posilniť našu schopnosť zabrániť terorizmu", uviedol a dodal, že je pripravený aj naďalej pozitívne reagovať na výzvy EP a jeho výboru pre občianske práva.
Spomenul tiež odhalenie skupiny mladých teroristov v Dánsku a políciou zmarené útoky v nemeckom Frankfurte a dodal, že všetky zdroje naznačujú, že hrozba teroristických útokov je stále vysoká a Európa preto musí konať.
Manfred WEBER (EPP-ED, DE) za Skupinu Európskej ľudovej strany (kresťanských demokratov) a Európskych demokratov uviedol: "Čítame o dánskej a nemeckej hrozbe a občania majú strach z ďalších obetí.
My ako európski politici sa preto musíme týmto obavám venovať.
Počujeme od Rady, že EÚ je v tomto smere akosi ochrnutá a teroristi pritom navzájom veľmi dobre spolupracujú".
Ako v tejto súvislosti doplnil, jeho politická skupina EPP-ED preto podporuje iniciatívy Európskej komisie a Komisiu a Radu vyzval na ďalšie nové návrhy.
Terorizmus označil aj za "kultúrnu výzvu" a uviedol: "Sme proti núteným manželstvám a myslíme si tiež, že žiaden Boh nemôže považovať vraždenie za dobré."
Jan Marinus WIERSMA (PES, NL) zo Socialistickej skupiny v Európskom parlamente ocenil odhodlaný prístup eurokomisára Frattiniho a uviedol, že je potrebné, aby členské štáty EÚ hľadali najlepšie formy vzájomnej spolupráce boja proti terorizmu a analyzovali dôvody stále častejšej radikalizácie mladých ľudí.
Začať podľa neho treba na miestnej úrovni a postupovať pritom stále vyššie, cez národnú, až po európsku politiku.
Graham WATSON (ALDE, UK) v mene Aliancie za liberálov a demokratov uviedol, že zákony proti terorizmu sú potrebné, no rovnako potrebné sú podľa jeho slov aj isté garancie.
Kritizoval Radu za to, že nevie dospieť k spoločnej protiteroristickej politike EÚ, aby Európa nemusela byť odkázaná na politiku USA.
"Potrebujeme oveľa viac ako len zasadnutia raz za šesť mesiacov.
Rada by tiež mala do revízie všetkých opatrení v tejto oblasti riadne zapojiť Európsky parlament", uviedol a kriticky sa vyjadril tiež na adresu platného nariadenia o zákaze tekutín v príručných batožinách leteckých cestujúcich.
Konrad SZYMAŃSKI (UEN, PL) za Skupinu Únie za Európu národov uviedol, že po teroristických útokoch v New Yorku, Madride a v Londýne sa spolupráca krajín EÚ, aj oboch aktérov v transatlantickom merítku zlepšila, no dodal, že ak má byť zaistená bezpečnosť, terorizmus nemôže byť pokrývaný len Ženevským dohovorom.
Cem ÖZDEMIR (Greens/EFA, DE) zo Skupiny Zelených/Európskej slobodnej aliancie poukázal na skutočnosť, že terorizmus nie je len teoretickým, ale predovšetkým praktickým problémom a preto si jeho zvládanie vyžaduje praktické, konkrétne opatrenia osvedčené v praxi v celej EÚ.
V tejto súvislosti uviedol, že je nevyhnutné, aby mal EP presný prehľad o tom, aké opatrenia sa v členských štátoch uskutočňujú a uvítal návrhy eurokomisára Frattiniho.
Radu vyzval, aby Parlament zapájala do všetkých diskusií a aktivít v tejto oblasti a sprístupnila mu potrebné dokumenty.
Čo sa týka ľudí neprávom zaradených do zoznamu teroristov, zdôraznil, že je potrebné ich z týchto zoznamov vyškrtnúť.
Tobias PFLÜGER (GUE/NGL, DE) za Konfederatívnu skupinu Európskej zjednotenej ľavice - Nordickej zelenej ľavice upozornil, že od 11. septembra 2001 sa vedie vojna proti terorizmu "podľa USA" a stále viac a viac sa podľa neho potláčajú ľudské a občianske práva.
Johannes BLOKLAND (IND/DEM, NL) zo Skupiny nezávislosť/demokracia spomenul, že niektoré pravidlá zavedené v záujme boja proti terorizmu odporujú pravidlám právneho štátu a vyzval poslancov, aby pri hlasovaní k nariadeniu o používaní tekutín na palubách lietadiel toto nariadenie zrušili.
Boj proti terorizmu má podľa neho často zlý vplyv na spoločnosť a preto je potrebné "nájsť rovnováhu medzi účinným bojom proti terorizmu a právnym štátom".
Andreas MÖLZER (ITS, AT) za Skupinu Identita, tradícia a zvrchovanosť upozornil, že "islamistická teroristická hrozba pretrváva", a dodal, že často je to "menej z vonku, ako zo strany mladých moslimov žijúcich v EÚ".
Vyjadril sa tiež, že "teroristi nepadajú z neba, ale rastú v našich spoločnostiach, koránových školách, kde radikálni kazatelia šíria nenávisť".
Dodal preto, že nie je možné podceňovať tento problém a používať "nesprávnu toleranciu".
20070823IPR09765
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
