Otázka na písomné zodpovedanie E-011648/2011
Komisii
článok 117 rokovacieho poriadku
Monika Flašíková Beňová (S&D)
(9. decembra 2011)
Vec: Znižovanie emisií z uhoľných elektrární pomocou biomasy
Slovenské elektrárne spustili v nedávnej dobe v tepelnej elektrárni Nováky projekt spoluspaľovania biomasy.
Konkrétne ide o drevenú štiepku a tento postup je v súlade s vlastnou iniciatívou prevádzkovateľa o zníženie podielu emisií skleníkových plynov a zvýšenie podielu energie z obnoviteľných zdrojov.
Obdobný projekt bol spustený už minulý rok v elektrárni Vojany.
Takéto konanie je opodstatnené, pretože Slovenská republika sa zaviazala, že do roku 2020 zvýši podiel energie z obnoviteľných zdrojov na 14 % hrubej konečnej spotreby energie.
V prvom štvrťroku 2012 by sa mal podiel biomasy zvýšiť na 15 %, pričom ambíciou elektrárne je dostať sa na 20 % hmotnostného objemu.
Slovensko chce týmto spôsobom do konca roka 2011 ušetriť 11 000 ton emisií CO 2 .
Veľké centralizované energetické projekty na báze biomasy však môžu pre vidiecke oblasti znamenať obrovské riziko znehodnocovania životného prostredia napríklad nezmyselným zvyšovaním ťažby dreva v lesoch.
Vývoz biomasy ako dôležitého energetického zdroja von z regiónu by mohol byť do budúcnosti tiež závažný problém.
Plánuje Komisia prijať opatrenia, ktoré by v súvislosti energetickými projektmi na báze biomasy zabránili znehodnocovaniu životného prostredia?
Ako chce Komisia v tejto súvislosti zabrániť masívnemu vývozu biomasy − ako dôležitého energetického zdroja − z regiónov?
