A6-0146/2009
19.3.2009
***I
SPRÁVA
k návrhu smernice Európskeho parlamentu a Rady o udávaní spotreby energie a iných zdrojov energeticky významnými výrobkami na štítkoch a štandardných informáciách o výrobkoch (prepracované znenie)
(KOM(2008)0778 – C6‑0412/2008 – 2008/0222(COD))
Výbor pre priemysel, výskum a energetiku
Spravodajkyňa:
Anni Podimata
(Prepracovanie – článok 80a rokovacieho poriadku)
PE 418.383v02-00
Označenie postupov
* Konzultačný postup
väčšina odovzdaných hlasov
**I Postup spolupráce (prvé čítanie)
väčšina odovzdaných hlasov
**II Postup spolupráce (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
*** Postup súhlasu
väčšina všetkých poslancov Parlamentu, okrem prípadov upravených článkami 105, 107, 161 a 300 Zmluvy o ES a článkom 7 Zmluvy o EÚ
***I Spolurozhodovací postup (prvé čítanie)
väčšina odovzdaných hlasov
***II Spolurozhodovací postup (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
***III Spolurozhodovací postup (tretie čítanie)
väčšina odovzdaných hlasov za schválenie spoločného textu
(Typ postupu závisí od právneho základu navrhnutého Komisiou.)
Pozmeňujúce a doplňujúce návrhy k legislatívnemu textu
V pozmeňujúcich a doplňujúcich návrhoch Parlamentu je zmenený a doplnený text označený hrubou kurzívou .
Pri pozmeňujúcich aktoch sa časti prevzaté z platného ustanovenia, ktoré chce Parlament zmeniť a doplniť, ktoré však Komisia nezmenila, označujú tučným písmom .
Prípadné vypustenia týkajúce sa takýchto častí textu sa označujú takto: [...].
Štandardná kurzíva označuje príslušným oddeleniam tie časti legislatívneho textu, ku ktorým sa navrhuje oprava, čo pomáha pri príprave konečného znenia textu (napríklad zrejmé chyby alebo vynechaný text v konkrétnej jazykovej verzii).
Navrhované opravy tohto typu musia byť odsúhlasené príslušnými oddeleniami.
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA...........................................................................................................33
PRÍLOHA: LIST VYPRACOVANÝ VÝBOROM PRE PRÁVNE VECI.................................37
PRÍLOHA: STANOVISKO KONZULTAČNEJ PRACOVNEJ SKUPINY PRÁVNYCH SLUŽIEB EURÓPSKEHO PARLAMENTU, RADY A KOMISIE 39
POSTUP...................................................................................................................................42
NÁVRH LEGISLATÍVNEHO UZNESENIA EURÓPSKEHO PARLAMENTU
k návrhu smernice Európskeho parlamentu a Rady o udávaní spotreby energie a iných zdrojov energeticky významnými výrobkami na štítkoch a štandardných informáciách o výrobkoch (prepracované znenie)
( KOM(2008)0778 – C6‑0412/2008 – 2008/0222(COD) )
(Spolurozhodovací postup – prepracovanie)
Európsky parlament ,
– so zreteľom na návrh Komisie pre Európsky parlament a Radu ( KOM(2008)0778 ),
– so zreteľom na článok 251 ods. 2 a článok 95 Zmluvy o ES, v súlade s ktorými Komisia predložila návrh Európskemu parlamentu ( C6‑0412/2008 ),
– so zreteľom na Medziinštitucionálnu dohodu z 28. novembra 2001 o systematickejšom používaní techniky prepracovania právnych aktov
Ú. v.
ES C 77, 28.3.2002, s.
1. ,
– so zreteľom na list Výboru pre právne veci z 11. marca 2009 adresovaný Výboru pre priemysel, výskum a energetiku v súlade s článkom 80a ods. 3 rokovacieho poriadku,
– so zreteľom na články 80a a 51 rokovacieho poriadku,
– so zreteľom na správu Výboru pre priemysel, výskum a energetiku ( A6‑0146/2009 ),
A. keďže podľa stanoviska konzultačnej pracovnej skupiny právnych služieb Európskeho parlamentu, Rady a Komisie predmetný návrh neobsahuje žiadne zásadné zmeny okrem tých, ktoré sú ako také označené v návrhu, a keďže, pokiaľ ide o kodifikáciu nezmenených ustanovení skorších aktov spolu s uvedenými zmenami, predmetom návrhu je iba jasná a jednoduchá kodifikácia platných aktov bez zmeny ich podstaty,
1. schvaľuje zmenený a doplnený návrh Komisie upravený v súlade s odporúčaniami konzultačnej pracovnej skupiny právnych služieb Európskeho parlamentu, Rady a Komisie;
2. žiada Komisiu, aby mu vec znovu predložila, ak má v úmysle podstatne zmeniť tento návrh alebo ho nahradiť iným textom;
3. poveruje svojho predsedu, aby túto pozíciu postúpil Rade a Komisii.
Pozmeňujúci a doplňujúci návrh
1
Návrh smernice
Odôvodnenie 2
Text predložený Komisiou
Pozmeňujúci a doplňujúci návrh
(2) Rozsah pôsobnosti smernice Rady 92/75/EHS sa obmedzuje na domáce spotrebiče; v akčnom pláne pre trvalo udržateľnú spotrebu a výrobu a trvalo udržateľnú priemyselnú politiku sa potvrdilo, že rozšírenie rozsahu pôsobnosti smernice na energeticky významné výrobky, ktoré majú vplyv na spotrebu energie počas používania, by mohlo posilniť potenciálne synergie medzi platnými legislatívnymi opatreniami, a najmä so smernicou Európskeho parlamentu a Rady 2005/32/ES zo 6. júla 2005 o vytvorení rámca na stanovenie požiadaviek na ekodizajn výrobkov využívajúcich energiu a o zmene a doplnení smernice Rady 92/42/EHS a smerníc Európskeho parlamentu a Rady 96/57/ES a 2000/55/ES, a zabezpečiť ďalšie úspory energie a environmentálne prínosy.
(2) Rozsah pôsobnosti smernice Rady 92/75/EHS sa obmedzuje na domáce spotrebiče; v akčnom pláne pre trvalo udržateľnú spotrebu a výrobu a trvalo udržateľnú priemyselnú politiku sa potvrdilo, že rozšírenie rozsahu pôsobnosti smernice na energeticky významné výrobky vrátane stavebných výrobkov , ktoré majú značný priamy alebo nepriamy vplyv na spotrebu energie počas používania, by mohlo posilniť potenciálne synergie medzi platnými legislatívnymi opatreniami, a najmä so smernicou Európskeho parlamentu a Rady 2005/32/ES zo 6. júla 2005 o vytvorení rámca na stanovenie požiadaviek na ekodizajn výrobkov využívajúcich energiu a o zmene a doplnení smernice Rady 92/42/EHS a smerníc Európskeho parlamentu a Rady 96/57/ES a 2000/55/ES, a zabezpečiť ďalšie úspory energie a environmentálne prínosy.
Touto smernicou sa dopĺňa a v žiadnom prípade nenarúša uplatňovanie smernice 2005/32/ES.
Táto smernica sa musí tým, že sa prostredníctvom komplexného prístupu zameria sa ďalšie úspory energie a environmentálne prínosy a zabezpečí ich, považovať sa súčasť širšieho právneho rámca, ktorý zahŕňa nariadenie (ES) Európskeho parlamentu a Rady č. 1980/2000 zo 17. júla 2000 o revidovanej metóde Spoločenstva pri udeľovaní environmentálnej značky 1 a smernicu Európskeho parlamentu a Rady 2002/91/ES zo 16. decembra 2002 o energetickej hospodárnosti budov 2 .
1 Ú. v.
ES L 237, 21.9.2000, s.
1.
2 Ú. v.
ES L 1, 4.1.2003, s.
65.
Odôvodnenie
Je dôležité zdôrazniť, že táto smernica je súčasťou širšej politiky EÚ o energetickej účinnosti, ktorej cieľom je dosiahnuť hmatateľné výsledky vo forme 20 % cieľa do roku 2020.
Pozmeňujúci a doplňujúci návrh
2
Návrh smernice
Odôvodnenie 2a (nové)
Text predložený Komisiou
Pozmeňujúci a doplňujúci návrh
(2a) Závery predsedníctva Európskej rady z 8. a 9. marca 2007 zdôraznili potrebu zvýšiť energetickú účinnosť v Spoločenstve, aby sa dosiahol cieľ úspory 20 % spotreby energie Spoločenstva do roku 2020, a vyzvali na riadnu a rýchlu implementáciu kľúčových oblastí vymedzených v oznámení Komisie z 19. októbra 2006 s názvom Akčný plán pre energetickú účinnosť: využitie potenciálu.
Akčný plán zdôraznil obrovský potenciál úspory energie pri výrobkoch.
Odôvodnenie
Tento nový odsek pomôže zaviesť vykonávacie opatrenia, ktoré správne nasmerujú túto smernicu.
Zdôrazňuje aj potrebu rýchlo dosiahnuť pokrok vo využívaní energií v EÚ.
Pozmeňujúci a doplňujúci návrh
3
Návrh smernice
Odôvodnenie 2b (nové)
Text predložený Komisiou
Pozmeňujúci a doplňujúci návrh
(2b) Pre podporu energetickej účinnosti a úspor energie je navyše kľúčové, aby EÚ a členské štáty stanovili cieľ 20-percentnej úspory energie do roku 2020 ako právne záväzný a aby navrhli a realizovali dôsledné opatrenia na zabezpečenie jeho dosiahnutia.
Odôvodnenie
Táto smernica je súčasťou širšej politiky EÚ v oblasti energetickej účinnosti, čo by sa malo konkretizovať prijatím záväzného cieľa EÚ do roku 2020 usporiť 20 % energie.
Pozmeňujúci a doplňujúci návrh
4
Návrh smernice
Odôvodnenie 3
Text predložený Komisiou
Pozmeňujúci a doplňujúci návrh
(3) Zabezpečenie presných, odborných a porovnateľných informácií o špecifickej energetickej spotrebe energeticky významných výrobkov môže ovplyvniť koncového užívateľa na uprednostňovanie vo výbere takých výrobkov , ktoré spotrebujú menej energie, alebo nepriamo spôsobujú nižšiu spotrebu energie a iných podstatných zdrojov počas používania , takto sú výrobcovia pobádaní , aby uskutočnili opatrenia na znižovanie spotreby energie a iných podstatných zdrojov pri výrobkoch , ktoré vyrábajú.
To by takisto malo nepriamo podnecovať účinné využitie týchto výrobkov .
Pri nedostatku týchto informácií pôsobenie len samotných trhových mechanizmov zlyhá pri presadzovaní racionálneho využitia energie a iných podstatných zdrojov pri týchto výrobkoch.
(3) Zabezpečenie presných, odborných a porovnateľných informácií o špecifickej energetickej spotrebe energeticky významných výrobkov by malo ovplyvniť koncového užívateľa pri uprednostňovaní takých výrobkov, ktoré spotrebúvajú menej energie, alebo nepriamo spôsobujú nižšiu spotrebu energie a iných podstatných zdrojov počas používania, a tak podnietiť výrobcov , aby prijali opatrenia na znižovanie spotreby energie a iných podstatných zdrojov pri výrobkoch, ktoré vyrábajú.
To by takisto malo nepriamo podnecovať účinné využitie týchto výrobkov , a tým prispieť k dosiahnutiu 20-precentného cieľa energetickej účinnosti EÚ .
Pri nedostatku týchto informácií nebude pôsobenie trhových mechanizmov osamote postačovať pri presadzovaní racionálneho využívania energie a iných podstatných zdrojov pri týchto výrobkoch.
Odôvodnenie
Cieľom tejto smernice je vplývať na výrobcu tak, aby na trh uvádzal účinné výrobky a konečným užívateľom ponúkal informácie potrebné na to, aby si mohli porovnať ich spotrebu energie.
Pozmeňujúci a doplňujúci návrh
5
Návrh smernice
Odôvodnenie 3a (nové)
Text predložený Komisiou
Pozmeňujúci a doplňujúci návrh
(3a) Vzhľadom na to, že 40 % spotreby energie v EÚ pripadá na budovy a že cieľom revízie smernice 2002/91/ES je podpora nákladovo efektívneho zlepšovania celkovej energetickej hospodárnosti budov, by začlenenie niektorých energeticky významných stavebných výrobkov do rozsahu pôsobnosti tejto smernice pomohlo domácnostiam vybrať si pri renovácii budov energeticky a nákladovo najúčinnejšie výrobky.
Odôvodnenie
Smernica o energetickej hospodárnosti budov (2002/91/ES) je v súčasnosti vo fáze prepracovania s cieľom znížiť emisie.
Je vítané, že niektoré stavebné výrobky (napr. okná) budú patriť do rozsahu pôsobnosti tejto smernice, pretože sa tým poskytne ľahko zrozumiteľný systém energetického označovania takýchto výrobkov, čo domácnostiam umožní vybrať si energeticky a nákladovo najúčinnejšie výrobky na renováciu.
Aby bolo úplne jasné, že táto smernica sa vzťahuje na niektoré stavebné výrobky, mal by sa výslovne uviesť odkaz na celú skupinu takýchto výrobkov.
Pozmeňujúci a doplňujúci návrh
6
Návrh smernice
Odôvodnenie 3b (nové)
Text predložený Komisiou
Pozmeňujúci a doplňujúci návrh
(3b) S cieľom zabezpečiť predvídateľnosť pre výrobcov a zrozumiteľnosť pre koncových užívateľov by Komisia mala aktualizovať zoznam stavebných výrobkov, ktoré spadajú do rozsahu pôsobnosti tejto smernice a ktoré preto budú zahrnuté do vykonávacích opatrení členských štátov.
Odôvodnenie
Nie je úplne jasné, ktoré stavebné výrobky budú patriť do pôsobnosti tejto smernice (t. j. energeticky významné výrobky, napr. okná).
Je preto potrebné, aby Komisia s cieľom zachovať právnu istotu posúdila, ktoré stavebné výrobky sa môžu považovať za výrobky spadajúce do tejto definície.
Pozmeňujúci a doplňujúci návrh
7
Návrh smernice
Odôvodnenie 4
Text predložený Komisiou
Pozmeňujúci a doplňujúci návrh
(4) Informácie zohrávajú kľúčovú rolu pri pôsobení trhového mechanizmu a je preto potrebné zaviesť jednotné označovanie pre všetky výrobky toho istého typu, aby sa potenciálnym kupujúcim poskytli doplňujúce štandardizované informácie o nákladoch spojených s prevádzkou týchto výrobkov , pokiaľ ide o energiu a spotrebu iných podstatných zdrojov a aby sa prijali opatrenia na zabezpečenie , aby potenciálni koncoví užívatelia , ktorí nevidia výrobok vystavený, a teda nemajú možnosť vidieť etiketu, získali tiež tieto informácie.
S cieľom pôsobiť účinne a úspešne by mal byť štítok ľahko rozoznateľný pre koncových užívateľov, ako aj jednoduchý a výstižný.
Na tieto účely energetická spotreba a ďalšie informácie týkajúce sa výrobkov sa musia merať v súlade so zosúladenými normami a metódami .
(4) Informácie zohrávajú kľúčovú rolu pri pôsobení trhového mechanizmu , a je preto potrebné zaviesť jednotné označovanie pre všetky výrobky toho istého typu, aby sa potenciálnym kupujúcim poskytli doplňujúce štandardizované informácie o nákladoch spojených s prevádzkou týchto výrobkov, pokiaľ ide o energiu a spotrebu iných podstatných zdrojov , a aby sa prijali opatrenia , ktorými sa zabezpečí , aby potenciálni koncoví užívatelia, ktorí nevidia výrobok vystavený, a teda nemajú možnosť vidieť etiketu, získali aj tieto informácie; S cieľom pôsobiť účinne a úspešne by mal byť štítok ľahko rozoznateľný pre koncových užívateľov, ako aj jednoduchý a výstižný.
Existujúci formát označenia sa preto musí zachovať ako základ, ktorým sa koncoví užívatelia informujú o energetickej účinnosti výrobkov .
Energetická spotreba a ďalšie informácie týkajúce sa výrobkov sa musia merať v súlade s harmonizovanými normami a metódami.
Odôvodnenie
Hoci je potrebné si uvedomiť, že je dôležité umožniť, aby bolo označovanie moderné a odzrkadľovalo súčasný technologický vývoj, je rovnako dôležité zaručiť úspech rozšírenia smernice tým, že sa konečným užívateľom poskytne známy formát, ktorý im umožní uskutočniť najlepšiu voľbu ľahko a rýchlo.
Táto možnosť je dodatočnou motiváciou, pretože výber sa nespája s dlhým a komplikovaným prieskumom trhu.
Pozmeňujúci a doplňujúci návrh
8
Návrh smernice
Odôvodnenie 5
Text predložený Komisiou
Pozmeňujúci a doplňujúci návrh
(5) Členské štáty by mali monitorovať súlad s touto smernicou s osobitným zreteľom na povinnosti dodávateľov a obchodníkov.
(5) Členské štáty by mali pravidelne monitorovať súlad s touto smernicou a poskytovať relevantné informácie do dvojročných správ, ktoré sú povinné poskytovať Komisii podľa tejto smernice s osobitným zreteľom na povinnosti dodávateľov a obchodníkov.
Odôvodnenie
Rýchly pokrok technológií si vyžaduje, aby členské štáty pravidelne kontrolovali výrobky zahrnuté do tejto smernice, a tým sa zabezpečilo, aby koneční užívatelia dostávali presné informácie.
Pozmeňujúci a doplňujúci návrh
9
Návrh smernice
Odôvodnenie 6
Text predložený Komisiou
Pozmeňujúci a doplňujúci návrh
(6) Úplne dobrovoľný systém by viedol len k tomu, že energetickým štítkom by sa označovali len niektoré výrobky , alebo by boli dodávané spolu so štandardnými informáciami o výrobku, pričom vyvstáva riziko, že by to mohlo spôsobiť zamietnutie zo strany niektorých koncových užívateľov .
Súčasný systém musí preto zabezpečiť, aby v prípade všetkých predmetných výrobkov bola spotreba energie a iných podstatných zdrojov označená energetickým štítkom a štandardným popisom výrobku.
(6) Úplne dobrovoľný systém by viedol len k tomu, že energetickým štítkom by sa označovali len niektoré výrobky, alebo by boli dodávané spolu so štandardnými informáciami o výrobku, pričom vyvstáva riziko, že by to mohlo spôsobiť zmätenosť niektorých koncových užívateľov alebo dokonca ich dezinformovanosť .
Súčasný systém musí preto zabezpečiť, aby v prípade všetkých predmetných výrobkov bola spotreba energie a iných podstatných zdrojov povinne označená energetickým štítkom a štandardným popisom výrobku.
Odôvodnenie
Ak si EÚ chce zachovať svoju vedúcu pozíciu pri zmierňovaní následkov zmeny klímy, je dôležité, aby sa iniciatívy, ako je táto, stali povinnými a v obmedzenom čase sa dosiahli čo najlepšie výsledky.
Pozmeňujúci a doplňujúci návrh
10
Návrh smernice
Odôvodnenie 7
Text predložený Komisiou
Pozmeňujúci a doplňujúci návrh
(7) Energeticky významné výrobky majú vplyv na spotrebu širokého okruhu foriem energie počas používania , pričom najdôležitejšie sú elektrina a plyn.
Smernica by mala preto pokryť energeticky významné výrobky, ktoré majú vplyv na spotrebu každej formy energie.
(7) Energeticky významné výrobky majú priamy alebo nepriamy vplyv na spotrebu širokého okruhu foriem energie počas používania, pričom najdôležitejšie sú elektrina a plyn.
Smernica by mala preto pokryť energeticky významné výrobky, ktoré majú priamy alebo nepriamy vplyv na spotrebu každej formy energie počas používania, v súlade s cieľmi EÚ v oblasti zlepšovania energetickej účinnosti, podpory zdrojov obnoviteľných energií a znižovania emisií skleníkových plynov .
Odôvodnenie
Ako jadro prepracovanej smernice treba mať na zreteli európsky cieľ „20/20/20 do roku 2020“, ktorý predpokladá zníženie emisií o 20 % v porovnaní s rokom 1990 spojený s 20 % zvýšením energetickej účinnosti a 20 % podielom energií získaných z obnoviteľných zdrojov do roku 2020.
Pozmeňujúci a doplňujúci návrh
11
Návrh smernice
Odôvodnenie 8
Text predložený Komisiou
Pozmeňujúci a doplňujúci návrh
(8) Do vykonávacieho opatrenia by mali byť zahrnuté len energeticky významné výrobky, ktoré majú značný vplyv na spotrebu energie alebo prípadne podstatných zdrojov počas používania a ktoré poskytujú dostatočné možnosti pre zvýšenie účinnosti , pričom poskytovanie informácií prostredníctvom označovania môže stimulovať koncových užívateľov, aby si kupovali účinnejšie výrobky .
(8) Do vykonávacieho opatrenia by mali byť zahrnuté energeticky významné výrobky, ktoré majú značný priamy alebo nepriamy vplyv na spotrebu energie alebo prípadne podstatných zdrojov počas používania, pričom poskytovanie informácií prostredníctvom označovania môže stimulovať koncových užívateľov, aby si kupovali účinnejšie výrobky.
Odôvodnenie
Pojem „značný“ je príliš vágny a v záujme väčšej presnosti musíme hovoriť o výrobkoch, ktoré skutočne spotrebúvajú energiu (priamy vplyv), ako aj o výrobkoch, ktoré samy energiu nespotrebúvajú, môžu však významne prispieť k jej úspore (nepriamy vplyv).
Rovnako je rizikom hovoriť o výrobkoch, ktoré „poskytujú dostatočné možnosti pre zvýšenie účinnosti“, pretože nie je jasné, kto o tom rozhoduje a akým spôsobom.
Pozmeňujúci a doplňujúci návrh
12
Návrh smernice
Odôvodnenie 8a (nové)
Text predložený Komisiou
Pozmeňujúci a doplňujúci návrh
(8a) Vzhľadom na to, že budovy predstavujú 40 % spotreby energie v EÚ a na to, že v súvislosti so svojimi záväzkami v rámci Kjótskeho protokolu si EÚ stanovila cieľ zlepšiť energetickú účinnosť o 20 % do roku 2020, je nevyhnutné uprednostňovať tvorbu vykonávacích opatrení pre stavebné výrobky, ako napr. okná.
Odôvodnenie
Cieľ EÚ zlepšiť energetickú účinnosť o 20 % do roku 2020 sa môže dosiahnuť, ak sa zintenzívni renovácia budov, pretože sa v nich spotrebuje 40 % energie v EÚ.
Súkromní spotrebitelia často renovujú svoje domy, a preto by sa mal prioritne vypracovať jednoduchý a zrozumiteľný systém energetického označovania pre stavebné výrobky.
Pozmeňujúci a doplňujúci návrh
13
Návrh smernice
Odôvodnenie 9
Text predložený Komisiou
Pozmeňujúci a doplňujúci návrh
(9) Viaceré členské štáty zaviedli politiky verejného obstarávania, ktoré vyžadujú od zmluvných orgánov, aby obstarávali energeticky účinné výrobky.
Viaceré členské štáty takisto zaviedli stimuly pre energeticky účinné výrobky.
Kritériá týkajúce sa výrobkov, ktoré majú byť oprávnené na verejné obstarávanie, alebo stimuly sa môžu v jednotlivých členských štátoch podstatne odlišovať.
Ak sa na výkonnostné triedy odkazuje ako na úrovne pre niektoré výrobky, ako je ustanovené vo vykonávacích opatreniach k smernici, môže to znížiť fragmentáciu verejného obstarávania a stimulov a uľahčiť zavádzanie účinných výrobkov.
(9) Počet členských štátov , ktoré zaviedli politiky verejného obstarávania, ktoré vyžadujú od zmluvných orgánov, aby obstarávali energeticky účinné výrobky, by mal stále rásť, až pokým sa dosiahne cieľ pokrytia celého územia Európskej únie.
To isté by malo platiť aj o počte členských štátov , ktoré zaviedli stimuly pre energeticky účinné výrobky.
I keď sa kritériá týkajúce sa výrobkov, ktoré majú byť oprávnené na verejné obstarávanie, alebo stimuly môžu v jednotlivých členských štátoch podstatne odlišovať , mali by byť v súlade so strategickými cieľmi Európskej únie v oblasti energetickej účinnosti, aby sa zabránilo narušeniu trhu .
Ak sa na výkonnostné triedy odkazuje ako na úrovne pre niektoré výrobky, ako je ustanovené vo vykonávacích opatreniach k smernici, môže to znížiť fragmentáciu verejného obstarávania a stimulov a uľahčiť zavádzanie účinných výrobkov.
Odôvodnenie
Pretože energetická účinnosť predstavuje jednu z hlavných súčastí cieľa Európskej únie „20/20/20“, je veľmi dôležité, aby sa všetky členské štáty podieľali na tomto úsilí.
Pozmeňujúci a doplňujúci návrh
14
Návrh smernice
Odôvodnenie 11
Text predložený Komisiou
Pozmeňujúci a doplňujúci návrh
(11) Stimuly, ktoré môžu členské štáty poskytnúť na podporu účinných výrobkov, by mohli predstavovať štátnu pomoc.
Touto smernicou nie je dotknutý výsledok žiadnych budúcich postupov štátnej pomoci, ktoré sa môžu uskutočniť v súlade s článkami 87 a 88 Zmluvy.
(11) Stimuly, ktoré môžu členské štáty poskytnúť na podporu účinných výrobkov, by mohli predstavovať štátnu pomoc.
Touto smernicou nie je dotknutý výsledok žiadnych budúcich postupov štátnej pomoci, ktoré sa môžu uskutočniť v súlade s článkami 87 a 88 Zmluvy.
Štátna pomoc na ochranu životného prostredia, a najmä na úspory energie, ktorá slúži spoločným európskym záujmom, je však predmetov výnimiek podľa rôznych nástrojov Spoločenstva a v rámci podmienok v nich stanovených 1 ;
1 Ú. v.
EÚ C 82, 1.4.2008, s.
1.
Odôvodnenie
Podpora energetickej účinnosti štátom by nemala viesť k narušeniu trhu, pretože energetická účinnosť je spoločným európskym záujmom.
Pozmeňujúci a doplňujúci návrh
15
Návrh smernice
Odôvodnenie 12a (nové)
Text predložený Komisiou
Pozmeňujúci a doplňujúci návrh
(12a) Ustanovenia tejto smernice o obsahu reklamy by sa mali považovať iba za mimoriadne opatrenie.
Tieto ustanovenia by preto nemali obmedzovať reklamu žiadnym iným spôsobom v žiadnych ďalších právnych predpisoch Spoločenstva.
Odôvodnenie
Súvisí s článkom 4 ods. 2a (nový).
Je nevyhnutné, aby reklama nebola obmedzovaná viac než treba.
Je veľmi jednoduché vyvolať efekt snehovej gule, ak sa stanovujú ustanovenia v takej oblasti, akou je reklama.
Preto je kľúčové zdôrazniť skutočnosť, že ustanovenia o reklame považované za relevantné z hľadiska koncového užívateľa v súvislosti s touto smernicou neodôvodňujú iné predpisy o reklame v iných právnych aktoch.
Pozmeňujúci a doplňujúci návrh
16
Návrh smernice
Odôvodnenie 14
Text predložený Komisiou
Pozmeňujúci a doplňujúci návrh
(14) Na Komisiu by sa mala preniesť právomoc prijímať vykonávacie opatrenia v súvislosti s označovaním a štandardnými informáciami o výrobku, ktoré sa týkajú spotreby energie a iných podstatných zdrojov energeticky významnými výrobkami.
Keďže tieto opatrenia majú všeobecný rozsah pôsobnosti a sú zamerané na zmenu nepodstatných prvkov tejto smernice jej doplnením, príjmu sa v súlade s regulačným postupom s kontrolou ustanoveným v článku 5a rozhodnutia 1999/468/ES.
(14) Na Komisiu by sa mala preniesť právomoc prijímať vykonávacie opatrenia v súvislosti s označovaním a štandardnými informáciami o výrobku, ktoré sa týkajú spotreby energie a iných podstatných zdrojov energeticky významnými výrobkami počas používania .
Keďže tieto opatrenia majú všeobecný rozsah pôsobnosti a sú zamerané na zmenu nepodstatných prvkov tejto smernice jej doplnením o nové nepodstatné prvky , príjmu sa v súlade s regulačným postupom s kontrolou ustanoveným v článku 5a rozhodnutia 1999/468/ES.
Komisia by mala každé dva roky predložiť Európskemu parlamentu správu s podrobnými informáciami o prijímaní vykonávacích opatrení, ako aj o štandardných informáciách o výrobkoch, ktorá sa bude týkať EÚ a každého členského štátu zvlášť.
Odôvodnenie
Európsky parlament potrebuje na uskutočňovanie svojej inštitucionálnej úlohy informácie o strategických voľbách a postupe, ktorý chce Komisia sledovať.
Správa takisto poskytne členským štátom objektívne informácie, ktoré môžu použiť na porovnanie svojich výsledkov.
Pozmeňujúci a doplňujúci návrh
17
Návrh smernice
Odôvodnenie 15a (nové)
Text predložený Komisiou
Pozmeňujúci a doplňujúci návrh
(15a) Členské štáty by sa mali pri vykonávaní príslušných ustanovení tejto smernice snažiť vyhnúť opatreniam, ktoré by mohli malým a stredným podnikom (MSP) spôsobiť zbytočne byrokratické a náročné povinnosti, a podľa možnosti by mali zohľadňovať osobitné potreby a finančné i administratívne obmedzenia MSP.
Odôvodnenie
MSP nemajú rovnaké finančné a administratívne zdroje ako ich väčší konkurenti.
Okrem toho sú MSP osobitne citlivé na byrokratické a nepraktické systémy.
Je preto dôležité zdôrazniť význam zohľadnenia citlivej situácie MSP v členských štátoch pri vykonávaní ustanovení tejto smernice.
Pozmeňujúci a doplňujúci návrh
18
Návrh smernice
Článok 1 – odsek 1
Text predložený Komisiou
Pozmeňujúci a doplňujúci návrh
1.
Touto smernicou sa ustanovuje rámec pre zosúladenie vnútroštátnych opatrení týkajúcich sa informácií pre koncového užívateľa , najmä pomocou označovania a pomocou informácií o výrobku, o spotrebe energie a iných podstatných zdrojov a doplňujúcich informácií týkajúcich sa energeticky významných výrobkov , čím sa koncovým užívateľom umožní, aby si vybrali účinnejšie výrobky .
1.
Touto smernicou sa ustanovuje rámec pre zosúladenie vnútroštátnych opatrení týkajúcich sa informácií pre koncového užívateľa, najmä pomocou označovania a pomocou informácií o výrobku, o spotrebe energie a iných podstatných zdrojov počas používania a pomocou doplňujúcich informácií týkajúcich sa energeticky významných výrobkov, čím sa koncovým užívateľom umožní, aby si vybrali účinnejšie výrobky.
Odôvodnenie
Malo by byť jasné, že táto smernica sa uplatňuje na energeticky významné výrobky, ktoré majú značný vplyv na spotrebu energie a podľa potreby aj na iné podstatné zdroje počas používania.
Pozmeňujúci a doplňujúci návrh
19
Návrh smernice
Článok 1 – odsek 2
Text predložený Komisiou
Pozmeňujúci a doplňujúci návrh
2.
Táto smernica sa uplatní na energeticky významné výrobky, ktoré majú značný vplyv na spotrebu energie a podľa potreby aj na iné podstatné zdroje počas používania .
2.
Táto smernica sa uplatňuje na energeticky významné výrobky vrátane stavebných výrobkov , ktoré majú značný priamy alebo nepriamy vplyv na spotrebu energie a prípadne aj na iné podstatné zdroje počas používania.
Odôvodnenie
Pojem „značný“ je príliš vágny a v záujme väčšej presnosti musíme hovoriť o výrobkoch, ktoré skutočne spotrebúvajú energiu (priamy vplyv), ako aj o výrobkoch, ktoré samy energiu nespotrebúvajú, môžu však významne prispieť k jej úspore (nepriamy vplyv).
Pozmeňujúci a doplňujúci návrh
20
Návrh smernice
Článok 2 – zarážka 1a (nová)
Text predložený Komisiou
Pozmeňujúci a doplňujúci návrh
„stavebný výrobok“ znamená energeticky významný výrobok používaný pri výstavbe alebo renovácii budov;
Odôvodnenie
Cieľom tejto zarážky je objasniť vymedzenie pojmu stavebný výrobok odkazom na zoznam v prílohe Ia, ktorý Komisia aktualizuje v súlade s článkom 1 ods. 3 (nový) tejto smernice.
Pozmeňujúci a doplňujúci návrh
21
Návrh smernice
Článok 2 – zarážka 4
Text predložený Komisiou
Pozmeňujúci a doplňujúci návrh
- „doplňujúce informácie“ znamenajú každú ďalšiu informáciu, ktorá sa týka výkonu a vlastností výrobku , ktoré sa vzťahujú na jeho hodnotenie, spotrebu energie alebo iné podstatné zdroje a sú pri tom nápomocné ;
„doplňujúce informácie“ znamenajú iné informácie týkajúce sa výkonu a vlastností výrobku, ktoré sa vzťahujú na jeho spotrebu energie za jednotku času a iných podstatných zdrojov alebo sú pomôckou pri hodnotení tejto spotreby, pričom sa tieto informácie zakladajú na merateľných údajoch vrátane údajov o výrobcovi výrobku a iných významných environmentálnych aspektov ;
Odôvodnenie
Koncoví užívatelia musia mať všetky potrebné informácie, ktoré im pomôžu rozhodnúť sa o tom, ktorý výrobok použijú.
Pretože sa kritériá líšia (a nie každý sa rozhoduje podľa finančných kritérií), je dôležité poskytnúť kompletné informácie.
Tieto informácie predstavujú aj vzdelávací prostriedok, prostredníctvom ktorého sú si koncoví užívatelia viac vedomí vplyvu svojej voľby na životné prostredie.
Pozmeňujúci a doplňujúci návrh
22
Návrh smernice
Článok 2 – zarážka 5a (nová)
Text predložený Komisiou
Pozmeňujúci a doplňujúci návrh
- „priamy vplyv“ znamená vplyv výrobkov, ktoré skutočne spotrebúvajú energiu;
Pozmeňujúci a doplňujúci návrh
23
Návrh smernice
Článok 2 – zarážka 5b (nová)
Text predložený Komisiou
Pozmeňujúci a doplňujúci návrh
- „nepriamy vplyv“ znamená vplyv výrobkov, ktoré nespotrebúvajú energiu, ale prispievajú k úspore energie, pričom hodnotenie hospodárnosti týchto výrobkov sa zakladá na objektívnych a nezávislých parametroch, ktoré nepodliehajú klimatickým výkyvom;
Pozmeňujúci a doplňujúci návrh
24
Návrh smernice
Článok 2 – zarážka 7a (nová)
Text predložený Komisiou
Pozmeňujúci a doplňujúci návrh
„koncový užívateľ“ znamená právnickú alebo fyzickú osobu, ktorá používa výrobok na profesionálne alebo osobné účely.
Táto osoba je koncovým spotrebiteľom výrobku, a najmä osobou, pre ktorú bol výrobok navrhnutý, a môže sa odlišovať od osoby, ktorá výrobok kúpila.
Toto vymedzenie sa vzťahuje na súkromných spotrebiteľov a skupiny spotrebiteľov.
Na účely tejto smernice sa za koncových užívateľov považujú aj verejné orgány, ak nakupujú energeticky významné výrobky;
Pozmeňujúci a doplňujúci návrh
25
Návrh smernice
Článok 3 – odsek 1 – písmeno b
Text predložený Komisiou
Pozmeňujúci a doplňujúci návrh
b) ak by to mohlo byť zavádzajúce alebo mätúce pre koncových užívateľov vzhľadom na spotrebu energie prípadne iných podstatných zdrojov v súvislosti s výrobkami, na ktoré sa vzťahuje táto smernica, vystavenie ďalších štítkov, značiek, symbolov alebo nápisov , ktoré nedosahujú súlad s požiadavkami tejto smernice a príslušných vykonávacích opatrení , je zakázané;
b) ak by to mohlo byť zavádzajúce alebo mätúce pre koncových užívateľov vzhľadom na spotrebu energie prípadne iných podstatných zdrojov počas používania v súvislosti s výrobkami, na ktoré sa vzťahuje táto smernica, uvedenie ďalších štítkov, značiek, symbolov alebo nápisov, ktoré nie sú v súlade s požiadavkami tejto smernice a príslušných vykonávacích opatrení, je zakázané;
Odôvodnenie
Malo by byť jasné, že táto smernica sa uplatňuje na energeticky významné výrobky, ktoré majú značný vplyv na spotrebu energie a podľa potreby aj na iné podstatné zdroje počas používania.
Pozmeňujúci a doplňujúci návrh
26
Návrh smernice
Článok 3 – odsek 1 – písmeno c
Text predložený Komisiou
Pozmeňujúci a doplňujúci návrh
c) aby zavádzanie systému štítkov a popisov výrobku , týkajúcich sa spotreby alebo zachovania energie , bolo zároveň vzdelávacou a osvetovou informačnou kampaňou zameranou na podporu zodpovednejšieho využívania energie koncovými užívateľmi ;
c) aby zavádzanie systému štítkov a popisov výrobku, týkajúcich sa spotreby alebo zachovania energie, sprevádzala zároveň vzdelávacia a osvetová informačná kampaň zameraná na podporu energetickej účinnosti a zodpovednejšie využívanie energie koncovými užívateľmi;
Odôvodnenie
Výchovná funkcia systému štítkov je veľmi dôležitá a mohla by pomôcť rozvoju zodpovednejšieho správania v oblasti využívania energií vo všeobecnosti.
Pozmeňujúci a doplňujúci návrh
27
Návrh smernice
Článok 3 – odsek 1 – písmeno d – pododsek 1
Text predložený Komisiou
Pozmeňujúci a doplňujúci návrh
d) aby sa prijali vhodné opatrenia s cieľom povzbudiť orgány zodpovedné za uplatňovanie tejto smernice, aby navzájom spolupracovali a poskytovali si informácie s cieľom podporiť fungovanie tejto smernice.
d) aby sa prijali vhodné opatrenia s cieľom povzbudiť orgány EÚ a vnútroštátne orgány zodpovedné za uplatňovanie tejto smernice, aby navzájom spolupracovali a poskytovali si informácie s cieľom podporiť fungovanie tejto smernice.
Odôvodnenie
Koordinácia orgánov EÚ a členských štátov je rozhodujúca pre úspech tejto smernice.
Pozmeňujúci a doplňujúci návrh
28
Návrh smernice
Článok 3 – odsek 2
Text predložený Komisiou
Pozmeňujúci a doplňujúci návrh
2.
Keď členský štát zistí, že výrobok nie je v súlade so všetkými príslušnými požiadavkami ustanovenými v tejto smernici a jej vykonávacích opatreniach týkajúcich sa štítku a popisu výrobku, dodávateľ je povinný uviesť výrobok do súladu s týmito požiadavkami podľa podmienok, ktoré uložil členský štát.
2.
Keď členský štát zistí, že výrobok nie je v súlade so všetkými príslušnými požiadavkami ustanovenými v tejto smernici a jej vykonávacích opatreniach týkajúcich sa štítku a popisu výrobku, dodávateľ je povinný uviesť výrobok do súladu s týmito požiadavkami podľa efektívnych a primeraných podmienok, ktoré uložil členský štát.
Čo sa týka výrobkov, ktoré už boli zakúpené, majú spotrebitelia práva zakotvené v právnych predpisoch Spoločenstva a vnútroštátnych právnych predpisoch o ochrane spotrebiteľa vrátane náhrady alebo výmeny výrobku.
Ak existuje dostatočný dôkaz o možnom nesúlade výrobku s požiadavkami, príslušný členský štát prijme potrebné preventívne opatrenia.
Ak existuje dostatočný dôkaz o možnom nesúlade výrobku s požiadavkami, príslušný členský štát prijme do určitej doby potrebné preventívne opatrenia na zabezpečenie súladu s požiadavkami tejto smernice, pričom zohľadní akékoľvek poškodenie zapríčinené nesúladom .
Ak nesúlad pretrváva , členský štát prijme rozhodnutie, ktorým obmedzí alebo zakáže uvedenie na trh a/alebo do prevádzky príslušného výrobku alebo zabezpečí jeho stiahnutie z trhu.
V prípade stiahnutia výrobku z trhu alebo zákazu uvedenia výrobku na trh sa bezodkladne informuje Komisia a ostatné členské štáty.
V prípade pretrvávajúceho nesúladu , členský štát prijme rozhodnutie, ktorým obmedzí alebo zakáže uvedenie na trh a/alebo do prevádzky príslušného výrobku alebo zabezpečí jeho stiahnutie z trhu.
V prípade obmedzenia , stiahnutia výrobku z trhu alebo zákazu uvedenia výrobku na trh sa bezodkladne informuje Komisia a ostatné členské štáty.
Odôvodnenie
Pojem „stiahnutie z obehu“, ktorý znamená každé opatrenie zamerané na vrátenie výrobku, ktorý bol už dodaný alebo sprístupnený spotrebiteľovi, a pojem „stiahnutie z predaja“, ktorý znamená každé opatrenie zamerané na zamedzenie distribúcie, vystavenia a ponuky výrobku spotrebiteľovi, boli definované v smernici o všeobecnej bezpečnosti výrobkov (2001/95/ES).
Ustanovenia o dohľade na trhu sa musia posilniť, aby sa zabezpečilo riadne vykonávanie tejto smernice.
Členské štáty musia zakročiť voči dodávateľom a predajcom nespĺňajúcim podmienky hneď, keď sa spozoruje nedodržiavanie požiadaviek.
Pozmeňujúci a doplňujúci návrh
29
Návrh smernice
Článok 3 – odsek 3
Text predložený Komisiou
Pozmeňujúci a doplňujúci návrh
3.
Každé dva roky členské štáty predkladajú Komisii správu s podrobnými údajmi o činnostiach týkajúcich sa presadzovania a o úrovni súladu na svojom území.
3.
Každé dva roky členské štáty predkladajú Komisii správu s podrobnými údajmi o činnostiach týkajúcich sa presadzovania a o úrovni súladu na svojom území.
Členské štáty zabezpečia, aby boli tieto správy prístupné verejnosti.
Komisia môže spresniť podrobnosti týkajúce sa bežného obsahu týchto správ. Takéto opatrenia zamerané na zmenu nepodstatných prvkov tejto smernice jej doplnením sa prijmú v súlade s regulačným postupom s kontrolou uvedeným v článku 10 ods. 2.
Komisia môže spresniť podrobnosti týkajúce sa bežného obsahu týchto správ stanovením minimálnych požiadaviek na harmonizovaný vzor .
Takéto opatrenia zamerané na zmenu nepodstatných prvkov tejto smernice jej doplnením sa prijmú v súlade s regulačným postupom s kontrolou uvedeným v článku 10 ods. 2.
Odôvodnenie
Vypracovanie a zverejnenie správ o súlade s požiadavkami je prostriedkom výmeny osvedčených postupov a tiež porovnávania ich účinnosti.
Pozmeňujúci a doplňujúci návrh
30
Návrh smernice
Článok 4 – bod 1
Text predložený Komisiou
Pozmeňujúci a doplňujúci návrh
(1) sa informácie týkajúce sa spotreby elektrickej energie, iných foriem energie a iných podstatných zdrojov a doplňujúce informácie o výrobkoch ponúkaných na predaj, prenájom, predaj na splátky alebo predvádzaných koncovému užívateľovi dali v súlade s vykonávacími opatreniami podľa tejto smernice do pozornosti koncových užívateľov pomocou popisu výrobku a štítka priamo alebo nepriamo akýmikoľvek prostriedkami pri predaji na diaľku vrátane internetu ;
1. sa informácie týkajúce sa spotreby elektrickej energie, iných foriem energie a iných podstatných zdrojov počas používania a doplňujúce informácie o výrobkoch ponúkaných na predaj, prenájom, predaj na splátky alebo predvádzaných koncovému užívateľovi dali v súlade s vykonávacími opatreniami podľa tejto smernice do pozornosti koncových užívateľov pomocou popisu výrobku a štítka priamo alebo nepriamo akýmikoľvek prostriedkami pri predaji na diaľku vrátane internetu ;
Odôvodnenie
Malo by byť jasné, že táto smernica sa uplatňuje na energeticky významné výrobky, ktoré majú značný vplyv na spotrebu energie a podľa potreby aj na iné podstatné zdroje počas používania.
Pozmeňujúci a doplňujúci návrh
31
Návrh smernice
Článok 4 – bod 2
Text predložený Komisiou
Pozmeňujúci a doplňujúci návrh
(2) sa informácie uvedené v odseku 1 sa poskytovali v súvislosti so zabudovanými alebo inštalovanými výrobkami iba vtedy, ak sa o ne požiada podľa platného vykonávacieho opatrenia;
2. sa informácie uvedené v odseku 1 poskytovali v súvislosti so zabudovanými alebo inštalovanými výrobkami vtedy, ak sa o ne požiada podľa platného vykonávacieho opatrenia;
Pozmeňujúci a doplňujúci návrh
32
Návrh smernice
Článok 4 – bod 2a (nový)
Text predložený Komisiou
Pozmeňujúci a doplňujúci návrh
2a. každá reklama konkrétnych modelov energeticky významných výrobkov, na ktoré sa vzťahuje vykonávacie opatrenie tejto smernice, ak sa uvádzajú technické podrobnosti, poskytovala koncovým užívateľom informácie o spotrebe alebo úsporách energie alebo zahŕňala odkaz na energetickú triedu výrobku;
Odôvodnenie
Reklama zohráva dôležitú úlohu pri rozhodnutiach koncových užívateľov o kúpe/používaní určitého výrobku.
Preto je nevyhnutné, aby sa im poskytli rovnaké informácie týkajúce sa energie, aké nájdu na výrobku.
Je potrebné poznamenať, že podobné opatrenia sa schválili pri iných typoch výrobkov (napr. reklama pri autách zverejňuje uhlíkové emisie konkrétneho modelu).
Pozmeňujúci a doplňujúci návrh
33
Návrh smernice
Článok 4 – bod 2b (nový)
Text predložený Komisiou
Pozmeňujúci a doplňujúci návrh
2b. každá propagačná technická literatúra týkajúca sa energeticky významných výrobkov, v ktorej sa opisujú konkrétne technické parametre výrobku, t. j. technické manuály a výrobné prospekty, či už v tlačenej podobe alebo na internete, poskytovala koncovým užívateľom potrebné informácie v súvislosti so spotrebou energie alebo obsahovala odkaz na energetický štítok výrobku;
Odôvodnenie
Tieto doplňujúce informácie pomôžu spotrebiteľovi uvedomelo sa rozhodnúť pred kúpou príslušného výrobku.
Pozmeňujúci a doplňujúci návrh
34
Návrh smernice
Článok 5 – bod 3 – odsek 2
Text predložený Komisiou
Pozmeňujúci a doplňujúci návrh
Dodávatelia dajú k dispozícii elektronickú verziu technickej dokumentácie na požiadanie orgánom trhového dohľadu členských štátov a Komisii.
Dodávatelia dajú k dispozícii elektronickú verziu technickej dokumentácie na požiadanie orgánom trhového dohľadu členských štátov a/alebo Komisii najneskôr do 30 kalendárnych dní .
Odôvodnenie
Stanovenie konkrétnej doby napomôže efektívnejšie fungovanie systému označovania.
Pozmeňujúci a doplňujúci návrh
35
Návrh smernice
Článok 5 – bod 5
Text predložený Komisiou
Pozmeňujúci a doplňujúci návrh
(5) okrem štítkov dodávatelia poskytujú popis ku každému výrobku.
5. okrem štítkov dodávatelia poskytujú popis výrobku.
Odôvodnenie
Poskytnutie popisu ku každému výrobku môže vytvárať príliš mnoho odpadu.
Malo by tiež byť možné dodať jeden popis výrobku v rámci dodávky viacerých výrobkov rovnakého druhu.
Takisto jedna brožúra o výrobkoch môže obsahovať informácie z niekoľkých brožúr pre rôzne výrobné typy.
Pozmeňujúci a doplňujúci návrh
36
Návrh smernice
Článok 6 – bod 1
Text predložený Komisiou
Pozmeňujúci a doplňujúci návrh
(1) obchodníci riadne vystavili štítky a dali k dispozícii popis výrobku v brožúrach o výrobkoch alebo v inej literatúre, ktorá je pripojená k výrobkom pri ich predaji koncovým užívateľom;
1 . obchodníci riadne vystavili štítky viditeľným a čitateľným spôsobom a dali k dispozícii popis výrobku v brožúrach alebo v iných materiáloch, ktoré sú pripojené k výrobkom pri ich predaji koncovým užívateľom;
Odôvodnenie
Je dôležité zabezpečiť, aby boli štítky vystavené tak, aby ich koncoví užívatelia mohli ľahko vidieť a prečítať.
Pozmeňujúci a doplňujúci návrh
37
Návrh smernice
Článok 7
Text predložený Komisiou
Pozmeňujúci a doplňujúci návrh
Tam, kde sa výrobky ponúkajú na predaj, prenájom alebo predaj na splátky pomocou zásielkového obchodu, katalógu, cez internet alebo akýmkoľvek iným spôsobom, z ktorého nemožno očakávať, že potenciálny koncový užívateľ uvidí výrobok vystavený, z vykonávacích opatrení by malo vyplynúť opatrenie na záruku, aby potenciálni koncoví užívatelia dostali informácie, špecifikované na štítku a v popise výrobku pred jeho nákupom.
Tam, kde sa výrobky ponúkajú na predaj, prenájom alebo predaj na splátky pomocou zásielkového obchodu, katalógu, cez internet , prostredníctvom telemarketingu alebo akýmkoľvek iným spôsobom, z ktorého nemožno očakávať, že potenciálny koncový užívateľ uvidí výrobok vystavený, z vykonávacích opatrení by malo vyplynúť opatrenie zaručujúce, že potenciálni koncoví užívatelia dostanú informácie špecifikované na štítku a v popise výrobku pred jeho nákupom.
Pri predaji na diaľku určujú vykonávacie opatrenia spôsob, akým sa vystaví štítok a popis výrobku.
Odôvodnenie
Pretože sa stále vyvíjajú nové formy predaja na diaľku, vykonávacie opatrenia musia poskytovať určitú voľnosť, aby postihli všetky možnosti.
Podstata však musí zostať: Každý koncový užívateľ by mal mať možnosť mať prospech z energetickej značky, a to bez ohľadu na spôsob nadobudnutia (nákupu, prenájmu, využívania, a pod.) výrobku.
Pozmeňujúci a doplňujúci návrh
38
Návrh smernice
Článok 8 – odsek 1
Text predložený Komisiou
Pozmeňujúci a doplňujúci návrh
1.
Členské štáty nemajú zakazovať, obmedzovať ani sťažovať umiestnenie na trhu alebo uvedenie do prevádzky na svojom území výrobkov , ktoré sú zahrnuté v platnom vykonávacom opatrení a sú s ním v súlade .
1.
Členské štáty nemajú zakazovať, obmedzovať ani sťažovať umiestnenie na trhu alebo uvedenie do prevádzky na svojom území výrobkov, ktoré sú zahrnuté v tejto smernici a v platných vykonávacích opatreniach a sú v plnom súlade s nimi .
Odôvodnenie
Aby sa dalo spoliehať na súlad výrobkov s predpismi, je dôležité zabezpečiť, aby členské štáty skutočne plnili svoju dozornú funkciu.
Pozmeňujúci a doplňujúci návrh
39
Návrh smernice
Článok 8 – odsek 2
Text predložený Komisiou
Pozmeňujúci a doplňujúci návrh
2.
Pokiaľ nie je dôkaz o opaku, členské štáty posúdia štítky a popisy výrobkov , či sa zhodujú s opatreniami tejto smernice a s vykonávacími opatreniami .
Členské štáty od dodávateľov požadujú, aby poskytli dôkaz presnosti informácií uvedených na ich štítkoch alebo v popisoch výrobkov v zmysle článku 5 , ak majú dôvod mať podozrenie, že sú nesprávne.
2.
Za predpokladu, že členské štáty pravidelne monitorujú trh , a pokiaľ nie je dôkaz o opaku, členské štáty považujú štítky a popisy výrobkov za vyhotovené v súlade s opatreniami tejto smernice a s vykonávacími opatreniami.
Členské štáty od dodávateľov požadujú, aby poskytli dôkaz presnosti informácií uvedených na ich štítkoch alebo v popisoch výrobkov v zmysle článku 5 , ak majú dôvod mať podozrenie, že sú nesprávne.
Odôvodnenie
Aby sa dalo spoliehať na súlad výrobkov s predpismi, je dôležité zabezpečiť, aby členské štáty skutočne plnili svoju dozornú funkciu.
Pozmeňujúci a doplňujúci návrh
40
Návrh smernice
Článok 9 – odsek 1
Text predložený Komisiou
Pozmeňujúci a doplňujúci návrh
1.
Zmluvné orgány, ktoré zadávajú verejné zákazky na dodávku tovaru, na práce alebo na služby uvedené v smernici Európskeho parlamentu a Rady 2004/18/ES, ktoré nie sú vyňaté z oblasti pôsobnosti uvedenej smernice na základe článkov 12 až 18, neobstarávajú výrobky, ktoré nespĺňajú minimálne výkonnostné úrovne stanovené v platnom vykonávacom opatrení.
1.
Zmluvné orgány, ktoré zadávajú verejné zákazky na dodávku tovaru, na práce alebo na služby uvedené v smernici Európskeho parlamentu a Rady 2004/18/ES, ktoré nie sú vyňaté z oblasti pôsobnosti uvedenej smernice na základe článkov 12 až 18, neobstarávajú výrobky, ktoré nespĺňajú minimálne výkonnostné úrovne stanovené v platnom vykonávacom opatrení a, v prípade najvyššej triedy účinnosti, výrobky, ktoré nespĺňajú kritériá uvedené v bode 2 článku 9 .
Odôvodnenie
Tento článok plne zohľadňuje potrebu každého členského štátu obstarávať tovary podľa vlastných potrieb a finančnej situácie.
Účinnosť tejto smernice by však bola „potlačená“, keby verejné orgány, ktoré sú veľkými nákupcami/užívateľmi a majú možnosť ovplyvniť niektoré trhy, nemuseli mať minimálny spoločný povinný prah na svoje nákupy.
Spoločný prah pomôže do značnej miery aj dodávateľom plánovať ich výrobu.
Pozmeňujúci a doplňujúci návrh
41
Návrh smernice
Článok 9 – odsek 2 – písmeno ba (nové)
Text predložený Komisiou
Pozmeňujúci a doplňujúci návrh
ba) potenciál úspor energie,
Odôvodnenie
Úspory energie by mali byť súčasťou uvedených kritérií, pretože majú dôležitú úlohu v súčasnej smernici.
Pozmeňujúci a doplňujúci návrh
42
Návrh smernice
Článok 9 – odsek 2 – písmeno bb (nové)
Text predložený Komisiou
Pozmeňujúci a doplňujúci návrh
bb) podpora inovácií v súlade s lisabonskou stratégiou,
Odôvodnenie
Podpora inovácií výrobkov by mala byť súčasťou uvedených kritérií, pretože má dôležitú úlohu v súčasnej smernici.
Pozmeňujúci a doplňujúci návrh
43
Návrh smernice
Článok 9 – odsek 5
Text predložený Komisiou
Pozmeňujúci a doplňujúci návrh
5.
Keď členské štáty verejne obstarávajú alebo poskytujú stimuly na výrobky, vyjadrujú výkonnostné úrovne pojmami tried, ktoré sú definované v platnom vykonávacom opatrení.
5.
Keď členské štáty verejne obstarávajú alebo poskytujú stimuly na výrobky, vyjadrujú výkonnostné úrovne pojmami tried, ktoré sú definované v platnom vykonávacom opatrení.
Stimuly môžu okrem iného zahŕňať daňové úľavy pre koncových užívateľov používajúcich vysoko energeticky účinné výrobky a pre priemyselné odvetvia, ktoré takéto výrobky propagujú a vyrábajú, a zníženie dane z pridanej hodnoty na materiály a súčiastky zlepšujúce energetickú účinnosť.
Stimuly členských štátov musia byť efektívne a účinné.
Odôvodnenie
Tento nový odsek uvádza len niekoľko príkladov stimulov, ktoré sa môžu použiť na podporu energeticky účinných alternatív.
Pozmeňujúci a doplňujúci návrh
44
Návrh smernice
Článok 11 – odsek 2 – písmeno b
Text predložený Komisiou
Pozmeňujúci a doplňujúci návrh
b) pri výrobkoch ponúkajúcich rovnakú mieru funkčnosti, ktoré sú k dispozícii na trhu, sú veľké rozdiely v príslušných výkonnostných úrovniach;
vypúšťa sa
Odôvodnenie
V prípadoch, kde sú rovnako funkčné výrobky veľmi rozdielne z hľadiska svojho výkonu, by bolo efektívnejšie vypracovať opatrenia týkajúce sa ekodizajnu, čím by sa najmenej účinné výrobky vyradili z trhu.
Pozmeňujúci a doplňujúci návrh
45
Návrh smernice
Článok 11 – odsek 2 – písmeno c
Text predložený Komisiou
Pozmeňujúci a doplňujúci návrh
c) Komisia zohľadňuje príslušné právne predpisy Spoločenstva a samoreguláciu, ako napríklad dobrovoľné dohody, v prípade ktorých sa očakáva, že politické ciele sa dosiahnu rýchlejšie alebo s nižšími nákladmi ako povinné požiadavky;
c) Komisia zohľadňuje príslušné právne predpisy Spoločenstva a samoreguláciu, ako napríklad dobrovoľné dohody, ak sa pri nich očakáva, že politické ciele sa dosiahnu rýchlejšie alebo s nižšími nákladmi ako povinné požiadavky;
Odôvodnenie
Dobrovoľné dohody alebo samoregulácia nie sú vždy zárukou zabezpečenia efektívnosti cieľov politík.
Pozmeňujúci a doplňujúci návrh
46
Návrh smernice
Článok 11 – odsek 3 – písmeno a
Text predložený Komisiou
Pozmeňujúci a doplňujúci návrh
a) zohľadňuje tie environmentálne parametre stanovené v prílohe I časti 1 k smernici 2005/32/ES, ktoré sú určené ako podstatné v príslušnom vykonávacom opatrení prijatom na základe smernice 2005/32/ES a ktoré sú počas používania významné pre koncového užívateľa ;
a) zohľadňuje tie environmentálne parametre stanovené v prílohe I časti 1 k smernici 2005/32/ES, ktoré sú určené ako podstatné v príslušnom vykonávacom opatrení prijatom na základe smernice 2005/32/ES;
Odôvodnenie
Posledná časť vety by sa mala vypustiť, aby sa zabezpečil plný súlad s požiadavkami smernice o ekodizajne výrobkov využívajúcich energiu (reviduje sa), ktorá pristupuje k výrobku z hľadiska jeho doby životnosti, pretože koncoví užívatelia by sa mohli zaujímať o celkový vplyv výrobku na životné prostredie počas jeho životnosti.
Pozmeňujúci a doplňujúci návrh
47
Návrh smernice
Článok 11 – odsek 3 – písmeno c
Text predložený Komisiou
Pozmeňujúci a doplňujúci návrh
c) uskutočňuje vhodné konzultácie so zainteresovanými stranami;
c) uskutočňuje vhodné konzultácie so zainteresovanými stranami vrátane výrobcov a ich dodávateľov;
Pozmeňujúci a doplňujúci návrh
48
Návrh smernice
Článok 11 – odsek 4 – písmeno d
Text predložený Komisiou
Pozmeňujúci a doplňujúci návrh
d) vyhotovenie a obsah štítka uvedený v článku 4, ktorý sa má vyznačovať podľa možnosti jednotnými znakmi vyhotovenia v jednotlivých skupinách výrobkov ;
d) vyhotovenie a obsah štítka uvedený v článku 4, ktorý sa vyznačuje podľa možnosti jednotnými znakmi vyhotovenia v jednotlivých skupinách výrobkov a je jasne viditeľný a čitateľný za každých okolností a zároveň si ako základ zachováva hlavné prvky súčasného štítka (uzavretá stupnica klasifikácie A–G), ktoré je jednoduché a rozpoznateľné ; v prípade potreby štítok uvádza aj obdobie platnosti ;
Pozmeňujúci a doplňujúci návrh
49
Návrh smernice
Článok 11 – odsek 4 – písmeno j
Text predložený Komisiou
Pozmeňujúci a doplňujúci návrh
j) podľa potreby trvanie klasifikácie(í) štítku;
j) trvanie klasifikácie/klasifikácií štítku , ktoré nesmie/nesmú presiahnuť obdobie troch rokov a ďalší dátum ich revízie zohľadňujúci tempo inovácie výrobku ;
Odôvodnenie
Keďže energetická účinnosť je jedným z hlavných nástrojov EÚ na potlačenie zmien klímy, je dôležité zohľadniť najnovší technologický vývoj vo vhodnom čase.
Pozmeňujúci a doplňujúci návrh
50
Návrh smernice
Článok 11a (nový)
Text predložený Komisiou
Pozmeňujúci a doplňujúci návrh
Článok 11a
Prioritný zoznam pre vykonávanie
Komisia najneskôr do šiestich mesiacov po nadobudnutí účinnosti tejto smernice predloží Európskemu parlamentu a členským štátom zoznam prioritných výrobkov vrátane stavebných výrobkov, ktoré sú navrhnuté na označovanie na základe ich potenciálu úspor energie.
Odôvodnenie
Štúdia realizovateľnosti je dôležitá na zabezpečenie toho, aby sa vykonávacie opatrenia smernice nasmerovali na správnu skupinu výrobkov a dosiahli sa optimálne výsledky.
Komisia je zodpovedná za vypracovanie zoznamu prioritných výrobkov, ktoré sa musia označiť, a tento zoznam sa musí predložiť členským štátom a Európskemu parlamentu na informáciu a pripomienky.
Pozmeňujúci a doplňujúci návrh
51
Návrh smernice
Článok 11b (nový)
Text predložený Komisiou
Pozmeňujúci a doplňujúci návrh
Článok 11b
Uskutočniteľnosť rozšírenia rozsahu pôsobnosti
Najneskôr do roku 2010 vypracuje Komisia štúdiu uskutočniteľnosti s cieľom preskúmať, či by štítok prijatím vykonávacích opatrení mal koncovým užívateľom poskytovať aj informácie týkajúce sa vplyvov výrobku na významné energetické a iné podstatné zdroje počas celej svojej životnosti.
Odôvodnenie
Štúdia uskutočniteľnosti je dôležitá na zabezpečenie toho, aby sa vykonávacie opatrenia smernice nasmerovali na správnu skupinu výrobkov a dosiahli sa optimálne výsledky.
Komisia je zodpovedná za vypracovanie zoznamu prioritných výrobkov, ktoré sa musia označiť, a tento zoznam sa musí predložiť členským štátom a Európskemu parlamentu na informáciu a pripomienky.
Pozmeňujúci a doplňujúci návrh
52
Návrh smernice
Článok 12
Text predložený Komisiou
Pozmeňujúci a doplňujúci návrh
Členské štáty ustanovujú pravidlá týkajúce sa sankcií platné pri porušovaní vnútroštátnych ustanovení prijatých na základe tejto smernice a jej vykonávacích opatrení a prijmú všetky opatrenia potrebné na zabezpečenie toho, aby sa tieto predpisy vykonávali.
Ustanovené sankcie sú účinné, primerané a odrádzajúce.
Členské štáty oznámia tieto ustanovenia Komisii najneskôr do dátumu uvedeného v článku 13 ods. 1 a bezodkladne ju informujú o všetkých následných zmenách a doplneniach týchto ustanovení.
Členské štáty ustanovujú pravidlá týkajúce sa sankcií platné pri porušovaní vnútroštátnych ustanovení prijatých na základe tejto smernice a jej vykonávacích opatrení a prijmú všetky opatrenia potrebné na zabezpečenie toho, aby sa tieto predpisy vykonávali.
Ustanovené sankcie sú účinné, primerané a odrádzajúce.
Členské štáty sú zodpovedné aj za sprísnenie právnej ochrany pri nepovolenom používaní označovania.
Členské štáty oznámia tieto ustanovenia Komisii najneskôr do dátumu uvedeného v článku 13 ods. 1 a bezodkladne ju informujú o všetkých následných zmenách a doplneniach týchto ustanovení.
Odôvodnenie
Systému energetického označovania výrobkov verí stále viac koncových užívateľov, ktorí ho používajú ako významné kritérium pre svoje rozhodnutia, a preto musia členské štáty zabezpečiť, aby sa používanie štítkov nezneužívalo.
DÔVODOVÁ SPRÁVA
ZA LEPŠIE VÝROBKY A LEPŠIU MOŽNOSŤ ICH VÝBERU
1.
CIEĽ ENERGETICKEJ ÚČINNOSTI
Globálny finančný nepokoj potvrdil krehkosť našich hospodárstiev a štátneho plánovania a tiež veľké nedostatky súčasného systému v pripravenosti vyrovnať sa úspešne s možnými veľkými krízami.
Len globálna solidarita a odvážne rozhodnutia umožnia nášmu svetu pokrok pri zabezpečovaní trvalo udržateľnej budúcnosti a v boji s hrozbou, že hospodárskym nepokojom by sme si mohli dať zablokovať kroky smerujúce k budovanie nízkouhlíkového hospodárstva.
To je dôvodom, prečo environmentálne otázky a najmä energetická účinnosť nadobúdajú nový význam, pretože sa stáva cenným nástrojom nášho úsilia vyrovnať sa so zmenou klímy ekonomicky udržateľným spôsobom a zároveň pripravuje pôdu pre nové prístupy riešenia súčasnej hospodárskej a sociálnej krízy.
Ako nedávno uviedol časopis Stern „väčšie stimuly na investície do energetickej účinnosti v období recesie a vysokých cien ropy a výdavky do obnoviteľných zdrojov a nízkouhlíkových technológií by mohli stimulovať hospodárstvo“ .
Zvyšovanie energetickej účinnosti je najrýchlejším a nákladovo najefektívnejším spôsobom znižovania emisií skleníkových plynov, ktoré nielenže pomáha EÚ naplniť jej záväzky v rámci Kjótskeho protokolu, ale aj udržať si vedúcu úlohu v potláčaní zmien klímy.
Je potrebné mobilizovať širokú verejnosť a tvorcov politiky spolu s účastníkmi trhu a transformovať vnútorný trh s energiou spôsobom, ktorý zabezpečí občanom EÚ z globálneho hľadiska energeticky najúčinnejšiu infraštruktúru, budovy, spotrebiče a procesy.
Efektívna politika energetickej účinnosti, a to na európskej i vnútroštátnej úrovni, by mohla významne prispieť ku konkurencieschopnosti EÚ a zamestnanosti, ktoré sú hlavnými cieľmi Lisabonskej agendy.
Riešenie otázok dopytu po energiách a využívania energií je súčasťou energetickej politiky EÚ a ako takej zložkou súboru priorít, ktoré jasne vymedzil energetický a klimatický balík.
V EÚ pociťuje v súčasnosti deficit.
V teórii existujú domnienky, že trhové sily včas zabezpečia najúčinnejší výsledok bez zasahovania.
Dnes vieme, že to nie je pravda, vzhľadom na veľké sociálne a environmentálne problémy, ktorým čelíme, ako sú energetická chudoba a klimatické zmeny.
Musíme zdôrazniť, že je dôležité, aby sa znížila úroveň spotreby a tak sme sa mohli vyrovnať s otázkou zmeny klímy, základná úroveň energie sa však môže považovať za nevyhnutnú na dosiahnutie základnej životnej úrovne v EÚ a vykurovanie alebo klimatizáciu domova a zabezpečenie pohodlného života.
I keď je energia základnou ľudskou potrebou, skutočnosťou je, že v mnohých krajinách EÚ si chudobní musia zvoliť medzi platením nadmerných účtov za energie a zvyšovaním svojho dlhu alebo neplatením účtov a jeho nevyhnutnými dôsledkami.
V súčasnosti EÚ naliehavo hľadá cesty z recesie.
Cesty, ktoré zabezpečia dlhodobý rast a primerané pracovné príležitosti.
Som pevne presvedčená o tom, že súčasťou tohto riešenia je energetická účinnosť.
2. smernica o energetickom označovaní
Smernica o energetickom označovaní (92/75/EHS), ktorá sa uplatňuje už viac než pätnásť rokov a priemyselné odvetvie i spotrebiteľské organizácie ju považujú za úspešnú, však neposkytuje zároveň aj mechanizmus, ktorý by zabezpečil našu schopnosť držať krok s vývojom technológií a inováciou výrobkov.
Cieľom súčasného prepracovania smernice je najmä rozšírenie jej pôsobnosti v dvoch smeroch: tak, aby umožnila označovanie všetkých energeticky významných výrobkov v domácnosti i v komerčnej a priemyselnej sfére a aby sa jej vykonávanie rozšírilo na všetky výrobky, ktoré priamo spotrebúvajú energiu alebo ovplyvňujú spotrebu energie (napr. okná).
So zreteľom na naliehavú potrebu vyrovnať sa so zmenami klímy, dosiahnuť 20 % cieľ zvýšenia energetickej účinnosti v EÚ do roku 2020 a racionalizovať voľbu občanov a firiem EÚ s ohľadom na energie a ich spotrebu, možno pokladať pôsobnosť súčasnej smernice za obmedzenú.
S vedomím úloh a príležitostí, ktoré sa spájajú s podporou trvalo udržateľných výrobkov, sa podpora komplexného cieľa oznámenia o akčnom pláne pre trvalo udržateľnú spotrebu a výrobu a trvalo udržateľnú priemyselnú politiku musí stať naším najvyšším cieľom.
Komisia odhaduje (hodnotenie vplyvu SEK(2008)2861 ), že energetické označovanie prispelo v období rokov 1996 – 2004 k ročným energetickým úsporám približne na úrovni 3 Mtoe, čo zodpovedá zníženiu emisií o 14 Mt CO 2 ročne.
Rozšírenie pôsobnosti smernice o energetickom označovaní na všetky energetické výrobky by mohlo do roku 2020 viesť k ďalším úsporám na úrovni 27 Mtoe zodpovedajúcim zníženiu emisií o takmer 80 Mt CO 2 v porovnaní s obvyklou situáciou.
Hlavným cieľom smernice je umožniť spotrebiteľom robiť rozumnejšie a udržateľnejšie rozhodnutia prostredníctvom náročnejších požiadaviek na informácie o energetických a environmentálnych charakteristikách výrobkov, ktoré sa im poskytujú, a zvyšovania povedomia o vplyve ich voľby.
Všetky tieto činitele môžu byť prínosom k ekologizácii trhov a tým aj k ochrane prírodných zdrojov a životného prostredia.
Preto je dôležité uplatňovať prístup k výrobku z hľadiska jeho doby životnosti („od prvého do posledného momentu“) so zreteľom na energiu, ale aj všetky relevantné environmentálne aspekty.
Naším cieľom je pripraviť pôdu pre to, aby bola prínosom pre trh (podpora inovácií a trvalo udržateľných technológií, zachovanie vedúcej pozície výrobcov z EÚ na trhu, vytvorenie stimulov na zlepšovanie výrobných procesov a manažment odpadov) a pre spotrebiteľov (širšia možnosť voľby udržateľných a energeticky účinných výrobkov, úspory energií spojené s nižšími platbami za energie) a zároveň prispievala k riešeniu problémov v oblasti zmeny klímy.
· Rozsah pôsobnosti
Smernica o energetickom označovaní sa musí považovať za súčasť širšieho právneho rámca.
Je preto nevyhnuté pozorne posúdiť aj iné právne návrhy, ktoré s ňou súvisia, napríklad legislatívny balík o verejnom obstarávaní, smernicu o ekodizajne a smernicu o budovách Musíme zvážiť, akým spôsobom sa dá zvýšiť vzájomná synergia týchto smerníc.
Ako môžeme vytvoriť komplexný prístup s cieľom zabezpečiť lepšie budovy a lepšie výrobky so zreteľom na energie a finančné úspory.
· Formát označovania
Existuje veľa rôznych návrhov na formát označovania, jedným z nich je otvorená numerická škála (napr. 1 až 7 alebo 3 až 9, pri ktorej sa najvyššie známky menia podľa najnovšieho technologického vývoja).
Nedávny spotrebiteľský prieskum ukázal, že koncoví užívatelia v EÚ veľmi dobre rozpoznávajú súčasný formát, označenie A až G. Jasne sa preukázalo, že väčšina respondentov považovala škálu A – G za zrozumiteľnejšiu než numerickú škálu.
Na zabezpečenie úspechu tejto smernice v budúcnosti a so zreteľom na rozšírenie rámca na nové výrobkové skupiny bude dôležité vychádzať z poznatkov, ktoré už spotrebitelia majú o označovaní A – G, a tak by tento formát označovania mal zostať základom, ktorý bude informovať spotrebiteľov o energetickej účinnosti výrobkov.
· Zodpovednosti členských štátov
Ustanovenia o dohľade na trhu sa musia posilniť, aby sa zabezpečilo riadne vykonávanie smernice o energetickom označovaní a jej vykonávacích opatrení zosúladené v celej EÚ .
Členské štáty musia byť povinné podniknúť kroky voči dodávateľom a obchodníkom nedodržiavajúcim povinnosti v presne určenom časovom rámci (so zreteľom na charakter výrobku a jeho energetickú spotrebu) formou povinného stiahnutia príslušného výrobku z trhu v prípade nedodržania povinností, a nielen vtedy, ak ich nedodržiavanie pretrváva.
Pokiaľ ide ďalej o správu, ktorú musia členské štáty predkladať Komisii každé dva roky, ktorá načrtáva vykonávacie opatrenia, sme presvedčení, že jej obsah sa musí vyjasniť, a to prípadne aj stanovením minimálnych požiadaviek na zosúladený formát, prípadne aj dobrovoľnou formou.
· Predaj na diaľku
Malo by sa zabezpečiť, aby koncoví užívatelia dostávali plné informácie o označení, a to aj v prípade, ak sa výrobok kupuje na diaľku, napr. cez internet alebo telemarketing.
Je preto veľmi dôležité posilniť ustanovenia pre predaj na diaľku požiadavkou, aby vykonávacie opatrenia konkretizovali formát označovania pre všetky typy predaja na diaľku.
· Požiadavky na informácie
Pokiaľ ide o reklamu, v kontexte potreby poskytnúť spotrebiteľom všetky potrebné informácie považujeme za veľmi dôležité, aby sa pri reklame všetkých energeticky významných výrobkov uvádzali rovnaké informácie, ktoré sa nachádzajú na označení.
Tento typ informačnej požiadavky sa už uplatňuje v iných prípadoch, napríklad reklama na automobily poskytuje údaj o emisiách oxidu uhličitého pre daný model.
· Vykonávacie opatrenia
Vykonávacie opatrenia sa navrhujú tak, aby sa koncovým užívateľom poskytovali potrebné informácie prostredníctvom štítku a popisu výrobku.
So zreteľom na význam investícií do dokonalejších spotrebičov, ktoré majú zároveň aj nižšie prevádzkové náklady, žiadame Komisiu, aby vykonala štúdiu realizovateľnosti o tom, či by označovanie malo koncovým užívateľom poskytovať aj informácie o všetkých významných environmentálnych vplyvoch počas celého obdobia životnosti výrobku, a to prostredníctvom prijatia relevantných vykonávacích opatrení.
Koncoví užívatelia musia byť schopní rozlišovať novo vyvinuté výrobky od starších, ktoré už sú zaradené vo vysokých triedach označovania.
Článok 11 ods. 4 písm. j) stanovuje, že vykonávacie opatrenia určia „trvanie klasifikácií štítku [...]“, ale aby sa toto ustanovenie stalo účinnejším, malo by sa upraviť tak, aby vykonávacie opatrenia určovali najneskorší dátum ich revízie.
Takto by sa dal pravidelne overovať pokrok na trhu na základe údajov maloobchodníkov.
Sme presvedčení, že so zreteľom na technický pokrok a/alebo podiel výrobkov v triede A na trhu, sa označovanie musí preskúmavať pravidelne, najmenej každé 2-3 roky.
· Verejné obstarávanie
Pretože verejný sektor je veľkým nákupcom výrobkov využívajúcich a šetriacich energie, je dôležité, aby išiel príkladom a poskytol tým priemyslu a spotrebiteľom potrebnú dôveru v prospešnosť systému označovania.
Toto by v spojení s možnosťou stanovenia presných a jasných stimulov (napr. daňových úľav pre spotrebiteľov nakupujúcich najúčinnejšie spotrebiče a pre podniky, ktoré toto zariadenie vyrábajú a propagujú, zníženia alebo zrušenia dane z pridanej hodnoty na materiály a prvky zlepšujúce energetickú účinnosť budov) na nákup „zelenších“ výrobkov mohlo viesť k cenným úsporám energií a naplneniu cieľov EÚ do roku 2020.
· Sankcie
Plne podporujeme myšlienku, že členské štáty by mali ukladať sankcie a prijímať potrebné opatrenia na zabezpečenie plnenia všetkých povinností.
Musí sa jasne uviesť, že sankcie sa budú uplatňovať aj v prípadoch nedovoleného používania označovania.
Je vhodné zvážiť aj možnosť ustanoviť mechanizmus, v rámci ktorého sa zaznamenané porušenie ustanovení v jednom členskom štáte oznámi všetkým členským štátom, v ktorých sa výrobok predáva za rovnakých, nepovolených podmienok.
PRÍLOHA: LIST VYPRACOVANÝ VÝBOROM PRE PRÁVNE VECI
Ref. č.: D(2009)14327
pani Angelika NIEBLER
Predsedníčka Výboru pre priemysel, výskum a energetiku
LOW T06021
v ŠTRASBURGU
Predmet: Návrh na prepracovanie smernice Európskeho parlamentu a Rady o udávaní spotreby energie a iných zdrojov domácimi spotrebičmi na štítkoch a štandardných informáciách o výrobkoch
(KOM(2008)778 – C6 ‑0412/2008 – 2008/0222(COD) )
Vážená pani,
výbor pre právne veci, ktorému predsedám, preskúmal uvedený návrh podľa článku 80a o prepracovaní znenia, ktorý bol zaradený do rokovacieho poriadku Parlamentu na základe jeho rozhodnutia z 10. mája 2007.
Odsek 3 tohto článku znie takto:
„Ak výbor príslušný pre právne záležitosti dospeje k záveru, že návrh nevnáša žiadne iné vecné zmeny ako tie, ktoré v ňom boli takto označené, oznámi to gestorskému výboru.
V tomto prípade, okrem podmienok stanovených v článkoch 150 a 151, sú v gestorskom výbore prípustné pozmeňujúce a doplňujúce návrhy len vtedy, ak sa týkajú častí návrhu, ktoré obsahujú zmeny.
Pozmeňujúce a doplňujúce návrhy k častiam, ktoré zostávajú bez zmien, však môžu byť prijaté za výnimočných okolností a v jednotlivých prípadoch predsedom príslušného výboru, ak dospeje k záveru, že je to potrebné z naliehavého dôvodu vnútornej jednoty textu alebo v súvislosti s ostatnými prípustnými pozmeňujúcimi a doplňujúcimi návrhmi.
Tieto dôvody musia byť uvedené v písomnom odôvodnení k pozmeňujúcim a doplňujúcim návrhom.“
Na základe stanoviska právnej služby, ktorej zástupcovia sa zúčastnili na stretnutí konzultačnej pracovnej skupiny skúmajúcej návrh na prepracovanie, a v súlade s odporúčaniami spravodajcu výboru požiadaného o stanovisko sa Výbor pre právne veci domnieva, že tento návrh neobsahuje žiadne iné podstatné zmeny než tie, ktoré sú v ňom alebo v stanovisku konzultačnej pracovnej skupiny ako také označené, a že pokiaľ ide o kodifikáciu nezmenených ustanovení predošlých právnych aktov s týmito zmenami, návrh sa obmedzuje na priamu kodifikáciu existujúcich znení bez toho, aby akokoľvek menil ich podstatu.
Okrem toho sa Výbor pre právne veci v súlade s článkami 80a ods. 2 a 80 ods. 3 domnieval, že technické úpravy navrhované v stanovisku vyššie uvedenej pracovnej skupiny sú potrebné na zabezpečenie súladu návrhu s pravidlami prepracúvania.
Na záver, po prediskutovaní otázky na schôdzi 9. marca 2009 a na základe hlasovania, v ktorom bolo 16 prítomných za návrh a nikto sa nezdržal hlasovania
Prítomní boli títo poslanci: Giuseppe Gargani (preseda), Klaus-Heiner Lehne, Eva-Riitta Siitonen, Tadeusz Zwiefka, Neena Gill, Manuel Medina Ortega, Diana Wallis, Francesco Enrico Speroni, Monica Frassoni, Jean-Paul Gauzès, Kurt Lechner, Georgios Papastamkos, Gabriele Stauner, Ieke van den Burg, Vicente Miguel Garcés Ramón a Bill Newton Dunn. , Výbor pre právne veci odporúča, aby Váš výbor ako gestorský výbor pokračoval v skúmaní uvedeného návrhu podľa odporúčaní a v súlade s článkom 80a.
S úctou,
Giuseppe GARGANI
Príloha: Stanovisko konzultačnej pracovnej skupiny
PRÍLOHA: STANOVISKO KONZULTAČNEJ PRACOVNEJ SKUPINY PRÁVNYCH SLUŽIEB EURÓPSKEHO PARLAMENTU, RADY A KOMISIE
KONZULTAČNÁ PRACOVNÁ SKUPINA
PRÁVNYCH SLUŽIEB
Brusel 27.
1.
2009
STANOVISKO
PRE EURÓPSKY PARLAMENT
RADU
KOMISIU
Návrh smernice Európskeho parlamentu a Rady o udávaní spotreby energie a iných zdrojov energeticky významnými výrobkami na štítkoch a štandardných informáciách o výrobkoch
KOM(2008)778 v konečnom znení z 13.
11.
2008 – 2008/0222 (COD)
So zreteľom na medziinštitucionálnu dohodu z 28. novembra 2001 o systematickejšom používaní techniky prepracovania právnych aktov a najmä so zreteľom na jej bod 9 poradná pracovná skupina zložená z právnych služieb Európskeho parlamentu, Rady a Komisie zasadla 26. novembra a 4. decembra 2008, aby okrem iného preskúmala vyššie uvedený návrh preložený Komisiou.
Preskúmanie návrhu smernice Európskeho parlamentu a Rady, ktorou sa prepracúva smernica Rady 92/75/EHS z 22. septembra 1992 o udávaní spotreby energie a iných zdrojov domácimi spotrebičmi na štítkoch a štandardných informáciách o výrobkoch, vyústilo na týchto schôdzach
Konzultačný pracovný orgán mal k dispozícii text návrhu v anglickom, francúzskom a nemeckom jazyku a pri jeho skúmaní sa opieral predovšetkým o pôvodnú verziu diskutovaného textu v anglickom jazyku. na základe spoločného súhlasu poradnej pracovnej skupiny do konštatovania týchto skutočností:
1) Sivým pozadím, ktoré sa zvyčajne používa na označenie podstatných zmien, sa mali vyznačiť tieto časti textu prepracovaného návrhu:
– v článku 2 celý text piatej zarážky;
– v článku 3 ods. 1 písm. b) slovo „spotrebitelia“ (bolo označené dvojitým preškrtnutím) a výraz „koncoví používatelia“ (bol uvedený medzi šípkami na úpravu);
– v článku 5 ods. 6 posledná veta „Tieto používané popisy majú byť vo všetkých ohľadoch v súlade s touto smernicou a vykonávacími smernicami“ (označené dvojitým preškrtnutím);
– v článku 7 slová „zákazník“ a „zákazníci“ (označené dvojitým preškrtnutím) a výrazy „koncový používateľ“ a „koncoví používatelia“ (uvedené medzi šípkami na úpravu);
– v článku 11 ods. 4 úvodná formulácia „najmä“ (uvedená medzi šípkami na opravu).
2) Po predložení prepracovaného návrhu bola smernica 92/75/EHS ďalej pozmenená nariadením Európskeho parlamentu a Rady (ES) č. 1137/2008 z 22. októbra 2008 o prispôsobení niekoľkých nástrojov, na ktoré sa vzťahuje postup ustanovený v článku 251 zmluvy, rozhodnutiu Rady 1999/468/ES, pokiaľ ide o regulačný postup s kontrolou.
Nariadenie Európskeho parlamentu a Rady (ES) č. 1137/2008 bolo uverejnené v Úradnom vestníku Európskej únie L 311 z 21. novembra 2008, s.
1.
Vzhľadom na prijatie tohto nového pozmeňujúceho aktu mali byť zodpovedajúce časti prepracovaného textu označené takto:
– medzi odsekmi 2 a 3 článku 1 znenie článku 1 ods. 2 smernice 92/75/EHS, ktorého sa týka navrhované vypustenie, malo znieť „Do zoznamu v tomto článku možno doložiť ďalšie typy spotrebičov pre domácnosť.
Takéto opatrenia zamerané na zmenu nepodstatných prvkov tejto smernice budú prijaté v súlade s regulačným postupom s kontrolou uvedeným v článku 10 ods. 2“;
– medzi odsekmi 1 a 2 článku 4 znenie článku 2 ods. 2 smernice 92/75/EHS, ktorého sa týka navrhované vypustenie, malo znieť „Podrobnosti týkajúce sa štítka a popisu spotrebiča budú definované v smerniciach týkajúcich sa každého typu spotrebiča, prijatých podľa tejto smernice.
Takéto opatrenia zamerané na zmenu nepodstatných prvkov tejto smernice jej doplnením budú prijaté v súlade s regulačným postupom s kontrolou uvedeným v článku 10 ods. 2“;
– znenie článku 9 smernice 92/75/EHS, pre ktoré sa navrhuje úplné vypustenie, malo znieť takto:
„Komisia prijme a technickému pokroku prispôsobí opatrenia vzťahujúce sa na ustanovenie a činnosť takéhoto systému, a to prostredníctvom vykonávacích smerníc a doplnenia ďalších domácich spotrebičov do súpisu v článku 1 ods. 1, kde by bolo možné dosiahnuť významné energetické úspory.
Tieto opatrenia zamerané na zmenu nepodstatných prvkov tejto smernice okrem iného aj jej doplnením sa prijmú v súlade s regulačným postupom s kontrolou uvedeným v článku 10 ods. 2.“
3) V Prílohe I, časť B by pri čísle právneho aktu „92/75/EHS“ mal byť uvedený končený termín transpozície 1. júl 1993 a konečný termín uplatňovania 1. januára 1994.
Zmienka „2009/[*]/ES“ by mala byť odstránená.
V dôsledku skúmania návrhu konzultačná pracovná skupina dospela k jednotnému záveru, že tento návrh neobsahuje žiadne podstatné zmeny a doplnenia okrem tých, ktoré sú vyznačené priamo v návrhu alebo v tomto stanovisku.
Pracovná skupina tiež usúdila že, pokiaľ ide o kodifikáciu nezmenených ustanovení predchádzajúceho aktu s uvedenými podstatnými zmenami, predmetom návrhu je jasná a jednoduchá kodifikácia platného aktu bez zmeny jeho podstaty.
C. PENNERA J.-C. PIRIS C.-F.DURANDOVÁ
vedúci právneho servisu vedúci právneho servisu generálny riaditeľ
POSTUP
Referenčné čísla
KOM(2008)0778 – C6-0412/2008 – 2008/0222(COD)
Dátum predloženia v EP
13.11.2008
Gestorský výbor
dátum oznámenia na schôdzi
ITRE
20.11.2008
Výbor požiadaný o stanovisko
dátum oznámenia na schôdzi
JURI
20.11.2008
Bez predloženia stanoviska
dátum rozhodnutia
JURI
9.3.2009
Spravodajca
dátum menovania
Anni Podimata
10.12.2008
Prerokovanie vo výbore
19.1.2009
11.2.2009
Dátum prijatia
9.3.2009
Výsledok záverečného hlasovania
+:
–:
0:
45
2
Poslanci prítomní na záverečnom hlasovaní
Jan Březina, Giles Chichester, Dragoş Florin David, Pilar del Castillo Vera, Den Dover, Lena Ek, Norbert Glante, Umberto Guidoni, Fiona Hall, David Hammerstein, Rebecca Harms, Erna Hennicot-Schoepges, Mary Honeyball, Romana Jordan Cizelj, Werner Langen, Anne Laperrouze, Pia Elda Locatelli, Eluned Morgan, Reino Paasilinna, Atanas Paparizov, Francisca Pleguezuelos Aguilar, Anni Podimata, Miloslav Ransdorf, Herbert Reul, Teresa Riera Madurell, Paul Rübig, Andres Tarand, Catherine Trautmann, Claude Turmes, Nikolaos Vakalis, Adina-Ioana Vălean, Dominique Vlasto
Náhradníci prítomní na záverečnom hlasovaní
Alexander Alvaro, Pilar Ayuso, Ivo Belet, Françoise Grossetête, Marie-Noëlle Lienemann, Erika Mann, Vittorio Prodi, Esko Seppänen, Vladimir Urutchev, Lambert van Nistelrooij
Náhradníci (čl. 178 ods. 2) prítomní na záverečnom hlasovaní
Stavros Arnaoutakis, Elisabetta Gardini, Syed Kamall, Manolis Mavrommatis, Ulrike Rodust
