5.4.2006
SPOLOČNÝ NÁVRH UZNESENIA
ktorý v súlade s článkom 103 odsekom 4 rokovacieho poriadku predkladajú
– Stefano Zappalà, Simon Busuttil, David Casa a Patrick Gauber, v mene Skupiny Európskej ľudovej strany (kresťanských demokratov) a európskych demokratov
– Martine Roure a Louis Grech, v mene Socialistickej skupiny v Európskom parlamente
– Jeanine Hennis-Plasschaert, v mene Skupiny Aliancie liberálov a demokratov za Európu
– Jean Lambert, Kathalijne Maria Buitenweg a Hélène Flautre, v mene Skupiny zelených/Európskej slobodnej aliancie
– Giusto Catania, Kyriacos Triantaphyllides, Sylvia-Yvonne Kaufmann a Tobias Pflüger, v mene Konfederatívnej skupiny Európskej zjednotenej ľavice - Nordickej zelenej ľavice
– Romano Maria La Russa, v mene Skupiny Únie za Európu národov
a ktorý nahrádza návrhy týchto skupín:
– PPE-DE (B6‑0241/2006)
– PSE (B6‑0268/2006)
– GUE/NGL (B6‑0269/2006)
– ALDE (B6‑0270/2006)
– Verts/ALE (B6‑0271/2006)
– UEN (B6‑0274/2006)
o situácii utečencov na Malte
Uznesenie Európskeho parlamentu o situácii utečencov na Malte
Európsky parlament ,
–
so zreteľom na Všeobecnú deklaráciu ľudských práv, najmä jej článok 14,
–
so zreteľom na Ženevskú konvenciu z roku 1951 pokiaľ ide o štatút utečencov, najmä na jej článok 31,
–
so zreteľom na Európsky dohovor o ľudských práv, najmä jeho článok 5,
–
so zreteľom na Chartu základných práv Európskej únie Ú. v.
ES C 364, 18.12.2000, s.
1. , najmä jej články 1 a 18,
–
so zreteľom na smernicu Rady 2003/9/ES z 27. januára 2003, ktorou sa ustanovujú minimálne normy pre prijímanie žiadateľov o azyl v členských štátoch a smernicu Rady 2004/83/ES z 29. apríla 2004 o minimálnych ustanoveniach pre oprávnenie a postavenie štátnych príslušníkov tretej krajiny alebo osôb bez štátneho občianstva ako utečencov alebo osôb, ktoré inak potrebujú medzinárodnú ochranu, a obsah poskytovanej ochrany,
–
so zreteľom na nariadenie Rady (ES) č. 343/2003 z 18. februára 2003, nazvané Dublin II, ustanovujúce kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov,
–
so zreteľom na článok 6 Zmluvy o EÚ a článok 63 Zmluvy o ES,
–
so zreteľom na článok 103 odsek 4 rokovacieho poriadku,
A.
keďže návštevy delegácie výboru LIBE v utečeneckých táboroch, naposledy na Malte, ukázali, že žiadatelia o azyl sú zadržiavaní v podmienkach, ktoré sú hlboko pod medzinárodne uznávanými normami, najmä pokiaľ ide o materiálne podmienky a neprimeraný alebo neexistujúci prístup k základným službám, ako sú zdravotná starostlivosť, sociálna práca a právna pomoc,
B.
keďže delegácia Výboru pre občianske slobody, spravodlivosť a vnútorné veci bola na Malte 24. marca 2006 s cieľom navštíviť úradné utečenecké tábory, najmä tábory Hal Safi, Hal Far a Lyster Barracks a stretnúť sa s maltskými úradmi a mimovládnymi organizáciami pokiaľ ide o otázku imigrácie,
C.
vzhľadom na skutočnosti, ktoré na mieste zistili členovia delegácie,
D.
keďže ostrov Malta sa nachádza na južnej hranici Európskej únie, je to malý ostrov s rozlohou 316 km 2 , jeho populácia dosahuje 400 000 osôb, hustota obyvateľstva je viac ako 1 200 osôb na km 2 a je zrejmé, že má iba obmedzenú kapacitu prijímania a ubytovania migrantov a žiadateľov o azyl, ktorí sa pravidelne vyloďujú vo veľkom množstve na jeho brehoch,
E.
keďže ročný priemer osôb, ktoré prichádzajú na Maltu, zodpovedá 45 % pôrodnosti na Malte a v pomere k populácii to znamená, že jeden prichádzajúci na Maltu zodpovedá 140 prichádzajúcim do Talianska, 150 do Francúzska a 205 do Nemecka; keďže v roku 2005 prišlo na Maltu 1 800 osôb, čo zodpovedá 252 000 prichádzajúcich do Talianska, 270 000 do Francúzska a 369 000 do Nemecka,
F.
keďže Malta potrebuje 1 % štátneho rozpočtu na to, aby sa vyrovnala so súčasnou situáciou, čo sa môže v nasledujúcich mesiacoch a rokoch len zhoršovať; keďže Malta využíva veľkú časť svojej armády a policajnej služby, viac ako 10 % členov, na naliehavé humanitárne situácie a spravovanie záchytných a pobytových utečeneckých táborov,
G.
keďže Malta nie je konečnou destináciou osôb prichádzajúcich na ostrov, ktoré, ako prehlasujú, chcú vstúpiť do iných krajín Európskej únie,
H.
keďže maltské úrady nemajú k dispozícii dostatočný počet zamestnancov na vybavovanie žiadostí o azyl v prijateľnej lehote,
I.
keďže časť osôb prichádzajúcich na Maltu pochádza z krajín, v ktorých je vojna, najmä z Afrického rohu a Darfúru, a iba ťažko ich možno poslať do krajiny pôvodu,
J.
keďže presťahovanie do pobytových táborov je vždy prijateľnejšie ako do záchytných táborov, ako ukazujú skúsenosti v mestách Ceuta a Melilla;
K.
keďže maltské administratívne predpisy stanovujú maximálnu dĺžku zadržania 18 mesiacov pre prisťahovalcov a 12 mesiacov pre žiadateľov o azyl čakajúcich na rozhodnutie o žiadosti,
L.
keďže maltské obyvateľstvo očakáva od Európskej únie prejav solidarity a podpory, ktorý sa doteraz neprejavil;
M.
keďže Európska únia by mala urýchlene a všetkými prostriedkami zasiahnuť a podporiť Maltu v jej úsilí pri spravovaní migračných tokov, ako o to žiadajú aj maltské úrady,
N.
keďže Európska únia by mala čo najlepšie pomôcť Malte a iným krajinám na hraniciach EÚ, ktoré majú podobné problémy,
O.
keďže pristúpenie k Európskej únii spôsobilo Malte a iným malým krajinám ťažkosti, pokiaľ ide o uplatňovanie nariadenia č. 343/2003 z 18. februára 2003, nazvané Dublin II;
1.
je pevne presvedčený, že Malta a ostatné členské štáty EÚ musia dodržiavať svoje povinnosti v rámci medzinárodného práva pokiaľ ide o žiadateľov o azyl;
2.
uvedomuje si ťažkosti, ktoré má Malta s pohotovostným spravovaním migrácie v posledných rokoch;
3.
vyjadruje solidaritu maltskému obyvateľstvu, žiadateľom o azyl a zadržiavaným prisťahovalcom, maltským úradom a poriadkovým silám konfrontovaným s vážnym problémom, so zreteľom na veľkosť Malty a jej populácie a na to, že konečná destinácia prisťahovalcov a žiadateľov o azyl nie je Malta;
4.
víta snahu o transparentnosť vynaloženú maltskými úradmi, ktoré povolili prístup do táborov delegácii Výboru pre občianske slobody, spravodlivosť a vnútorné veci a novinárom;
5.
ľutuje však neprijateľné životné podmienky migrantov a žiadateľov o azyl v úradných utečeneckých táboroch na Malte;
6.
žiada maltské orgány, aby výrazne znížili lehoty zadržiavania migrantov;
7.
žiada úplný prístup Úradu vysokého komisára pre utečencov a mimovládnych organizácií k záchytným utečeneckým táborom; vyzýva príslušné mimovládne organizácie, aby zaviedli stálu pohotovosť v týchto táboroch s cieľom zabezpečiť prístup k lekárskej a právnej pomoci;
8.
nalieha, aby členské štáty sprístupnili azylový postup a uplatňovali ustanovenia smernice o minimálnych normách postupu udeľovania a odňatia štatútu utečenca koherentným a konzistentným spôsobom a aby sa žiadosti o azyl vybavovali rýchlo a efektívne;
9.
žiada maltské úrady, aby striktnejšie uplatňovali smernicu 2003/9 o prijímaní žiadateľov o azyl, najmä pokiaľ ide o život v utečeneckých táboroch;
10.
podporuje posilnenie úlohy Európskej únie v riadení naliehavých humanitárnych situácií spojených s migračnými tokmi a žiadateľmi o azyl;
11.
vyzýva Radu, aby čo najskôr usporiadala mimoriadne stretnutie ministrov spravodlivosti a vnútra na Malte s cieľom vziať do úvahy potrebu urýchlene a ihneď prijať opatrenia na zvládnutie očakávaného nárastu počtu nepravidelných migrantov prichádzajúcich z Malty v letných mesiacoch a zároveň nájsť vhodné riešenie aktuálnych problémov;
12.
domnieva sa, že členské štáty Únie by mali preukázať väčšiu solidaritu voči členským štátom, ktoré sú viac vystavené migračným tokom do EÚ a vyzýva členské štáty, aby na svojom území prijímali žiadateľov o azyl prichádzajúcich z Malty a iných malých krajín, najmä prostredníctvom technickej pomoci a fondov stanovených v programe ARGO a v Európskom fonde pre utečencov, Európskom fonde pre riadenie vonkajších hraníc, Európskom fonde pre integráciu a fonde pre riadenie návratov na obdobie 2007 - 2013;
13.
vyzýva Radu a členské štáty, aby Malte poskytli praktickú pomoc prostredníctvom:
- skupín expertov, vrátane nezávislých expertov, ktorí poskytnú pomoc pri udeľovaní štatútu žiadateľa o azyl a
- skupín expertov, vrátane nezávislých expertov, ktorí by boli poradcami pri dodržiavaní smernice 2003/9/ES o prijímaní žiadateľov o azyl;
14.
žiada Komisiu, aby v čo najkratšom čase navrhla vytvorenie mimoriadneho fondu s cieľom čeliť humanitárnym krízam v členských štátoch a aby zahrnula do nových fondov na obdobie 2007 - 2013 mimoriadny mechanizmus na zabezpečenie finančnej pomoci v naliehavých situáciách;
15.
naliehavo žiada Komisiu, aby čo najskôr prijala iniciatívu so zreteľom na revíziu nariadenia č. 343/2003, nazvaného Dublin II, ktorá spochybní jeho princíp pokiaľ ide o to, že členský štát, zodpovedný za vybavenie žiadosti o azyl, je prvou prístupovou krajinou, čo znamená neznesiteľnú záťaž pre krajiny situované na juhu a východe EÚ a ktorá zavedie účinný mechanizmus rozdelenia zodpovednosti medzi členské štáty;
16.
pripomína potrebu prisťahovaleckej a azylovej politiky Spoločenstva založenej na otvorení zákonných ciest prisťahovalectva a definícii spoločných noriem ochrany základných práv prisťahovalcov a žiadateľov o azyl v celej Únii a skutočnosť, že toto bolo stanovené Európskou radou v Tampere v roku 1999 a potvrdené Haagskym programom;
17.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov a Úradu vysokého komisára OSN pre utečencov.
