Otázka na písomné zodpovedanie E-000268/2012
Komisii
článok 117 rokovacieho poriadku
Monika Flašíková Beňová (S&D)
(19. januára 2012)
Vec: Nová legislatíva súvisiaca s transparentnosťou EÚ
Európsky parlament schválil v záujme väčšej transparentnosti zmeny legislatívy o slobodnom prístupe k dokumentom Európskej únie.
Návrh napríklad umožňuje vidieť, ako hlasujú ministri a premiéri v Rade či Európskej rade.
To by mohlo podľa slov spravodajcu vyvrátiť mýtus o tom, že niektoré menej populárne opatrenia sú členským štátom nanútené.
V legislatíve bola zároveň zmenená definícia pojmu „dokument“ na akýkoľvek dátový obsah bez ohľadu na médium, ktoré je jeho nosičom, ak sa týka záležitosti patriacej do okruhu zodpovednosti orgánu EÚ alebo jej agentúry.
Dokumenty musia byť v držbe EÚ.
Týkať sa to má aj Európskeho súdneho dvora, Európskej centrálnej banky a Európskej investičnej banky.
Z povinnosti budú existovať výnimky, najmä ak by išlo o zásah do určitých verejných alebo súkromných záujmov, ako je napr. ochrana osobných údajov či ochrana práv duševného vlastníctva.
Výnimky sa však nebudú môcť aplikovať v prípade, že pôjde o vyšší verejný záujem na odtajnení, a to napríklad v prípade ochrany základných práv alebo správneho manažmentu verejných zdrojov.
Aký je postoj Komisie k návrhu týchto legislatívnych zmien?
