Otázka na písomné zodpovedanie E-010137/2011
Komisii
článok 117 rokovacieho poriadku
Monika Flašíková Beňová (S&D)
(7. novembra 2011)
Vec: Prieskum o dopade hospodárskej krízy na práva zdravotne postihnutých osôb
Európske fórum zdravotne postihnutých osôb vytvorilo Európske stredisko pre monitorovanie dopadov hospodárskej krízy na práva osôb so zdravotným postihnutím.
Cieľom strediska je zhromažďovanie relevantných príkladov týchto prípadov, ktoré sa vyskytujú v európskych krajinách, a monitorovanie úsporných opatrení prijímaných členskými štátmi, inštitúciami Európskej únie a medzinárodnými finančnými inštitúciami.
S cieľom vytvoriť konzistentný a komplexný prehľad o súčasnej situácii majú obyvatelia EÚ možnosť zúčastniť sa prieskumu o dopade krízy na život zdravotne postihnutých osôb v ich krajine.
Ide o dobrovoľné vyplnenie on-line dotazníka, ktorý obsahuje otázky ohľadne dopadu krízy na zdravotne postihnuté osoby v súvislosti s opatreniami prijímanými na štátnej, regionálnej alebo miestnej úrovni, negatívneho dopadu na vnímanie základných potrieb zdravotne postihnutých osôb spoločnosťou atď.
—
Bude sa Komisia výsledkami tohto prieskumu zaoberať? —
Disponuje Komisia v súčasnosti dôveryhodnými údajmi získanými podobným typom prieskumu?
