16.
3.
2006
NÁVRH UZNESENIA
ktorý na základe otázky na ústne zodpovedanie B6‑0005/2006
v súlade s článkom 108 odsekom 5 rokovacieho poriadku
predkladajú Klaus-Heiner Lehne a Giuseppe Gargani v mene Skupiny Európskej ľudovej strany (kresťanských demokratov) a európskych demokratov
Maria Berger v mene Socialistickej skupiny v Európskom parlamente
Diana Wallis v mene Skupiny Aliancie liberálov a demokratov za Európu
Monica Frassoni v mene Skupiny zelených/Európskej slobodnej aliancie
Brian Crowley v mene Skupiny Únie za Európu národov
o právnických profesiách a všeobecnom záujme fungovania právnych systémov
Uznesenie Európskeho parlamentu o právnických profesiách a všeobecnom záujme fungovania právnych systémov
Európsky parlament ,
–
so zreteľom na Základné zásady OSN o úlohe právnikov zo 7. septembra 1990,
–
so zreteľom na odporúčanie Rady Európy Rec(2000)21 o slobode výkonu povolania právnika z 25. októbra 2000,
–
so zreteľom na svoje uznesenie z 18. januára 1994 o povolaní notára v Spoločenstve,
–
so zreteľom na svoje uznesenie z 5. apríla 2001 o tarifných poplatkoch a povinných tarifách v určitých slobodných povolaniach, najmä pokiaľ ide o právnikov; a o osobitnej úlohe a pozícii slobodných povolaní v modernej spoločnosti,
–
so zreteľom na svoje uznesenie zo 16. decembra 2003 o regulácii trhu a pravidlách hospodárskej súťaže v slobodných povolaniach,
–
so zreteľom na smernice 1977/249/EHS, 98/5/ES a 2005/36/ES,
–
so zreteľom na svoje legislatívne uznesenie o návrhu smernice Európskeho parlamentu a Rady o službách na vnútornom trhu zo 16. februára 2006,
–
so zreteľom na oznámenie Komisie „Profesionálne služby - priestor pre ďalšie reformy“ z 5. septembra 2005,
–
so zreteľom na článok 108 ods. 5 rokovacieho poriadku,
A.
keďže Súdny dvor Európskych spoločenstiev uznal. že:
- nezávislosť, absencia konfliktov záujmov a profesné tajomstvo/dôvernosť sú základnými hodnotami právnického povolania a možno ich považovať za otázky verejného záujmu,
- regulácia na ochranu základných hodnôt je potrebná na riadne vykonávanie právnického povolania napriek obmedzeniam hospodárskej súťaže, ktoré s ňou môžu byť neoddeliteľne spojené,
B.
keďže každá reforma právnických povolaní ma ďalekosiahle dôsledky, ktoré presahujú právo hospodárskej súťaže a zasahujú do otázok slobody, bezpečnosti a spravodlivejšie a v širšom kontexte do ochrany právneho štátu v Európskej únii,
C.
keďže Základné zásady OSN o úlohe právnikov zo 7. septembra 1990 ustanovujú, že:
- právnici by mali mať právo vytvárať a združovať sa do autonómnych profesných združení, ktoré zastupujú ich záujmy, podporujú ich ďalšie vzdelávanie a odbornú prípravu a chránia ich profesionálnu bezúhonnosť; Výkonný orgán profesného združenia volia jeho členovia a svoje funkcie vykonáva bez zásahov zvonka;
- profesné združenia právnikov zohrávajú dôležitú úlohu pri zachovávaní profesionálnych noriem a etiky, chránia svojich členov pred prenasledovaním, nevhodnými obmedzeniami a porušeniami predpisov, poskytujú právnu pomoc osobám, ktoré ju potrebujú a spolupracujú s vládnymi a inými inštitúciami na podpore spravodlivosti a verejného záujmu;
- disciplinárne konania voči právnikom sa majú uskutočniť pred nestrannou disciplinárnou komisiou, ktorú ustanovia zástupcovia právnického povolania, pred nezávislým štatutárnym orgánom alebo pred súdom a podliehajú nezávislému súdnemu preskúmaniu,
D.
keďže primeraná ochrana ľudských práv a základných slobôd, na ktorú majú všetci ľudia právo -hospodárskych, sociálnych, a kultúrnych alebo občianskych a politických- vyžaduje, aby mali všetci ľudia efektívny prístup k právnym službám, ktoré poskytuje nezávislé právnicke povolanie;
E.
keďže význam etického správania sa, dodržiavania dôvernosti voči klientom a vysoká úroveň špecializovaných vedomostí majú za následok, že sú potrebné systémy samoregulácie ako napríklad v prípade dnešných profesných orgánov alebo rádov právnikov,
F.
keďže občianskoprávnych notárov menujú členské štáty ako verejných úradníkov , medzi ktorých úlohy patrí vypracovávanie úradných dokumentov s osobitnou hodnotou ako dôkaz a s okamžitou uplatniteľnosťou,
G.
keďže občianskoprávni notári vykonávajú rozsiahlu vyšetrovaciu a kontrolnú činnosť v mene štátu vo veciach súvisiacich s mimosúdnou právnou ochranou, najmä v spojení s podnikovým právom - v niektorých prípadoch podľa práva Spoločenstva - a keďže tvoria časť tejto práce, podliehajú disciplinárnemu dozoru príslušného členského štátu, porovnateľnému s dozorom uplatňovaným na sudcov a pracovníkov vo verejnej správe,
H.
keďže čiastočné delegovanie právomoci štátu je pôvodným prvkom, ktorý je neoddeliteľne spojený s výkonom povolania občianskoprávneho notára a keďže sa v praxi vykonáva pravidelne a tvorí významnú časť činností občianskoprávneho notára;
1.
v plnej miere uznáva dôležitú úlohu právnických povolaní v demokratickej spoločnosti, ktorú zohrávajú pri zaručovaní dodržiavania základných práv, právneho štátu a bezpečnosti pri uplatňovaní právnych predpisov, a to tak v prípade, keď právnici zastupujú a obhajujú klientov na súde, ako aj pri poskytovaní právneho poradenstva klientom;
2.
opäť potvrdzuje svoje stanoviská vyjadrené v uzneseniach z 18. januára 1994, 5.apríla 2001 a 16. decembra 2003;
3.
pripomína vysoké kvalifikácie, ktoré sa požadujú na prístup k právnickým povolaniam, potrebu ochraňovať tieto kvalifikácie, ktoré charakterizujú právnicke povolania a sú v záujme európskych občanov a potrebu vytvorenia špecifického vzťahu medzi právnickými profesiami a ich klientmi, založeného na dôvere;
4.
opäť zdôrazňuje význam pravidiel potrebných na zabezpečenie nezávislosti, odbornej spôsobilosti, bezúhonnosti a zodpovednosti osôb vykonávajúcich právnicke povolania, aby sa zaručila kvalita ich služieb v prospech klientov a spoločnosti ako celku a aby sa zabezpečil verejný záujem;
5.
víta skutočnosť, že Komisia uznala, že reformy sa najlepšie vykonávajú na vnútroštátnej úrovni a že orgány členských štátov a najmä legislatívne orgány sú v najlepšej pozícii na definovanie predpisov, ktoré by sa mali uplatňovať na právnicke povolania;
6.
konštatuje, že Súdny dvor ponechal národným zákonodarcom a profesným združeniam a orgánom pri rozhodovaní o tom, čo je primerané a nutné na ochranu správneho vykonávania právnických profesií v členskom štáte, určitý priestor;
7.
pripomína, že každý druh činnosti profesného orgánu sa musí posudzovať osobitne, aby sa pravidlá hospodárskej súťaže uplatňovali na združenie len vtedy, ak koná výlučne v záujme svojich členov a nie vo všeobecnom záujme;
8.
pripomína Komisii, že cieľmi regulácie právnických služieb sú ochrana širokej verejnosti, záruka práva na obhajobu a na prístup k spravodlivosti a bezpečnosť uplatňovania zákonov a že z týchto dôvodov ju nie možné prispôsobiť stupňu sofistikovanosti klienta;
9.
podnecuje profesné orgány, organizácie a združenia právnických povolaní, aby vypracovali kódexy správania sa na európskej úrovni vrátanie pravidiel týkajúcich sa organizácie, kvalifikácií, profesnej etiky, dozoru, zodpovednosti a reklamnej komunikácie s cieľom zabezpečiť, aby mali koneční užívatelia právnych služieb k dispozícii potrebné záruky vo vzťahu k bezúhonnosti a skúsenostiam a aby sa zabezpečilo rozumné riadenie v oblasti justície;
10.
vyzýva Komisiu na uplatňovanie pravidiel hospodárskej súťaže v súlade s judikatúrou Súdneho dvora;
11.
domnieva sa, že verejné záujmy nadradené pravidlám hospodárskej súťaže v EÚ sú súčasťou právnych systémov členského štátu, v ktorom sa prijme regulácia alebo v ktorom sa uplatňuje a že neexistuje žiadna skúška verejného záujmu EÚ, nech už je definovaná akokoľvek;
12.
žiada Komisiu, aby neuplatňovala pravidlá hospodárskej súťaže EÚ na otázky, ktoré sa podľa ústavného rámca EÚ ponechávajú jurisdikcii členských štátov, ako napríklad prístup k spravodlivosti, do ktorého patria aj otázky platobných kalendárov, ktoré súdy uplatňujú na účely úhrady honorára právnikov;
13.
zdôrazňuje, že predchádzajúce prekážky v otázke slobody usadenia sa a slobody poskytovania služieb osôb vykonávajúcich právnické povolania sa účinne odstránili prostredníctvom smerníc 1977/249/EHS, 98/5/ES and 2005/36/ES;
14.
zastáva názor, že článok 49 Zmluvy o ES, smernica 2005/36/ES a smernica 77/249/EHS ustanovujú uplatňovanie zásady cieľovej krajiny na tarifné poplatky a povinné tarify pre právnikov a iných osôb vykonávajúcich právnické povolania;
15.
zastáva názor, že článok 45 Zmluvy o ES sa musí v plnej miere uplatňovať na povolanie občianskoprávneho notára ako také;
16.
vyzýva Komisiu, aby pri analýze pravidiel vykonávania právnických povolaní v členských štátoch podrobne posúdila zásady a obavy uvedené v tomto uznesení;
17.
poveruje svojho predsedu, aby postúpil toto uznesenie Komisii.
