25.9.2007
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Geoffrey Van Orden, Hartmut Nassauer, Nirj Deva, Bernd Posselt a Colm Burke
v mene Skupiny Európskej ľudovej strany (kresťanských demokratov) a európskych demokratov
o Barme
Uznesenie Európskeho parlamentu o Barme
Európsky parlament ,
–
so zreteľom na svoje predchádzajúce uznesenia o Barme, najmä na uznesenie zo 6. septembra 2007,
–
so zreteľom na článok 103 ods. 2 rokovacieho poriadku,
A.
keďže Aliancia všetkých barmských budhistických mníchov je čele hromadnej vlny pokojných demonštrácií proti utláčateľskej vojenskej junte v Barme a požaduje oslobodenie Aung San Suu Kyi a ďalších politických väzňov,
B.
keďže počet demonštrácií naďalej rastie aj napriek zatýkaniu a strachu z násilnej reakcie vládnych jednotiek,
C.
so zreteľom na výzvu dalajlámu z 23. septembra 2007, v ktorej naliehavo žiadal barmské orgány, aby sa vyhýbali násiliu voči jeho druhom, budhistickým mníchom, a ostatným demonštrantom,
D.
keďže 20. septembra sa len krátko diskutovalo o situácii v Barme v Bezpečnostnej rade OSN,
1.
podporuje odvážny postup barmských mníchov a desiatok tisícov ďalších pokojných demonštrantov pri konfrontácii nedemokratického a utláčateľského režimu v Barme;
2.
opätovne zdôrazňuje svoju výzvu na okamžité prepustenie Aung San Suu Kyi;
3.
naliehavo vyzýva orgány v Barme, aby sa vyhýbali akejkoľvek násilnej reakcii na demonštrácie a zabezpečili tak, že sa nebude opakovať hrôzostrašné krviprelievanie, ktorého svedkom bol svet v roku 1988, ale naopak uzná sa legitímnosť predkladaných požiadaviek;
4.
vyzýva na zastavenie súčasného nezákonného ústavného procesu a na jeho nahradenie plne reprezentatívnym národným zhromaždením vrátane Národnej ligy za demokraciu (NLD) a ďalších politických strán a skupín;
5.
vyzýva Bezpečnostnú radu OSN, aby bezodkladne riešila situáciu v Barme a splnomocnila generálneho tajomníka OSN na prijatie opatrení s cieľom umožniť národné zmierenie a prechod k demokracii v Barme;
6.
naliehavo vyzýva Radu EÚ, aby úzko spolupracovala s USA, krajinami ASEAN-u a ďalšími členmi medzinárodného spoločenstva s cieľom pripraviť koordinovaný balík dodatočných opatrení vrátane hospodárskych sankcií, ktoré by sa mohli uplatniť v boji proti barmskému režimu, ak nebude reagovať na výzvu na obnovenie demokracie;
7.
poveruje svojho predsedu, aby toto uznesenie postúpil Rade, Komisii, vládam členských štátov, vládam štátov ASEAN-u, Národnej lige za demokraciu, Štátnej rade pre mier a rozvoj a generálnemu tajomníkovi Organizácie Spojených národov.
