13.12.2004
SPOLOČNÝ NÁVRH UZNESENIA
ktorý v súlade s článkom 103 odsekom 4 rokovacieho poriadku predkladajú
– Laima Liucija Andrikienė, Christopher Beazley a Ari Vatanen, v mene Skupiny Európskej ľudovej strany (kresťanských demokratov) a európskych demokratov
– Reino Paasilinna, v mene Socialistickej skupiny v Európskom parlamente
– Cecilia Malmström, v mene Skupiny Aliancie liberálov a demokratov za Európu
– Bart Staes, Joost Lagendijk a Marie Anne Isler Béguin, v mene Skupiny zelených/Európskej slobodnej aliancie
– Francis Wurtz, v mene Konfederatívnej skupiny Európskej zjednotenej ľavice - Nordickej zelenej ľavice
– Anna Elzbieta Fotyga, Konrad Szymański, Ģirts Valdis Kristovskis a Inese Vaidere, v mene Skupiny Únie za Európu národov
a ktorý nahrádza návrhy týchto skupín:
– UEN (B6‑0197/2004)
– Verts/ALE (B6‑0198/2004)
– PPE-DE (B6‑0206/2004)
– ALDE (B6‑0207/2004)
– GUE/NGL (B6‑0208/2004)
– PSE (B6‑0209/2004)
o summite EÚ-Rusko, ktorý sa uskutočnil v Haagu dňa 25. novembra 2004
Uznesenie Európskeho parlamentu o summite EÚ-Rusko, ktorý sa uskutočnil v Haagu dňa 25. novembra 2004
Európsky parlament ,
–
so zreteľom na dohodu o partnerstve a spolupráci medzi Európskou úniou a Ruskom, ktorá nadobudla platnosť dňa 1. decembra 1997 a na spoločné vyhlásenie o rozšírení a o vzťahoch EÚ-Rusko podpísané dňa 27. apríla 2004 a potvrdené tak Európskym parlamentom, ako aj ruskou Dumou v októbri 2004,
–
so zreteľom na svoje predchádzajúce uznesenia o Rusku a Čečensku, a najmä na svoje odporúčanie Rade o vzťahoch EÚ-Rusko z 26. februára 2004,
–
so zreteľom na výsledky 14. summitu EÚ -Rusko, ktorý sa uskutočnil v Haagu dňa 25. novembra 2004,
–
so zreteľom na oznámenie Komisii Rade a Európskemu parlamentu z 11. marca 2003 s názvom Susedstvo širšej Európy: nový rámec vzťahov s našimi východnými a južnými susedmi,
–
so zreteľom na článok 103 ods. 4 rokovacieho poriadku,
A.
keďže rozšírená spolupráca a dobré susedské vzťahy medzi EÚ a Ruskom sú kľúčové pre stabilitu, bezpečnosť a prosperitu celej Európy,
B.
keďže obe strany zdôrazňujú význam strategického partnerstva EÚ-Rusko a spoločný úmysel ďalej zintenzívniť spoluprácu v Európe a mimo nej, ktorá bude založená na spoločných záujmoch a spoločných hodnotách, najmä na demokracii, zásadách právneho štátu a dodržiavaní ľudských práv,
C.
keďže jednou z najvýznamnejších priorít EÚ v oblasti vonkajších aktivít je po poslednom rozšírení uplatňovanie európskej politiky susedských vzťahov a nasledujúca účasť na urovnaní konfliktov v Transdnestersku a na južnom Kaukaze,
D.
keďže EÚ a Rusko považujú krajiny vo svojom blízkom susedstve za oblasti, za ktoré nesú spoločnú zodpovednosť pri vytváraní a udržiavaní stability,
E.
keďže summit EÚ-Rusko v Petrohrade v máji 2003 sa rozhodol prijať štyri spoločné priestory, pričom pridal priestor slobody, bezpečnosti a práva, priestor vonkajšej bezpečnosti a priestor výskumu vzdelania a kultúry k spoločnému hospodárskemu priestoru, na ktorom sa dohodlo dva roky pred uvedeným summitom,
F.
keďže sa účastníci na 14. summite EÚ-Rusko dňa 25. novembra dohodli na odložení vytvorenia štyroch spoločných priestorov do ďalšieho summitu EÚ-Rusko, ktorý sa uskutoční v Moskve v máji 2005,
G.
zdôrazňujúc, že akýkoľvek ďalší pokrok vo vytváraní skutočného strategického partnerstva musí byť spojený s konkrétnym zlepšením súčasnej situácie a že hodnoty demokracie, zásady právneho štátu a dodržiavanie ľudských práv, ktoré sú základom tohto partnerstva, sa musia zdieľať v plnej miere,
H.
keďže EÚ a Rusko majú spoločnú zodpovednosť za mierové riešenia konfliktov v ich bezprostrednej blízkosti,
I.
keďže nedostatok životaschopných riešení v Čečensku mal za následok teroristické činy, ktoré sa rozšírili na susedné republiky a keďže porušovanie ľudských práv, ktoré sa spája s ruskými bezpečnostnými silami aj naďalej pokračuje,
1.
ľutuje, že sa nedosiahol významný pokrok pri zakladaní štyroch spoločných priestorov na 14. summite EÚ-Rusko v Haagu, ale pripomína ambíciu prehĺbiť dialóg o viacerých témach ako menšiny, ľudské práva a základné práva a dúfa, že tento dialóg bude viesť ku konkrétnym výsledkom;
2.
vyjadruje úmysel posilniť spoluprácu medzi EÚ a Ruskom vzhľadom na vytvorenie štyroch
spoločných priestorov;
3.
vyzýva Komisiu a Radu, aby v plnom rozsahu využili existujúce nástroje a programy ako napríklad TACIS na podporu rozvoja občianskej spoločnosti v Rusku a trvá na tom, že budúce nástroje sa musia usilovať o posilnenie demokracie a dodržiavanie zásad právneho štátu;
4.
víta ratifikáciu kjótskeho protokolu k Rámcovému dohovoru OSN o zmene klímy ruskou Dumou dňa 22. októbra 2004, zdôrazňuje kladný vplyv, ktorý bude mať pristúpenie ku kjótskemu protokolu na posilnenie dlhodobého strategického partnerstva medzi EÚ a Ruskom a dúfa, že táto skutočnosť podporí aj iné krajiny svetového významu, aby nasledovali príklad Ruska, vyzýva všetky strany, aby vynakladali ďalšie úsilie na zlepšenie energetickej účinnosti a vývoj energií, ktoré neprodukujú nijaké emisie CO2;
5.
víta rozšírenie dohody o partnerstve a spolupráci na nové členské štáty EÚ a pevný záväzok oboch strán na aktívne pokračovanie práce na plnení záväzkov spoločného vyhlásenia o rozšírení EÚ a o vzťahoch EÚ-Rusko z 27. apríla 2004;
6.
víta vyhlásenie prezidenta Putina na summite, že Rusko „v blízkej budúcnosti“ podpíše dohody o hraniciach s Estónskom a Lotyšskom;
7.
zdôrazňuje potrebu zintenzívniť politický dialóg EÚ a Ruska najmä v spolupráci pri dosiahnutí spoločného cieľa posilniť multilaterálne organizácie ako OSN a WTO;
8.
uznáva, že Rusko má osobitný záujem o udržiavanie dobrých vzťahov s mnohými susednými štátmi ako je Bielorusko, Ukrajina, Moldavsko, alebo so štátmi v oblasti južného Kaukazu, zdôrazňuje však, že Rusko by sa malo pridržiavať zásady nezasahovania do vnútorných vecí suverénnych štátov, najmä v prípade volieb;
9.
je znepokojený vývojom procesu demokratizácie v Rusku a ďalším sústreďovaním moci v rukách centrálnej vlády v Moskve, ako je vymenúvanie sudcov najvyššieho súdu, gubernátorov a primátorov veľkých miest prezidentom Ruska, vyjadruje znepokojenie nad prísnejšou kontrolou médií a obmedzeniami slobody tlače;
10.
dôrazne odsudzuje nedávne teroristické útoky voči civilnému obyvateľstvu v Rusku a iných susedných krajinách a víta opatrenia na posilnenie protiteroristických opatrení vo vzťahoch EÚ-Rusko, ak sú tieto opatrenia v plnom súlade s ľudskými právami a základnými slobodami a nevedú k erózii demokratických práv alebo občianskej spoločnosti;
11.
je vážne znepokojený pretrvávajúcimi a opakujúcimi sa hromadnými porušeniami humanitárneho práva a ľudských práv páchanými ruskými silami voči civilnému obyvateľstvu Čečenska a vyzýva Rusko, aby sa usilovalo o vierohodný mierový a zmierovací proces, opäť zdôrazňuje, že riešenie konfliktu môže byť len politické, prostredníctvom rokovaní, za účasti všetkých zainteresovaných a nie vojenské;
12.
víta návrh Rady na užšiu spoluprácu pri riadení kríz a očakáva, že Rusko zohrá úprimnejšiu a konštruktívnejšiu úlohu v súvislosti s konfliktmi v Transdnestersku a na južnom Kaukaze;
13.
zdôrazňuje, že rozvoj Kaliningradskej oblasti je dôležitým faktorom celkového rozvoja oblasti Baltského mora a preto vyzýva Rusko a ďalšie zainteresované strany, aby podporovali sociálny a hospodársky rozvoj oblasti prostredníctvom jej otvorenosti a hospodárskej integrácie;
14.
odsudzuje vyhlásenie prezidenta Putina, že Rusko vyvíja nové jadrové zbrane;
15.
vyzýva EÚ a Rusko, aby koordinovali stanoviská k reforme systému OSN a najmä budúcej reforme Bezpečnostnej rady OSN, je znepokojený náznakmi napätia vo vzťahu EÚ a Ruska v dôsledku nedávnych udalostí konkrétne na Ukrajine;
16.
poveruje predsedu Parlamentu, aby postúpil toto uznesenie Rade, Komisii, členským štátom, predsedovi parlamentu Ruskej federácie, OBSE a Rade Európy.
