P6_TA(2008)0335
Rozpočet na rok 2009: prvé úvahy o predbežnom návrhu rozpočtu na rok 2009 a mandát na zmierovacie konanie
A6-0262/2008
Uznesenie Európskeho parlamentu z 8. júla 2008 o rozpočte na rok 2009: prvé úvahy o predbežnom návrhu rozpočtu na rok 2009 a mandát na zmierovacie konanie, oddiel III - Komisia ( 2008/2025(BUD) )
Európsky parlament
,
–
so zreteľom na predbežný návrh rozpočtu na rozpočtový rok 2009, ktorý Komisia prijala 6. mája 2008,
–
so zreteľom na medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení Ú. v.
EÚ C 139, 14.6.2006, s.
1.
Dohoda naposledy zmenená a doplnená rozhodnutím Európskeho parlamentu a Rady 2008/371/ES (Ú. v.
EÚ L 128, 16.5.2008, s.
8).
(MID),
–
so zreteľom na článok 272 Zmluvy o ES a článok 177 Zmluvy o Euratome,
–
so zreteľom na svoje uznesenie z 24. apríla 2008 o ročnej politickej stratégii Komisie na rok 2009 Prijaté texty, P6_TA(2008)0174 .
a o rozpočtovom rámci a prioritách na rok 2009 Prijaté texty, P6_TA(2008)0175 .
,
–
so zreteľom na závery predsedníctva zo zasadnutia Európskej rady v Bruseli z 19. a 20. júna 2008,
–
so zreteľom na článok 69 a prílohu IV rokovacieho poriadku,
–
so zreteľom na správu Výboru pre rozpočet a stanoviská Výboru pre zahraničné veci, Výboru pre rozvoj, Výboru pre priemysel, výskum a energetiku, Výboru pre dopravu a cestovný ruch, Výboru pre poľnohospodárstvo a rozvoj vidieka a Výboru pre kultúru a vzdelávanie ( A6-0262/2008 ),
A.
keďže v roku 2009, ak bude ratifikovaná Lisabonská zmluva, ktorou sa mení a dopĺňa Zmluva o Európskej únii a Zmluva o založení Európskeho spoločenstva (Lisabonská zmluva), Európsky parlament konečne získa rovnocenné postavenie s Radou v legislatívnej a rozpočtovej oblasti a na EÚ budú prenesené nové právomoci, čo bude mať dôležitý vplyv na rozpočet EÚ,
B.
keďže ročný rozpočtový postup ako celok sa bude musieť zásadne zmeniť v dôsledku ustanovení novej zmluvy a rozlišovanie medzi povinnými a nepovinnými výdavkami, ako aj (maximálna) miera zvýšenia nepovinných výdavkov, sa zruší,
C.
keďže vo vyhlásení zo16. apríla 2008 tri inštitúcie súhlasili, že čo najskôr budú viesť diskusie o potrebných opatreniach v oblasti rozpočtových otázok, ktoré súvisia s Lisabonskou zmluvou, pričom zohľadnia, že od roku 2009 začne funkčné obdobie nového Európskeho parlamentu a novej Komisie a že tieto inštitúcie budú musieť byť v prípade ratifikácie novej zmluvy v plnej miere pripravené na zmeny, ktoré z nej vyplývajú,
Predbežný návrh rozpočtu na rok 2009
1.
berie na vedomie, že celkový predbežný návrh rozpočtu (PNR) na rok 2009 počíta so sumou 134 394,9 milióna EUR vo viazaných rozpočtových prostriedkoch a 116 736,4 milióna EUR vo výdavkových rozpočtových prostriedkoch, ako rezerva zostáva 2 638,1 milióna EUR v rámci stropu vo viazaných rozpočtových prostriedkoch a 7 443,6 milióna EUR vo výdavkových rozpočtových prostriedkoch, povinné výdavky pritom dosahujú 33 % viazaných rozpočtových prostriedkov a 38 % výdavkových rozpočtových prostriedkov;
2.
poukazuje na to, že viazané rozpočtové prostriedky v PNR na rok 2009 zodpovedajú 1,04 % HND, čo predstavuje celkový nárast o 3,1 % v porovnaní s rozpočtom na rok 2008, pričom povinné výdavky sa zvýšili o 4,7 % v dôsledku postupného zavádzania priamej podpory pre nové členské štáty a nepovinné výdavky vzrástli o 2,4 %;
3.
so záujmom poznamenáva, že výdavkové rozpočtové prostriedky v rámci PNR na rok 2009 predstavujú 0,90 % HND, čo znamená zníženie o 3,3 % v porovnaní s rozpočtom na rok 2008, pričom výdavkové rozpočtové prostriedky na povinné výdavky vzrástli o 4,8 % v súlade s vývojom viazaných rozpočtových prostriedkov, zatiaľ čo pri nepovinných výdavkoch sa znížili o 7,6 %;
4.
berie na vedomie priority PNR, ktoré stanovila Komisia:
-
podpora trvalo udržateľného rastu a zabezpečenie hospodárskeho prostredia, v ktorom sa darí vytvárať pracovné miesta; podpora inovácie,
-
pokračovanie v kohéznej politike s cieľom znížiť nerovnosti medzi regiónmi EÚ,
-
boj proti zmene klímy a podpora výskumu čistej energie a energetickej účinnosti; rozvoj energetickej politiky EÚ, pre ktorú je typická nezávislosť a bezpečnosť,
-
rozvoj spoločnej integračnej politiky a vytvorenie spoločného priestoru spravodlivosti,
-
podpora mierového procesu na Blízkom východe, ako aj stability v Kosove a na celom Balkáne,
-
poskytovanie potravinovej pomoci a posilnenie environmentálneho hľadiska rozvojovej spolupráce;
5.
pripomína svoje priority vyjadrené vo svojom uvedenom uznesení z 24. apríla 2008 o ročnej politickej stratégii Komisie na rok 2009,
Všeobecné úvahy
6.
vyjadruje svoje presvedčenie, že EÚ musí mať k dispozícii zdroje vo výške potrebnej na to, aby mohla v plnej miere uskutočňovať svoje súčasné politiky a činnosti a zároveň byť dostatočne pružná, aby sa vyrovnala s novými politickými výzvami;
7.
poznamenáva, že zďaleka najväčšia časť celkovej rezervy v PNR dosahujúcej 2 638 miliónov EUR, t. j. suma 2 027 miliónov EUR, pochádza z rezervy na výdavky súvisiace s trhom a z priamych platieb v rámci okruhu 2 (prvý pilier SPP);
8.
so záujmom berie na vedomie uvedené závery predsedníctva a rozpočtové dôsledky, ktoré by niektorých z týchto záverov mohli mať; domnieva sa, že tieto rozpočtové požiadavky možno splniť len využitím prostriedkov stanovených v MID, najmä v jej bodoch 21 až 23;
9.
poukazuje na to, že v dôsledku veľmi malých rezerv v rámci ostatných stropov VFR, najmä v okruhoch 1a, 3b a 4, je z rozpočtového hľadiska mimoriadne obmedzená schopnosť EÚ reagovať na zmeny v politikách; zároveň poukazuje na možnosť využitia ustanovení MID na preklenutie nedostatočného financovania;
10.
domnieva sa, že ako rozpočtový orgán zodpovedá za zabezpečenie toho, aby sa finančné prostriedky vyčlenené v rozpočte EÚ čerpali s cieľom optimálne využívať obmedzené zdroje; má v úmysle usilovať sa v spolupráci so špecializovanými výbormi a pri zohľadnení ich požiadaviek zabezpečiť ambicióznejší, vyváženejší a súdržnejší rozpočet;
11.
nevidí vždy jasnú súvislosť medzi politickými prioritami Komisie uvedenými v jej ročnej politickej stratégii a PNR a zvýšením rozpočtových prostriedkov v príslušných rozpočtových riadkoch a oblastiach politiky; naďalej vyjadruje nespokojnosť so snahami Komisie zaradiť priority Európskeho parlamentu do PNR; nie je napríklad presvedčený, že priorita zmeny klímy je skutočne zohľadnená v celom rozpočte, ako ho navrhla Komisia; želá si dostať presnejšie informácie o metodike, ktorá sa použila na vyvodenie záverov, že viac ako 10 % alebo 14 miliárd EUR z rozpočtu EÚ sa vynakladá na ciele v oblasti životného prostredia; požaduje komplexnú prezentáciu všetkých výdavkov rozpočtu spojených so zmenou klímy vrátane rozvoja vidieka a, štrukturálnych fondov, aby sa mohol vyhodnotiť vzťah medzi politickými a rozpočtovými prioritami; poukazuje na to, že pri strednodobom preskúmaní je potrebné prehodnotiť súčasné programy s cieľom zlepšiť integráciu cieľov súvisiacich so zmenou klímy a zabezpečiť vyššiu koherentnosť politík;
12.
vyjadruje prianie začať dialóg s Radou a Komisiou o využívaní prostriedkov stanovených v MID s cieľom posilniť financovanie opatrení zameraných na boj proti zmene klímy vzhľadom na komplexnú dohodu o zmene klímy na obdobie po roku 2012;
13.
deklaruje svoj záujem o úzku spoluprácu s Radou a Komisiou, aby sa čoskoro dospelo k efektívnej dohode o balíku opatrení v oblasti energetiky a zmeny klímy, vrátane zachytávania a ukladania uhlíka (CCS); poznamenáva, že je potrebné, aby EÚ naďalej ukazovala, že hospodársky rast a rozvoj možno spájať s hospodárstvom z nízkym obsahom uhlíka; pripomína Rade uvedené závery predsedníctva;
14.
vyjadruje vážnu obavu, že nastal čas, keď disponibilné rezervy sú čoraz častejšie dôsledkom "tvorivého vytvárania rozpočtu", ktoré sústreďuje viacročné programy na koniec rozpočtového obdobia, pričom sa neuplatňujú rozpočtové požiadavky, ktoré už sú dobre známe a predvídateľné a ostatné podobné praktiky; domnieva sa, že takéto postupy sú v rozpore so zásadou riadneho rozpočtovania, a opäť požaduje, aby PNR verne vyjadroval rozpočtové potreby nadchádzajúceho roku; žiada Komisiu a Radu aby spolupracovali s cieľom prijať potrebné rozhodnutia na dosiahnutie uspokojivej úrovne rozpočtových prostriedkov na rozpočet na rok 2009;
15.
zdôrazňuje, že je dôležité, aby bol rozpočet EÚ predkladaný v jasnej, konzistentnej a transparentnej podobe, čo je výlučnou podmienkou aj so zreteľom na potrebu informovať európskych občanov o tom, ako sa využívajú peniaze EÚ; obáva sa však, že rozlišovanie prevádzkových a administratívnych výdavkov Komisie sa výrazne skomplikovalo a že významná časť výdavkov administratívnej povahy, ktorá by sa mala realisticky financovať z prostriedkov okruhu 5, sa financuje z prostriedkov vyčlenených na prevádzkové výdavky;
16.
vyslovuje poľutovanie nad skutočnosťou, že v súčasnosti niet jasnej zmienky o presných zmenách, ktoré sa uskutočnili v nedávno predloženom dokumente o finančnom plánovaní v porovnaní s predchádzajúcim, ani nie je známe, či a ako sa bude kompenzovať zvýšenie prostriedkov v konkrétnom roku a ako bude prebiehať sústredenie prostriedkov na záver alebo na úvod plánovaného obdobia; je toho názoru, že to nie je v súlade s ustanoveniami bodu 46 MID a vyzýva Komisiu, aby v tejto súvislosti splnila svoje záväzky;
17.
zdôrazňuje, že je osobitne dôležité sledovať vplyv sústredenia vyčlenených prostriedkov pre viacročné programy na úvod alebo na záver ich obdobia v rámci rozpočtu, aby sa zabezpečilo nadväzujúce plánovanie viazaných rozpočtových prostriedkov počas trvania VFR a rešpektovali sa pritom priority Európskeho parlamentu uvedené v MID;
18.
je prekvapený extrémne nízkou úrovňou výdavkových rozpočtových prostriedkov (116 736 miliónov EUR), ktoré navrhuje Komisia vo svojom PNR; pripomína, že viazané rozpočtové prostriedky prijaté v rámci rozpočtov 2007 a 2008 predstavovali 126 500 miliónov EUR na rok 2007 a 129 100 miliónov EUR na rok 2008;
19.
žiada Komisiu, aby pokračovala v previerke stavu zamestnancov, ktorú začala v roku 2007, a aby jasne uviedla ďalšie informácie súvisiace s politikou v oblasti ľudských zdrojov, s uplatňovaním stratégie presunu pracovníkov, a úroveň externalizácie úloh na rok 2009; žiada o vypracovanie hodnotiacej správy do 30. apríla 2009, ktorá bude obsahovať závery, ku ktorým dospeje Komisia v súvislosti s jej vnútornou organizáciou; berie na vedomie správu Komisie nadväzujúcu na dokument Plánovanie a optimálne využívanie ľudských zdrojov Komisie so zreteľom na priority EÚ, v ktorej Komisia potvrdzuje svoj záväzok nepožiadať o žiadne nové pracovné miesta do roku 2013 okrem poslednej vlny nových pracovných miest súvisiacich s rozširovaním, ktoré by chcela vytvoriť v roku 2009;
20.
berie na vedomie značný nárast počtu externých vyšetrovaní vedených úradom OLAF v odvetví vonkajšej pomoci a vyzýva preto Komisiu, aby zabezpečila, že OLAF bude mať k dispozícii potrebné prostriedky; žiada Radu, aby zvýšila kvalitu spolupráce medzi členskými štátmi a Komisiou v boji proti podvodom v EÚ; žiada Radu, aby zabezpečila, že členské štáty po vyšetrení podvodov prijmú vhodné následné opatrenia vrátane postupu vymáhania;
Podokruh 1a
21.
poznamenáva, že viazané rozpočtové prostriedky PNR vyčlenené na Konkurencieschopnosť v záujme rastu a zamestnanosti predstavujú 11 690 miliónov EUR, čo ponecháva rezervu 82 miliónov EUR; predstavuje to zvýšenie o 5,5 % v porovnaní s rokom 2008; konštatuje, že sa zvýšili aj výdavkové rozpočtové prostriedky o 5,3 % na celkovú sumu 10 285,2 milióna EUR;
22.
víta zámer Komisie vykonať kľúčové aktivity v oblasti vytvárania pracovných miest a podpory inovácie, malých a stredných podnikov (MSP) a výskumu; zdôrazňuje, že súčasné iniciatívy v tejto oblasti, ako je rámcový program pre konkurencieschopnosť a inováciu (PKI) a ďalšie iniciatívy týkajúce sa MSP sa musia náležite implementovať a monitorovať;
23.
víta prioritu podporovať výskum čistej a účinnej energie, ktorú v PNR stanovila Komisia, a má v úmysle zabezpečiť, aby boli poskytnuté potrebné zdroje (mimo siedmeho rámcového programu), pretože energetická účinnosť je kľúčovou stratégiou riešenia problému zmeny klímy;
24.
zdôrazňuje význam poskytovania potrebných rozpočtových prostriedkov na všetky opatrenia, ktoré podporujú propagáciu a zavádzanie vzdelávacích programov a nových technológií v médiách;
25.
vyjadruje poľutovanie nad tým, že rezerva, ktorá je k dispozícii v okruhu 1a, je obmedzená, čo nasvedčuje tomu, že nebude možné financovať nové priority prerozdelením prostriedkov bez toho, aby sa vážne nenarušili existujúce dôležité programy, a preto odporúča vytvoriť dodatočné prostriedky, ak sa stanovia nové priority;
26.
je presvedčený, že vzhľadom na obmedzenú rezervu, ktorá je k dispozícii v rámci okruhu 1a, by sa malo stať prioritou riadne vykonávanie a hodnotenie prebiehajúcich pilotných projektov a prípravných akcií, ale zavádzanie nových pilotných projektov a prípravných akcií musí samozrejme zostať naďalej možné;
27.
považuje plánovaný akt o malých podnikoch za významnú stratégiu na podporu MSP; nedočkavo očakáva presné návrhy týkajúce sa financovania tohto nového strategického nástroja; naliehavo vyzýva Komisiu a členské štáty, aby na tento účel vo zvýšenej miere využívali zdroje, ktoré sú v tejto súvislosti dostupné prostredníctvom štrukturálnych fondov; poznamenáva, že vzhľadom na to, že MSP sú obzvlášť ťažko zasiahnuté neskorými platbami, by sa EÚ mala vyhýbať neskorým platbám zavedením účinných a transparentných postupov, ktorými sa zabezpečí, že platby sa vykonajú v stanovenej lehote;
Podokruh 1b
28.
berie na vedomie, že viazané rozpočtové prostriedky PNR určené na Súdržnosť v záujme rastu a zamestnanosti sa zvyšujú o 2,5 % na celkovú sumu 48 413,9 milióna EUR a ponecháva sa pritom rezerva 14 miliónov EUR iba v súvislosti s krytím na technickú pomoc; poznamenáva, že celkové zvýšenie prostriedkov o 2,5 % je spôsobené podstatným zvýšením prostriedkov v Kohéznom fonde (o 14 % v porovnaní s rokom 2008), kým rozpočtové prostriedky pre štrukturálne fondy zostávajú v rovnakej výške;
29.
vyjadruje poľutovanie nad značným znížením výdavkových rozpočtových prostriedkov, ktoré sa v porovnaní s rokom 2008 znížili o 13,9 % na 34 914,1 milióna EUR; osobitne nepokladá za presvedčivé dôvody úpravy výšky výdavkových prostriedkov smerom nadol, konkrétne zníženie o 30 % pri cieli EFRR dosiahnuť konvergenciu, o 13 % pri cieli EFRR regionálna konkurencieschopnosť a zamestnanosť, o 85 % pri cieli EFRR územná spolupráca a o 50 % v rámci Kohézneho fondu pre nové programy na obdobie rokov 2007 – 2013;
30.
domnieva sa, že Komisia by mala uviesť, či je toto významné zníženie priamym alebo nepriamym dôsledkom nového akčného plánu na posilnenie dohľadu a zdieľaného hospodárenia v oblasti štrukturálnych činností, najmä z dôvodu, že by to mohlo súvisieť s absenciou prvostupňovej kontroly v členských štátoch;
31.
má v úmysle zabezpečiť, že zdroje potrebné pre politiky súdržnosti budú naďalej zaručené, aby bolo možné čeliť súčasným a budúcim výzvam z hľadiska zásady solidarity v rámci EÚ;
Okruh 2
32.
konštatuje, že viazané rozpočtové prostriedky v PNR na Ochranu prírodných zdrojov a hospodárenie s nimi sú stanovené na 57 525,7 milióna EUR, čo predstavuje zvýšenie o 3,5 % v porovnaní s rokom 2008, pričom sa ponecháva rezerva 2 113,3 milióna EUR; výdavkové rozpočtové prostriedky sa zvyšujú o 3,0 % na 54 834,9 milióna EUR; časť okruhu 2 určená na výdavky súvisiace s trhom a na priamu podporu dosahuje 42 860,3 milióna EUR vo viazaných rozpočtových prostriedkoch a 42 814,2 milióna EUR vo výdavkových rozpočtových prostriedkoch;
33.
zdôrazňuje, že iba 0,5 % rozpočtových prostriedkov v rámci okruhu 2, okrem opatrení v oblasti životného prostredia spadajúcich do programovania rozvoja vidieka a okrem environmentálnych štandardov na báze systému krížového plnenia priamych platieb, sa využíva na environmentálne priority, zatiaľ čo prevažná väčšina prostriedkov je vyčlenená na priamu podporu a výdavky súvisiace s trhom;
34.
víta zvýšenie prostriedkov na program LIFE+ o 20,9 milióna EUR, ale s poľutovaním poznamenáva, že iba časť tohto zvýšenia je určená na zintenzívnenie činností v oblasti zmeny klímy; domnieva sa, že horizontálna rozpočtová priorita, ktorou je boj proti zmene klímy, nie je riadne zohľadnená v týchto sumách;
35.
pripomína, že prvoradým cieľom SPP je zaručiť stabilizáciu trhu, bezpečnosť dodávok a primerané ceny pre spotrebiteľov, a preto vyzýva EÚ, aby v rámci rozpočtu na rok 2009 stanovila potrebné prostriedky s cieľom reagovať na nové potreby vyplývajúce zo súčasnej potravinovej krízy, najmä zlepšenie prístupu k potravinám pre najchudobnejšie vrstvy obyvateľstva, ktoré sú touto krízou postihnuté najviac;
36.
víta všeobecný trend znižovania vývozných náhrad na poľnohospodárske výrobky, ku ktorému dochádza v dôsledku priaznivých podmienok na trhu, a úspory, ktoré tak vznikajú;
37.
konštatuje, že takmer bez zmeny zostávajú viazané rozpočtové prostriedky v PNR na rozvoj vidieka, na ktorý je určených 13 401 miliónov EUR vo viazaných rozpočtových prostriedkoch vrátane modulácie a 10 926 miliónov EUR vo výdavkových rozpočtových prostriedkoch, čo predstavuje zníženie prostriedkov o 4 % v porovnaní s rokom 2008;
38.
pokladá tieto údaje za orientačné prvky v rámci kontroly stavu SPP, ktorej návrh predložila Komisia 20. mája 2008;
39.
poukazuje na značné ťažkosti v súvislosti s implementáciou Európskeho poľnohospodárskeho fondu pre rozvoj vidieka (EPFRV); vyjadruje poľutovanie nad tým, že v roku 2007 zostalo nevyužitých 2 830 miliónov EUR rozpočtových prostriedkov, že 1 361 miliónov EUR sa prenieslo do roku 2008 a že 1 469 miliónov sa preprogramovalo na obdobie rokov 2008 – 2013 v súlade s bodom 48 MID; vyjadruje obavu v súvislosti s preprogramovaním takýchto veľkých súm, čo povedie k značnému oneskoreniu v dostupnosti prostriedkov pre vidiecke regióny;
Podokruh 3a
40.
berie na vedomie zvýšenie viazaných rozpočtových prostriedkov pre priestor slobody, bezpečnosti a spravodlivosti o 15 % na 839,1 milióna EUR, čo ponecháva rezervu vo výške 32,9 milióna EUR; výdavkové rozpočtové prostriedky sa zvyšujú o 11,7 % na 596,7 milióna EUR;
41.
poukazuje na to, že toto pozoruhodné zvýšenie v porovnaní s rokom 2008 je predovšetkým výsledkom značného zvýšenia prostriedkov v kapitolách Solidarita – vonkajšie hranice, vízová politika a voľný pohyb osôb (o 44,4 milióna EUR alebo o 15,6 %), Migračné prúdy – spoločná imigračná a azylová politika (o 43,3 milióna EUR alebo o 18,9 %) a Bezpečnosť a ochrana slobôd (o 20,8 milióna EUR alebo o 27,1 %);
42.
berie na vedomie zvýšenie prostriedkov o 36,3 % vo viazaných rozpočtových prostriedkoch pre osobitný program Prevencia a boj proti kriminalite a preskúma dôvody tohto zvýšenia;
43.
je znepokojený nedostatočným financovaním činnosti Základné práva a spravodlivosť, pri ktorej sa v porovnaní s rozpočtom na rok 2008 viazané rozpočtové prostriedky zvýšili iba o 0,2 % a výdavkové rozpočtové prostriedky sa dokonca znížili o 10 %;
44.
poukazuje na skutočnosť, že PNR zachováva zvýšenie rozpočtových prostriedkov, ktoré boli v roku 2008 odsúhlasené pre Agentúru pre riadenie operačnej spolupráce na vonkajších hraniciach (FRONTEX), ale s určitými obavami poznamenáva, že presunom 5,7 milióna EUR z prevádzkových výdavkov k administratívnym výdavkom sa zmenilo vyvážené rozdelenie dotácie; vyzýva na zvýšenie rozpočtových prostriedkov na rok 2009 pre FRONTEX, aby mohla riadne, permanentne a neprerušene vykonávať svoje úlohy, najmä na južných hraniciach EÚ (Hera, Nautilus a Poseidon);
45.
zdôrazňuje, že Európsky pakt o politike prisťahovalectva by mal zahŕňať otázky súvisiace s riešením nezákonného prisťahovalectva, správou zákonného prisťahovalectva, integráciou štátnych príslušníkov tretích krajín a posilňovania ochrany hraníc, pričom by mal v plnej miere zohľadňovať zásadu solidarity a čo najvyššiu ochranu základných práv;
Podokruh 3b
46.
konštatuje, že podľa PNR sú celkové vyčlenené prostriedky na podokruh Občianstvo vo výške 628,7 milióna EUR, čo je zvýšenie o 1,0 % v porovnaní s prostriedkami v podokruhu na rok 2008 po odpočítaní prostriedkov fondu solidarity a prechodných prostriedkov pre Bulharsko a Rumunsko; ponechaná rezerva je 22 miliónov EUR, platby sa zvyšujú o 0,7 % na 669 miliónov EUR;
47.
vyjadruje poľutovanie, že malá rezerva vo výške 22 miliónov EUR, ktorá zostáva v tomto podokruhu, ponecháva veľmi obmedzený priestor na pilotné projekty a prípravné akcie;
48.
zameriava pozornosť na potrebu zvýšenia účinnosti a zlepšenia koordinácie zásahov EÚ v oblasti civilnej ochrany, okrem iného rozvíjaním spoločných metodík civilnej ochrany medzi členskými štátmi, rozvíjaním systémov včasného varovania a prevencie a obnovou príslušenstva na prepravu pomoci, ktorá spadá pod civilnú ochranu, s cieľom lepšej pripravenosti na ochranu občanov EÚ;
49.
hlboko ľutuje skutočnosť, že zvýšenie, ktoré v tomto podokruhu navrhuje Komisia, týkajúce sa významných politík s priamym vplyvom na každodenný život európskych občanov je výrazne nižšie ako priemerný nárast viazaných rozpočtových prostriedkov o 3,1 %; zvlášť ľutuje, že najmä pri tých činnostiach, ktoré sú pre občanov Európy dôležité, došlo k nepatrnému zvýšeniu alebo dokonca zníženiu v porovnaní s rokom 2008;
50.
vyjadruje obavu nad zníženiami, ktoré navrhuje Komisia pre viaceré rozpočtové položky, z ktorých sú financované komunikačné činnosti, a to najmä v súvislosti s úlohami a novými výzvami v tejto oblasti v roku 2009, akými sú európske voľby alebo možné nadobudnutie platnosti Lisabonskej zmluvy;
51.
domnieva sa, že hlavnou úlohou komunikačnej a informačnej politiky je informovanie občanov EÚ o krokoch a programoch, ktoré uskutočnila EÚ, a o zlepšeniach dosiahnutých za posledné roky;
52.
pripomína, že všetky inštitúcie majú právo vykonávať komunikačnú politiku v rámci inštitucionálnej autonómie, ako je stanovené v článku 49 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev Ú. v.
ES L 248, 16.9.2002, s.
1.
Nariadenie naposledy zmenené a doplnené nariadením (ES) č. 1525/2007 (Ú. v.
EÚ L 343, 27.12.2007, s.
9).
(nariadenie o rozpočtových pravidlách), a to v medziach spoločného rámca a s určitou mierou harmonizácie pri prezentácii, ktorá by mala umožniť rozvoj rozoznateľnej "ochrannej známky EÚ", ktorá by sa používala vo všetkých komunikačných opatreniach;
53.
uznáva potrebu koordinácie rôznych komunikačných politík, ktoré vykonávajú inštitúcie v rámci medziinštitucionálnej skupiny pre informácie a komunikáciu; pripomína, že komunikácia je dlhodobo dôležitou prioritou pre Európsky parlament; domnieva sa, že kľúčová úloha Parlamentu je v tomto procese mimoriadne dôležitá a zaručuje kontinuitu a účinnosť politiky, najmä vzhľadom na blížiace sa európske voľby; v tejto súvislosti poukazuje na to, že by malo dôjsť k zvýšeniu informovania občanov o ich právach, ktoré vyplývajú z uplatňovania právnych predpisov EÚ;
Okruh 4
54.
konštatuje, že viazané rozpočtové prostriedky EÚ ako globálneho hráča sa zvyšujú o 1,8 % na 7 440,4 milióna EUR, s dostupnou rezervou 243,6 milióna EUR; výdavkové rozpočtové prostriedky sa znižujú o 6,6 % na 7 579,5 milióna EUR;
55.
konštatuje, že toto zvýšenie o 1,8 % je nižšie ako priemerné celkové zvýšenie všeobecného rozpočtu EÚ, ktoré je 3,1 %; považuje to za veľmi zlé znamenie vzhľadom na to, že okruh 4 je tradične najnáročnejšou oblasťou rozpočtu EÚ;
56.
je hlboko znepokojený nedostatočným financovaním okruhu 4 a dôrazne odsudzuje nejasný prístup k zostavovaniu rozpočtu, ktorý zvolila Komisia, a ktorý vôbec nezohľadňuje očakávané reálne potreby v tejto oblasti; konštatuje, že v dôsledku toho sa súčasná rezerva vo výške 243,6 milióna EUR v podstate javí ako náhodná suma; domnieva sa, že tento problém možno riešiť len komplexnou revíziou VFR, ktorá povedie k zvýšeniu stropu v okruhu 4 na obdobie rokov 2009 – 2013;
57.
poukazuje na to, že pred predložením PNR Európsky parlament vo vyššie uvedenom znesení z 24. apríla 2008 žiadal o realistický obraz všetkých rozpočtových potrieb, najmä v okruhu 4 VFR; domnieva sa, že sa PNR pri tejto kapitole neriadi zásadou riadneho finančného hospodárenia;
58.
preto so znepokojením konštatuje, že Komisia v tomto skorom štádiu rozpočtového postupu dala najavo, že prostriedky pre Kosovo, Blízky východ, na potravinovú pomoc a na makrofinančnú pomoc jednoznačne nebudú stačiť na splnenie jestvujúcich záväzkov EÚ vo svete, nehovoriac o očakávaných ďalších potrebách; napríklad, v rámci PNR sa navrhujú viazané rozpočtové prostriedky vo výške 161 miliónov EUR a výdavkové rozpočtové prostriedky vo výške 100 miliónov EUR na pomoc Palestíne a pre mierový proces, hoci odhlasované sumy rozpočtu na rok 2008 boli 300 miliónov EUR v záväzkoch a 200 miliónov EUR v platbách a po niekoľkých presunoch dosiahla výška výdavkových rozpočtových prostriedkov doposiaľ sumu 350 miliónov EUR; v súvislosti s Kosovom sa prostriedky pre misiu EULEX v rámci SZBP znižujú o 15,7 %; považuje to za neprípustné a vyzýva na nový prístup v oblasti výdavkov pre Palestínu a Kosovo; domnieva sa, že vzhľadom na rozhodnutie o značnom rozšírení pôvodného počtu expertov pracujúcich v rámci policajnej misie EÚ (EUPOL) v Afganistane by sa už v tomto štádiu malo predvídať nedostatočné financovanie;
59.
opätovne potvrdzuje svoju podporu uplatňovaniu prehĺbenej a diferencovanej európskej politiky susedstva; zdôrazňuje, že treba poskytnúť primeraný finančný prídel nástroju európskeho susedstva a partnerstva (ENPI), v ktorom sa zohľadní záväzok EÚ voči svojim východoeurópskym a juhoeurópskym susedom; berie na vedomie mierne zvýšenie rozpočtových prostriedkov plánovaných na rok 2009 a zdôrazňuje, že nedávna iniciatíva Barcelonský proces: únia pre Stredozemie nesmie brzdiť úsilie o vytvorenie rovnováhy medzi viazanými rozpočtovými prostriedkami pre východoeurópskych a juhoeurópskych susedov ani v žiadnom prípade zvýšiť rozpočtové napätie v rámci ENPI;
60.
hlboko ľutuje skutočnosť, že v súvislosti s financovaním týchto zvýšených potrieb neboli predložené rozpočtové riešenia, ani náznaky takýchto riešení; znova naliehavo žiada o objasnenie celkových potrieb v rámci okruhu 4 vrátane kapitoly o SZBP;
61.
opakuje svoje presvedčenie, že nástroj flexibility, ani rezerva na pomoc pri mimoriadnych udalostiach (244 miliónov EUR) sa nesmú previesť ani využiť na financovanie dlhodobo plánovaných politík a činností EÚ a je rozhodnutý toto presvedčenie počas zostavovania rozpočtu obhajovať;
62.
so znepokojením upozorňuje na rastúcu potravinovú krízu vo svete a dôsledky zmeny klímy a zdôrazňuje, že je potrebné, aby EÚ bola schopná plniť svoje záväzky súvisiace s dodávkou potravinovej pomoci rozvojovým krajinám a reakciou na prírodné katastrofy v týchto krajinách; so skutočnými obavami poznamenáva, že v rámci PNR na rok 2009 sa na potravinovú pomoc vyčleňuje suma zvýšená len o 6,8 milióna EUR v porovnaní s rokom 2008 (+ 3 %) a že už koncom apríla 2008 Komisia žiadala o presun 60 miliónov EUR na pokrytie zvýšených nákladov na potravinovú pomoc v roku 2008 (zvýšenie viazaných rozpočtových prostriedkov o 26,88 %); žiada, aby sa na tento cieľ poskytli v roku 2009 dodatočné finančné prostriedky zo všetkých dostupných rozpočtových prostriedkov;
63.
víta zvýšenie rozpočtových prostriedkov určených pre krajiny západného Balkánu pod zložkou budovanie inštitúcií v rámci nástroja predvstupovej pomoci, a najmä zámer Komisie poskytovať viac štipendií a zvýšiť financovanie dialógu s občianskou spoločnosťou; žiada Komisiu, aby podporila sociálnu agendu pre balkánske štáty;
64.
zdôrazňuje, že nové prostriedky pre "Pomoc obchodu" by mali byť doplnkom k existujúcej rozvojovej pomoci a nové záväzky týkajúce sa "Pomoci obchodu" by nemali viesť k presunutiu prostriedkov už vyčlenených na iné rozvojové iniciatívy, opätovne pripomína požiadavku oznámenú Komisii, aby poskytla informácie o pôvode nových záväzkov vo výške 1 000 milión EUR;
65.
víta iniciatívu Komisie zameranú na vytvorenie Globálnej aliancie proti zmene klímy a Globálneho fondu energetickej účinnosti a obnoviteľnej energie ako dôležitý krok na podporu rozvojových krajín v procese prispôsobovania sa a boja proti zmene klímy; zdôrazňuje však, že doteraz vyčlenené prostriedky sú neprimerané; vyzýva k bezodkladnému navŕšeniu financovania týchto iniciatív v rámci rozpočtu na rok 2009, ktoré by bolo dodatočné k plánovaným záväzkom v oblasti rozvoja; okrem toho zdôrazňuje význam posilnenia týchto iniciatív prostredníctvom zabezpečenia dodatočných dlhodobých finančných prostriedkov;
66.
berie na vedomie, že záručný fond na úvery je v PNR 2009 zahrnutý vo výške 92,46 miliónov EUR oproti pôvodnému finančnému plánovaniu, podľa ktorého mu bolo pridelených 200 miliónov EUR; poukazuje na to, že dôležitá časť dostupnej rezervy v PNR 2009, t. j.
107,54 milióna EUR z celkových 243,6 milióna EUR je umelo vytvorená, keďže je výsledkom tejto zmeny; s hlbokým znepokojením zdôrazňuje, že je veľmi pravdepodobné, že tieto "úspory" v rozpočte záručného fondu na rok 2009 sa budú musieť kompenzovať vyššími nákladmi v nasledujúcich rokoch, čo bude mať za následok ešte nižšie rezervy v okruhu 4 ako sú naplánované teraz;
67.
zdôrazňuje, že vzhľadom na to, že ešte nie je stanovená inštitucionálna štruktúra, pokiaľ ide o vysokého predstaviteľa, predsedu Európskej rady a Európsky útvar pre vonkajšiu činnosť, mali by sa rozpočtové prostriedky uvoľňovať postupne tak, ako sa rozsah právomocí a úloha nových organizačných štruktúr budú objasňovať; rovnako zdôrazňuje, že inštitucionálne zmeny ani nové ustanovenia spoločnej bezpečnostnej a obrannej politiky (SBOP) by nemali naďalej zaťažovať súčasné úrovne viazaných rozpočtových prostriedkov v okruhu 4;
68.
zdôrazňuje politický význam pilotných projektov a prípravných akcií, ktoré prijal rozpočtový orgán v rámci okruhu 4; žiada, aby ich Komisia včas a iniciatívne uplatňovala a aby pritom v plnej miere využila vyčlenené viazané rozpočtové prostriedky;
Okruh 5
69.
poznamenáva, že celkové navrhované administratívne výdavky sa zvýšili o 5 % v porovnaní s rokom 2008, a dosahujú celkom 7 647,9 milióna EUR, v porovnaní so 7 281,5 milióna EUR v roku 2008, a že zostáva len malá rezerva v rámci stropu finančného rámca vo výške 129,1 milióna EUR (čo tvorí približne 1,7 % z objemu výdavkov);
70.
hoci víta skutočnosť, že nové miesta, o ktoré žiadala Komisia, sa týkajú len vopred oznámenej poslednej vlny 250 miest pre "EÚ-2", poznamenáva, že navrhovaný nárast administratívnych nákladov je napriek tomu vyšší ako priemerný nárast celého rozpočtu; uznáva, že to môže byť spojené najmä s indexovaním platov a nákladmi na dôchodok a do určitej miery s politikou v oblasti budov; poukazuje na možnú potrebu ďalších zmien počas rozpočtového roka 2009 v prípade, že Lisabonská zmluva nadobudne platnosť; v tejto súvislosti je odhodlaný preskúmať administratívne náklady v medziinštitucionálnej súvislosti s cieľom zistiť potreby inštitúcií na rok 2009 a neskôr;
71.
napriek tomu, že dostáva väčšie množstvo informácií a že podľa predbežných záverov Komisie výkonné agentúry zlepšujú kvalitu programov EÚ sa domnieva, že rôzne finančné alebo administratívne dôsledky v rámci okruhu 5 ešte stále treba podrobnejšie objasniť; vyjadruje napríklad prekvapenie, že plánované vytvorenie ekvivalentu 947 nových pracovných miest v dvoch výskumných agentúrach (ako sa uvádza v správe nadväzujúcej na previerku stavu zamestnancov) v tom istom období povedie k uvoľneniu len 117 pracovných miest v rámci útvarov Komisie;
72.
je znepokojený nad skutočnosťou, že vo všeobecnosti viedla tendencia Komisie využívať externých dodávateľov spolu s poslednými zmenami v služobnom poriadku k situácii, keď stále väčší počet zamestnancov EÚ sa nezobrazuje v pláne stavu zamestnancov inštitúcií, ako ich schválil rozpočtový orgán, ani ich platy nie sú hradené z okruhu 5 VFR; vyjadruje hlboké poľutovanie nad touto nedostatočnou transparentnosťou, ktorá sa vzťahuje aj na zamestnávanie národných expertov; vyzýva na verejnú a komplexnú diskusiu medzi všetkými zainteresovanými stranami o budúcnosti európskeho systému riadenia;
73.
víta správu nadväzujúcu na správu o previerke stavu zamestnancova z roka 2007, ktorú nedávno dostal ako reakciu na pozmeňujúce a doplňujúce návrhy k rozpočtu na rok 2008; plánuje dôkladne preskúmať tento dokument s cieľom vyvodiť závery pre rozpočet na rok 2009;
74.
pýta sa Komisie, aké opatrenia sa prijímajú na dosiahnutie cieľa znížiť do roku 2012 administratívne zaťaženie v EÚ o 25 %, a žiada Komisiu, aby preskúmala, či sa v záujme obmedzenia byrokracie dá v budúcnosti zrealizovať zásada jedného kontaktného miesta;
75.
plánuje preskúmať prostriedky na administratívne výdavky a žiadosti o nové pracovné miesta u ostatných inštitúcií s cieľom zvýšiť efektívnosť vrátane premiestnenia pracovníkov kedykoľvek je to možné podľa určitých priorít; konštatuje, že priemerné navrhované zvýšenie pre ostatné inštitúcie je vo výške 4,8 %, so zvýšením z 2 673,8 milióna EUR na 2 803,2 milióna EUR, čo je len tesne pod mierou zvýšenia, ktorá sa navrhuje pre Komisiu;
Okruh 6
76.
poznamenáva, že na rok 2009, ktorý je posledným rokom rozpočtovej kompenzácie pre Bulharsko a Rumunsko, sú stanovené viazané a výdavkové rozpočtové prostriedky vo výške 209,1 milióna EUR, čo predstavuje zvýšenie o 1,2 % v porovnaní s rokom 2008; to ponecháva malú rezervu vo výške 0,9 milióna EUR;
Pilotné projekty a prípravné akcie
77.
ľutuje, že vo všeobecnosti PNR Komisie nezahŕňa žiadne viazané rozpočtové prostriedky na pilotné projekty ani prípravné akcie, preto budú musieť byť financované z rezerv príslušných okruhov VFR; vyjadruje počudovanie, že existuje niekoľko výnimiek k tomuto všeobecnému pravidlu v tom zmysle, že malý počet pilotných projektov a prípravných akcií, ktoré sa zdajú byť predmetom záujmu Komisie, je v PNR zapracovaný s viazanými rozpočtovými prostriedkami;
78.
pripomína, že Komisia má podľa bodu 46a MID povinnosť predložiť pri ročných akciách viacročné odhady a rezervy zostávajúce v rámci schválených stropov;
79.
zdôrazňuje, že MID obmedzuje celkovú sumu na pilotné projekty na 40 miliónov EUR v každom rozpočtovom roku a celkovú sumu na prípravné akcie na 100 miliónov EUR, z čoho je možné prideliť na nové prípravné akcie maximálne 50 miliónov EUR;
80.
potvrdzuje svoje odhodlanie, ako už vyslovil v uvedenom uznesení z 24. apríla 2008, že v plnej miere využije ročné sumy na pilotné projekty a prípravné akcie uvedené v MID, pokiaľ si to počet a objem takýchto navrhovaných projektov a akcií vyžiada, pretože to považuje za nenahraditeľný nástroj, ktorým Európsky parlament pripravuje základy pre nové politiky v záujme európskych občanov;
81.
pripomína, že na rozpočtový rok 2008 Európsky parlament schválil pilotné projekty a prípravné akcie s viazanými rozpočtovými prostriedkami vo výške 107,32 milióna EUR; v podokruhu 1a je suma na tieto projekty a akcie vo výške 38 miliónov EUR, v okruhu 2 vo výške 25,15 milióna EUR, v podokruhu 3a vo výške 3 miliónov EUR, v podokruhu 3b vo výške 9,5 milióna EUR a v okruhu 4 vo výške 31,67 milióna EUR;
82.
zdôrazňuje, že ak by sa Európsky parlament rozhodol pre podobnú výšku financovania pilotných projektov a prípravných akcií na rok 2009, takmer polovica dostupných rezerv v okruhoch 1a a 3b by už bola viazaná, hoci v roku 2008 výška výdavkov na pilotné projekty a prípravné akcie ani nedosiahla maximálne sumy, ktoré umožňuje MID;
83.
vyjadruje ochotu predložiť Komisii ešte pred letnými prázdninami Európskeho parlamentu prvý predbežný zoznam svojich zámerov v oblasti pilotných projektov a prípravných akcií pre rozpočtový postup na rok 2009, a to v súlade s prílohou II, časťou D MID s cieľom uľahčiť vytvorenie vyváženého a koherentného výsledného súboru; poukazuje na to, že tento zoznam nebráni predloženiu akýchkoľvek iných návrhov a pozmeňujúcich a doplňujúcich návrhov týkajúcich sa pilotných projektov a prípravných akcií jednotlivými poslancami Európskeho parlamentu, špecializovanými výbormi a politickými skupinami počas jesenného prvého čítania; trvá na tom, že k tomuto kroku je potrebné, aby vo všetkých okruhoch a podokruhoch rozpočtu boli dostupné dostatočné rezervy;
84.
želá si spolu s Komisiou a Radou preskúmať ako implementovať požiadavku Európskeho parlamentu na ustanovenie európskeho zástupcu v oblasti práv žien;
Agentúry
85.
konštatuje, že prostriedky pridelené v PNR na decentralizované agentúry sa pri viazaných rozpočtových prostriedkoch zvýšili o 1,76 % na 563,9 milióna EUR a pri výdavkových rozpočtových prostriedkoch sa znížili o 6 miliónov EUR (t. j. o 1 %);
86.
upozorňuje však, že napriek celkovému minimálnemu zvýšeniu viazaných rozpočtových prostriedkov pre všetky agentúry spolu, pri podskupine agentúr z okruhu 1a sa prostriedky oproti rozpočtu na rok 2008 znížili o 3,29 %, t. j. o 8,9 milióna EUR, v súlade s rozhodnutím rozpočtového orgánu v rámci zmierovacieho konania v novembri 2007 uskutočniť lineárne zníženie vo výške 50 miliónov EUR na obdobie 2009 – 2013 a použiť tieto prostriedky na financovanie projektu Galileo;
87.
berie na vedomie skutočnosť, že toto zníženie pre agentúry v rámci okruhu 1a nebolo "lineárne" v zmysle záverov zmierovacieho konania; plánuje podrobne posúdiť mieru a rozloženie rozpočtových znížení; opakovane zdôrazňuje, že je na rozpočtovom orgáne, aby o týchto návrhoch Komisie rozhodol;
88.
bude klásť mimoriadny dôraz na plnenie rozpočtu agentúr a bude podrobne skúmať možné prebytky s cieľom ubezpečiť sa, že sa pri zostavovaní rozpočtu agentúr na rok 2009 zohľadnia pripísané príjmy;
89.
hlboko ľutuje skutočnosť, že Komisia doteraz nepredložila rozpočtovému orgánu podrobnosti o tom, akým spôsobom navrhuje financovať dve nové agentúry, o ktorých sa v súčasnosti diskutuje, z ktorých jedna je už zahrnutá v PNR na rok 2009 so zápisom "p.m.", a naliehavo vyzýva Komisiu, aby čo možno najskôr jasným spôsobom predložila ďalšie informácie o tejto otázke; dospel k záveru, že pri súčasnom stave rezerv by sa mali na financovanie nových orgánov, ktoré sčasti plnia administratívne úlohy, využiť všetky možnosti, ktoré poskytuje MID; pripomína, že sa vyžaduje predbežný súhlas rozpočtového orgánu o financovaní nových agentúr v súlade s bodom 47 MID;
90.
opäť zdôrazňuje, že výška finančných prostriedkov pre súčasné a budúce decentralizované agentúry priamo ovplyvní dostupné rezervy v rámci jednotlivých okruhov VFR; poznamenáva, že podľa MID je Komisia povinná zhodnotiť pri zostavovaní návrhu na vytvorenie novej decentralizovanej agentúry rozpočtové dôsledky na príslušný okruh výdavkov; bude požadovať, aby sa zabezpečilo, že fungovanie decentralizovaných agentúr vytvára pridanú hodnotu a je v záujme občanov EÚ;
91.
víta zámer Komisie podnietiť medziinštitucionálny dialóg o úlohe všetkých orgánov definovaných v článku 185 nariadenia o rozpočtových pravidlách a o ich úlohe v rámci európskej správy vecí verejných; pripomína, že je dôležité na medziinštitucionálnej úrovni zabezpečiť uplatňovanie postupu zakotveného v bode 47 MID systematickým spôsobom;
Výkonné agentúry a trendy outsourcingu
92.
berie na vedomie, že ďalšie rozširovanie výkonných agentúr a iných podobných ad hoc orgánov sa bude financovať z príslušného programového balíka; preto vyjadruje obavu, že akýkoľvek nárast výkonných agentúr a iných orgánov zníži prevádzkové prostriedky, ktoré sú k dispozícii v rámci programového balíka a presunie financovanie administratívnych úloh z okruhu 5 VFR pod prevádzkové okruhy;
93.
je znepokojený nad tým, že vytváranie výkonných agentúr a iných ad hoc orgánov môže viesť k netransparentnému nárastu počtu úradníkov a zmluvných zamestnancov EÚ, najmä ak nebude primeraným spôsobom znížený počet miest v príslušných generálnych riaditeľstvách Komisie alebo nebudú tieto miesta presunuté; naliehavo žiada dodržiavanie pracovných dohovorov pre zakladanie výkonných agentúr (revidovaný kódex), najmä vzhľadom na parlamentnú kontrolu financovania a personálneho obsadenia agentúr;
Závery a mandát na zmierovacie konanie
94.
považuje nasledujúce body za body osobitného záujmu pre zmierovacie konanie o rozpočte, ktoré je plánované na júl 2008:
-
primeraná úroveň výdavkových rozpočtových prostriedkov,
-
dodržiavanie zásady riadneho zostavovania rozpočtu, najmä v súvislosti s realistickým obrazom o potrebách v okruhu 4,
-
záväzok Komisie predložiť v oblastiach, ktoré sa týkajú Fondu solidarity EÚ a Európskeho fondu na prispôsobenie sa globalizácii, opravné rozpočty, ktorých hlavným cieľom je mobilizácia týchto finančných prostriedkov s cieľom predísť časovým sklzom v poskytovaní finančnej pomoci,
-
primeraná odozva na požiadavky v oblasti potravinovej pomoci a potravinovej bezpečnosti,
-
poskytnutie kvantifikovaných informácií zo strany Rady o finančných dôsledkoch uvedených záverov predsedníctva v súlade s ustanoveniami nariadenia o rozpočtových pravidlách, najmä jeho článkom 28; je pripravený začať rokovania, a to aj pri využití všetkých prostriedkov stanovených v MID,
-
aktuálny stav vykonávania bodu 44 MID a bodu 5 písm. N akčného plánu na vytvorenie integrovaného rámca vnútornej kontroly ( KOM(2006)0009 ),
-
dostatočné prostriedky pre Európu občanov,
-
predbežné zámery rozpočtového orgánu v súvislosti s pilotnými projektmi a prípravnými akciami,
-
jasná prezentácia rozpočtu, najmä v súvislosti s administratívnymi výdavkami a ľudskými zdrojmi, vrátane uplatňovania úloh outsourcingu,
-
pridelenie zodpovedajúcich rozpočtových prostriedkov umožňujúcich uplatnenie priorít EÚ, ktorými sú konkurencieschopnosť pre rast a zamestnanosť, boj proti zmene klímy v súlade s akčným plánom z Bali a podpora udržateľnej Európy a realizácia spoločnej prisťahovaleckej politiky,
-
záväzok Rady zlepšiť informačnú stratégiu EÚ profesionálnym spôsobom a v úzkej spolupráci s Európskym parlamentom a Komisiou;
95.
veľmi ľutuje zvyk Rady robiť priame škrty hneď v prvom čítaní rozpočtu EÚ bez akéhokoľvek jasného odôvodnenia; vyzýva Radu, aby pri prijímaní svojho návrhu rozpočtu preskúmala postupne každý prvok rozpočtu na základe kritérií efektívnosti, hospodárnosti a európskej pridanej hodnoty; upozorňuje, že zostavenie rozpočtu EÚ je zásadným politickým aktom, ktorý sa nemôže riadiť len účtovnou logikou, a od Rady očakáva, že vytvorí prostriedky skutočného politického dialógu s Európskym parlamentom v rámci tohto rozpočtového postupu;
o
o o
96.
poveruje svojho predsedu, aby toto uznesenie postúpil Rade a Komisii.
