12.9.2011 B7-0486/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Sýrii
José Ignacio Salafranca Sánchez-Neyra
,
Elmar Brok
,
Ioannis Kasoulides
,
Tokia Saïfi
,
Hans-Gert Pöttering
,
Rodi Kratsa-Tsagaropoulou
,
Roberta Angelilli
,
Cristian Dan Preda
,
Mário David
,
Ria Oomen-Ruijten
,
Simon Busuttil
,
Dominique Vlasto
,
Nadezhda Neynsky
,
Franck Proust
,
Laima Liucija Andrikienė
,
Agnès Le Brun
,
Elena Băsescu
v mene poslaneckého klubu PPE
PE472.667v01-00 B7‑0486/2011 Uznesenie Európskeho parlamentu o situácii v Sýrii
Európsky parlament ,
– so zreteľom na svoje predchádzajúce uznesenia o Sýrii, najmä na uznesenie zo 7. júla 2011,
– so zreteľom na rozhodnutie Rady 2011/522/SZBP, ktorým sa mení a dopĺňa rozhodnutie 2011/273/SZBP o reštriktívnych opatreniach voči Sýrii, rozhodnutie Rady 2011/523/EÚ, ktorým sa čiastočne pozastavuje vykonávanie Dohody o spolupráci medzi Európskym hospodárskym spoločenstvom a Sýrskou arabskou republikou, a nariadenie Rady č. 878/2011 z 2. septembra 2011, ktorým sa mení a dopĺňa nariadenie (EÚ) č. 442/2011 o reštriktívnych opatreniach s ohľadom na situáciu v Sýrii,
– so zreteľom na vyhlásenia vysokej predstaviteľky/podpredsedníčky Komisie o Sýrii z 8. a 31. júla, 1., 4., 18., 19., 23. a 30. augusta a 2. septembra 2011,
– so zreteľom na závery Rady o Sýrii z 18. júla 2011,
– so zreteľom na vyhlásenie predsedníctva Bezpečnostnej rady OSN z 3. augusta 2011,
– so zreteľom na rezolúciu Rady OSN pre ľudské práva o situácii v oblasti ľudských práv v Sýrskej arabskej republike z 23. augusta 2011,
– so zreteľom na článok 110 ods. 2 rokovacieho poriadku,
A. keďže počas piatich mesiacov povstania prišlo v dôsledku systematického používania násilia vládnymi orgánmi o život viac ako 2 200 ľudí a mnoho ďalších utrpelo vážne zranenia alebo bolo zadržaných, čo vyústilo do dramatickej, život ohrozujúcej situácie a závažného bezvýchodiskového politického a hospodárskeho stavu v Sýrii;
B. keďže EÚ prijala reštriktívne opatrenia voči sýrskemu režimu v dôsledku stupňovania brutálnej kampane, ktorú režim vedie proti sýrskemu ľudu, a keďže EÚ zvažuje rozšírenie týchto opatrení;
C. keďže napriek tomu, že vláda 21. apríla ohlásila zrušenie výnimočného stavu, armáda stále zasahuje proti protestujúcim a keďže orgány napriek opakovaným záväzkom uskutočniť politickú reformu a zmenu v Sýrii žiadne dôveryhodné kroky na splnenie týchto záväzkov nepodnikli;
D. keďže Rada OSN pre ľudské práva vo svojej rezolúcii z 23. augusta 2011 rozhodla vyslať nezávislú medzinárodnú vyšetrovaciu komisiu, aby prešetrila všetky údajné porušenia práva v oblasti medzinárodných ľudských práv od marca 2011;
1. opakovane rozhodne odsudzuje stupňovanie násilia v Sýrii a neustále závažné porušovanie ľudských práv; vyjadruje poľutovanie nad stratami životov civilných obyvateľov usmrtených bezpečnostnými silami; naliehavo žiada sýrske orgány, aby zastavili násilné represie voči pokojným protestujúcim, prepustili všetkých zadržaných demonštrantov, novinárov, ochrancov ľudských práv a politických väzňov a umožnili neobmedzený prístup pozorovateľov v oblasti ľudských práv a humanitárnych organizácií, ako aj nezávislých a medzinárodných médií;
2. vyjadruje úprimnú sústrasť rodinám obetí a solidaritu so sýrskym ľudom, ktorý bojuje za svoje práva, vyzdvihuje jeho odvahu a odhodlanie a dôrazne podporuje jeho túžbu dosiahnuť plné dodržiavanie zásad právneho štátu, ľudských práv a základných slobôd, ako aj záruku lepších hospodárskych a sociálnych podmienok;
3. podporuje závery Rady z 18. júla 2011, v ktorých sa uvádza, že sýrsky režim spochybňuje svoju legitímnosť tým, že uprednostňuje cestu represie pred splnením svojich sľubov o rozsiahlych reformách; vyzýva prezidenta Baššára al-Assada a jeho režim, aby sa bezodkladne vzdali moci;
4. víta skutočnosť, že Rada 2. septembra 2011 prijala nové reštriktívne opatrenia voči sýrskemu režimu vrátane zákazu dovozu surovej ropy do EÚ a rozšírenia zoznamu tých, na ktorých sa uplatňuje zmrazenie aktív a zákaz cestovania, o štyri osoby a tri subjekty zo Sýrie; vyzýva EÚ, aby v reakcii na zhoršujúcu sa situáciu v Sýrii prijala ďalšie opatrenia voči sýrskemu režimu; nabáda EÚ, aby spolupracovala s členmi Bezpečnostnej rady OSN, Tureckom a Ligou arabských štátov s cieľom nájsť mierové a trvalé riešenie;
5. víta vyhlásenie predsedníctva Bezpečnostnej rady OSN z 3. augusta 2011 o Sýrii, v ktorom sa zdôrazňuje, že jediným riešením súčasnej krízy je politický proces vedený Sýriou za účasti všetkých zainteresovaných strán; vyzýva stálych členov Bezpečnostnej rady OSN, a najmä Rusko a Čínu, aby pokročili v súvislosti s rezolúciou odsudzujúcou použitie smrtiacej sily zo strany sýrskeho režimu a vyzývajúcou na ukončenie používania tejto sily a aby zaviedli sankcie v prípade, že sa tak nestane;
6. berie na vedomie stretnutie generálneho tajomníka Ligy arabských štátov so sýrskymi orgánmi a dúfa, že po ňom budú nasledovať konkrétne výsledky; berie na vedomie skutočnosť, že sýrske orgány povolili Medzinárodnému výboru Červeného kríža navštíviť niektoré väznice, a nabáda tieto orgány, aby uvedené povolenie rozšírili na všetky humanitárne organizácie a umožnili im prístup na celé územie;
7. poveruje svojho predsedu, aby postúpil toto uznesenie Rade, Komisii, vysokej predstaviteľke, vládam a parlamentom členských štátov, vláde a parlamentu Ruskej federácie, vláde a parlamentu Čínskej ľudovej republiky, vláde a parlamentu Spojených štátov, generálnemu tajomníkovi Ligy arabských štátov a vláde a parlamentu Sýrskej arabskej republiky.
