18.10.2010 B7-0575/2010 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii na Ukrajine
Rebecca Harms
,
Werner Schulz
v mene skupiny Verts/ALE
PE450.392v01-00 B7‑0575/2010 Uznesenie Európskeho parlamentu o situácii na Ukrajine
Európsky parlament ,
– so zreteľom na svoje predchádzajúce uznesenia o Ukrajine, najmä uznesenie z 25. februára 2010,
– so zreteľom na vyhlásenie a odporúčania zo 14. schôdze Výboru pre parlamentnú spoluprácu EÚ – Ukrajina, ktorá sa konala 22. a 23. marca 2010 v Bruseli,
– so zreteľom na spoločné vyhlásenie zo samitu Východného partnerstva, ktorý sa uskutočnil 7. mája 2009 v Prahe,
– so zreteľom na program pridruženia EÚ – Ukrajina, ktorý nahrádza akčný plán EÚ – Ukrajina a ktorý bol prijatý na zasadnutí Rady pre spoluprácu EÚ – Ukrajina v júni 2009,
– so zreteľom na nariadenie Európskeho parlamentu a Rady (ES) č. 1638/2006 z 24. októbra 2006, ktorým sa stanovujú všeobecné ustanovenia zriaďujúce nástroj európskeho susedstva a partnerstva (ENPI),
– so zreteľom na národný indikatívny program Ukrajiny na roky 2011 – 2013,
– so zreteľom na článok 110 ods. 2 rokovacieho poriadku,
A. keďže európske ambície Ukrajiny sú plne zohľadnené v programe pridruženia zameranom na zjednodušenie vykonávania dohody o pridružení medzi EÚ a Ukrajinou, o ktorej sa v súčasnosti rokuje; keďže táto nová dohoda poskytne rámec pre hlbšie a užšie vzťahy a pripraví pôdu na hlbšiu integráciu Ukrajiny do spoločných politík EÚ a zintenzívnenie politickej spolupráce,
B. keďže vo vzťahoch medzi EÚ a Ukrajinou bol v uplynulých rokoch zaznamenaný významný pokrok vo všeobecnosti a predovšetkým v oblastiach zahraničnej a bezpečnostnej politiky a obchodu, ako aj finančných a hospodárskych záležitostí; keďže je potrebný väčší pokrok v oblastiach energetiky a životného prostredia,
C. keďže Východné partnerstvo sa musí v záujme svojho úspechu a podpory mierového rozvoja, stability a prosperity všetkých východných susedov zakladať na praktických a vierohodných projektoch; keďže Ukrajina zohráva v tomto smere kľúčovú a strategickú úlohu,
D. keďže rozsudok ukrajinského ústavného súdu z 1. októbra 2010 zrušil zmeny a doplnenia ústavy prijaté v roku 2004, ktorými sa obmedzili prezidentské právomoci v prospech parlamentu a vlády; keďže demokratické reformy sa musia skonsolidovať a stať sa nezvratnými prostredníctvom efektívneho systému kontroly a rovnováhy;
E. keďže po prezidentských voľbách existujú stále znepokojujúcejšie náznaky erózie demokracie a plurality, najmä v súvislosti so zaobchádzaním s niektorými MVO a individuálnymi sťažnosťami novinárov na nátlak zo strany ich šéfredaktorov alebo vlastníkov médií, aby sa zaoberali alebo nezaoberali niektorými udalosťami, ako aj v súvislosti so zvýšenou a politicky motivovanou činnosťou ukrajinskej bezpečnostnej služby a so zneužívaním administratívnych a súdnych zdrojov na politické účely;
F. keďže Ukrajina podpísala s Ruskou federáciou novú dohodu o Čiernomorskej flotile, ktorá predlžuje ruský prenájom námorných zariadení v Sevastopole o 25 rokov s možnosťou predĺženia o ďalších päť rokov výmenou za nižšie ceny plynu, a novú dohodu o vymedzení pozemných hraníc výmenou za vymedzenie morských hraníc, podľa ktorej Ruská federácia získava plnú (a nie dvojstrannú) kontrolu nad Kerch-Enikalským lodným kanálom,
G. keďže volebný proces, ktorý vedie ku komunálnym voľbám 31. októbra 2010, je citlivým a dôležitým krokom, v rámci ktorého si môže táto krajina overiť silu a stabilitu svojich demokratických inštitúcií,
1. zdôrazňuje význam posilňovania výhľadu európskej integrácie Ukrajiny a očakáva, že ukrajinské orgány preukážu potrebné odhodlanie potvrdiť európske smerovanie a pokračovať na ceste reforiem v súlade s úsilím tejto krajiny;
2. v tejto súvislosti víta pokračovanie politického dialógu medzi Ukrajinou a EÚ na najvyššej úrovni a aktívnu spoluprácu v širokom spektre sektorov;
3. zdôrazňuje, že spolupráca s Európskou komisiou pre demokraciu prostredníctvom zákona (Benátskou komisiou) je kľúčová na zabezpečenie toho, aby reformné legislatívne balíčky, o ktorých sa v súčasnosti diskutuje, boli v plnom súlade s európskymi normami a hodnotami; vyzýva ukrajinské orgány, aby požiadali Benátsku komisiu o stanovisko ku konečnému zneniu návrhu zákonov;
4. vyjadruje poľutovanie nad tým, že volebné pravidlá zostávajú naďalej sporné, a upozorňuje, že OBSE/ODHIR považuje platný volebný zákon, zmenený a doplnený v auguste 2009, za krok späť v porovnaní s predchádzajúcimi právnymi predpismi, výsledkom čoho je nejasný a neúplný právny rámec; v tejto súvislosti nabáda ukrajinské orgány, aby prehodnotili a doplnili volebné právne predpisy a vynaložili všetko úsilie s cieľom zapojiť všetky politické sily do tohto procesu;
5. dúfa, že výsledok týchto volieb povedie k dôraznejšiemu politickému odhodlaniu posilniť politický dialóg a uskutočňovať veľmi potrebné ústavné a politické reformy na Ukrajine, aby sa zabezpečila stabilná a fungujúca správa krajiny; poukazuje predovšetkým na potrebu prijať zákony zamerané na zvýšenie transparentnosti politického systému, najmä pokiaľ ide o vzťahy medzi podnikaním a politikou, ako aj na vyriešenie otázky konfliktu záujmov;
6. víta prijatie zákona o fungovaní trhu s plynom, ako aj kroky Ukrajiny smerom k ukončeniu prístupového procesu k Energetickému spoločenstvu a uplatňovanie reforiem potrebných na modernizáciu ukrajinského energetického sektora; očakáva, že Komisia poskytne dodatočnú podporu pre úplnú modernizáciu energetického sektora na Ukrajine; zdôrazňuje kľúčovú úlohu, ktorú zohráva Ukrajina v rámci energetických dodávok EÚ;
7. je znepokojený prípadmi násilia a zastrašovania novinárov, ako napríklad zlým zaobchádzaním s Artiom Formaniukom, a zmiznutím reportéra novín Novy Styl Vasila Klimentieva z 11. augusta 2010; vyzýva ukrajinské orgány, aby prijali všetky potrebné opatrenia na ochranu slobody a plurality médií na Ukrajine, aby sa zdržali akýchkoľvek pokusov o priame alebo nepriame ovládanie obsahu spravodajstva v celoštátnych médiách a aby vykonali všetky kroky, ktoré sú v ich právomociach, s cieľom objasniť prípad Vasila Klimentieva; vyzýva ukrajinskú vládu, aby zosúladila právne predpisy o slobode médií s normami OBSE;
8. vyjadruje znepokojenie nad stupňujúcou sa atmosférou zastrašovania a porušovania práv občianskej spoločnosti, najmä nad pokusmi ukrajinských bezpečnostných zložiek o prevzatie kontroly nad prozápadne orientovanými MVO a zahraničnými nadáciami, ako aj ukrajinskými študentmi, akademickými pracovníkmi a podnikateľmi;
9. vyjadruje znepokojenie nad násilným potlačením pokojných demonštrácií, ktoré sa uskutočnili v máji a júni na protest proti údajne nezákonnej stavbe cesty cez Gorkého park v Charkove v rámci prípravy na majstrovstvá Európy vo futbale v roku 2012, počas ktorého došlo k obťažovaniu a zatýkaniu aktivistov zo strany bezpečnostných síl a iných orgánov presadzovania práva;
10. víta, že Ukrajina aktívne podporuje Východné partnerstvo a Parlamentné zhromaždenie Euronest a že sa v tejto súvislosti zaviazala zvýšiť svoje úsilie a zabezpečiť vyšší stupeň demokracie a dodržiavania zásad právneho štátu, ľudských práv a základných slobôd, ako aj zásad trhového hospodárstva, trvalo udržateľného rozvoja a dobrej správy;
11. naliehavo žiada Radu a Komisiu, aby splnili sľuby EÚ a zaoberali sa očakávaniami ukrajinských občanov, ktorí sa čoraz viac obracajú k EÚ s predpokladom, že im ponúkne konkrétnejšie príležitosti na väčšiu politickú, hospodársku a sociálnu integráciu do európskych štruktúr a politík, a preto vyzýva Komisiu, aby pokračovala v rokovaniach o novej dohode o pridružení, ktorá má Ukrajine pomôcť v jej postupnom približovaní sa k EÚ prostredníctvom spoločnej zodpovednosti oboch strán, a aby tieto rokovania urýchlila;
12. zdôrazňuje význam štruktúrovaného dialógu o vízach medzi EÚ a Ukrajinou s cieľom zaviesť bezvízový režim a v tejto súvislosti žiada, aby sa vymedzil plán na dosiahnutie bezvízového styku s Ukrajinou, na ktorý vyzýva oznámenie o Východnom partnerstve;
13. poveruje svojho predsedu, aby postúpil toto uznesenie Rade, Komisii a vláde a parlamentu Ukrajiny.
