Parlament odmietol liberalizáciu prístavných služieb
Doprava
2006-01-18 - 16:06
Zamestnanci európskych prístavov protestovali v Štrasburgu
Dva dni po masovej demonštrácii pracovníkov európskych námorných prístavov v Štrasburgu dnes Európsky parlament po druhý krát zamietol kontroverznú smernicu o liberalizácii prístavných služieb.
Za zamietnutie hlasovalo 532 poslancov, 120 bolo proti a 25 poslancov sa hlasovania zdržalo.
Eurokomisár pre dopravu Jacques BARROT uviedol, že Komisia bude toto rozhodnutie rešpektovať, "aj keď mu je veľmi ľúto, že sa poslanci takto rozhodli".
Proti návrhu z dielne Európskej komisie v pondelok protestovali tisíce ľudí a demonštrácie sa nezaobišli ani bez násilností, vrátane rozbíjania okien Parlamentu.
Pondelňajšie vyčíňanie bolo prekvapením najmä preto, že Európsky parlament vystupoval prakticky ako jediná z európskych inštitúcií, ktorá sa prikláňala k zamietnutiu smernice, čo bolo základnou požiadavkou protestujúcich.
Zamietnutie návrhov v prvom čítaní je v EP zriedkavé, no v tomto prípade k nemu došlo.
Formálne (na základe článku 52 rokovacieho poriadku) to však nie je koniec schvaľovacieho procesu.
Dnešné hlasovanie znamená, že ak EK návrh nestiahne, musí sa vrátiť príslušnému výboru EP na opätovné prerokovanie, ktorý má najviac dva mesiace na preskúmanie možností a opätovné predloženie návrhu plénu.
Prakticky to však už teraz signalizuje jeho politickú smrť a tým aj víťazstvo požiadaviek demonštrantov.
Dnešné hlasovanie odzrkadlilo obavy Parlamentu, že návrh Komisie neobsahuje jasný a vhodný právny rámec pre európske prístavy.
Kľúčové otázky, ako prehľadná štátna pomoc a iná podpora prístavov, ako aj súťaž medzi prístavmi, by preto mala byť podľa poslancov prehodnotená na základe požiadaviek Parlamentu a zohľadnenia názorov tých, ktorých sa to dotýka priamo - zamestnancov morských prístavov.
Parlament sa touto problematikou zaoberal už v roku 2003, pričom aj vtedy pôvodný návrh smernice definitívne odmietol, a to aj napriek tomu, že išlo o kompromisné znenie, dohodnuté medzi EP a Radou v tzv. zmierovacom konaní.
Komisia následne po krátkom čase prišla s novým návrhom, ktorý teraz poslanci po druhýkrát odmietli.
Rozprava (deň pred hlasovaním):
Predsedovia všetkých politických frakcií pôsobiacich v EP už deň pred hlasovaním v rozprave naznačili, že smernicu v jej súčasnej podobe nepodporia, aj keď ich dôvody sa čiastočne navzájom odlišovali.
Politické skupiny EPP-ED a ALDE boli v tejto otázke čiastočne vnútorne rozdelené.
Na rozdiel od stanovísk politických skupín spravodajca Georg JARZEMBOWSKI ( EPP-ED, DE) žiadal, aby plénum hlasovalo o pozmeňujúcich návrhoch, ktoré sú podľa neho potrebné na úpravu návrhu a prijatie smernice.
Ako uviedol, "ak ju zamietneme, nebude v tejto oblasti nič, len právne vákuum".
Upravená smernica je podľa neho preto lepšia, ako žiadna.
Jednou z kľúčových požiadaviek pozmeňujúcich návrhov je neuplatňovať liberalizáciu v prípade lodivodných a technicko-plavebných služieb a tiež vypustiť z návrhu oblasť tzv. vlastného výkonu služieb, pri ktorom by posádka lodí mala oprávnenie prepravovaný tovar v prístave sama vykladať, aj nakladať.
Európsku komisiu počas rozpravy zastupoval eurokomisár pre oblasť dopravy Jacques BARROT .
V závere rozpravy povedal, že z nej jasne vyplýva výskyt dvoch pozícií.
"Budú tu takí, ktorí sa domnievajú, že pôvodný návrh je natoľko zlý, že sa už nedá ničím vylepšiť, ale tiež takí, ktorí sa budú snažiť práve o to možné vylepšenie", uviedol.
"Bolo by preto rozumné počkať, až prebehne hlasovanie", dodal na margo toho, aké závery vyvodí po hlasovaní Európska komisia.
Širší kontext :
Podstatou kontroverzie smernice je fakt, že kým zástancovia liberalizácie prístavných služieb ju považujú za predpoklad rastu a vytvárania nových pracovných príležitostí, odporcovia naopak tvrdia, že bude znamenať zhoršenie pracovných podmienok a masové prepúšťanie.
Diskusie o tejto otázke majú zároveň aj iný kontext - sú súčasťou celoeurópskej debaty o Lisabonskom procese, liberalizácii služieb v EÚ a súčasnom zachovávaní sociálnych práv.
Posledný vývoj tiež poukazuje na úlohu a vplyv lobistických a odborových organizácií na formovanie európskej legislatívy.
Kontroverzné bolo aj novembrové hlasovanie o tejto téme vo Výbore pre dopravu (22.11.2005).
Ten síce tesnou väčšinou najprv schválil 13 kompromisných pozmeňujúcich návrhov a niekoľko ďalších pripomienok spravodajcu Georga J ARZEMBOWSKÉHO (EPP-ED, DE), ktoré sa snažili o vylepšenie smernice, záverečné celkové hlasovanie o zmenenom návrhu však o jediný hlas neprešlo (23 za, 24 proti).
Návrh bol teda predložený plénu v pôvodnom znení, ktoré navrhla Európska komisia.
20060113IPR04276
SK
1
PHOTO
20060117PHT04393.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
