4.11.2009 B7-0134/2009 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o samite EÚ – Rusko, ktorý sa uskutoční 18. novembra 2009 v Štokholme
Willy Meyer
,
Takis Hadjigeorgiou
,
Patrick Le Hyaric
v mene skupiny GUE/NGL
PE428.746v01-00 B7‑0134/2009 Uznesenie Európskeho parlamentu o samite EÚ – Rusko, ktorý sa uskutoční 18. novembra 2009 v Štokholme
Európsky parlament ,
– so zreteľom na dohodu o partnerstve a spolupráci (DPS) medzi EÚ a Ruskom, ktorá bola prerokovaná začiatkom deväťdesiatych rokov minulého storočia, nadobudla platnosť v roku 1997 a ktorej platnosť skončila v roku 2007,
– so zreteľom na cieľ EÚ a Ruska stanovený v spoločnom vyhlásení vydanom po samite v Petrohrade, ktorý sa uskutočnil 31. marca 2003, o vytvorení spoločného hospodárskeho priestoru, spoločného priestoru slobody, bezpečnosti a spravodlivosti, spoločného priestoru spolupráce v oblasti vonkajšej bezpečnosti a spoločného priestoru výskumu a vzdelávania vrátane kultúrnych aspektov,
– so zreteľom na rokovania o novej všeobecnej dohode o spolupráci medzi EÚ a Ruskom,
– so zreteľom na záverečné vyhlásenie a odporúčania výboru pre parlamentnú spoluprácu EÚ – Rusko po jeho 11. schôdzi 16. a 17. februára 2009 v Bruseli,
– so zreteľom na konzultácie medzi EÚ a Ruskom týkajúce sa ľudských práv,
– so zreteľom na výsledok schôdze Stálej rady pre partnerstvo medzi EÚ a Ruskom, ktorá sa konala 19. októbra 2009,
– so zreteľom na návrh programu nadchádzajúceho samitu EÚ – Rusko, ktorý sa bude konať 18. novembra 2009,
– so zreteľom na článok 110 ods. 2 rokovacieho poriadku,
A. keďže dodržiavanie medzinárodného práva, Charty OSN, Všeobecnej deklarácie ľudských práv a zvoleného smerovania politického, hospodárskeho a sociálneho vývoja každého štátu, ako aj aktívneho multilateralizmu, by malo byť hlavnou zásadou EÚ pri rozvoji vzťahov s tretími štátmi,
B. keďže Rusko je významným susedom EÚ a silným politickým a hospodárskym činiteľom v regióne aj na medzinárodnej scéne a stáva sa strategickým partnerom EÚ,
C. keďže EÚ aj Rusko nesú významnú zodpovednosť za stabilitu, bezpečnosť a prosperitu celej Európy; keďže ich úlohou je prekonávať nedôveru a vytvárať konštruktívne vzťahy,
D. keďže hospodárske vzťahy medzi EÚ a Ruskom sa za posledných desať rokov stabilne vyvíjajú smerom k hlbšej a komplexnejšej hospodárskej spolupráci a vzájomnej previazanosti, ktorá sa má v blízkej budúcnosti ešte zintenzívniť,
E. keďže uzavretie dohody o strategickom partnerstve medzi EÚ a Ruskou federáciou má naďalej zásadný význam pre ďalší vývoj a zintenzívnenie spolupráce medzi oboma partnermi, keďže rokovania o novej dohode o strategickom partnerstve sa už začali,
F. keďže sa uskutočnili konzultácie medzi EÚ a Ruskom o ľudských právach,
G. keďže Európska únia a Ruská federácia môžu zohrať konštruktívnu úlohu pri budovaní mieru a stability v spoločnom susedstve za plného rešpektovania úlohy OSN a keďže súťaženie o energetické trasy, ako sú napríklad Nabucco, South Stream a Blue Stream, by nemalo viesť k zvyšovaniu napätia v regióne,
1. zdôrazňuje, že vzťahy medzi EÚ a Ruskom by sa mali ďalej rozvíjať na základe súladu s medzinárodným právom a vzájomného rešpektu, ako aj v záujme obyvateľstva všetkých členských štátov EÚ a Ruskej federácie;
2. poznamenáva, že na 24. samite EÚ – Rusko o DPS, ktorý sa uskutoční 18. novembra 2009 v Štokholme, sa okrem rôznych aspektov vzťahov medzi EÚ a Ruskom budú prerokúvať otázky hospodárskej a finančnej krízy, zmeny klímy, energetiky a rôzne regionálne a medzinárodné problémy; vyzýva obe strany, aby využili túto príležitosť na ďalšie prehĺbenie vzájomných konštruktívnych vzťahov;
3. zdôrazňuje skutočnosť, že Rusko je významným hospodárskym a obchodným partnerom EÚ a že konštruktívna spolupráca medzi Ruskom a EÚ vo všetkých oblastiach môže byť osožná pre rozvoj nestranných a mierových vzťahov medzi oboma štátmi, ako aj medzi štátmi regiónu;
4. podporuje rozvoj vzťahov s Ruskom aj prostredníctvom rokovaní založených na štyroch spoločných priestoroch (hospodárstvo; sloboda, bezpečnosť a spravodlivosť; vonkajšia bezpečnosť; výskum a vzdelávanie vrátane kultúrnych hľadísk) a rokovaní zameraných na novú dohodu o spolupráci;
5. nazdáva sa, že obe strany by pri svojich rokovaniach o hospodárskej a finančnej kríze mali náležite zvážiť zmiernenie zaťaženia zamestnancov a zraniteľných odvetví spoločnosti a zamerať sa na vytváranie pracovných príležitostí s cieľom znižovať rastúcu nezamestnanosť;
6. podporuje vstúpenie Ruska do Svetovej obchodnej organizácie (WTO), keďže je medzinárodným obchodným partnerom a jedným z najväčších hospodárskych partnerov EÚ;
7. podporuje dosiahnutie globálnej dohody na Konferencii OSN o zmene klímy v Kodani od 7. do 18. decembra 2009 a vyzýva EÚ a Rusko, aby úzko spolupracovali v úsilí dosiahnuť požadované výsledky; zdôrazňuje, že EÚ a Rusko by mali prostredníctvom orgánov OSN poskytnúť menej rozvinutým štátom finančnú pomoc na zmiernenie problémov so zmenou klímy a deklarovať prostredníctvom praktických opatrení svoje odhodlanie pripísať veľkým spoločnostiam zodpovednosť za spôsobenie extrémnej zmeny klímy;
8. konštatuje, že zásobovanie energiou je jednou z hlavných oblastí spolupráce medzi EÚ a Ruskom, ktoré je jedným z hlavných vývozcov energie vo svete, a preto táto spolupráca ponúka vyhliadky na situáciu prospešnú pre všetky strany; víta zintenzívnenie dialógu medzi EÚ a Ruskom o energetických otázkach; zdôrazňuje, že ďalšia spolupráca v tejto oblasti musí byť založená na zásadách spolupráce a transparentnosti, ako aj na reciprocite; vyzýva obe strany, aby vo väčšej miere zdôrazňovali energetickú účinnosť, úspory energie a obnoviteľné energie; zdôrazňuje, že energia by sa mala považovať za verejný majetok;
9. opakuje svoje stanovisko v prospech obnoviteľných energií a vyzýva na bezpečné odstavenie ruských jadrových reaktorov prvej generácie, ktoré ohrozujú životy v Rusku i v okolitých štátoch;
10. zdôrazňuje význam medziľudských kontaktov a ich priaznivý vplyv na rozvoj vzťahov medzi EÚ a Ruskom; v tejto súvislosti berie na vedomie vývoj v oblasti zjednodušovania vízového režimu medzi EÚ a Ruskom, no zdôrazňuje, že treba ďalej zjednodušiť tento režim tak, aby sa vzťahoval aj na bežných cestujúcich bona fide, ktorí nespadajú do žiadnych vopred stanovených kategórií, a liberalizovať ho v dlhodobom horizonte;
11. berie na vedomie zlepšenie spolupráce medzi EÚ a Ruskom v oblasti občianskeho a trestného súdnictva a v boji proti drogám; trvá na tom, že spolupráca v boji proti obchodovaniu s ľuďmi a nezákonnému prisťahovalectvu by mala plne rešpektovať občianske slobody a ľudské práva;
12. berie na vedomie správu, ktorú v septembri 2009 zverejnila nezávislá medzinárodná vyšetrovacia misia o konflikte v Gruzínsku, ktorá bola vymenovaná rozhodnutím Európskej rady z 2. decembra 2008, a tvrdenie uvedené v tejto správe, že rozsiahly ozbrojený konflikt v Gruzínsku v auguste 2008 začali gruzínske ozbrojené sily; opätovne vyjadruje podporu ženevskému procesu, mierovému riešeniu konfliktu a dodržiavaniu územnej celistvosti Gruzínska;
13. odmieta zahraničnú politiku zameranú na vytváranie sfér vplyvu; zdôrazňuje potrebu plného rešpektovania zvrchovanosti a územnej celistvosti všetkých štátov vrátane práva každého štátu usilovať sa o rozvíjanie vzťahov s ďalšími štátmi na základe vlastného vymedzenia svojich záujmov bez vonkajšieho zasahovania;
14. vyzýva na spoluprácu medzi EÚ a Ruskom v rámci kvartetu, v záujme vyvíjania tlaku na Izrael, aby rešpektoval dohody a zastavil všetky činnosti osídľovania vrátane prirodzeného rastu a začal opätovne rokovať s cieľom urýchlene dosiahnuť riešenie v podobe vytvorenia nezávislého, zvrchovaného a životaschopného palestínskeho štátu;
15. opakuje svoju výhradu voči akýmkoľvek krokom vedúcim k novým pretekom v zbrojení, ktoré by mali ničivé dôsledky na obyvateľstvo EÚ a Ruskej federácie; vyzýva na úplné pozastavenie plánov USA vybudovať protiraketový systém v členských štátoch EÚ; vyjadruje podporu rozhovorom medzi Ruskom a USA o novej dohode nadväzujúcej na Zmluvu o obmedzení strategických zbraní (START);
16. berie na vedomie nepretržitú výmenu názorov o ľudských právach v Rusku, ktorá je súčasťou konzultácií medzi EÚ a Ruskom týkajúcich sa ľudských práv; je znepokojený dodržiavaním ľudských práv v Rusku, najmä popravami novinárov, právnikov a zástupcov občianskej spoločnosti; vyzýva ruské úrady, aby tieto prípady dôkladne vyšetrili a postavili zodpovedné osoby pred spravodlivosť;
17. berie na vedomie obavy Ruska z porušovania ľudských práv v EÚ, najmä v súvislosti s rusky hovoriacimi menšinami v pobaltských štátoch; nazdáva sa, že dodržiavanie menšinových práv by malo byť pre EÚ prioritou;
18. požaduje zlepšenie podmienok pre ruských študentov a akademických pracovníkov pri zúčastňovaní sa na výmenných programoch EÚ;
19. poveruje svojho predsedu, aby toto uznesenie postúpil Rade, Komisii a vládam a parlamentom členských štátov a Ruskej federácie.
