Článok
112
Naliehavý postup
1.
Predseda, výbor, politická skupina, najmenej štyridsať poslancov, Komisia alebo Rada môže predložiť Parlamentu žiadosť, aby rozprava o návrhu, ktorý bol konzultovaný s Parlamentom podľa čl. 60 ods. 1, bola považovaná za naliehavú.
Táto žiadosť sa predkladá písomne a musí byť odôvodnená.
2.
Predseda informuje Parlament o žiadosti o naliehavú rozpravu bezprostredne po jej doručení.
O žiadosti sa hlasuje na začiatku rokovania, ktoré nasleduje po rokovaní, na ktorom bola žiadosť oznámená, za predpokladu, že návrh, na ktorý sa žiadosť vzťahuje, bol doručený v úradných jazykoch.
Ak bolo podaných niekoľko žiadostí o naliehavú rozpravu na rovnakú tému, súhlas alebo zamietnutie jednej žiadosti sa vzťahuje na všetky žiadosti na rovnakú tému.
3.
Pred hlasovaním môže dostať slovo iba navrhovateľ žiadosti, jeden rečník, ktorý je za žiadosť, jeden rečník proti žiadosti a predseda a/alebo spravodajca gestorského výboru.
Vystúpenia môžu trvať najviac tri minúty.
4.
Otázky, ktoré sa majú prerokovať v naliehavom postupe, majú prednosť pred inými bodmi programu.
Predseda určí termín rozpravy a hlasovania.
5.
Naliehavá rozprava sa môže uskutočniť bez správy, alebo výnimočne na základe ústnej správy gestorského výboru.
