Poslanci chcú lepšie a bezpečnejšie on-line nákupy
Spotrebitelia
2007-06-21 - 13:38
Európsky parlament schválil iniciatívnu správu, ktorá poukazuje na nízku dôveru európskych spotrebiteľov v cezhraničné nákupy prostredníctvom internetu a navrhuje spôsoby riešenia tejto situácie.
Štatistiky totiž ukazujú, že aj napriek potenciálu sa do cezhraničného on-line obchodovania zapája iba 6% európskych spotrebiteľov, z ktorých až 33 % zaznamenáva problémy kvôli skutočnosti, že sídlia v inej krajine EÚ než predajca objednaného tovaru.
Text schválenej iniciatívnej správy okrem iného uvádza, že nedostatok dôvery v internetový predaj a s ním spojená právna neistota sú jedným z hlavných dôvodov, prečo Európa zaostáva v určitých aspektoch internetového obchodovania za Spojenými štátmi a Áziou.
Správa považuje za "poľutovaniahodné", že EÚ nemá v súčasnej dobe vlastnú stratégiu, ktorá by jej pomohla túto situáciu vyriešiť.
Poslanci z tohto dôvodu žiadajú Európsku komisiu, aby navrhla stratégiu pre zvýšenie spotrebiteľskej dôvery, podnikla kroky na zatraktívnenie internetového obchodovania a zastavila fragmentáciu vnútorného trhu v digitálnom prostredí.
To by malo podľa EP viesť k zlepšeniu prístupu k tovaru a službám ponúkaným on-line v inom členskom štáte.
Podľa poslancov by iniciatíva na zvýšenie "internetovej dôvery" mala obsahovať napr. grantový program pre projekty zamerané na zvýšenie spotrebiteľskej dôvery; elektronický vzdelávací modul tykajúci sa ochrany spotrebiteľov a užívateľských práv v internetovom obchodovaní; vzdelávacie a informačné projekty určené na zvýšenie informovanosti malých a stredných podnikov o cezhraničnom predaji či európsky varovný systém (vrátane databázy) zameraný na prevenciu internetových podvodov.
Správa tiež uvádza, že vyššiu dôveru spotrebiteľov v digitálne prostredie by mohla priniesť aj jednoznačnejšia spotrebiteľská legislatíva EÚ v oblasti spotrebiteľského zmluvného práva.
Európska komisia by podľa EP navyše mala zvážiť zavedenie mechanizmov kolektívneho domáhania sa práv v cezhraničných sporoch medzi podnikom a spotrebiteľom v digitálnom prostredí.
Správa sa venuje tiež odporúčaniam týkajúcich sa práv internetových zákazníkov.
Navrhuje napríklad vytvorenie "Európskej charty užívateľských práv", ktorá by vyjasnila práva a povinnosti on-line zákazníkov a obchodníkov.
Ďalej podporuje vznik informačného systému, ktorý by zákazníkom poskytol detailné poučenia o ich právach a žiada Komisiu, aby zabezpečila transparentnosť dodávateľských reťazcov v digitálnom prostredí.
Rozprava (21.06.2007):
V rámci rozpravy na túto tému vystúpili zo slovenských europoslancov Milan GAĽA (EPP-ED, SK) a poslankyňa Zita PLEŠTINSKÁ (EPP-ED, SK).
Poslanec Milan GAĽA (EPP-ED, SK) zdôraznil, že nové technológie poskytujú veľké možnosti na plné využitie vnútorného trhu a spomenul s tým súvisiace štatistiky.
Podľa prieskumu Eurobarometra je podľa jeho slov "48 % maloobchodníkov z EÚ pripravených cezhranične predávať, no iba 29 % spoločností naozaj cezhraničný predaj aspoň do jednej krajiny EÚ uskutočňuje".
Taktiež poukázal na to, že za najväčšie prekážky cezhraničného obchodovania boli uvedené faktory ako neistota v súvislosti s transakciou, rozdielne účtovné pravidlá, komplikovanosť riešenia sťažností a sporov, odlišné národné právne predpisy regulujúce ochranu spotrebiteľov, ťažkosti pri zabezpečovaní popredajných služieb, nadbytočné náklady vyplývajúce z cezhraničnej dodávky a náklady na preklady.
"Veľa prekážok komplikuje využitie on-line prostredia viac, ako keby rovnakú činnosť vykonávali v off-line prostredí.
Preto pokladám návrh na vytvorenie stratégie pre zvýšenie spotrebiteľskej dôvery za dôležitý.
Chce realizovať kroky na zatraktívnenie internetového obchodovania a zastaviť fragmentáciu vnútorného trhu v digitálnom prostredí", uviedol a doplnil, že by to malo viesť k zlepšeniu prístupu k tovaru a službám ponúkaným on-line v inom členskom štáte.
Europoslankyňa Zita PLEŠTINSKÁ (EPP-ED, SK) označila dôveru spotrebiteľov v digitálne prostredie za mimoriadne dôležitý faktor a rovnako ako jej poslanecký kolega Milan Gaľa, aj ona vymenovala viaceré dôvody obáv spotrebiteľov v tejto oblasti.
Zvýšením tejto dôvery sa podľa jej slov "jednoznačne zvýši potenciál rozvoja nielen pre veľké firmy, ale aj pre malé a stredné podniky, ktoré vďaka informačným technológiám môžu rozšíriť svoje podnikanie v rámci celého vnútorného trhu EÚ".
Spotrebiteľ si musí byť podľa poslankyne Pleštinskej vedomý svojich práv, pretože iba tak sa zbaví nedôvery v nakupovanie cez internet.
Vyslovila tiež presvedčenie, že odporúčania načrtnuté v správe budú môcť byť zahrnuté do revízie spotrebiteľskej legislatívy, ktorú EÚ v súčasnosti pripravuje.
Okrem toho podporila myšlienku, podľa ktorej možno zvýšenie dôvery dosiahnuť vytvorením a spropagovaním Európskej charty práv spotrebiteľov.
"Spotrebitelia veľmi často počúvajú, čo na internete nesmú robiť, ale chýba konkrétny zoznam práv a povinností on-line zákazníkov a obchodníkov", uviedla s tým, že pokiaľ si spotrebitelia nebudú vedomí svojich práv, Európa bude stále zaostávať za Amerikou či Áziou.
"Európska komisia by mala začať konať a využiť potenciál, ktorý nám vnútorný trh ponúka", dodala.
20070615IPR07914 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/expert/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
