EP: Únia musí viesť otvorenú diskusiu na tému zločiny totalitných režimov
Voľby 2009
Spravodlivosť a vnútorné veci
2009-04-02 - 17:44
Poslanci Európskeho parlamentu dnes prijali spoločné uznesenie o svedomí Európy a totalite, v ktorom žiadajú, aby bol 23. august vyhlásený dňom obetí všetkých totalitných a autoritárskych režimov.
V tejto súvislosti pripomínajú, že Európa nebude zjednotená, kým nebude schopná nazerať na svoju históriu jednotne, neuzná nacizmus, stalinizmus, fašistické a komunistické režimy za spoločné dedičstvo a nerozprúdi otvorenú a dôkladnú diskusiu o ich zločinoch.
Poslanci v uznesení o svedomí Európy a totalite, ktoré prijali na dnešnom zasadnutí pomerom hlasov 553:44:33 pripomínajú, že európska integrácia bola už od svojho počiatku reakciou na utrpenie, ktoré priniesli dve svetové vojny a nacistická tyrania vedúca k holokaustu, ako aj rozpínavosť totalitných a nedemokratických komunistických režimov v strednej a východnej Európe.
Bola tiež spôsobom, ako pomocou spolupráce a integrácie prekonať hlboké rozpory a nepriateľstvo v Európe, ako ukončiť vojnu a zaistiť jej demokraciu.
Spomienky na tragickú minulosť Európy je preto potrebné uchovať v živej pamäti a uctiť si tak pamiatku obetí, odsúdiť vinníkov a položiť základy k zmiereniu vychádzajúcemu z pravdy a pripomínaní minulosti.
Európa nebude podľa EP zjednotená, kým nebude schopná nazerať na svoju históriu jednotne, neuzná nacizmus, stalinizmus, fašistické a komunistické režimy za spoločné dedičstvo a nepovedie otvorenú a dôkladnú diskusiu o ich zločinoch v minulom storočí.
Poslanci pripomenuli, že v západnej Európe bol dominantnou historickou skúsenosťou nacizmus, kým krajiny strednej a východnej Európy zažili aj komunizmus.
Domnievajú sa preto, že je nevyhnutné snažiť sa o lepšie pochopenie minulosti týchto krajín, ktoré prešli dvojakou diktatúrou.
Parlament ďalej zdôraznil, že žiadny politický orgán ani žiadna politická strana nemá monopol na výklad histórie a nemôže tvrdiť, že je objektívny.
Mylný výklad histórie môže podľa EP podporovať politiku vylúčenia, a tak podnecovať nenávisť a rasizmus.
Prístup k dokumentom
EP vyslovil poľutovanie nad skutočnosťou, že v niektorých členských štátoch je aj 20 rokov po páde totalitných režimov príliš obmedzený prístup k dokumentom, ktoré majú konkrétny význam z osobného hľadiska, alebo sú potrebné pre účely vedeckého skúmania.
Poslanci vyzvali členské štáty, aby sa zasadili o otvorenie archívov vrátane archívov bývalých štátnych bezpečnostných služieb, tajnej polície a spravodajských služieb, a aby prijali opatrenia na zaistenie toho, aby tento proces nebol zneužitý na politické účely.
"Na posilnenie európskeho povedomia o zločinoch spáchaných totalitnými a nedemokratickými režimami sa musí podporovať zber dôkazov a záznamov dosvedčujúcich pohnutú minulosť Európy, pretože bez spomienok nemôže prísť k zmiereniu", domnievajú sa poslanci.
Platforma európskej pamäte a svedomia
Parlament vyzval na vytvorenie platformy európskej pamäte a svedomia, ktorá by podporila budovanie siete a spoluprácu medzi vnútroštátnymi výskumnými inštitúciami, ktoré sa špecializujú na históriu totalitných režimov a vytvorenie celoeurópskeho dokumentačného strediska ako pamätníka obetiam všetkých totalitných režimov.
Poslanci na záver žiadali, aby bol 23. august vyhlásený za celoeurópsky pamätný deň obetiam všetkých totalitných a autoritárskych režimov, ktorý by sa pripomínal nestranne a s úctou.
20090401IPR53245 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/plenary/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
