ÚSTNA OTÁZKA H-0321/09
pre hodinu otázok na schôdzi v októbri 2009
v súlade s článkom 116 rokovacieho poriadku
predkladá:
Maria Badia i Cutchet
Komisii
Vec: Vzdelávanie v novej európskej politickej stratégii
V súvislosti so súčasnou hospodárskou krízou sa ozýva veľa hlasov, ktoré žiadajú novú európsku stratégiu zamestnanosti a udržateľného a inteligentného rastu.
V tomto smere sa v rozličných oblastiach predložili rôzne odporúčania, ale v oblasti vzdelávania neboli vydané žiadne pokyny, ani nie sú známe žiadne konkrétne iniciatívy zo strany Európskej komisie či členských štátov.
Pokiaľ ide o potrebu dokončiť realizáciu bolonského procesu (ktorá sa nevyhla určitým ťažkostiam), modernizovať univerzity a inštitúcie vyššieho vzdelávania, podporiť trojuholník vzdelávanie – inovácia – výskum, ako aj o potrebu podnecovať schvaľovanie odborného vzdelania na európskej úrovni, zamýšľa Komisia v tejto oblasti prijať nejaké opatrenie alebo spustiť nejakú iniciatívu v súvislosti s „novou“ európskou stratégiou s cieľom vytvoriť do roku 2010 plne integrovaný európsky priestor vysokoškolského vzdelávania, ktorý by bol v celosvetovom meradle konkurencieschopný, zo sociálneho hľadiska integračný a zároveň na vysokej úrovni?
