22.10.2007
NÁVRH UZNESENIA
ktorý na základe otázky na ústne zodpovedanie B6‑0377/2007
v súlade s článkom 108 ods. 5 rokovacieho poriadku
predkladajú Luis Manuel Capoulas Santos, Bernadette Bourzai, María Isabel Salinas García, Katerina Batzeli a Rosa Miguélez Ramos
v mene Socialistickej skupiny v Európskom parlamente
o zvyšovaní cien a ochrane spotrebiteľov
Uznesenie Európskeho parlamentu o zvyšovaní cien a ochrane spotrebiteľov
Európsky parlament ,
–
so zreteľom na poslednú štvrťročnú správu FAO (Organizácia pre výživu a poľnohospodárstvo OSN) o perspektívach úrody a situácii v potravinárstve, ako aj vyhlásenie FAO počas Svetového dňa výživy dňa 16. októbra 2007;
–
so zreteľom na závery správy OECD o biopalivách, ktorá bola predložená v Paríži v dňoch 11. – 12. septembra 2007 v rámci okrúhleho stola trvalo udržateľného rozvoja;
–
so zreteľom na článok 108 ods. 5 rokovacieho poriadku,
A.
keďže posledná vlna zvyšovania spotrebiteľských cien je okrem iného spojená so zvyšovaním cien surovín, zvyšovaním svetovej spotreby (najmä v Číne a v Indii), nízkou úrodou spôsobenou zlými klimatickými podmienkami alebo znižovaním zásob a špekuláciami;
B.
keďže vo väčšine členských štátov EÚ zatiaľ nič neumožňuje preukázať priamu a dlhodobú súvislosť medzi zvyšovaním cien niektorých výrobkov a dopytom po biopalivách, ale netreba zabúdať napríklad na prípad Spojených štátov, kde ambiciózna podpora výroby kukurice pre biopalivá má v súčasnosti priamy vplyv na zvyšovanie cien potravín, ktorý potvrdila OECD;
C.
keďže spoločná poľnohospodárska politika (SPP) má v súčasnosti význam rovnovážneho prvku potravinárskeho reťazca, ktorého základnou úlohou je zaistiť potravinovú bezpečnosť, poľnohospodárske príjmy, kvalitnú výrobu a ochranu životného prostredia;
D.
keďže posledný vývoj SPP významným spôsobom zúžil intervenčné mechanizmy pre tento typ situácií;
E.
keďže veľké distribučné reťazce a malý počet reťazcov supermarketov v rámci EÚ zohrávajú úlohu v stanovovaní spotrebiteľských cien a keďže dochádza k silnej koncentrácii tohto dopytu až do takej miery, že je predpokladom pre dominantné postavenie pri rokovaniach s výrobcami;
F.
keďže podľa jednotlivých informácií zozbieraných v celej Únii rôznymi organizáciami a združeniami možno konkrétnejšie usudzovať, že veľké supermarkety zneužívajú svoju hospodársku silu, aby prinútili výrobcov a dodávateľov (so sídlom v Únii, ale aj v zahraničí) znížiť ich ceny až na neudržateľnú úroveň a vnútiť im nekalé podmienky;
G.
keďže sa však nemôžeme obmedziť iba na vnútornú úvahu o dôsledkoch cenovej krízy v EÚ a keďže by naopak bolo treba zohľadniť dôsledky zvýšenia svetových cien potravinárskych surovín pre najchudobnejšie krajiny a najmä krajiny, ktoré sú čistými dovozcami v celosvetovom meradle;
1.
blahoželá Komisii a víta nedávne rozhodnutie uvoľniť vyňatie pôdy z produkcie ako zmierňujúce a urgentné opatrenie voči silnému rastu cien obilnín,
2.
urgentne žiada Komisiu, aby zaviedla viac opatrení vo vzťahu k ďalším zasiahnutým odvetviam, ako výroba mliečnych výrobkov, aby sa zamedzilo uvedenej situácii zvyšovania cien;
3.
vyzýva Komisiu a členské štáty, aby sledovali vplyv tejto nedávnej krízy na hospodárenie európskych rodín s cieľom zmerať jej reálny dosah na kúpyschopnosť občanov a zohľadniť ju v prípade potreby pri uskutočňovaní konkrétnych krokov;
4.
žiada Komisiu, aby sa angažovala pri podpore hlbšej úvahy o budúcej úlohe SPP vo všeobecnosti, ale tiež z hľadiska skúseností získaných zo súčasných kríz zvyšovania cien surovín a potravín;
5.
potvrdzuje v tomto zmysle, že preskúmavanie stavu je vhodnou príležitosťou na to, aby sa vyhodnotil aj prínos SPP k rovnováhe potravinového reťazca, pretože okrem posledného javu zvyšovania cien môžeme v súčasnosti konštatovať, že dochádza k rýchlemu zvyšovaniu rozdielu medzi cenami výrobcov a spotrebnými cenami; žiada preto Komisiu, aby tieto úvahy zahrnula do budúcej diskusie o preskúmavaní stavu;
6.
konštatuje, že Európska komisia musí v záujme väčšej transparentnosti obchodných praktík zasiahnuť; žiada preto začať vyšetrovania (a ak sa to ukáže potrebné, aj postupy konaní o porušení právnych predpisov) dôsledkov koncentrácie európskeho odvetvia veľkých maloobchodných reťazcov, ktoré znášajú predovšetkým malý výrobcovia, malé podniky, pracujúci a spotrebitelia, a najmä vyhodnotiť akékoľvek zneužitie spojené s kúpyschopnosťou, ktoré by mohlo z tejto koncentrácie vyplývať;
7.
poveruje svojho predsedu, aby toto uznesenie postúpil Komisii.
