13.1.2010 B7-0028/2010 NÁVRH UZNESENIA predložený na základe vyhlásenia vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Jemene
Alyn Smith
,
Jan Philipp Albrecht
,
Barbara Lochbihler
,
Malika Benarab-Attou
v mene skupiny Verts/ALE
PE432.876v01-00 B7‑0028/2010 Uznesenie Európskeho parlamentu o situácii v Jemene
Európsky parlament ,
– so zreteľom na závery Rady o Jemene z 27. októbra 2009,
– so zreteľom na vyhlásenie predsedníctva v mene Európskej únie z 27. októbra 2009 o zhoršení bezpečnostnej situácie v Jemene,
– so zreteľom na strategický dokument Európskeho spoločenstva pre Jemen na obdobie 2007 až 2013,
– so zreteľom na článok 110 ods. 2 rokovacieho poriadku,
A. keďže nigérijský terorista Umar Farouk Abdulmutallab, ktorý sa pokúsil odpáliť lietadlo pri prelete nad Detroitom v decembri 2009, absolvoval výcvik v jemenskom tábore Al-Káidy;
B. keďže ďalšie zhoršenie bezpečnosti v Jemene môže poskytnúť teroristickým a povstaleckým skupinám, najmä Al-Káide, bezpečné útočisko na plánovanie, organizovanie a podporovanie následných teroristických operácií,
C. keďže od roku 2007 bolo na plynovody, ropné zariadenia, vládne budovy, veľvyslanectvá (vrátane talianskeho a amerického), lode a turistov v Jemene spáchaných viac ako 30 teroristických útokov,
D. keďže bezpečnostnú situáciu naďalej zhoršuje občianska vojna proti šiítskym stúpencom sekty zajdovcov v provincii Sa´ada na severe Jemenu a prejavy násilia secesionistického hnutia na juhu krajiny;
E. keďže miestne boje v provincii Sa´ada nadobudli regionálny rozmer po tom, ako vojenské jednotky Saudskej Arábie zaútočili na rebelov na saudsko-jemenskej hranici a podnikli prinajmenšom dva odvetné útoky na pozície rebelov, ktoré si údajne vyžiadali obete na civilnom obyvateľstve,
F. keďže potravinová kríza v roku 2008 mala obrovský dosah na najchudobnejšie zložky jemenského obyvateľstva, zatiaľ čo svetová finančná kríza, najmä pokles príjmov z ropy, prispela k neudržateľnému tlaku na verejné financie, ktorý sa ešte zvýšil v dôsledku obmedzeného vykonávania dlho očakávaných hospodárskych a daňových reforiem;
G. keďže zásoby ropy Jemenu, z ktorých pochádza vyše 75 % príjmov krajiny, sú už takmer vyčerpané a keďže pre udržateľné hospodárstvo krajiny v období bez ropy ostáva len málo reálnych príležitostí;
H. keďže medzi ďalšie závažné problémy, ktorým čelí Jemen, patrí zhoršovanie životného prostredia, najmä kritický nedostatok vody spôsobený rastúcou domácou spotrebou, nedostatočné hospodárenie s vodou, korupcia, chýbajúce riadenie zdrojov a neúsporné techniky zavlažovania; keďže podľa odhadov vlády sa 99 % vody čerpá bez povolenia;
I. keďže situáciu spôsobenú nedostatkom potravín a vody v Jemene ešte zhoršuje závislosť obyvateľstva od rastliny nazývanej kata, ktorá prináša rýchle zisky, vyžaduje si výdatné zavlažovanie a pestuje sa v takom veľkom rozsahu, že Jemen sa stal čistým dovozcom potravín;
J. keďže Jemen je najchudobnejšia krajina arabského sveta, v ktorej takmer polovica obyvateľov zarába menej ako 2 eurá na deň, miera nezamestnanosti predstavuje 35 % a zároveň má jeden z najvyšších rastov obyvateľstva na svete, čo spôsobuje ďalšie problémy v hospodárstve, vzdelávaní a sociálnej sfére;
K. keďže nárast pirátstva v Adenskom zálive a pokračujúci migračný tlak z Afrického rohu patria medzi ďalšie faktory ovplyvňujúce stabilitu v krajine;
L. keďže EÚ ako darca poskytla Jemenu od roku 2004 pomoc v hodnote viac ako 144 miliónov EUR, pričom najväčšia časť bola venovaná hospodárskemu rozvoju, a uskutočnila bilaterálne programy pomoci s cieľom pomôcť jemenskej polícii a pobrežným hliadkam;
M. keďže jemenský vzdelávací systém je naďalej slabo rozvinutý, čoho dôkazom je miera analfabetizmu v krajine na úrovni približne 50 %, u žien takmer 70 % , a nedostatočný počet kvalifikovaných učiteľov,
N. keďže jemenská vláda stanovila reformy v oblasti správy ako prioritu vo svojom národnom programe reforiem;
O. keďže parlamentné voľby, ktoré sa mali konať v apríli 2009, boli odložené, aby vláda mohla uskutočniť kľúčové reformy volebného systému; keďže doteraz neboli podniknuté žiadne kroky na dosiahnutie tohto cieľa;
P. keďže pretrvávajú vážne obavy týkajúce sa vývoja situácie v Jemene, pokiaľ ide o demokraciu, ľudské práva a nezávislosť súdnictva, najmä nespravodlivé súdne procesy na neslávne známom špecializovanom trestnom tribunáli Jemenu a používanie mučenia na účely získať nepravdivé priznania; keďže bolo zaznamenaných 13 popráv, stovky ľudí čakajú na vykonanie rozsudku smrti a sloboda tlače je obmedzovaná;
Q. keďže situácia žien je obzvlášť ťažká a sú pre ňu príznačné nútené manželstvá dievčat, ktoré často nemajú viac ako 8 rokov, ako aj nerovnaké zaobchádzanie so ženami a s mužmi z hľadiska práva;
R. keďže šiesti európski občania, z toho päť Nemcov a jeden Brit, sú stále zadržiavaní po únose uskutočnenom v júni 2009, pričom tri ďalšie osoby z tejto skupiny boli hneď po únose nájdené mŕtve; keďže niekoľko vodcov miestnych kmeňov zdôraznilo, že za únosy je zodpovedné hnutie Al-Káida;
1. vyjadruje hlboké znepokojenie nad zhoršujúcou sa bezpečnostnou, politickou a hospodárskou situáciou v Jemene; žiada medzinárodné spoločenstvo o výrazné úsilie, aby sa predišlo vyostreniu súčasnej krízy;
2. berie na vedomie silnejúcu prítomnosť členov hnutia Al-Káida v Jemene a zdôrazňuje, že nedostatok konkrétnych krokov by mohol viesť k ďalšiemu zhoršeniu postavenia ústrednej vlády a k destabilizácii situácie v regióne v takej miere, akú možno vidieť v Somálsku alebo v Afganistane, čo poskytne naopak príležitosti extrémistom, ktorých vedie alebo inšpiruje Al-Káida, aby sa preskupovali, organizovali, cvičili a z jemenského územia uskutočňovali teroristické operácie v záujme džihádu na celom svete;
3. opakuje svoju výzvu, aby sa v regióne Sa´ada a na juhu Jemenu okamžite uzavrelo prímerie, a vyjadruje svoj názor, že trvalý mier možno dosiahnuť len prostredníctvom komplexného politického riešenia,
4. pripomína všetkým stranám konfliktu ich záväzok dodržiavať ľudské práva a medzinárodné humanitárne právo; vyzýva zúčastnené strany, aby civilistom, ktorí sa chcú vyhnúť konfliktom, umožnili dostať sa do bezpečných oblastí, aby umožnili OSN a mimovládnym organizáciám prístup do oblastí, kde sa zhromažďujú osoby vysídlené v rámci krajiny, a aby bezodkladne umožnili, aby sa k týmto osobám dostala núdzová zdravotnícka a humanitárna pomoc;
5. potvrdzuje svoju podporu zjednotenému, stabilnému a demokratickému Jemenu;
6. vyzýva jemenské orgány, aby uskutočnili oneskorené inštitucionálne, hospodárske a daňové reformy, najmä upevnili úlohy a právomoci demokraticky zvolených inštitúcií na ústrednej a miestnej úrovni, posilnili postavenie štátnych inštitúcií, zlepšovali podnikateľské prostredie, poskytli podporu pri integrácii Jemenu do svetového a regionálneho hospodárstva, rozšírili poskytovanie sociálnych služieb, rozširovali pracovné príležitosti a možnosti vzdelávania, bojovali proti korupcii, inflácii a nezamestnanosti a obmedzili vládne dotácie;
7. vyzýva jemenské orgány, aby zaviedli reformy potrebné na zlepšenie situácie v oblasti ľudských práv v krajine, najmä aby zabezpečili slobodu médií, právo na spravodlivý proces, spravodlivé zaobchádzanie so ženami a s mužmi, ako aj zrušenie nútených sobášov; v tejto súvislosti víta nedávno prijatý zákon, ktorý stanovuje minimálnu vekovú hranicu pre uzavretie sobáša na 17 rokov;
8. zdôrazňuje, že je dôležité, aby sa voľby konali v roku 2011, a nabáda všetky politické strany, aby plnili svoje dohody stanovujúce opatrenia potrebné na zlepšenie volebného systému a prehĺbenie demokracie, s osobitným zreteľom na odporúčania volebnej pozorovateľskej misie EÚ vypracované po demokratických prezidentských voľbách a voľbách do miestnej správy v roku 2006; vyzýva Komisiu a Radu, aby monitorovali priebeh reformy ústavného a volebného zákona, v dôsledku ktorej boli parlamentné voľby odložené;
9. víta kroky, ktoré už vláda prijala s cieľom bojovať proti korupcii, najmä zriadenie ústrednej organizácie pre kontrolu a audit a najvyššieho národného orgánu pre boj proti korupcii;
10. požaduje zriadenie delegácie Komisie s plnými právomocami v Jemene, ktorá bude niesť zodpovednosť za riadenie pomoci a ďalšie ľudské zdroje na mieste; a ktorá by taktiež mala prispieť k zvýšeniu účinnosti pomoci;
11. vyzýva Radu a Komisiu, aby v spolupráci s ďalšími medzinárodnými aktérmi zabezpečili zvýšenie rozvojovej pomoci Jemenu v záujme stabilizácie politickej situácie a zlepšenia hospodárskej situácie a životných podmienok obyvateľstva v krajine; naliehavo žiada najmä, aby sa zvážili mimoriadne opatrenia pomoci v rámci nástroja stability a osobitný program na posilnenie vzdelávania v rámci nástroja rozvojovej spolupráce;
12. vyzýva jemenskú vládu, aby v úzkej spolupráci s darcami zaručila zvýšenú účinnosť pomoci prostredníctvom primeraných mechanizmov koordinácie, distribúcie a vykonávania;
13. žiada Komisiu a Radu, aby zabezpečili využívanie pomoci, ktorá je poskytovaná z rozpočtu Európskej únie, na financovanie projektov, ktoré budú slúžiť priamo čo najväčšiemu počtu ľudí a ktorých efektívnosť bude možné hodnotiť na mieste;
14. vyzýva štáty Perzského zálivu, aby vyhliadky Jemenu na členstvo v Rade pre spoluprácu v Perzskom zálive podmienili nevyhnutnými reformami vrátane pokroku pri obmedzovaní vládnych dotácií, v boji s korupciou a pri presadzovaní opatrení v oblasti bezpečnosti; v tejto súvislosti žiada Komisiu a Radu, aby podporovali Radu pre spoluprácu v Perzskom zálive v úsilí stať sa sprostredkovateľom, ktorý by bol schopný priviesť najrôznejšie jemenské strany k rokovaciemu stolu a iniciovať komplexný politický dialóg;
15. žiada jemenské úrady, aby zintenzívnili svoje úsilie s cieľom zabezpečiť prepustenie šiestich európskych zajatcov zadržiavaných na ich území;
16. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, vláde a parlamentu Jemenu a Rade pre spoluprácu v Perzskom zálive.
