11.11.2011 B7-0587/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o samite EÚ – USA, ktorý sa bude konať 28. novembra 2011
Elmar Brok
,
José Ignacio Salafranca Sánchez-Neyra
,
Ioannis Kasoulides
,
Bernd Posselt
,
Mário David
,
Krzysztof Lisek
,
Ria Oomen-Ruijten
,
Gabriele Albertini
,
Elena Băsescu
,
Cristian Dan Preda
,
Laima Liucija Andrikienė
,
Eduard Kukan
,
Salvatore Iacolino
,
Godelieve Quisthoudt-Rowohl
,
Marietta Giannakou
,
Sergio Paolo Francesco Silvestris
,
Francisco José Millán Mon
v mene poslaneckého klubu PPE
PE472.799v01-00 B7‑0587/2011 Uznesenie Európskeho parlamentu o samite EÚ – USA, ktorý sa bude konať 28. novembra 2011
Európsky parlament ,
– so zreteľom na článok 110 ods. 2 rokovacieho poriadku,
A. keďže mnohé globálne výzvy v oblasti zahraničnej politiky, bezpečnosti, rozvoja a životného prostredia si vyžadujú jednotnú akciu a transatlantickú spoluprácu; ale keďže sa súčasná hospodárska kríza dostala do popredia záujmu a je hlavnou výzvou, ktorú dnes treba riešiť;
B. keďže EÚ a USA spolu predstavujú polovicu celosvetového hospodárstva a vďaka svojmu partnerstvu v hodnote 4,28 bilióna USD sú najväčším, najintegrovanejším a najdlhšie fungujúcim hospodárskym vzťahom na svete a kľúčovou hybnou silou prosperity celosvetového hospodárstva;
C. keďže pretrvávajúca finančná a hospodárska kríza v Európe a USA ohrozuje stabilitu a prosperitu našich ekonomík a blahobyt našich občanov a keďže v záujme boja proti tejto kríze je potreba užšej hospodárskej spolupráce medzi Európou a USA práve teraz aktuálnejšia a nevyhnutnejšia ako kedykoľvek predtým;
Zamestnanosť a rast
1. víta závery samitu G20, ktorý sa konal 3. − 4. novembra 2011 v Cannes, najmä pokiaľ ide o akčný plán pre rasť a zamestnanosť, reformu na posilnenie medzinárodného menového systému, pokračujúce úsilie o finančnú reguláciu a záväzky podporovať mnohostranný obchod a predchádzať protekcionizmu; považuje za potrebné, aby na samite EÚ – USA obaja partneri prevzali vedúcu úlohu v plnení záväzkov skupiny krajín G20;
2. vyzýva preto správne orgány EÚ a USA, aby vytvorili a spustili spoločnú transatlantickú iniciatívu zameranú na vytváranie pracovných miest a rast vrátane plánu realizácie na odstránenie zostávajúcich necolných prekážok obchodu, investícií a voľného obchodu s nulovými úrovňami colných sadzieb na vyrobené tovary;
3. vyzýva Komisiu a vládu USA, aby sa zaviazali, že na bilaterálnych a multilaterálnych fórach budú bojovať proti celosvetovému trendu smerujúcemu k protekcionizmu; žiada EÚ a USA, aby zaviedli mechanizmus včasného varovania na zisťovanie a zabraňovanie protekcionizmu v bilaterálnych vzťahoch; vyzýva TEC, aby svoje úsilie zamerala na koordinovanejší prístup a spoločnú stratégiu pre nové dohody o voľnom obchode s cieľom štandardizovať ich ustanovenia; zdôrazňuje, že je to mimoriadne dôležité vzhľadom na veľké problémy pri rokovaniach o DDA;
4. nalieha na EÚ a USA, aby ďalej rozvíjali jestvujúce mechanizmy spolupráce ako súčasti TEC, čo by malo zintenzívniť spoločnú prácu v oblasti dialógu o regulácii, zrušenia cla, odstránenia neodôvodnených necolných prekážok a vytvorenia spoločných noriem, ktorými sa odstránia technické prekážky voľného a spravodlivého obchodu;
5. zdôrazňuje potrebu posilniť činnosť TEC v snahe dosiahnuť tieto ciele, najmä vytvorením spoločných noriem pre nové regulačné oblasti, ako je nanotechnológia, alebo pre budúce odvetvia hospodárstva, ako je technológia elektrických vozidiel;
6. pripomína, že pre transatlantický obchod sú dôležité otvorené trhy verejného obstarávania, ktoré poskytujú rovnaký prístup dodávateľom, najmä malým a stredným podnikom; zdôrazňuje význam dohody WTO o vládnom obstarávaní pri zabezpečovaní otvoreného a vyváženého prístupu na obidva trhy;
7. zdôrazňuje potrebu podporovať spoluprácu v oblasti efektívnosti zdrojov a pracovať na prijatí a realizácii spoločného plánu EÚ a USA v oblasti surovín a zameriavať sa pritom na vzácne zeminy a rozvíjať spoluprácu v oblasti inovácií, ktoré súvisia s ťažbou a technológiami na recykláciu surovín;
8. zdôrazňuje, že je dôležité spolupracovať pri podporovaní energetickej účinnosti, obnoviteľných zdrojov a prísnych noriem v oblasti jadrovej bezpečnosti na celom svete, a víta nepretržitú spoluprácu na programoch označovania energeticky účinného kancelárskeho zariadenia a spoluprácu v oblasti vývoja energetických technológií (nová energetická dohoda STAR medzi EÚ a USA);
9. vyzýva Komisiu, aby urýchlila rokovania s USA v oblasti bezpečnosti výrobkov, a víta zavedenie právneho základu pre Komisiu USA pre bezpečnosť spotrebiteľských výrobkov v súvislosti s rokovaním s EÚ o dohode, ktorá by mala zlepšiť výmenu informácií o nebezpečných výrobkoch, zraneniach a nápravných krokoch, tak v členských štátoch EÚ, ako aj v USA;
Zahraničné veci, sloboda a bezpečnosť
10. zdôrazňuje, že je dôležité, aby EÚ a USA využili možnosti tohto samitu na posilnenie spolupráce a koordinácie s cieľom riešiť globálne výzvy, ako sú súčasná hospodárska kríza, zmena klímy, energetická bezpečnosť a taktiež regionálne konflikty a bezpečnostné hrozby, napríklad terorizmus, šírenie jadrových zbraní a organizovaný zločin;
11. uznáva, že všetky toky cestujúcich a tovaru v oblasti transatlantického trhu by mali byť zaistené prostredníctvom náležitých a primeraných bezpečnostných opatrení;
12. v tejto súvislosti vyzýva Spojené štáty, aby prešli od rozsiahlych všeobecných obmedzení, akým je napríklad 100 % skenovanie kontajnerov alebo zákaz tekutín na palubách lietadiel, na cielenejšie prístupy orientované na riziko;
13. víta v tejto súvislosti otvorenie rokovaní v marci 2011 o dohode medzi EÚ a USA o ochrane osobných údajov a zdôrazňuje, že plánovaná dohoda medzi EÚ a USA o osobných záznamoch o cestujúcich (PNR) by mala byť v súlade s požiadavkami EP, ktoré sú vyjadrené v jeho uznesení z 5. mája 2010 o začatí rokovaní o dohodách o osobných záznamoch o cestujúcich (PNR);
14. pripomína svoj názor, že EÚ musí aj naďalej vo vzťahu s USA, na politickej i technickej úrovni, zdôrazňovať význam čo najrýchlejšieho pristúpenia štyroch zostávajúcich členských štátov EÚ k programu bezvízového styku;
15. zdôrazňuje potrebu zabezpečiť ochranu integrity internetu na celom svete a slobodu komunikácie tým, že sa nebudú uplatňovať jednostranné opatrenia na odoberanie IP adries alebo názvov domén;
16. pripomína, že najlepšou zárukou globálnej bezpečnosti je rozvoj slobodných a otvorených demokracií, ktoré podporujú mier a stabilitu, a preto vyzýva EÚ a USA, aby aj naďalej podporovali mier, hlavne na Blízkom východe, a tiež nové demokracie v severnej Afrike;
17. vyzýva USA a EÚ, aby sa prostredníctvom koordinovaného prístupu čo najviac snažili presvedčiť Izrael a Palestínu o naliehavosti ďalších rokovaní o mieri; zdôrazňuje, že tieto rokovania by mali viesť k riešeniu spočívajúcemu v existencii dvoch štátov, pričom by vedľa seba v mieri nažívali bezpečný izraelský štát a nezávislý, demokratický a životaschopný palestínsky štát, a to v rámci bezpečných a medzinárodne uznaných hraníc v súlade s príslušnými rezolúciami Bezpečnostnej rady OSN; vyzýva obidve strany, aby sa zdržali akýchkoľvek krokov, ktoré môžu zmariť perspektívu riešenia na princípe dvoch štátov;
18. zdôrazňuje, že EÚ a USA spoločne spravujú 90 % celosvetovej rozvojovej pomoci v oblasti zdravia a 80 % celkovej pomoci; víta obnovenie rozvojového dialógu medzi EÚ a USA v septembri 2011, pretože na dosiahnutie miléniových rozvojových cieľov ostáva už len päť rokov;
19. zdôrazňuje, že samit by sa mal využiť aj na výmenu názorov a posilnenie koordinácie v prípade tretích krajín, najmä krajín BRIC;
20. vyzýva samit EÚ – USA na zohľadnenie otázok, ako sú ochrana klímy, nedostatok a efektívnosť zdrojov, energetická bezpečnosť, inovácie a konkurencieschopnosť, v rokovaniach o ekonomike; opakuje, že medzinárodne koordinované opatrenia pomáhajú riešiť problémy úniku uhlíka v príslušných odvetviach, čo sa týka najmä energeticky náročných odvetví;
21. zdôrazňuje, že zmena klímy je globálnym problémom, a vyzýva Komisiu, aby sa na nadchádzajúcej konferencii v Durbane usilovala dosiahnuť ambiciózny záväzok zo strany USA; vyjadruje v tomto ohľade znepokojenie v súvislosti so zákonom č. 2594, ktorý nedávno prijala Snemovňa reprezentantov v USA a ktorý požaduje zákaz účasti amerických leteckých spoločností na systéme obchodovania s emisiami v EÚ; vyzýva Senát USA, aby tento návrh zákona neprijal, a žiada konštruktívny dialóg na túto tému;
22. požaduje dohodu, ktorou sa na medzinárodnej úrovni zaručia rovnaké podmienky pre priemyselné odvetvia s vysokou produkciou CO 2 , a vyzýva EÚ, aby svojich partnerov na celom svete vrátane Číny a USA presvedčila o tom, že zníženie emisií je možné bez straty konkurencieschopnosti a pracovných miest, najmä ak sa uskutočňuje kolektívne;
23. berie na vedomie konkrétne návrhy jednotlivých výborov Európskeho parlamentu a žiada delegáciu Európskeho parlamentu v Transatlantickom dialógu zákonodarcov, aby ich využila;
24. poveruje svojho predsedu, aby postúpil toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, Rade, Komisii, vládam a parlamentom členských štátov, Kongresu Spojených štátov amerických, spolupredsedom Transatlantického dialógu zákonodarcov a spolupredsedom a sekretariátu Transatlantickej hospodárskej rady.
