P6_TA(2005)0304
Obchodovanie s deťmi v Guatemale
B6-0415 , 0419 , 0431 , 0435 , 0436 , 0438/2005
Uznesenie Európskeho parlamentu o Guatemale
Európsky parlament
, –
so zreteľom na svoje predchádzajúce uznesenia o Guatemale, najmä na uznesenie z 10. apríla 2003 Ú. v.
EÚ C 64 E, 12.3.2004, s.
609.
,
–
so zreteľom na svoj pevný a trvalý záväzok týkajúci sa mierového procesu a ľudských práv v Guatemale,
–
so zreteľom na dohovor o ochrane detí a spolupráci pri medzištátnych osvojeniach z 29. mája 1993, ktorý bol prijatý v rámci konferencie v Haagu o medzinárodnom práve súkromnom,
–
so zreteľom na memorandum o porozumení, ktoré podpísali vlády Guatemaly a Mexika, na vyriešenie problémov cezhraničného obchodovania, ktoré trápi tento región,
–
so zreteľom na záverečný akt siedmej medziparlamentnej konferencie medzi Európskou úniou a Latinskou Amerikou, ktorá sa konala v Lime 14. až 16. júna 2005,
–
so zreteľom na článok 115 ods. 5 rokovacieho poriadku,
A.
so zreteľom na správu zvláštneho spravodajcu OSN o predaji a obchodovaní s deťmi, v ktorej sa uvádza, že guatemalské právne predpisy týkajúce sa osvojenia patria v regióne medzi najmenej prísne, a obchodovanie s deťmi sa dokonca nepovažuje za trestný čin,
B.
keďže podľa úradu právneho zástupcu pre ľudské práva medzi zločiny, ktoré sa páchajú v Guatemale, patria násilné otehotnenie alebo náhradné materstvo, odtrhnutie detí od ich skutočných matiek, zámena dokumentov, úprava verejných záznamov a existencia nezákonných jaslí a keďže zločinov sa dopúšťajú aj orgány umožňujúce osvojenie, pričom sa zvyšuje počet medzinárodných agentúr pre osvojenie, ktoré ponúkajú deti na predaj,
C.
keďže Guatemala je zdrojom, tranzitnou krajinou a cieľovou krajinou pre ženy a deti z Guatemaly a iných krajín Strednej Ameriky, ktoré sú obeťami obchodovania na účely sexuálneho a pracovného zneužívania,
D.
keďže v roku 2004 bolo podľa úradných záznamov zabitých 527 žien, z toho 81 % strelnou zbraňou,
E.
keďže po odchode misie OSN z Guatemaly (MINUGUA) a takmer 10 rokov od podpísania mierových dohôd i naďalej pretrvávajú problémy v oblasti ľudských práv, práv domorodého obyvateľstva a pozemkové konflikty a dochádza aj k násilným vyhosteniam, ktoré spôsobili smrť viacerých ľudí a zranenia mnohých ďalších,
F.
keďže nedošlo k žiadnemu pokroku v oblasti beztrestnosti a dohoda o vytvorení vyšetrujúcej komisie ilegálnych ozbrojených skupín a bezpečnostných zariadení (CICIACS) stále nedostala podporu príslušných orgánov,
G.
keďže personál súdnych orgánov a členovia štátnych kontrolných orgánov sa naďalej stávajú obeťami vrážd a podľa posledných informácií došlo v období od januára do mája tohto roku k 76 útokom na ochrancov ľudských práv a celkový počet útokov alebo hrozieb v priebehu prvého roka súčasného volebného obdobia dosiahol 122,
H.
keďže Komisia vo svojej podkladovej správe slúžiacej k príprave strategického dokumentu pre Guatemalu na obdobie 2007 - 2013 pripúšťa, že 56 % obyvateľstva žije v chudobe a 22 % v extrémnej chudobe, z čoho tri štvrtiny tvoria príslušníci domorodého obyvateľstva,
1.
odsudzuje obchodovanie s deťmi, existenciu siete organizovaného zločinu s medzinárodnými kontaktmi uskutočňujúcimi únosy detí, zámenu dokumentov, úpravu verejných záznamov a prevádzku nezákonných jaslí; odsudzuje tiež zločiny spojené s dokumentmi povoľujúcimi osvojenie ako aj rastúci počet medzinárodných agentúr pre osvojovanie, ktoré ponúkajú deti na predaj;
2.
zdôrazňuje, že osvojenia by mali zabezpečovať len vládne orgány a neziskové organizácie;
3.
vyzýva Guatemalu, aby uzákonila osobitné právne predpisy pre osvojenie a aby uplatňovala haagsky dohovor o medzištátnych osvojeniach a aby prijala vhodné opatrenia na zabránenie toho, aby medzištátne osvojenia neboli zdrojom zisku;
4.
dôrazne žiada úrad štátneho žalobcu, aby začal trestné konanie proti zločineckým sieťam obchodujúcim s deťmi;
5.
vyzýva na uvedenie plánu pre celosvetové prioritné akcie zamerané na deti a mládež v Latinskej Amerike v súlade s opatreniami UNICEF;
6.
vyzýva guatemalskú vládu, aby prijala potrebné opatrenia, ktoré zabezpečia, že prípady vrážd žien už budú trestané, a aby sa aktívne zasadzovala za práva žien;
7.
vyzýva guatemalskú vládu, aby podporila kroky úradu právneho zástupcu pre ľudské práva, aby uznala legitímnosť práce aktivistov v oblasti ochrany ľudských práv a zabezpečila ich ochranu a aby prešetrila nedávne útoky na sídla organizácií pôsobiacich v sociálnej oblasti;
8.
víta vyhlásenie prezidenta Bergera o zrušení trestu smrti a pripomína, že na jeho vykonanie v súčasnosti čaká 35 osôb, a vyzýva guatemalský kongres, aby uskutočnil reformy potrebné na zrušenie trestu smrti vo vnútroštátnom právnom systéme Guatemaly; žiada, aby sa podnikli opatrenia proti lynčovaniu;
9.
víta iniciatívu guatemalskej vlády pri podpore zriaďovania Úradu vysokého komisára OSN pre ľudské práva a blahoželá vláde a kongresu k ratifikácii príslušného dohovoru;
10.
vyzýva všetky orgány, aby s týmto úradom čo najužšie spolupracovali, a tak mu umožnili v plnej miere uskutočňovať jeho pozorovateľské a poradné misie; vyzýva Komisiu na poskytnutie hospodárskej a politickej podpory, čím úradu uľahčí riadne vykonávanie jeho úloh;
11.
opakuje svoje odporúčanie Komisii, ktoré už vyjadril vo svojom uvedenom uznesení z 10. apríla 2003, aby do ďalšej stratégie EÚ pre Guatemalu na obdobie 2007-2013 začlenila ako prioritné oblasti budúcej politiky európskej spolupráce sociálnu súdržnosť, právo na výživu, rozvoj vidieka a reformu systému pozemkového vlastníctva a užívania pôdy; táto politika by mala takisto klásť dôraz na ukončenie nezákonných osvojení, neochvejnú podporu ľudských práv, ukončenie beztrestnosti, dodržiavanie práv domorodého obyvateľstva a podporu a ochranu práv žien a práv dieťaťa;
12.
poveruje svojho predsedu, aby toto uznesenie postúpil Rade, Komisii, generálnemu tajomníkovi OSN, vysokému komisárovi OSN pre ľudské práva a vláde a parlamentu Guatemaly.
