Právo voľného pohybu a pobytu: zlyhanie členských štátov
Voľby 2009
Spravodlivosť a vnútorné veci
2009-04-02 - 15:58
Od roku 2006 využilo právo usadiť sa v inom členskom štáte viac ako osem miliónov Európanov.
Členské štáty však neustále rôznym spôsobom bránia voľnému pohybu občanov EÚ, uvádzajú poslanci v nelegislatívnej správe, ktorú dnes schválil Európsky parlament.
Praktické uplatňovanie smernice o práve občanov a ich rodinných príslušníkov na voľný pohyb a pobyt na území Spoločenstva je sklamaním, uvádza sa v iniciatívnej správe, ktorú vypracovala členka Výboru pre občianske slobody, spravodlivosť a vnútorné veci, poslankyňa Adina-Ioana VĂLEAN (ALDE, RO).
Správu dnes Parlament schválil pomerom hlasov 500:104:55.
Prekážky členských štátov
Poslanci pripomínajú, že aj keď je voľnosť pohybu súčasťou koncepcie základných práv občana EÚ, ani jeden členský štát netransponoval smernicu 2004/38/ES účinne a správne v plnom rozsahu.
Správa identifikuje dva hlavné body nerešpektovania smernice zo strany členských štátov: porušovanie práv rodinných príslušníkov z tretích krajín na voľný pohyb a pobyt na území EÚ a povinnosť občanov EÚ predkladať k žiadosti o pobyt dodatočné dokumenty, ako pracovné povolenie, či potvrdenie o uspokojivom ubytovaní, ktoré idú nad rámec smernice.
Poslanci preto vyzvali Komisiu, aby v členských štátoch overila existenciu špecifických systémov na zber údajov od občanov iných členských štátov a preskúmala, či ide o údaje poskytnuté nad rámec smernice 2004/38/ES.
Dezinterpretácia kľúčových pojmov smernice
Parlament poukázal na niekoľko bodov, v ktorých dochádza k nesprávnemu výkladu smernice zo strany členských štátov.
Ide predovšetkým o definovanie pojmu "dostatočných zdrojov", ktoré je často nejasné a zo strany členských štátov nepriateľské.
To sa týka aj formulácie "neprimeraná záťaž pre systém sociálnej pomoci hostiteľského členského štátu" a situácie, kedy možno občana členskej krajine z tohto dôvodu vyhostiť.
Poslanci poukázali aj na obmedzujúci výklad pojmu "rodinný príslušník" a "partner" a to najmä v súvislosti s partnerom rovnakého pohlavia.
Správa zdôrazňuje povinnosť vyplývajúcu zo smernice, podľa ktorej sa právo na voľný pohyb vzťahuje na všetkých občanov Únie, vrátane partnerov rovnakého pohlavia a vyzýva členské štáty, aby tieto práva v plnom rozsahu uplatňovali.
Parlament podporil prístupu EK v súvislosti s priebežným a komplexným sledovaním vykonávania smernice a poskytovaním pomoci členským štátom pri dôslednom a úplnom uplatňovaní smernice, zároveň ju však vyzval na začatie konania proti členským štátom, ktorých vnútroštátne smernice nie sú v súlade s predmetnou legislatívou.
Poslanci tiež požiadali Komisiu, aby vypracovala "dôslednú, účinnú a transparentnú politiku výkonu práva, ktorá zabezpečí uplatňovanie práv voľného pohybu".
Znevýhodňovanie príslušníkov etnických spoločenstiev a občanov nových členských krajín
Parlament skonštatoval, že štátni príslušníci členských krajín a etnických spoločenstiev sa stávajú v iných členských štátoch terčom diskriminácie.
Poslanci preto vyzvali členské štáty, aby zabezpečili odstránenie diskriminácie založenej na štátnej príslušnosti, rase alebo etnickom pôvode z právnych predpisov, ako aj z praxe a navrhli, aby na implementáciu článku 24 smernice 2004/38/ES o rovnakom zaobchádzaní a zákaze diskriminácie na základe štátnej príslušnosti dozerala aj Komisia.
Poslanci zároveň poukázali na fakt, že štyri z 15 starších členských štátov EÚ zatiaľ neotvorili svoje pracovné trhy občanom z 8 mladších členských krajín, pričom 11 členských štátov je rozhodnutých obmedzovať prístup na svoje pracovné trhy pre štátnych príslušníkov Bulharska a Rumunska.
Parlament v tejto súvislosti požaduje zrušenie alebo aspoň preskúmanie týchto prechodných opatrení, ktoré podľa poslancov predstavujú "výraznú škodlivú diskrimináciu medzi občanmi Únie".
Iniciatívna správa nemá právne záväzný charakter, no je signálom pre Európsku komisiu, aby sa zaoberala vypracovaním legislatívnych návrhov v tejto oblasti.
20090401IPR53231 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/plenary/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
