10.
11.
2004
NÁVRH UZNESENIA
v nadväznosti na otázky na ústne zodpovedanie č. B6-0130/2004 a č. B6-0131/2004
ktorý v súlade s článkom 108 ods. 5 rokovacieho poriadku predložil
Josep Borrell Fontelles
v mene Dočasného výboru pre politické výzvy a rozpočtové prostriedky rozšírenej Únie 2007-2013
o finančnom výhľade v súvislosti so zasadaním Európskej rady, ktoré sa uskutoční v decembri 2004
Uznesenie Európskeho parlamentu o finančnom výhľade v súvislosti so zasadaním Európskej rady, ktoré sa uskutoční v decembri 2004
Európsky parlament,
–
so zreteľom na oznámenia Európskej komisie ( KOM(2004) 101 a KOM(2004) 487 ),
–
so zreteľom na Zmluvu o založení Európskeho spoločenstva a najmä na jej článok 272,
–
so zreteľom na Medziinštitucionálnu dohodu zo 6. mája 1999 a najmä na jej článok 26,
–
so zreteľom na Ústavu pre Európu,
–
so zreteľom na otázku na ústne zodpovedanie s rozpravou č. O-0067/2004 ( B6-0130/2004 ) položenú Rade,
–
so zreteľom na článok 108 ods. 5 rokovacieho poriadku,
A.
keďže súčasný finančný výhľad platí do konca roka 2006,
B.
keďže je súčasný finančný výhľad súčasťou všeobecnej medziinštitucionálnej dohody, ktorá sa môže obnoviť len na základe vzájomnej dôvery medzi inštitúciami a spoločnej dohody obidvoch zložiek rozpočtového orgánu,
C.
keďže článok 272 Zmluvy o založení Európskeho spoločenstva ustanovuje schvaľovanie ročných rozpočtov, ak neexistuje finančný výhľad,
D.
keďže Európsky parlament vytvoril dočasný výbor, ktorý má v oblasti legislatívy a rozpočtu určiť politické priority Európskeho parlamentu v rámci budúceho finančného výhľadu,
1.
potvrdzuje svoj cieľ, vypracovať „viacročný finančný rámec na obdobie po roku 2006“;
2.
pripomína, že Zmluva o Európskej únii neustanovuje právny záväzok mať finančný výhľad;
3.
pripomína, že na vytvorenie finančného výhľadu na obdobie po roku 2006 je potrebná dohoda medzi Európskym parlamentom a Radou, pretože oba tieto orgány sú na rovnakej úrovni;
4.
zdôrazňuje, že Európsky parlament nie je pripravený dohodnúť sa na novom finančnom výhľade bez zabezpečeného financovania:
- politík umožňujúcich lepšiu integráciu a súdržnosť EÚ,
- priorít Európskeho parlamentu,
- pružných rezerv pre nepredvídateľné udalosti alebo potreby;
5.
vyzýva Európsku radu, aby poverila nasledujúce predsedníctva pokračovaním v medziinštitucionálnom dialógu prostredníctvom pravidelných konzultácií s Parlamentom s cieľom zabezpečiť úspešné uzavretie tejto témy, pokiaľ možno v období luxemburského predsedníctva;
6.
trvá na tom, že harmonogram rozhodovania by mal byť zostavený tak, aby nenarušil priebeh viacročných programov a mieru záväzkov a platieb finančných prostriedkov, ako sa stalo na začiatku platnosti súčasného finančného výhľadu;
7.
žiada, aby boli každý mesiac organizované trialógy na zabezpečenie efektívnej výmeny informácií o prebiehajúcich interných rokovaniach vedúcich k príslušným spoločným pozíciám vrátane otázky vlastných zdrojov;
8.
poveruje svojho predsedu, aby toto uznesenie postúpil Rade a Komisii.
