PRÍLOHA
V
Postup posudzovania a prijímania rozhodnutí o udelení absolutória
Článok
1
Dokumenty
1.
Nasledujúce dokumenty sa vytlačia a rozdajú:
(a)
účet príjmov a výdavkov, finančná analýza a súvaha, ktoré poskytla Komisia;
(b)
výročná správa a osobitné správy Dvora audítorov spolu s odpoveďami orgánov;
(c)
vyhlásenie o vierohodnosti účtov, zákonnosti a správnosti príslušných operácií, ktoré poskytol Dvor audítorov v súlade s čl. 248 zmluvy o ES;
(d)
odporúčanie Rady.
2.
Tieto dokumenty sa pridelia gestorskému výboru.
Každý výbor, ktorého sa to týka, môže vypracovať stanovisko.
3.
Ak majú iné výbory v úmysle vypracovať stanovisko, Predseda určí lehotu na oznámenie tohto stanoviska gestorskému výboru.
Článok
2
Posúdenie správy
1.
Parlament v súlade s finančným nariadením posúdi správu gestorského výboru týkajúcu sa udelenia absolutória do 30. apríla roka nasledujúceho po prijatí výročnej správy Dvora audítorov.
2.
Ustanovenia tohto rokovacieho poriadku, týkajúce sa pozmeňujúcich a doplňujúcich návrhov a hlasovania sa použijú, ak táto príloha neustanovuje inak.
Pozmeňujúce a doplňujúce návrhy k návrhu uznesenia, o ktorých sa má hlasovať v pléne, sa pridelia na posúdenie gestorskému výboru.
Článok
3
Obsah správy
1.
Správa o absolutóriu vypracovaná gestorským výborom obsahuje:
(a)
návrh rozhodnutia o udelení absolutória alebo o odklade rozhodnutia o udelení absolutória (hlasovanie na schôdzi v apríli) alebo návrh rozhodnutia o udelení alebo zamietnutí absolutória (hlasovanie na schôdzi v októbri);
(b)
návrh rozhodnutia o uzatvorení účtov všetkých príjmov, výdavkov, aktív a pasív spoločenstva;
(c)
návrh uznesenia s poznámkami sprevádzajúcimi návrh rozhodnutia uvedeného v bode a), vrátane hodnotenia rozpočtového hospodárenia Komisie v bežnom finančnom roku a pripomienok k čerpaniu výdavkov do budúcnosti;
(d)
vo forme prílohy zoznam dokumentov, ktoré boli poskytnuté Komisiou, a vyžiadaných dokumentov, ktoré neboli poskytnuté;
(e)
stanoviská dotknutých výborov.
2.
Ak gestorský výbor navrhne odklad rozhodnutia o udelení absolutória, v príslušnom návrhu uznesenia sa okrem iného uvedú:
(a)
dôvody odkladu;
(b)
ďalšie opatrenia, ktoré má prijať Komisia a lehoty na ich uskutočnenie;
(c)
dokumenty, ktoré Parlament potrebuje na prijatie podloženého rozhodnutia.
Článok
4
Zrušený
Článok
5
Posudzovanie a hlasovanie v Parlamente
1.
Každá správa gestorského výboru, ktorá sa týka absolutória, sa zaradí do programu prvej schôdze nasledujúcej po jej predložení.
2.
Prípustné sú iba pozmeňujúce a doplňujúce návrhy k návrhu uznesenia predloženého v súlade s čl. 3 ods.1 písm. c).
3.
O návrhoch rozhodnutí a návrhoch uznesení sa hlasuje v poradí podľa článku 3, ak článok 5a neustanovuje inak.
4.
Parlament rozhoduje väčšinou odovzdaných hlasov v súlade s čl. 198 zmluvy o ES.
Článok
5a
Obmeny postupu
1.
Hlasovanie na schôdzi v apríli
V prvej fáze obsahuje správa o absolutóriu návrh na udelenie alebo odklad absolutória.
a)
Ak návrh na udelenie absolutória získa väčšinu, absolutórium sa udelí.
Udelenie zároveň znamená účtovnú závierku.
Ak návrh na udelenie absolutória nezíska väčšinu, absolutórium sa považuje za odložené a gestorský výbor predloží v šesťmesačnej lehote novú správu, ktorá obsahuje návrh na udelenie alebo zamietnutie absolutória.
b)
Ak je návrh na odklad absolutória prijatý, gestorský výbor predloží v šesťmesačnej lehote novú správu, ktorá obsahuje návrh na udelenie alebo zamietnutie absolutória.
V takom prípade sa odloží aj účtovná závierka a opätovne sa predloží spolu s novou správou.
Ak návrh na odklad absolutória nezíska väčšinu, absolutórium sa považuje za udelené.
V takom prípade rozhodnutie zároveň znamená účtovnú závierku.
O návrhu uznesenia sa ešte môže hlasovať.
2.
Hlasovanie na schôdzi v októbri
V druhej fáze obsahuje správa o absolutóriu návrh na udelenie alebo zamietnutie absolutória.
a)
Ak návrh na udelenie absolutória získa väčšinu, absolutórium sa udelí.
Udelenie zároveň znamená účtovnú závierku.
Ak návrh na udelenie absolutória nezíska väčšinu, absolutórium sa považuje za zamietnuté.
Formálny návrh účtovnej závierky za príslušný finančný rok sa predkladá na nasledujúcej schôdzi, na ktorej sa vyzve Komisia, aby urobila vyhlásenie.
b)
Ak návrh na zamietnutie absolutória získa väčšinu, formálny návrh účtovnej uzávierky za príslušný finančný rok sa predkladá na nasledujúcej schôdzi, na ktorej sa vyzve Komisia, aby urobila vyhlásenie.
Ak návrh na zamietnutie absolutória nezíska väčšinu, absolutórium sa považuje za udelené.
V takom prípade rozhodnutie zároveň znamená účtovnú závierku.
O návrhu uznesenia sa ešte môže hlasovať.
3.
Ak návrh uznesenia alebo návrh účtovnej závierky obsahuje ustanovenia, ktoré sú v rozpore s hlasovaním Parlamentu o udelení absolutória, Predseda môže po porade s predsedom gestorského výboru odložiť toto hlasovanie a určiť novú lehotu na predkladanie pozmeňujúcich a doplňujúcich návrhov.
Článok
6
Vykonávanie rozhodnutí o udelení absolutória
1.
Predseda zašle všetky rozhodnutia alebo uznesenia Parlamentu podľa článku 3 Komisii a všetkým ostatným orgánom a inštitúciám.
Zároveň zabezpečí ich uverejnenie v Úradnom vestníku, v časti venovanej aktom legislatívnej povahy.
2.
Gestorský výbor podá aspoň raz ročne Parlamentu správu o opatreniach, ktoré orgány alebo inštitúcie prijali na základe pripomienok k rozhodnutiam o udelení absolutória a na základe iných pripomienok obsiahnutých v uzneseniach Parlamentu o čerpaní výdavkov.
3.
Na základe správy výboru pre rozpočtovú kontrolu môže predseda v mene Parlamentu podať na Súdnom dvore žalobu proti príslušnému orgánu podľa čl. 232 zmluvy o ES pre neplnenie povinností vyplývajúcich z pripomienok k rozhodnutiu o udelení absolutória alebo iným uzneseniam o čerpaní výdavkov.
