10.2.2011 B7-0120/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Európskej únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o Egypte
Ioannis Kasoulides
,
José Ignacio Salafranca Sánchez-Neyra
,
Elmar Brok
,
Cristian Dan Preda
,
Monica Luisa Macovei
,
Tokia Saïfi
,
Mario Mauro
,
Simon Busuttil
,
Vito Bonsignore
,
Joachim Zeller
,
Filip Kaczmarek
,
Elena Băsescu
,
Inese Vaidere
,
Michael Gahler
,
Alf Svensson
v mene poslaneckého klubu PPE
PE459.652v01-00 B7‑0120/2011 Uznesenie Európskeho parlamentu o Egypte
Európsky parlament ,
– so zreteľom na svoje predchádzajúce uznesenia o Egypte,
– so zreteľom na politiku Únie v oblasti ľudských práv a demokratizácie v tretích krajinách, ktorú prijala Rada v decembri 2005,
– so zreteľom na svoje uznesenie zo 16. februára 2006 o ustanoveniach o ľudských právach a demokracii v dohodách Európskej únie,
– so zreteľom na oznámenie Komisie zo 4. decembra 2006 o posilňovaní európskej susedskej politiky ( KOM(2006)0726 ),
– so zreteľom na oznámenie Komisie s názvom Hodnotenie európskej susedskej politiky v roku 2009: správa o pokroku Egypta ( KOM(2010)0207 – SEK(2010)0517 ),
– so zreteľom na Dohodu o pridružení medzi Európskou úniou a Egyptom z roku 2004 a akčný plán prijatý v roku 2007,
– so zreteľom na svoje uznesenie zo 14. mája 2010 o politikách EÚ na podporu obhajcov ľudských práv,
– so zreteľom na vyhlásenie Európskej rady zo 4. februára 2011 o Egypte a tomto regióne,
– so zreteľom na vyhlásenia vysokej predstaviteľky Únie pre zahraničné veci a bezpečnostnú politiku o situácii v Egypte a o novinároch a obhajcoch ľudských práv v Egypte zo 4. februára 2011,
– so zreteľom na článok 110 ods. 2 rokovacieho poriadku,
A. keďže nedávne demonštrácie vo viacerých arabských krajinách v Severnej Afrike a na Blízkom Východe s požiadavkou na politické, hospodárske a sociálne zmeny preukázali silnú túžbu ľudu po slobode, demokracii a lepších sociálnych podmienkach pre občanov,
B. keďže od 25. januára sa prebiehajúce pokojné protesty proti egyptskému režimu stretli s násilným potláčaním zo strany polície, používajúcej slzotvorný plyn, vodné delá, gumové náboje, ako aj ostré náboje, v dôsledku čoho umreli stovky ľudí,
C. keďže následne sa polícia stiahla, ale nechala mestské štvrte bez kontroly, čím umožnila rabovanie a krádeže, aby ľuďom preukázala, že neexistuje iná voľba ako tá medzi políciou a chaosom a keďže kriminálnym živlom a gangom podporujúcim prezidenta Mubaraka bolo umožnené stretnúť sa s demonštrantami, čo opäť viedlo k obetiam na životoch a zraneniam,
D. keďže odpoveď na požiadavku ľudu, ktorou je sloboda a sociálna spravodlivosť v Egypte, vyžaduje vážny a otvorený dialóg za účasti všetkých politických síl, ktoré dodržiavajú zásady demokracie, právneho štátu a ľudských práv a základných slobôd,
E. keďže vládne rokovania s opozičnými skupinami sú krokom správnym smerom, doteraz však nedokázali vytvoriť platformu pre začleňujúci vnútroštátny politický dialóg,
F. keďže Rada vo svojich záveroch z 31. januára 2011 potvrdila, že EÚ je odhodlaná prostredníctvom partnerstva sprevádzať egyptský transformačný proces tým, že zmobilizuje, obnoví a prispôsobí existujúce nástroje na podporu politických, hospodárskych a sociálnych reforiem, ako aj to, že EÚ je pripravená pomáhať egyptskému ľudu v tomto transformačnom procese, pričom sa zohľadní ďalší vývoj situácie,
G. keďže Európska únia ešte len musí vytvoriť skutočnú vonkajšiu politiku, ktorá bude konzistentná a efektívna voči jej partnerom a bude prezentovať jednoznačné a jednotné stanoviská k daným situáciám, pričom bude opätovne žiadať o začleňovanie doložiek o ľudských právach do dohôd o pridružení a mechanizmus, ktorý bude systematicky podporovať ich vykonávanie; a to v tejto súvislosti vzhľadom na prebiehajúce a potrebné preskúmanie susedskej politiky,
H. keďže Egypt je kľúčovým partnerom v arabskom svete aj pre Izrael, aj pre Európsku úniu, pričom zohráva aktívnu a kľúčovú úlohu pri podpore blízkovýchodného mierového procesu a procesu palestínskeho zmierenia,
1. vyjadruje solidaritu s obyvateľmi Egypta a podporu ich oprávneným demokratickým ambíciám; ostro odsudzuje násilné a neprimerané prostriedky použité proti demonštrantom a hlboko ľutuje obrovské obete na životoch a mnohé zranenia, ku ktorým došlo v dôsledku využitia týchto prostriedkov; vyjadruje sústrasť rodinám obetí; žiada o nezávislé prešetrenie incidentov, ktoré viedli k obetiam na životoch, zraneniam a uväzneniam a žiada, aby zodpovední boli súdení;
2. vyzýva egyptské orgány, aby urýchlene ukončili akékoľvek násilné prejavy; zdôrazňuje, že násilie nie je riešením žiadneho z problémov vyjadrených egyptským ľudom prostredníctvom protestov; pripomína egyptským úradom a bezpečnostným silám ich povinnosť zabezpečiť bezpečnosť všetkých občanov a ich majetku, ako aj chrániť kultúrne dedičstvo;
3. vyzýva egyptské úrady, aby pružne a bezodkladne zareagovali na tak rozšírenú požiadavku o demokratické reformy, zrušenie výnimočného stavu, obnovenie všetkých komunikačných sietí vrátane internetu, pričom budú v plnej miere dodržiavať slobodu informácií, prejavu a združovania; odsudzuje zastrašovanie a agresívne činy namierené proti novinárom, zahraničným médiám a obhajcom ľudských práv; žiada o okamžité prepustenie všetkých pokojných demonštrujúcich, novinárov a obhajcov ľudských práv;
4. vyzýva egyptské úrady, aby zabezpečili pokojný transformačný proces vrátane vytvorenia podmienok potrebných na organizáciu slobodných a spravodlivých volieb, ktoré všetkým demokratickým silám umožnia zúčastniť sa na týchto voľbách; v tejto súvislosti požaduje vytvorenie skutočného vnútroštátneho politického dialógu o reforme, do ktorého sa zapoja všetky kľúčové subjekty z politického života a občianskej spoločnosti, aby bol tento dialóg legitímny a zabezpečil si podporu občanov;
5. vzýva EÚ a jej členské štáty, aby aktívne podporovali rýchly prechod k mierovému, pluralistickému a spravodlivému Egyptu; naliehavo žiada súčasné egyptské orgány, aby takejto transformácii nebránili;
6. vyjadruje v plnej miere podporu reformám vedúcim k demokracii, právnemu štátu a sociálnej spravodlivosti; zdôrazňuje, že je dôležité posilniť dobrú správu vecí verejných, boj proti korupcii, nezávislosť súdnictva a dodržiavanie ľudských práv a základných slobôd v Egypte, najmä pokiaľ ide o slobodu svedomia, náboženského vyznania a myslenia, slobodu prejavu, slobodu tlače a médií, slobodu združovania, práva žien a ochranu menšín;
7. berie na vedomie oznámenie egyptskej vlády týkajúce sa vytvorenia troch výborov poverených zmenami a doplneniami ústavy, vykonávaním dohôd, ku ktorým sa dospelo v rámci vnútroštátneho dialógu a vyšetrovaním stretov, ku ktorým došlo počas demonštrácií a predložením výsledkov štátnemu prokurátorovi; zdôrazňuje však význam čo najtransparentnejšieho a začleňujúceho charakteru týchto výborov s cieľom dosiahnuť vnútroštátnu dohodu o napredovaní v krajine;
8. ďalej vyzýva egyptské orgány, aby podstatne urýchlili hospodárske a sociálne reformy v Egypte, keďže sloboda, hospodársky rozvoj a vyšší životný štandard sú základom politickej a sociálnej stability v krajine;
9. požaduje, aby EÚ poskytla výraznú a účinnú podporu demokratickým premenám a hospodárskemu a sociálnemu rozvoju v Egypte, ako aj v ďalších dotknutých južných susediacich krajinách prostredníctvom mobilizácie, preskúmania a prispôsobenia existujúcich nástrojov EÚ určených na pomoc v oblasti politických, hospodárskych a sociálnych reforiem; žiada vysokú predstaviteľku/podpredsedníčku Európskej komisie, aby intenzívnejšie využila nástroj EÚ na podporu demokracie a ľudských práv;
10. vyzýva EÚ, členské štáty, zúčastnené strany a nadácie, aby pomohli demokratickej opozícii a organizáciám občianskej spoločnosti lepšie sa skoordinovať, aby sa boli schopné v plnej miere zúčastniť na prechode k demokracii;
11. zdôrazňuje, že udalosti v Egypte a v ďalších krajinách regiónu opäť zvýrazňujú naliehavú potrebu vypracovať ambicióznejšie a účinnejšie politiky a nástroje na podporu a pomoc politickým, hospodárskym a sociálnym reformám v krajinách, ktoré s EÚ susedia na juhu; zdôrazňuje, že prebiehajúca strategická revízia európskej susedskej politiky musí odrážať súčasné dianie v regióne a musí prísť s novými zlepšenými spôsobmi spĺňania potrieb a ambícií týchto ľudí;
12. opakuje svoju požiadavku, aby Európska únia zrevidovala svoju politiku zameranú na podporu demokracie a ľudských práv s cieľom vytvoriť mechanizmus na vykonávanie doložky o ľudských právach vo všetkých dohodách s tretími krajinami; trvá na tom, že v rámci preskúmania susedskej politiky treba uprednostniť kritériá, ktoré sa týkajú nezávislosti súdnictva, dodržiavania základných slobôd, pluralizmu a slobody tlače, ako aj boja proti korupcii; vyzýva na lepšiu koordináciu s inými politikami Únie zameranými na tieto krajiny;
13. vyzýva Úniu pre Stredozemie, aby urýchlene zvážila nedávne udalosti a začal konať s cieľom predložiť návrhy spôsobov, ako najlepšie podporiť demokraciu a ľudské práva vo svojich členských štátoch a v regióne, ako aj návrhy na možné reformy vedúce k jej silnejšiemu a efektívnejšiemu postaveniu;
14. domnieva sa, že dobrá správa vecí verejných, boj proti korupcii a posilnenie právneho štátu v tretích krajinách regiónu predstavujú základné kritériá umožňujúcim odpovedať na očakávania obyvateľov regiónu, ako aj na prilákanie zahraničných investícií; zdôrazňuje potrebu vyšetrovania pravdepodobných prípadov korupcie, ako aj následné zodpovedanie sa dotknutých strán;
15. uznáva kľúčovú úlohu Egypta v arabskom svete a v rámci blízkovýchodného mierového procesu a význam mierovej dohody s Izraelom; v tejto súvislosti naliehavo žiada Egypt, aby zotrval v odhodlaní a zohrával aktívnu a konštruktívnu úlohu sprostredkovateľa v úsilí zameranom na dosiahnutie trvalého mieru na Blízkom východe, najmä pokiaľ ide o izraelsko-palestínsky konflikt a palestínske zmierenie;
16. poveruje svojho predsedu, aby postúpil toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, Parlamentnému zhromaždeniu Únie pre Stredozemie a egyptskej vláde.
