19.11.2008
SPOLOČNÝ NÁVRH UZNESENIA
ktorý v súlade s článkom 115 ods. 5 rokovacieho poriadku predkladajú
– Urszula Gacek, Charles Tannock, Colm Burke, Mario Mauro, Tunne Kelam, Filip Kaczmarek, Eija-Riitta Korhola, Laima Liucija Andrikienė, Ioannis Kasoulides, Bernd Posselt a Tadeusz Zwiefka v mene skupiny PPE-DE,
– Pasqualina Napoletano, Alain Hutchinson, Maria Badia i Cutchet a Raimon Obiols i Germà v mene skupiny PSE,
– Marco Cappato, Marco Pannella, Marios Matsakis, Marielle De Sarnez a Fiona Hall v mene skupiny ALDE,
– Cristiana Muscardini, Adam Bielan, Ryszard Czarnecki, Mieczysław Edmund Janowski, Konrad Szymański a Ewa Tomaszewska v mene skupiny UEN,
– Margrete Auken a Marie-Hélène Aubert v mene skupiny Verts/ALE,
– Esko Seppänen a Giusto Catania v mene skupiny GUE/NGL
a ktorý nahrádza návrhy týchto skupín:
– ALDE ( B6‑0596/2008 )
– Verts/ALE ( B6‑0597/2008 )
– PSE ( B6‑0598/2008 )
– UEN ( B6‑0599/2008 )
– GUE/NGL ( B6‑0600/2008 )
– PPE-DE ( B6‑0601/2008 )
o Somálsku
Uznesenie Európskeho parlamentu o Somálsku
Európsky parlament ,
–
so zreteľom na svoje uznesenia z 15. novembra 2007 a z 19. júna 2008 o Somálsku a ďalšie,
–
so zreteľom na správu organizácie Amnesty international z 1. novembra 2008,
–
so zreteľom na vyhlásenie Radhiky Coomaraswamyovej, osobitnej zástupkyne generálneho tajomníka OSN pre deti a ozbrojené konflikty, z 8. novembra 2008, v ktorom odsudzuje ukameňovanie trinásťročnej Aiše Ibrahim Duhulovej,
–
so zreteľom na regionálne nástroje v oblasti ľudských práv, najmä na Africkú chartu o ľudských právach a právach národov a na opčný protokol o právach žien v Afrike,
–
so zreteľom na článok 115 ods. 5 rokovacieho poriadku,
A.
keďže 27. októbra 2008 bolo v Somálsku na smrť ukameňované trinásťročné dievča Aiša Ibrahim Duhulov,
B.
keďže ukameňovanie vykonala v prístavnom meste Kismayo na juhu krajiny skupina 50 mužov na štadióne pred zrakmi približne 1 000 divákov,
C.
keďže dievča bolo obvinené a uznané vinným z cudzoložstva, ktoré je porušením islamského práva, ale v skutočnosti bolo obeťou znásilnenia troma mužmi;
D.
keďže milície al-Šabáb, ktoré kontrolujú Kismayo, uväznili Aišu Ibrahim Duhulovú a nariadili jej popravu ukameňovaním, ale nezatkli a neuväznili mužov obvinených z jej znásilnenia,
E.
keďže príslušníci milícií začali na štadióne strieľať, keď sa niektorí zo svedkov popravy pokúsili zachrániť život Aiši Ibrahim Duhulovej, a zastrelili blízko stojaceho chlapca,
F.
keďže podľa dôveryhodných informácií sa milície al-Šabáb vyhrážali aktivistom v oblasti ľudských práv pôsobiacim v Kismayu smrťou a obvinili ich zo šírenia nepravdivých informácií o incidente;
G.
keďže v dôsledku dramatickej situácie v Somálsku a rozšíreného násilia, ktoré páchajú niektoré z frakcií Aliancie za znovuoslobodenie Somálska (takzvané islamské súdy) usilujúce sa o zvrhnutie legitímnej somálskej vlády, dochádza denne k hrubému porušovaniu ľudských práv v Somálsku,
H.
keďže medzi tieto prípady porušovania ľudských práv patrí aj únos dvoch talianskych katolíckych mníšok z Kene, ktoré sú v súčasnosti väznené v Somálsku, a zvýšenie počtu samovražedných útokov, ktoré si počas ostatných týždňov vyžiadali na severe krajiny najmenej 30 životov,
I.
keďže pracovníci niektorých medzinárodných organizácií pôsobiacich v krajine sa nedávno stali terčmi násilia a zabíjania, a keďže väčšina z týchto incidentov sa pripisuje členom ozbrojených opozičných skupín vrátane milícií al-Šabáb a frakcií tzv. islamských súdov,
J.
keďže islamistickí povstalci uskutočnili v hlavnom meste Mogadišu verejné bičovania, ktoré boli pokusom o demonštráciu ich rastúcej moci,
K.
keďže tieto brutálne činy svedčia o metódach, ku ktorým sa milície uchyľujú, a všeobecne aj o rizikách v súvislosti s dodržiavaním ľudských práv v prípade, ak by sa rozšírila ich kontrola nad krajinou;
L.
keďže prechodná federálna vláda Somálska (TFG)a jej politická opozícia, jedna z frakcií Aliancie za znovuoslobodenie Somálska so sídlom v Džibutsku (ARS - D), podpísali dokumenty o zastavení násilností 26. októbra v Nairobi, ktoré sprostredkovala východoafrická regionálna organizácia Medzivládneho úradu pre rozvoj (IGAD),
M.
keďže je nevyhnutné podporovať prechodnú federálnu vládu Somálska a jeho prezidenta Abdullahiho Yusufa,
1.
dôrazne odsudzuje ukameňovanie a popravu Aiše Ibrahim Duhulovej a vyjadruje zhrozenie nad týmto barbarským činom spáchaným na trinásťročnej obeti znásilnenia;
2.
vyzýva vládu Somálska, aby odsúdila túto popravu a podnikla kroky na zabránenie takýmto brutálnym popravám v budúcnosti;
3.
žiada vládu Somálska, aby vydala dokumenty a vyhlásenia, ktoré by navrátili česť Aiši Ibrahim Duhulovej po jej smrti;
4.
podporuje úsilie legitímnej vlády Somálska o prevzatie kontroly nad prístavným mestom Kismayo a žiada, aby osoby obvinené zo znásilnenia Aiše Ibrahim Duhulovej boli riadnym súdnym konaním predvedené pred spravodlivosť;
5.
žiada EÚ o poskytnutie všetkej podpory potrebnej na vytvorenie trvácnej demokratickej vlády v Somálsku a o poskytnutie ďalšej pomoci vláde Somálska v jej úsilí o získanie kontroly nad celým územím krajiny a o nastolenie právneho štátu vo forme, ktorá by bola v súlade s jej medzinárodnými záväzkami v oblasti ľudských práv a ktorá by zabránila takýmto popravám v budúcnosti;
6.
dôrazne žiada misiu Africkej únie v Somálsku (AMISOM), aby v plnom rozsahu využila svoj mandát na ochranu civilného obyvateľstva s osobitným dôrazom na ženy a deti, a žiada o udelenie mandátu na monitorovanie, vyšetrovanie a oznamovanie porušovaní ľudských práv;
7.
žiada orgány Somálska aj Kene, aby vykonali všetko úsilie a podnikli všetky realizovateľné politické a diplomatické iniciatívy na prepustenie dvoch talianskych katolíckych mníšok;
8.
dôrazne podporuje dohodu z Nairobi medzi vládou Somálska a Alianciou za znovuoslobodenie Somálska so sídlom v Džibutsku (ARS - D), ktorej cieľom je ukončiť roky násilia v Somálsku a dosiahnuť trvácne riešenie na obnovenie mieru a ukončenie porušovania ľudských práv uvedeného v tomto uznesení;
9.
poveruje svojho predsedu, aby toto uznesenie postúpil Rade, Komisii, členským štátom, generálnym tajomníkom OSN a Africkej únie, vládam IGAD, AMISOM a vláde Somálska.
