Odpoveď podpredsedníčky Komisie a vysokej predstaviteľky Ashtonovej v mene Komisie
(13. marca 2012)
Vysoká predstaviteľka/podpredsedníčka si je dobre vedomá situácie v Bahrajne a podrobne ju sleduje.
Jej názory boli dostatočne objasnené písomne aj prostredníctvom priamych kontaktov s režimom v Bahrajne, vrátane ministra zahraničných vecí a kráľa.
Delegácia Európskej únie v Saudskej Arábii (ktoré je akreditovaná aj pre Bahrajn) a členské štáty EÚ zastúpené v Maname sú tiež v pravidelnom kontakte s predstaviteľmi štátu.
Pri všetkých týchto príležitostiach vyjadrili zástupcovia EÚ obavy v súvislosti so situáciou v Bahrajne, vyzvali miestne orgány, aby tieto problémy urýchlene riešili a požiadali o účasť na prebiehajúcich súdnych procesoch.
Vysoká predstaviteľka okrem toho pri mnohých príležitostiach vyzvala na dialóg medzi režimom a opozíciou, ktorý predstavuje jediný udržateľný spôsob podpory národného uzmierenia a zdôraznila pripravenosť EÚ poskytnúť podporu tak, ako bude žiadaná.
V súvislosti s vývozom zbraní z členských štátov EÚ sú rozhodnutia o schválení alebo zamietnutí vývozu zbraní v právomoci členských štátov.
V nedávnej minulosti bol však v EÚ vytvorený koordinovaný prístup, ktorý vyvrcholil prijatím spoločnej pozície Rady 2008/944/SZBP, ktorou boli vymedzené spoločné pravidlá upravujúce vývoz konvenčných zbraní.
Spoločná pozícia ustanovuje, že licencia na vývoz zbraní nebude udelená, pokiaľ vývoz zbraní nebude v súlade so spoločnou pozíciou a predovšetkým pokiaľ by mohol mať vplyv na dodržiavanie ľudských práv, pokiaľ je pravdepodobné, že by výzbroj mohla byť použitá na vnútornú represiu v krajine určenia a pokiaľ hrozí destabilizácia regiónu.
Zohľadňuje sa tiež otázka vnútornej situácie v krajine určenia.
Nedávne skúsenosti preukázali, že spoločná pozícia predstavuje vhodný nástroj, ktorý členským štátom umožňuje v príslušnom prípade zamietnuť presun zbraní, aj keď krajina určenia nepodlieha zbrojnému embargu.
V súvislosti s ľudovými povstaniami na Blízkom východe, Severnej Afrike a v Perzskom zálive venovala pracovná skupina Rady pre vývoz konvenčných zbraní (COARM) väčšinu nedávnych zasadaní hodnoteniu minulých a súčasných politík v členských štátoch na kontrolu vývozu do tohto regiónu s cieľom dať vnútroštátnym orgánom poskytujúcim licencie k dispozícii najrelevantnejšie informácie o problematických miestach z hľadiska vývozu zbraní.
Výsledkom je, že väčšina členských štátov rozhodla o zmrazení alebo pozastavení už udelených vývozných licencií do miest, v ktorých v súčasnosti vládnu nepokoje.
Niektoré členské štáty EÚ navyše v spolupráci s vnútroštátnymi parlamentmi formálne preskúmali svoje politiky vývozu zbraní.
Tento vývoj bude zrejme zohľadnený v nadchádzajúcom preskúmaní spoločnej pozície z roku 2008, ktorej vykonávanie by členské štáty EÚ mali zhodnotiť a preskúmať tri roky po vstupe do platnosti, teda od decembra 2011.
