P6_TA(2008)0051
Transparentnosť v oblasti financií
A6-0010/2008
Uznesenie Európskeho parlamentu z 19. februára 2008 o transparentnosti vo finančných otázkach ( 2007/2141(INI) )
Európsky parlament
, –
so zreteľom na Zelenú knihu Komisie k Európskej iniciatíve týkajúcej sa transparentnosti ( KOM(2006)0194 ),
–
so zreteľom na oznámenie Komisie o opatreniach nadväzujúcich na Zelenú knihu o európskej iniciatíve za transparentnosť ( KOM(2007)0127 ),
–
so zreteľom na článok 255 Zmluvy o ES,
–
so zreteľom na článok 45 rokovacieho poriadku,
–
so zreteľom na správu Výboru pre kontrolu rozpočtu ( A6-0010/2008 ),
A.
keďže transparentnosť umožňuje občanom, aby sa viac zapájali do rozhodovacieho procesu a zaručuje, že v demokratickom systéme sa inštitúcie EÚ stávajú legitímnejšími, efektívnejšími a zodpovednejšími voči občanovi,
B.
keďže transparentnosť prispieva k posilneniu zásad demokracie a úcty k základným právam, ako to ustanovuje článok 6 Zmluvy o EÚ a Charta základných práv Európskej únie,
C.
keďže väčšia transparentnosť v rámci inštitúcií EÚ by zvýšila verejné povedomie o tom, ako sa využívajú prostriedky EÚ a zároveň by zlepšila možnosti hodnotenia efektivity výdavkov EÚ,
Uverejnenie informácií týkajúcich sa prijímateľov finančných prostriedkov EÚ (praktické vykonávanie)
1.
pripomína, že prvý pododsek článku 30 ods. 3 nariadenia o rozpočtových pravidlách, zmeneného a doplneného 13. decembra 2006 Nariadenie Rady (ES, Euratom) č. 1995/2006 z 13. decembra 2006, ktorým sa mení a dopĺňa nariadenie (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v.
EÚ L 390, 30.12.2006, s.
1).
pod názvom zásada transparentnosti uvádza
"Komisia vhodným spôsobom sprístupní informácie o prijímateľoch finančných prostriedkov pochádzajúcich z rozpočtu, ktoré má k dispozícii, keď rozpočet vykonávajú jej útvary priamo a centralizovane, ako aj informácie o prijímateľoch finančných prostriedkov poskytnuté subjektmi, na ktoré sa plnenie rozpočtu deleguje v rámci ostatných spôsobov hospodárenia";
2.
zastáva názor, že transparentnosť je úzko spojená s ľahkou prístupnosťou informácií o prijímateľoch, ich spoľahlivosťou a vhodnosťou na ďalšie skúmanie, porovnávanie a hodnotenie, a že preto implementácia pojmu "vhodný spôsob", uvedeného v nariadení o rozpočtových pravidlách, by mala tieto potreby náležite zohľadňovať;
Finančné prostriedky EÚ spravované centrálne
3.
pripomína, že pokiaľ ide o transparentnosť v súvislosti s 20 % finančných prostriedkov EÚ, ktoré sú priamo a centrálne spravované Komisiou (granty a verejné zákazky), sú na dvoch internetových stránkach k dispozícii pre kontrolu informácií vrátane identifikácie prijímateľov prostriedkov:
prijímateľovia grantov:
http://ec.europa.eu/grants/beneficiaries_en.htm
prijímateľovia verejných zákaziek:
http://ec.europa.eu/public_contracts/beneficiaries_en.htm
4.
žiada Komisiu, aby adresy oboch internetových stránok s informáciami o prijímateľoch prostriedkov EÚ, ktoré sama priamo a centrálne spravuje, uvádzala vo všetkých dokumentoch súvisiacich s rozpočtom EÚ a/alebo projektmi a programami v rámci svojej zodpovednosti;
Finančné prostriedky EÚ v rámci zdieľaného, decentralizovaného alebo spoločného hospodárenia
5.
konštatuje, že podľa článku 53b nariadenia o rozpočtových pravidlách, v prípadoch, pri ktorých Komisia vykonáva rozpočet zdieľaným hospodárením, majú podľa odseku 2 písmena d) toho istého článku členské štáty povinnosť:
zabezpečiť prostredníctvom príslušných pravidiel pre dané odvetvie a v súlade s článkom 30 ods. 3 primerané ročné následné zverejnenie prijímateľov finančných prostriedkov z rozpočtu
6.
upozorňuje, že podľa článku 53c a 53d majú podobnú povinnosť tretie krajiny a medzinárodné organizácie, ktorým sú delegované implementačné úlohy "zabezpečia v súlade s článkom 30 ods. 3 primerané ročné následné zverejnenie prijímateľov finančných prostriedkov z rozpočtu";
7.
pripomína, v rámci navrhovaného vyhlásenia Komisie o transparentnosti, ktoré bolo priložené k výsledkom zmierovacieho konania v súvislosti s revidovaným nariadením o rozpočtových pravidlách, sa Komisia zaviazala:
zabezpečiť vo vykonávacích pravidlách pre dané odvetvie, aby sprístupnenie informácií o prijímateľov finančných prostriedkov z poľnohospodárskych fondov (FEADER Európsky poľnohospodársky fond pre rozvoj vidieka.
a FEAGA Európsky poľnohospodársky záručný fond.
) bolo porovnateľné s tým, ktoré je ustanovené vo vykonávacích pravidlách pre dané odvetvie pre štrukturálne fondy; najmä sa zabezpečí primerané ročné následné zverejnenie súm za každého prijímateľa získaných z týchto finančných prostriedkov rozdelených na hlavné kategórie výdavkov
8.
poznamenáva, že na internetovej stránke Komisie http://ec.europa.eu/agriculture/funding/index_en.htm sa v súčasnosti nachádzajú odkazy na databázy 14-tich členských štátov s informáciami o prijímateľoch platieb spoločnej poľnohospodárskej politiky v rámci spoločného hospodárenia; vyjadruje však poľutovanie nad skutočnosťou, že tieto informácie sú natoľko rôznorodé a rozptýlené a ich kvalita sa natoľko líši, že požadovaná informácia sa dá nájsť len ťažko; vyzýva Komisiu, aby si zobrala príklad z jednoducho dostupnej stránky http://www.farmsubsidy.org/, ktorá funguje bezchybne a je prevádzkovaná bez verejného financovania;
9.
berie na vedomie výhradu Komisie, že nemôže ručiť za presnosť ani úplnosť poskytnutých údajov alebo informácií, ani neprijíma zodpovednosť alebo záväzok za ich použitie, keďže odkazy na jej internetovej stránke sú založené na informáciách poskytovaných členskými štátmi a môžu v nich vzniknúť rozdiely čo sa týka rozsahu a podrobností;
10.
trvá na tom, že Komisia musí prijať zodpovednosť za zaručenie úplných a spoľahlivých údajov, a preto podniknúť potrebné korky voči orgánom členských štátov aby sa zaistilo dodanie týchto údajov;
Všeobecné poznámky k zverejneniu prijímateľov
11.
domnieva sa, že vo všeobecnosti by internetové stránky Komisie, ktoré poskytujú informácie o prijímateľoch prostriedkov z EÚ v akejkoľvek kategórii, či ide o zmluvy, granty, prostriedky z poľnohospodárskych alebo štrukturálnych fondov (alebo iné formy prostriedkov), mali byť organizované takým spôsobom, aby bolo možné nielen získať informácie o jednotlivých prijímateľoch, ale aj vyhľadať údaje podľa konkrétnych kritérií, čo by poskytlo celkový pohľad na rôzne oblasti a mohlo by sa potom porovnať s údajmi Komisie, týkajúcimi sa vykonávania;
12.
vyzýva Komisiu, aby prijala politickú zodpovednosť za uverejnenie informácií o prijímateľoch prostriedkov EÚ v rámci všetkých druhov hospodárenia;
13.
zdôrazňuje, že nestačí jednoducho uverejniť informácie v pôvodnom stave, ale že na to, aby mali praktickú hodnotu, ich treba racionálne zatriediť, klasifikovať a prezentovať;
14.
upozorňuje, že jednotliví prijímatelia môžu dostať prostriedky EÚ z viacerých programov alebo sektorov činnosti EÚ; uznáva, že by preto mohlo byť užitočné identifikovať všetky sumy zo všetkých sektorov, ktoré boli vyplatené jednotlivému prijímateľovi; žiada Komisiu, aby preskúmala možnosť vytvorenia takéhoto celkového vyhľadávacieho systému, ktorý by bol schopný nájsť údaje týkajúce sa jednotlivých prijímateľov v rámci celého spektra činností EÚ vrátane zmlúv, grantov, dotácií, výskumných programov, prostriedkov z poľnohospodárskych alebo štrukturálnych fondov, centralizovaného/decentralizovaného hospodárenia, atď;
15.
vyzýva Komisiu, aby zohľadnila poznámky v tomto uznesení a pred budúcimi voľbami do Európskeho parlamentu v roku 2009 pre širokú verejnosť zaviedla plne funkčný informačný systém o prijímateľoch príspevkov EÚ a nárokoch vrátenia pomoci;
Vyhlásenie o finančných záujmoch osôb zastávajúcich verejnú funkciu v inštitúciách EÚ
16.
pripomína, že inštitúcie EÚ majú v súčasnosti rôzny prístup k vyhláseniu o finančných záujmoch ich členov, od verejných registrov (Európsky parlament) až po neexistenciu takýchto vyhlásení;
17.
zastáva názor, že všetky inštitúcie by mali zvážiť, či sú súčasné zásady a pravidlá dostatočné a konštatuje, že bude možno treba prehodnotiť pravidlá Európskeho parlamentu a uložiť povinnosť zverejňovať vyhlásenie o finančných záujmoch na internete;
18.
konštatuje, že Komisia dala vypracovať štúdiu v súvislosti s jej európskou iniciatívou pre transparentnosť o pravidlách a normách v oblasti profesionálnej etiky, ktorá sa týka osôb zastávajúcich verejnú funkciu v inštitúciách EÚ a vo vnútroštátnych parlamentoch, vládach, ústavných súdoch (najvyšších súdoch), dvoroch audítorov a centrálnych alebo národných bankách 27 členských štátov EÚ, ako aj Kanady a Spojených štátov amerických; ďalej konštatuje, že pre inštitúcie EÚ táto štúdia preskúma a porovná pravidlá a normy v oblasti profesionálnej etiky v Komisii, Európskom parlamente, Dvore audítorov, Európskom súdnom dvore, Európskej centrálnej banke a Európskej investičnej banke;
19.
berie na vedomie želanie Komisie vytvoriť "spoločný etický priestor" v rámci inštitúcií EÚ;
20.
pripomína, že nadväzujúc na odporúčania výboru nezávislých odborníkov v jeho druhej správe z 10. septembra 1999 a Bielej knihe Komisie o administratívnej reforme z 1. marca 2000, Komisia vypracovala návrh na vytvorenie poradného výboru pre normy verejného života Návrh dohody medzi Európskym parlamentom, Radou, Komisiou, Súdnym dvorom, Dvorom audítorov, Hospodárskym a sociálnym výborom a Výborom regiónov o vytvorení poradného výboru pre normy verejného života ( SEK(2000)2077 ).
, jednou z úloh ktorého by bolo vopred usmerniť osoby zastávajúce verejné funkcie v tom, ako sa vyhnúť situáciám s potenciálnym konfliktom záujmov;
21.
domnieva sa, že by bolo nevhodné vytvoriť jeden poradný orgán pre všetky osoby zastávajúce verejnú funkciu v rámci EÚ, pričom berie do úvahy osobitosť situácie poslancov Európskeho parlamentu, ktorí sú priamo volení občanmi;
22.
domnieva sa napriek tomu, že každá inštitúcia by mala prijať pravidlá profesionálnej etiky pre jej členov, ktoré sú primerané osobitosti každej inštitúcie a ktoré by boli založené na jej súčasných postupoch týkajúcich sa všetkých príslušných finančných záujmov;
23.
odporúča, aby pravidlá profesionálnej etiky každej inštitúcie riešili aj otázku celkovej politickej, finančnej a právnej zodpovednosti poslancov;
24.
pripomína, že Európsky súdny dvor v reakcii na nedávne uznesenia Európskeho parlamentu o udelení absolutória nedávno prijal kódex správania Ú. v.
EÚ C 223, 22.9.2007, s.
1.
pre svojich sudcov; konštatuje, že aj Európsky dvor audítorov skúma súvisiace otázky v rámci jeho rovnocenného hodnotenia ("peer review"), ktoré sa zaoberá jeho úlohou v budúcnosti;
25.
súhlasí s európskym ombudsmanom (sťažnosť 3269/2005/TN), že je nevyhnutné uverejňovať mená jednotlivých lobistov, ktorí sa stretávajú s komisármi;
Vymáhanie, vzdanie sa nárokov na vymáhanie
26.
konštatuje, že pojem "vymáhanie" pokrýva štyri rôzne druhy postupov:
–
vymáhanie prostriedkov, ktoré boli neoprávnene vyplatené členskými štátmi poľnohospodárskym organizáciám alebo orgánom podieľajúcim sa na štrukturálnych činnostiach, a to z dôvodu rôznych omylov spôsobených z nedbanlivosti alebo niekedy aj úmyselne,
–
vymáhanie pokút uvalených Komisiou na organizácie alebo členské štáty,
–
vymáhanie vlastných prostriedkov od členských štátov v rámci riadneho postupu vymáhania splatných súm,
–
vymáhanie prostriedkov od prijímateľoch prostriedkov Spoločenstva v prípadoch, keď zmluva alebo dohoda o dotácii nebola dodržaná;
27.
opakovane vyjadruje poľutovanie nad skutočnosťou, uvedenou v odseku 36 svojho uznesenia z 24. októbra 2006 v súvislosti s vymáhaním prostriedkov Spoločenstva Ú. v.
EÚ C 313 E, 20.12.2006, s.
125.
, že informácie týkajúce sa vymáhania prostriedkov Spoločenstva sú vyňaté z európskej iniciatívy pre transparentnosť; vyzýva Komisiu, aby rozpočtovému orgánu a tým aj verejnosti sprístupnila mená a sumy splatných vymáhaných prostriedkov alebo prostriedkov vložených do rozpočtu EÚ, ako aj konečné využitie týchto prostriedkov;
28.
konštatuje, že podľa Výročnej správy Dvora audítorov o plnení rozpočtu za rozpočtový rok 2006 3 Ú. v.
EÚ C 273, 15.11.2007, s.
1.
(bod 2.24) "Informácie o vrátených sumách a finančných korekciách uvedené [Komisiou] [...] vo výročných správach o činnosti za rok 2006 neobsahujú dostatočné vysvetlenia"; žiada preto Komisiu, aby poskytla spoľahlivé a úplné informácie o korekciách chýb a doklady o uskutočnených korekciách;
29.
domnieva sa, že Komisia by mala Európskemu parlamentu pravidelne predkladať a pokiaľ možno uverejňovať na svojej internetovej stránke prehľad vymáhaných nesplatených súm rozdelených podľa generálnych riaditeľstiev a obdobia, za ktoré boli jednotlivé sumy po splatnosti;
30.
víta skutočnosť, že sumár odpustených vymáhaných pohľadávok splatných v roku 2006 bol uverejnený ako príloha k oznámeniu Komisie ( KOM(2007)0274 ), ktoré predstavovalo zhrnutie dosiahnutých cieľov riadiacej činnosti Komisie v roku 2006; konštatuje, že celková suma odpustených vymáhaných čiastok (nad 100 000 EUR) bola vo výške 23 038 784 EUR pre rozpočet ES a 6 549 996 EUR pre rozpočet Európskeho rozvojového fondu;
31.
upozorňuje, že služby Komisie ročne vystavujú 10 000 inkasných žiadostí a že jej generálne riaditeľstvo pre rozpočet vystavuje štvrťročné stavy nezaplatených súm, ktoré sa posielajú príslušným generálnym riaditeľstvám na vymáhanie;
32.
víta uverejnenie kapitoly o vymáhaných nákladoch v rámci poznámok k výsledkom rozpočtového hospodárenia v predbežných výsledkoch za rok 2006 (zväzok 1, s.
67-71); konštatuje, že celková hodnota vystavených inkasných žiadostí za rok 2006 bola 634 000 000 EUR; dúfa, že Komisia sa bude naďalej zlepšovať v tomto ohľade s cieľom zlepšiť transparentnosť;
Zloženie odborných skupín radiacich Komisii
33.
konštatuje, že Komisia vytvorila na internetovej stránke http://ec.europa.eu/transparency/regexpert/ zoznam odborných skupín, ktoré sú definované ako formálne a neformálne poradné orgány, vytvorené rozhodnutiami Komisie alebo neformálne útvarmi Komisie, aby pomáhali Komisii a jej útvarom pri príprave legislatívnych návrhov a politických iniciatív;
34.
víta úsilie podpredsedu Komisie Kallasa na žiadosť Výboru pre kontrolu rozpočtu, ktorého výsledkom s účinnosťou od roku 2008 je, že:
–
mená všetkých členov formálnych aj neformálnych skupín budú uverejnené a dané k dispozícii prostredníctvom zoznamu odborných skupín Komisie,
–
pre všetkých odborníkov a náhradníkov, ako aj pozorovateľov v prípade rozpočtu, bude prostredníctvom zoznamu odborných skupín uverejnené meno, názov pozície, pohlavie, krajina a prípadne zastupovaný orgán s výnimkou prípadov, keď by existovali legitímne dôvody na neuverejnenie,
–
osobné údaje nezverejnené na tomto základe môžu byť poskytnuté Európskemu parlamentu podľa jednotlivých prípadov na základe príslušných ustanovení v prílohe I k rámcovej dohode bez toho, aby bolo dotknuté nariadenie (ES) č. 45/2001 Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva, a o voľnom pohybe takýchto údajov (Ú. v.
ES L 8, 12.1.2001, s.
1).
,
–
bude zavedený mechanizmus rozšíreného vyhľadávania, ktorý umožní používateľovi vyhľadávať kľúčové slová v rámci celých metaúdajov a vyhľadať, napríklad, počet odborníkov podľa krajiny alebo podľa zloženia;
35.
konštatuje, že zoznam odborných skupín nezahŕňa:
–
nezávislých odborníkov, ktorí boli poverení pomôcť Komisii pri vykonávaní rámcových programov pre výskum a rozvoj,
–
výbory pre sociálny dialóg v rámci sektorov a medzi priemyselnými odvetviami (v roku 2005 ich bolo aktívnych približne 70),
–
"výbory komitológie", ktoré pomáhajú Komisii v oblastiach, v ktorých má Komisia právomoc implementovať legislatívu (z ktorých v roku 2004 existovalo spolu 250),
–
spoločné subjekty, ktoré vznikli na základe medzinárodných dohôd (v roku 2004 bolo aktívnych celkovo 170)
36.
nesúhlasí so všeobecným vylúčením týchto skupín z registra a očakáva od Komisie, že podnikne opatrenia na zabezpečenie toho, aby register obsahoval všetky skupiny expertov vrátane informácií o členoch výborov v oblasti komitológie, jednotlivých expertoch, spoločných subjektov a výborov pre sociálny dialóg, aby zabezpečila uplatňovanie rovnakého transparentného prístupu k členstvu odborných výborov, s výnimkou osobitných prípadov, v ktorých by existovali legitímne dôvody na neuverejnenie;
37.
vyzýva Komisiu, aby do konca roku 2008 dôkladne prehodnotila zloženie jej odborných skupín a aby prijala opatrenia na zabezpečenie vyváženého zastúpenia záujmových skupín v odborných skupinách;
38.
trvá na tom, že Komisia musí do konca roku 2008 vypracovať otvorený, transparentný a inkluzívny proces výberu členov nových odborných skupín a musí najneskôr vo februári 2009 informovať Európsky parlament o nových kritériách výberu;
Správa vecí verejných v rámci inštitúcií a ich výročné správy o činnosti
39.
uznáva, že dôležitým prvkom dobrej správy vecí verejných u korporatívnych subjektov alebo inštitúcií EÚ je prístup zainteresovaných strán a verejnosti k informáciám o finančnej správe vo forme, ktorej ľahko porozumie priemerný čitateľ;
40.
uznáva, že pozícia sa zmenila od nadobudnutia účinnosti revidovaného nariadenia o rozpočtových pravidlách v roku 2003, a to povinnosťou vystaviť výročné správy o činnosti, ktoré v praxi poskytujú podrobný náhľad to vnútorného fungovania inštitúcií;
41.
gratuluje Komisii k uverejneniu výročných správ o činnosti jej generálnych riaditeľstiev a iných útvarov (za roky 2004, 2005, 2006) a súhrnnej správy: Dosiahnuté politické ciele v roku 2006 ( KOM(2007)0067 ) na jej internetovej stránke http://ec.europa.eu/atwork/synthesis/aar/index_en.htm;
42.
konštatuje, že podľa Komisie sú súhrnná správa a výročné správy o činnosti vrcholom a piliermi štruktúry zodpovednosti Komisie ( KOM(2006)0277 ) a vzhľadom na to, že generálni riaditelia a Komisia ako kolégium preberajú v týchto správach politickú zodpovednosť za riadenie, dôrazne nalieha na Komisiu, aby prijala zásadné opatrenia a zverejnila spôsob, akým sa nakladá s 80 % prostriedkov EÚ (spoločné hospodárenie), keďže v opačnom prípade bude možno jej vlastnú zodpovednosť považovať za nedostatočnú;
43.
vyzýva preto Komisiu, aby podporila členské štáty pri zverejňovaní celoštátnych vyhlásení o zárukách, čo by jej umožnilo prebrať plnú politickú zodpovednosť za finančné riadenie EÚ ako celku; rovnako vyzýva Komisiu, aby sa viac opierala o prácu národných audítorských spoločností a externého auditu;
44.
víta skutočnosť, že Európsky súdny dvor, Dvor audítorov, Európsky hospodársky a sociálny výbor, Výbor regiónov aj európsky ombudsman predkladajú výročnú správu o činnosti orgánu, ktorý udeľuje absolutórium;
45.
zastáva názor, že výročné správy o činnosti ostatných inštitúcií vrátane Rady a Európskeho parlamentu, by sa mali v záujme zvýšenia transparentnosti zverejňovať na ich verejných internetových stránkach;
Zapisovanie podvodníkov na čiernu listinu
46.
pripomína, že jednou z otázok skúmaných Komisiou v rámci prípravnej práce v oblasti transparentnosti ( SEK(2005)1300 ) bolo, či by sa mohlo lepšie predchádzať podvodom väčšou transparentnosťou výsledkov vyšetrovaní a či by Komisia mala uverejňovať čiernu listinu potvrdených prípadov podvodu s cieľom zverejniť a pranierovať;
47.
konštatuje, že hoci sa témou čiernej listiny podvodníkov obšírne zaoberá pracovný dokument Komisie ( SEK(2005)1300 ), nebola zahrnutá ani do Zelenej knihy Komisie a európskej iniciatíve pre transparentnosť, ani do nadväzujúceho oznámenia;
48.
žiada Komisiu, aby zvážila vytvorenie verejných čiernych listín potvrdených prípadov podvodu a subjektov za nimi stojacich, s cieľom identifikovať zodpovedné subjekty a informovať verejnosť o výsledkoch úsilia Spoločenstva v boji proti podvodom;
49.
upozorňuje, že na žiadosť Európskeho parlamentu v roku 1997 a s cieľom chrániť finančné záujmy EÚ Komisia predstavila systém včasného varovania (EWS) s piatimi stupňami varovania, ktoré by pomohli Komisii identifikovať subjekty, ktoré predstavujú finančné alebo iné riziká; konštatuje, že tento systém zahŕňa "centralizované hospodárenie" (zmluvy a granty spravované priamo útvarmi Komisie) aj "decentralizované hospodárenie" (spravované tretími krajinami); systém EWS však nezahŕňa prostriedky EÚ, ktoré sú spravované spoločne s členskými štátmi ("zdieľané hospodárenie", najmä v rámci spoločnej poľnohospodárskej politiky a štrukturálnych fondov) ani prostriedky postúpené medzinárodným organizáciám ("spoločné hospodárenie");
50.
konštatuje, že podľa kľúčových záverov Dvora audítorov vo výročnej správe za rok 2006 boli hlavnou príčinou nezrovnalostí v oblasti štrukturálnych politík chyby nesúladu (napr. absencia či neplatnosť postupov verejných súťaží), a vzhľadom na to, že ochrana finančných záujmov EÚ je základným cieľom, žiada Komisiu a Dvor audítorov, aby predložili rozpočtovému orgánu správu o druhoch nezrovnalostí či prípadov podvodu, ktoré sa vyskytujú najčastejšie počas postupov verejných súťaží, a o ich príčinách;
51.
konštatuje, že zoznamy systému včasného varovania sú prísne dôverné z dôvodu ochrany údajov, ochrany legitímnych záujmov príslušných subjektov a vtedy, ak neexistuje ustanovenie v rámci nariadenia o rozpočtových pravidlách, ktoré by povolilo ich uverejnenie;
52.
pripomína, že na základe článku 95 nariadenia o rozpočtových pravidlách má byť vytvorená databáza zamietnutých kandidátov a účastníkov verejných výziev (v súlade s pravidlami Spoločenstva o ochrane osobných údajov), má byť spoločne spravovaná všetkými inštitúciami a agentúrami a mala by začať fungovať od 1. januára 2009;
53.
opakovane pripomína potrebu etického kódexu pre OLAF s cieľom zaručiť prezumpciu neviny v prípadoch prijímateľov, ktorí boli predmetom dlhého a poškodzujúceho vyšetrovania a boli súdom zbavení viny, ale nedostali žiadnu náhradu za ujmu na povesti či vzniknuté straty;
54.
konštatuje, že členské štáty sú povinné informovať o zamietnutých kandidátoch a účastníkoch verejných výziev príslušnému povoľujúcemu úradníkovi; ďalej konštatuje, že prístup do databázy nebude verejný, ale obmedzený na inštitúcie EÚ, výkonné agentúry a regulačné agentúry (článok 95 ods. 2 nariadenia o rozpočtových pravidlách)
°
° °
55.
poveruje svojho predsedu, aby toto uznesenie postúpil Rade, Komisii a ďalším inštitúciám.
