Študenti sa zaujímali o prácu poslancov EP
Inštitúcie
Slovensko
2009-11-10 - 10:57
Čo všetko obnáša funkcia europoslanca, o čom rozhoduje a ako funguje Európsky parlament - toto všetko sa dozvedeli stredoškoláci z celého Slovenska na stretnutí s poslancami EP Annou Záborskou, Borisom Zalom a Eduardom Kukanom v piatok 2. októbra v Európskom informačnom centre.
Študentov - účastníkov Modelového európskeho parlamentu - privítal riaditeľ Informačnej kancelárie Európskeho parlamentu Robert Hajšel, ktorý ich vo svojej prezentácii podrobne informoval o činnostiach a právomociach Európskeho parlamentu a taktiež im predstavil nových slovenských zástupcov v Európskom parlamente.
Poslankyňa EP Anna Záborská študentov povzbudila v ich činnosti a vyjadrila záujem o sledovanie ich ďalších aktivít.
Popísala svoje činnosti v Európskom parlamente a jej momentálne pôsobenie vo Výbore pre práva žien a rodovú rovnosť.
Za nových členov EP sa predstavili europoslanci Boris Zala a Eduard Kukan, ktorí priblížili rozdiely medzi fungovaním národného a Európskeho parlamentu.
„Často sme vnímaní ako poslanci za Slovensko, ale my sme poslanci a reprezentanti za celú Európsku úniu.
Avšak problémom našej republiky budeme venovať špeciálnu pozornosť,“ povedal Eduard Kukan.
Anna Záborská považuje za obrovskú výhodu EP to, že sa musí dospieť k dohode, keďže v ňom nefunguje princíp koalície a opozície. „Fungovanie v tomto parlamente je menej stresujúce a na presadenie dobrých vecí nie je potrebný súhlas koalície,“ dodala Záborská.
Práve tento princíp je podľa Zalu hlavným predpokladom v prospech lepšieho a konštruktívnejšieho dialógu v porovnaní s tým, ako ho vedú poslanci v našom národnom parlamente.
V takmer dvojhodinovej diskusii študenti preukázali obrovský prehľad a vedomosti z prostredia Európskej únie a rovnako aj fungovania Európskeho parlamentu.
Europoslanci zaželali študentom úspech a povzbudili ich aktivitách, ktoré sú vynikajúcou prípravou do života.
Modelový európsky parlament (MEP) je medzinárodný projekt, ktorý organizuje Ministerstvo školstva SR prostredníctvom Metodicko-pedagogického centra v Bratislave a v spolupráci s nadáciou Modelový európsky parlament v holandskom Haagu.
Je to projektový spôsob učenia sa, ktorý prostredníctvom "hry na poslancov" umožňuje žiakom stredných škôl vo veku 15 až 17 rokov zdokonaľovať sa v komunikačných a argumentačných zručnostiach.
Tento rok sa uskutočnil jubilejný 5. ročník projektu, ktorý prebieha na regionálnej, národnej a medzinárodnej úrovni.
Ako povedala Mária Rychnavská, národná koordinátorka MEP, jeho cieľom je poskytnúť mladým ľuďom hlbší pohľad na proces európskej integrácie a tiež ich viesť k aktívnemu záujmu o otázky, ktorými sa zaoberá Európsky parlament.
20091029IPR63397
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
