4.11.2009 B7-0128/2009 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o prípravách samitu EÚ – Rusko, ktorý sa uskutoční 18. novembra 2009 v Štokholme
Annemie Neyts-Uyttebroeck
v mene skupiny ALDE
PE428.738v01-00 B7‑0128/2009 Uznesenie Európskeho parlamentu o prípravách samitu EÚ – Rusko, ktorý sa uskutoční 18. novembra 2009 v Štokholme
Európsky parlament ,
– so zreteľom na dohodu o partnerstve a spolupráci medzi EÚ a Ruskom, ktorá vstúpila do platnosti v roku 1997 a ktorej platnosť vypršala v roku 2007, no napriek tomu je stále platná až do uzavretia prebiehajúcich rokovaní o novej dohode,
– so zreteľom na predchádzajúce správy a uznesenia Európskeho parlamentu o Rusku a o vzťahoch EÚ – Rusko, najmä na uznesenie zo 17. septembra 2009 o vraždách aktivistov za dodržiavanie ľudských práv v Rusku, na uznesenie zo 17. septembra 2009 o vonkajších aspektoch energetickej bezpečnosti a na uznesenie z 19. júna 2008 o samite EÚ – Rusko v Chantyjsku-Mansijsku,
– so zreteľom na konzultácie medzi EÚ a Ruskom týkajúce sa ľudských práv,
– so zreteľom na výsledok schôdze Stálej rady pre partnerstvo medzi EÚ a Ruskom, ktorá sa konala 19. októbra 2009,
– so zreteľom na návrh programu nadchádzajúceho samitu EÚ – Rusko, ktorý sa bude konať 18. novembra 2009 v Štokholme,
– so zreteľom na článok 110 ods. 2 rokovacieho poriadku,
A. keďže Európska únia sa naďalej zasadzuje o ďalšie prehlbovanie a rozvoj vzťahov medzi Európskou úniou a Ruskom, čoho dokladom je odhodlanie EÚ seriózne rokovať o novej rámcovej dohode pre ďalší rozvoj vzťahov medzi EÚ a Ruskom,
B. keďže vzťahy EÚ a Ruska čelia mnohým vážnym problémom, ktoré nespôsobila EÚ, najmä pokiaľ ide o všeobecné znepokojenie nad úrovňou demokracie a dodržiavaním ľudských práv v Rusku, nad nezávislosťou súdnictva, zvýšenou kontrolou médií, neschopnosťou ruskej polície a súdnych orgánov nájsť osoby zodpovedné za vraždy novinárov, nad represívnymi opatreniami proti opozícii, nad selektívnym uplatňovaním práva príslušnými orgánmi, ako aj nad regulárnym priebehom volieb vrátane regionálnych a miestnych volieb, ktoré sa nedávno uskutočnili,
C. keďže Európska únia musí vo vzťahoch s Ruskom vystupovať jednotne a opierať svoje vzťahy o solidaritu a podporu hodnôt EÚ napriek tomu, že Rusko sa vytrvalo zameriava na dvojstranné vzťahy s niektorými členskými štátmi EÚ,
D. keďže terajšie zdôrazňovanie „strategického partnerstva založeného na spoločných hodnotách“ by sa malo nahradiť realistickejšou politikou založenou na pragmatickej spolupráci a pevnom a jednotnom postoji všetkých členských štátov k politike EÚ voči Rusku,
E. keďže hospodárske a obchodné vzťahy medzi EÚ a Ruskom sú dôkazom rastúcej vzájomnej previazanosti medzi EÚ a Ruskom, ktorá si vyžaduje spoločné úsilie a odhodlanie v záujme zaručenia trvalo udržateľného rastu,
1. berie na vedomie, že samit v Štokholme sa bude sústreďovať na hospodársku a finančnú krízu, zmenu klímy, energetiku a energetickú bezpečnosť, a víta pokrok dosiahnutý pri rokovaniach o novej rámcovej dohode;
2. vyjadruje podporu myšlienke, aby sa budúce vzťahy s Ruskom rozvíjali pragmatickejším spôsobom, pričom pozornosť sa bude sústreďovať na štyri spoločné priestory a na potrebu novej rámcovej dohody, a aby sa tieto vzťahy zameriavali na konkrétnu spoluprácu, spoločné projekty a realizáciu záväzkov a dohôd, ktoré sa doteraz prijali;
3. opakovane vyjadruje podporu novej dohode, ktorá prekročí rámec čisto hospodárskej spolupráce a zahrnie aj oblasti demokracie, právneho štátu a dodržiavania ľudských a základných práv napriek tomu, že súčasná situácia v Rusku vyvoláva vážne obavy, pokiaľ ide o jeho záväzky a schopnosť riadiť sa týmito zásadami a hodnotami;
4. opakovane vyjadruje podporu cieľu, ktorým je vstup Ruska do WTO, aby sa pomohlo Rusku pritiahnuť viac zahraničných investícií a diverzifikovať hospodárstvo; kladie však otázku, či by nedávne rozhodnutie Ruska vytvoriť colnú úniu s Kazachstanom a Bieloruskom mohlo oddialiť tento proces, a žiada Radu a Komisiu, aby objasnili, či je táto nová colná únia v súlade so záväzkami Ruska plniť kritériá členstva vo WTO;
5. vyzýva Radu a Komisiu, aby zdvojnásobili snahu o vyriešenie problémov pri prechádzaní hraníc EÚ s Ruskom, aby sa zapojili do konkrétnych projektov, aby plne využívali nový nástroj susedstva a partnerstva a fondy z programu INTERREG určené na cezhraničnú spoluprácu a aby plne vykonávali dohodu o preletoch nad Sibírou;
6. s nádejou očakáva podpísanie dohody o vytvorení mechanizmu včasného varovania v oblasti energetickej bezpečnosti medzi Európskou úniou a Ruskom, ktorá sa bude týkať oznamovania, konzultácie a realizácie, a vyzýva švédskej predsedníctvo a Komisiu, aby spolupracovali s ruskými úradmi a Gazpromom, ako aj s ukrajinskými úradmi a ukrajinským Naftogazom s cieľom zabrániť opakovaným prerušeniam dodávok, ku ktorým došlo v niekoľkých uplynulých rokoch;
7. žiada švédske predsedníctvo, aby využilo samit na to, aby jasne upriamilo pozornosť ruských partnerov EÚ na posilnené opatrenia vnútornej energetickej solidarity, ktoré Únia prijíma, a na dlhodobé negatívne dôsledky, ktoré by mohli spôsobiť prípadné problémy so zásobovaním z ruskej strany;
8. opakovane zdôrazňuje, že spolupráca EÚ a Ruska v oblasti energetiky sa musí zakladať na zásadách energetickej charty, ktorá musí byť súčasťou novej rámcovej dohody medzi EÚ a Ruskom, aby sa zabezpečili transparentné a spravodlivé podmienky vzájomného investovania, rovnosť prístupu a trh založený na rešpektovaní pravidiel;
9. žiada švédske predsedníctvo a Radu, aby spolu s ruskou stranou intenzívne spolupracovali s cieľom zabezpečiť na kodanskej konferencii o zmene klímy v decembri uzavretie globálnej dohody, ktorou sa zabezpečí záväzok zníženia emisií uhlíka;
10. opakovane požaduje, aby sa zintenzívnili konzultácie medzi EÚ a Ruskom o ľudských právach a aby bol tento proces otvorený pre efektívne príspevky Európskeho parlamentu, Dumy, občianskej spoločnosti a pre organizácie pre ľudské práva;
11. zdôrazňuje, že efektívna realizácia platnej dohody o zjednodušení vízového režimu má zásadný význam a je predpokladom prechodu na ďalšiu liberalizáciu vízového režimu;
12. vyzýva švédskej predsedníctvo, aby samit využilo na jasné vyjadrenie obáv EÚ v súvislosti s radom medzinárodných problémov, pri ktorých je konštruktívna spolupráca Ruska veľmi dôležitá; konštatuje najmä potrebu vyriešenia otvorených otázok v oblasti Južného Kaukazu, ale vzhľadom na pozíciu Ruska v medzinárodnej politike aj potrebu zlepšenia spolupráce pri riešení otázok Iránu, Afganistanu, Blízkeho východu a iných zásadných problémov medzinárodnej agendy;
13. žiada úradujúceho predsedu, aby vyjadril podporu EÚ prebiehajúcim rozhovorom medzi Ruskou federáciou a Spojenými štátmi o zmluve o znížení strategických zbraní;
14. poveruje svojho predsedu, aby toto uznesenie postúpil Rade, Komisii a vládam a parlamentom členských štátov a Ruskej federácie.
