A7-0235/2011
17.6.2011
SPRÁVA
o návrhu rozhodnutia Európskeho parlamentu a Rady o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/022 DK/LM Glasfiber, Dánsko)
(KOM(2011)0258 – C7‑0112/2011 – 2011/2092(BUD))
Výbor pre rozpočet
Spravodajkyňa: Barbara Matera
PE 464.914v02-00
OBSAH
NÁVRH UZNESENIA EURÓPSKEHO PARLAMENTU.........................................................3
PRÍLOHA: ROZHODNUTIE EURÓPSKEHO PARLAMENTU A RADY................................5
DÔVODOVÁ SPRÁVA.............................................................................................................7
PRÍLOHA: LIST VÝBORU PRE ZAMESTNANOSŤ A SOCIÁLNE VECI............................10
VÝSLEDOK ZÁVEREČNÉHO HLASOVANIA VO VÝBORE..............................................13
NÁVRH UZNESENIA EURÓPSKEHO PARLAMENTU
o návrhu rozhodnutia Európskeho parlamentu a Rady o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/022 DK/LM Glasfiber, Dánsko)
( KOM(2011)0258 – C7‑0112/2011 – 2011/2092(BUD) )
Európsky parlament,
– so zreteľom na návrh Komisie pre Európsky parlament a Radu ( KOM(2011)0258 – C7–0112/2011 ),
– so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení
Ú. v.
EÚ C 139, 14.6.2006, s.
1.
(MID zo 17. mája 2006), a najmä na jej bod 28,
– so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii
Ú. v.
EÚ L 406, 30.12.2006, s.
1. (nariadenie o EGF),
– so zreteľom na list Výboru pre zamestnanosť a sociálne veci,
– so zreteľom na správu Výboru pre rozpočet ( A7-0235/2011 ),
A. keďže Európska únia ustanovila príslušné legislatívne a rozpočtové nástroje s cieľom poskytovať dodatočnú podporu pracovníkom, ktorí pociťujú dôsledky veľkých štrukturálnych zmien v usporiadaní svetového obchodu, a pomôcť pri ich opätovnom vstupe na trh práce,
B. keďže rozsah pôsobnosti EGF bol rozšírený v prípade žiadostí podaných po 1. máji 2009, aby zahŕňal podporu pre pracovníkov prepustených v priamom dôsledku globálnej finančnej a hospodárskej krízy,
C. keďže finančná pomoc Európskej únie prepusteným pracovníkom by mala byť dynamická a dostupná čo najrýchlejšie a najúčinnejšie v súlade so spoločným vyhlásením Európskeho parlamentu, Rady a Komisie, ktoré bolo prijaté v rámci zmierovacieho zasadnutia 17. júla 2008, a s náležitým zreteľom na medziinštitucionálnu dohodu zo 17. mája 2006 v súvislosti s prijímaním rozhodnutí o mobilizácii EGF,
D. keďže Dánsko požiadalo o pomoc v súvislosti s prepustením 1 650 pracovníkov (pomoc sa týka 825 z nich) z podniku LM Glasfiber pôsobiacom v divízii 28 klasifikácie NACE rev.
2 (Výroba strojov a zariadení) v troch komúnach v južnej časti Dánska (Syddanmark),
E. keďže žiadosť spĺňa kritériá oprávnenosti stanovené v nariadení o EGF,
1. žiada zúčastnené inštitúcie, aby vyvinuli potrebné úsilie na zlepšenie procedurálnych a rozpočtových mechanizmov s cieľom urýchliť mobilizáciu EGF; v tejto súvislosti oceňuje zlepšený postup, ktorý Komisia zaviedla v nadväznosti na žiadosť Parlamentu o rýchlejšie uvoľňovanie grantov, ktorého cieľom je predkladať rozpočtovému orgánu hodnotenie Komisie týkajúce sa oprávnenosti žiadosti o mobilizáciu EGF spolu s návrhom na jeho mobilizáciu; vyjadruje nádej, že v rámci nadchádzajúcich revízií EGF dôjde k ďalším zlepšeniam v postupe a že sa dosiahne väčšia efektívnosť, transparentnosť a zviditeľnenie fondu;
2. pripomína záväzok inštitúcií zabezpečiť hladký a rýchly postup prijímania rozhodnutí o mobilizácii EGF a poskytnúť jednorazovú, časovo obmedzenú individuálnu podporu zameranú na pomoc pracovníkom, ktorí boli prepustení v dôsledku globalizácie a finančnej a hospodárskej krízy; zdôrazňuje úlohu, ktorú EGF môže zohrávať pri opätovnom vstupe prepustených pracovníkov na trh práce;
3. zdôrazňuje, že v súlade s článkom 6 nariadenia o EGF by sa malo zaistiť, aby EGF podporoval opätovný vstup jednotlivých prepustených pracovníkov do zamestnania; opätovne zdôrazňuje, že pomoc z EGF nesmie nahrádzať opatrenia, za ktoré sú podľa vnútroštátneho práva alebo kolektívnych zmlúv zodpovedné podniky, ani opatrenia na reštrukturalizáciu podnikov alebo odvetví;
4. berie na vedomie, že poskytované informácie o koordinovanom balíku personalizovaných služieb, ktoré sa majú financovať z EGF, zahŕňajú údaje o komplementárnosti s opatreniami financovanými zo štrukturálnych fondov; pripomína svoju výzvu Komisii, aby uviedla komparatívne zhodnotenie týchto údajov vo svojich výročných správach;
5. víta skutočnosť, že po opakovaných žiadostiach Parlamentu sú v rozpočte na rok 2011 v rozpočtovom riadku EGF 04 05 01 po prvýkrát zahrnuté platobné rozpočtové prostriedky vo výške 47 608 950 EUR; pripomína, že EGF bol vytvorený ako samostatný osobitný nástroj s vlastnými cieľmi a termínmi, a preto si zaslúži pridelenie vlastných prostriedkov, čím sa predíde presunom z iných rozpočtových riadkov, ku ktorým dochádzalo v minulosti a ktoré by mohli mať nepriaznivý dosah na plnenie rôznych politických cieľov;
6. schvaľuje rozhodnutie, ktoré je uvedené v prílohe k tomuto uzneseniu;
7. poveruje svojho predsedu, aby podpísal toto rozhodnutie spoločne s predsedom Rady a aby zabezpečil jeho uverejnenie v Úradnom vestníku Európskej únie;
8. poveruje svojho predsedu, aby postúpil toto uznesenie spolu s prílohou Rade a Komisii.
PRÍLOHA: ROZHODNUTIE EURÓPSKEHO PARLAMENTU A RADY
o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/022 DK/LM Glasfiber, Dánsko)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení
Ú. v.
EÚ C 139, 14.6.2006, s.
1. , a najmä na jej bod 28,
so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii
Ú. v.
EÚ L 406, 30.12.2006, s.
1. , a najmä na jeho článok 12 ods. 3,
so zreteľom na návrh Komisie
Ú. v.
EÚ C […], […], s. […]. ,
keďže:
(1) Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých zmien v štruktúre svetového obchodu spôsobených globalizáciou a pomôcť im pri ich opätovnom začleňovaní do trhu práce.
(2) Rozsah pôsobnosti EGF bol rozšírený v prípade žiadostí podaných od 1. mája 2009 s cieľom zahrnúť podporu pre pracovníkov prepustených priamo v dôsledku globálnej finančnej a hospodárskej krízy.
(3) Medziinštitucionálna dohoda zo 17. mája 2006 umožňuje mobilizáciu EGF v rámci ročného stropu vo výške 500 miliónov EUR.
(4) Dánsko podalo 7. júla 2010 žiadosť o mobilizáciu prostriedkov EGF v súvislosti s prepúšťaním v spoločnosti LM Glasfiber a do 3. februára 2011 ju doplnilo o dodatočné informácie.
Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006.
Komisia preto navrhuje uvoľniť prostriedky vo výške 6 247 415 EUR.
(5) Európsky fond na prispôsobenie sa globalizácii by sa mal teda mobilizovať s cieľom poskytnúť finančný príspevok pre žiadosť Dánska,
PRIJALI TOTO ROZHODNUTIE:
Článok 1
V rámci všeobecného rozpočtu Európskej únie na rozpočtový rok 2011 sa mobilizuje Európsky fond na prispôsobenie sa globalizácii s cieľom poskytnúť sumu 6 247 415 EUR vo forme viazaných a platobných rozpočtových prostriedkov.
Článok 2
Toto rozhodnutie sa uverejní v Úradnom vestníku Európskej únie .
V [Bruseli/Štrasburgu]
Za Európsky parlament Za Radu
predseda predseda
DÔVODOVÁ SPRÁVA
I. Východiská
Európsky fond na prispôsobenie sa globalizácii bol zriadený s cieľom poskytovať dodatočnú podporu pracovníkom, ktorí pociťujú dôsledky veľkých štrukturálnych zmien v usporiadaní svetového obchodu.
Podľa ustanovení bodu 28 Medziinštitucionálnej dohody zo 17. mája 2006 o rozpočtovej disciplíne a riadnom finančnom hospodárení
Ú. v.
EÚ C 139, 14.6.2006, s.
1. a článku 12 nariadenia (ES) č. 1927/2006
Ú. v.
EÚ L 406, 30.12.2006, s.
1. fond nesmie prekročiť maximálnu sumu 500 miliónov EUR, ktorá sa čerpá z rezervy v rámci stropu celkových výdavkov z predchádzajúceho roka a/alebo zo zrušených viazaných rozpočtových prostriedkov z predchádzajúcich dvoch rokov okrem prostriedkov, ktoré súvisia s okruhom 1b.
Príslušné sumy sa zahrnú do rozpočtu ako predbežne vyčlenené prostriedky hneď, ako sa určia dostatočné rezervy a/alebo zrušené záväzky.
Čo sa týka postupu na využitie prostriedkov z fondu, Komisia v prípade kladného posúdenia žiadosti predkladá rozpočtovému orgánu návrh na mobilizáciu fondu spolu s príslušnou žiadosťou o presun prostriedkov.
Zároveň sa môže usporiadať trialóg na dosiahnutie dohody o využívaní fondu a požadovaných sumách.
Trialóg sa môže uskutočniť v zjednodušenej forme.
II.
Aktuálny stav: návrh Komisie
Komisia prijala 6. mája 2011 nový návrh rozhodnutia o mobilizácii EGF v prospech Dánska s cieľom podporiť opätovný vstup pracovníkov prepustených z dôvodu globálnej finančnej a hospodárskej krízy na trh práce.
Toto je štvrtá žiadosť, ktorá sa má preskúmať v rámci rozpočtu na rok 2011, a týka sa mobilizácie celkovej sumy 6 247 415 EUR z EGF v prospech Dánska.
Týka sa 1 650 prepustených pracovníkov (pomoc sa týka 825 z nich) z podniku LM Glasfiber pôsobiacom v divízii 28 klasifikácie NACE rev.
2 (Výroba strojov a zariadení) v južnej časti Dánska (Syddanmark) v štvormesačnom referenčnom období medzi 1. januárom a 30. aprílom 2010.
Táto žiadosť, prípad EGF/2010/022 DK/LM Glasfiber, Dánsko, bola Komisii predložená 7. júla 2010 a do 3. februára 2011 bola doplnená o dodatočné informácie.
Žiadosť vychádzala z intervenčných kritérií v zmysle článku 2 písm. a) nariadenia o EGF, podľa ktorého je potrebných najmenej 500 prepustených pracovníkov v období štyroch mesiacov v jednom podniku v jednom členskom štáte vrátane pracovníkov prepustených u jeho dodávateľov alebo u nadväzujúcich výrobcov, a bola podaná v lehote 10 týždňov (článok 5 nariadenia).
Posúdenie Komisie vychádzalo z hodnotenia súvislosti medzi prepúšťaním a významnými štrukturálnymi zmenami v usporiadaní svetového obchodu alebo finančnou krízou, nepredvídateľného charakteru prepúšťania, preukázania počtu prípadov prepustenia a súladu s kritériami uvedenými v článku 2 písm. a), vysvetlenia nepredvídateľného charakteru tohto prepúšťania, uvedenia prepúšťajúcich podnikov a pracovníkov, ktorých sa pomoc týka, príslušného územia a jeho orgánov a zúčastnených strán, vplyvu prepúšťania na miestnu, regionálnu alebo vnútroštátnu zamestnanosť, koordinovaného súboru personalizovaných služieb, ktoré sa majú financovať, vrátane zlučiteľnosti s opatreniami financovanými zo štrukturálnych fondov, dátumov začiatku alebo plánovaného začiatku poskytovania personalizovaných služieb príslušným pracovníkom, postupov konzultácií so sociálnymi partnermi a systémov riadenia a kontroly.
V súlade s posúdením Komisie žiadosť spĺňa kritériá oprávnenosti stanovené nariadením o EGF a Komisia odporúča rozpočtovému orgánu, aby žiadosti schválil.
S cieľom mobilizovať fond Komisia predložila rozpočtovému orgánu žiadosť o presun celkovej sumy 6 247 415 EUR z rezervy EGF (riadok 40 02 43) v záväzkoch do rozpočtového riadka EGF 04 05 01.
Spravodajkyňa víta skutočnosť, že po opakovaných žiadostiach Parlamentu sú v rozpočte na rok 2011 v rozpočtovom riadku EGF po prvýkrát zahrnuté platobné rozpočtové prostriedky (47 608 950 EUR).
Pripomína skutočnosť, že EGF bol vytvorený ako samostatný osobitný nástroj s vlastnými cieľmi a termínmi, a preto si zaslúži pridelenie vlastných prostriedkov, čím sa predíde presunom z iných rozpočtových riadkov, ku ktorým dochádzalo v minulosti a ktoré by mohli mať nepriaznivý dosah na plnenie rôznych politických cieľov.
MID umožňuje mobilizáciu fondu v rámci ročného stropu vo výške 500 miliónov EUR.
Toto je štvrtá žiadosť o mobilizáciu fondu, ktorá bola rozpočtovému orgánu predložená v roku 2011.
Preto po odpočítaní aktuálne požadovanej sumy (6 247 415 EUR) z dostupných rozpočtových prostriedkov zostane do konca roku 2011 k dispozícii 483 381 264 EUR.
Znamená to, že v súlade s ustanoveniami článku 12 ods. 6 nariadenia o EGF zostane k dispozícii viac ako 25 % maximálnej ročnej sumy vyčlenenej na EGF na zabezpečenie potrieb, ktoré vzniknú počas posledných štyroch mesiacov roka 2011.
III.
Postup
Komisia predložila žiadosť o presun prostriedkov s cieľom zahrnúť do rozpočtu na rok 2011 osobitné viazané rozpočtové prostriedky v súlade s bodom 28 medziinštitucionálnej dohody zo 17. mája 2006.
Trialóg o návrhu rozhodnutia o mobilizácii EGF, ktorý predložila Komisia, by sa mohol uskutočniť v zjednodušenej podobe, ako je uvedené v článku 12 ods. 5 právneho základu, s výnimkou prípadu, keď sa medzi Parlamentom a Radou nedosiahne dohoda.
Podľa internej dohody by sa mal do tohto procesu zapojiť Výbor pre zamestnanosť a sociálne veci (EMPL), aby poskytol konštruktívnu podporu a prispel k hodnoteniu žiadostí o uvoľnenie prostriedkov z fondu.
Výbor EMPL Európskeho parlamentu poskytne po zhodnotení žiadosti svoje stanovisko k mobilizácii fondu, ktoré bude pripojené k tejto správe vo forme listu.
Európsky parlament, Rada a Komisia v spoločnom vyhlásení, ktoré prijali v rámci zmierovacieho zasadnutia dňa 17. júla 2008, potvrdili, že s náležitým zreteľom na medziinštitucionálnu dohodu je dôležité zabezpečiť rýchly postup prijímania rozhodnutí o mobilizácii fondu.
PRÍLOHA: LIST VÝBORU PRE ZAMESTNANOSŤ A SOCIÁLNE VECI
ES/jm
D(2011)29949
pán Alain Lamassoure
predseda Výboru pre rozpočet
ASP 13E158
Vec: Stanovisko k mobilizácii Európskeho fondu na prispôsobenie sa globalizácii (EGF) v prípade žiadosti Dánska EGF/2010/022 DK/LM Glasfiber ( KOM(2011)0258 v konečnom znení)
Vážený pán predseda,
Výbor pre zamestnanosť a sociálne veci (EMPL), ako aj jeho pracovná skupina pre EGF preskúmali mobilizáciu EGF v prípade EGF/2010/022 DK/LM Glasfiber a prijali toto stanovisko.
Výbor EMPL a pracovná skupina pre EGF súhlasia s mobilizáciou fondu v prípade tejto žiadosti.
Výbor EMPL v súvislosti s tým predkladá niektoré poznámky, ktoré však nespochybňujú prevod platieb.
Posúdenie výboru EMPL vychádza z týchto úvah:
A) keďže táto žiadosť vychádza z článku 2 písm. a) nariadenia o EGF a jej cieľom je poskytnúť podporu 825 zamestnancom z celkového počtu 1 650 pracovníkov prepusteným počas referenčného obdobia medzi 1. januárom 2010 a 30. aprílom 2010, ako aj pracovníkom prepusteným pred týmto referenčným obdobím a po ňom;
B) keďže dánske orgány tvrdia, že prepúšťanie bolo spôsobené veľkými štrukturálnymi zmenami na celosvetovom trhu s veternými turbínami, v dôsledku čoho došlo za posledných päť rokov k podstatnému zníženiu novej kapacity EÚ v oblasti veternej energie (zo 70,7 % v roku 2004 na 27,3 % v roku 2009), a na druhej strane aj k rapídnemu rozšíreniu ázijských trhov, ktoré už v roku 2009 predstavovali 40,4 % novej celosvetovej kapacity v oblasti veternej energie;
C) keďže tieto okolnosti nútia výrobcov veterných turbín, aby presunuli svoju výrobu bližšie k najdynamickejším trhom konečných používateľov s cieľom zaistiť si pozíciu na trhu a aby zároveň využívali nižšie náklady na pracovnú silu v Ázii a znižovali náklady súvisiace s dopravou ťažkých a veľkých veterných turbín;
D) keďže popri zmenách v usporiadaní obchodu postihla európsky trh s veternými turbínami i finančná a hospodárska kríza, čo vyvolalo náhle zníženie dopytu v EÚ spolu s neustálym rastom dopytu po veternej energii v Ázii; keďže táto situácia prinútila podnik LM Glasfiber obmedziť výrobu v závodoch v Lunderskove a Hammeleve a nadviazať strategické partnerstvo s čínskym partnerom;
E) keďže komúny Haderslev, Kolding a Vejen, ktoré sú vysoko závislé od odvetvia veterných turbín, zaznamenali v roku 2009 25 % zvýšenie miery nezamestnanosti, ktorá postihla najmä nízkokvalifikovaných pracovníkov; keďže vzhľadom na klesajúci dopyt po veterných turbínach v EÚ budú tieto obce s najväčšou pravdepodobnosťou stáť pred veľkými problémami s opätovným začlenením prepustených pracovníkov do trhu práce;
F) keďže však dánske orgány odhadujú, že 50 % prepustených pracovníkov pravdepodobne opäť vstúpi na trh práce z vlastnej iniciatívy;
G) keďže 73,45 % pracovníkov, na ktorých sú zamerané opatrenia, sú muži a 26,55 % ženy; keďže 79,39 % dotknutých pracovníkov sú ľudia vo veku od 25 do 54 rokov a viac než 10 % má menej ako 24 rokov;
H) keďže rozpočet EÚ na rok 2011 po prvýkrát zahŕňa rozpočtové prostriedky v platbách v rozpočtovom riadku EGF 04 05 01, čím sa nahrádza presun platieb z iných nevyužitých rozpočtových riadkov;
Výbor pre zamestnanosť a sociálne veci preto vyzýva Výbor pre rozpočet, aby ako gestorský výbor zaradil do návrhu uznesenia, ktorý prijme, tieto návrhy v súvislosti so žiadosťou LM Glasfiber:
1. súhlasí s Komisiou, že podmienky stanovené v článku 2 písm. a) nariadenia o EGF (1927/2006) sú splnené a že Dánsko je preto oprávnené na finančný príspevok podľa tohto nariadenia;
2. poznamenáva, že dánske orgány predložili žiadosť o finančný príspevok z EGF 7. júla 2010 a že Európska komisia poskytla jej hodnotenie 6. mája 2011;
3. zastáva názor, že štatistiky uvedené v žiadosti neposkytujú jasnú úplný prehľad o trhu EÚ s veternou energiou a poukazuje na európske štatistiky v oblasti veternej energie, podľa ktorých v roku 2009 – období, keď sa Glasfiber rozhodol zatvoriť závody – kapacita v oblasti veternej energie vzrástla o 23 % v porovnaní s rokom 2008 a podiel zariadení na výrobu veternej energie na nových zariadeniach bol 39 %, pričom už druhý rok po sebe sa zaviedlo viac zariadení na výrobu veternej energie než v oblasti iných výrobných technológií; poznamenáva však, že podľa dánskeho združenia pre odvetvie veternej energie prišlo v roku 2009 v dánskom odvetví veterných turbín o prácu 4 000 osôb;
4. poznamenáva, že kapacita EÚ v oblasti veternej energie v roku 2010 klesla o 10 % v porovnaní s rokom 2009; v tejto súvislosti poukazuje na skutočnosť, že súčasné makroekonomické oslabenie a fiškálna konsolidácia by mohli viesť k narušeniam financovania investícií do obnoviteľných zdrojov energie vrátane veternej energie, čiže do infraštruktúry, ktorej vývoj je vysoko závislý od dotácií;
5. ďalej sa domnieva, že trh EÚ s veternou energiou bude naďalej prispievať k vytváraniu dopytu po výrobcoch veterných turbín v Európe a súvisiacich odvetviach prostredníctvom prebiehajúcej podpory energie z obnoviteľných zdrojov na úrovni EÚ; v tejto súvislosti poukazuje na povinné vnútroštátne ciele týkajúce sa využívania energie z obnoviteľných zdrojov do roku 2020, európsku priemyselnú iniciatívu v oblasti veternej energie, v rámci ktorej sa za prioritný považuje vývoj technológií na výrobu mimopobrežnej veternej energie
V rokoch 2009 a 2010 zaznamenali technológie na výrobu mimopobrežnej veternej energie 50 % nárast podielu na trhu v porovnaní s rokmi 2008 a 2009. , a odhady
KOM(2011)0031 v konečnom znení. , podľa ktorých dôjde v EÚ v období do roku 2020 k rýchlejšiemu nárastu podielu energie z obnoviteľných zdrojov než v minulosti, pričom podiel veternej energie na predpokladanom náraste spotreby energie z obnoviteľných zdrojov bude 27 % (dve tretiny z tohto podielu bude predstavovať veterná energia na súši, jednu tretinu veterná energia na mori);
6. v tejto súvislosti vyjadruje poľutovanie nad tým, že nie sú k dispozícii žiadne informácie o tom, do akej miery sa vzali do úvahy potenciálne a budúce potreby trhu EÚ s veternou energiou pri prijatí rozhodnutia o zavretí závodov v Lunderskove a Hammeleve; vyjadruje poľutovanie nad celkovým nedostatkom konzistentnosti medzi cieľmi a priemyselnou stratégiou EÚ; vyjadruje znepokojnie nad týmto konkrétnym premiestnením výroby a poukazuje na riziko dovozu veterných turbín vyrobených v Číne na európsky trh;
7. v tejto súvislosti poukazuje na paradoxnú situáciu, keď záväzky členských štátov v oblasti boja proti zmene klímy neprinášajú výsledky v ich podnikoch v rovnakej miere ako pre ich svetových konkurentov, čo znamená, že nie sú dostatočne začlenené do priemyselnej stratégie EÚ;
8. víta návrh koordinovaného súboru personalizovaných služieb, ktorý je založený na troch pilieroch: základnom kurze a objasnení (s cieľom identifikovať individuálne zručnosti), vzdelávaní a odbornej príprave (v niektorých odvetviach sú spojené s miestnym hospodárstvom) a stimuloch na zakladanie podnikov;
9. víta skutočnosť, že na balíku opatrení pre prepustených pracovníkov sa dohodlo v spolupráci s miestnymi sociálnymi partnermi a vzdelávacími inštitúciami, a preto je prispôsobený miestnym potrebám a existujúcim alebo vznikajúcim možnostiam alternatívneho zamestnávania v regióne.
S pozdravom
Pervenche Berès
VÝSLEDOK ZÁVEREČNÉHO HLASOVANIA VO VÝBORE
Dátum prijatia
15.6.2011
Výsledok záverečného hlasovania
+:
–:
0:
20
4
Poslanci prítomní na záverečnom hlasovaní
Marta Andreasen, Francesca Balzani, Lajos Bokros, Isabelle Durant, Göran Färm, José Manuel Fernandes, Eider Gardiazábal Rubial, Salvador Garriga Polledo, Ivars Godmanis, Ingeborg Gräßle, Estelle Grelier, Lucas Hartong, Sidonia Elżbieta Jędrzejewska, Anne E. Jensen, Sergej Kozlík, Jan Kozłowski, Alain Lamassoure, Barbara Matera, Nadezhda Neynsky, László Surján, Jacek Włosowicz
Náhradníci prítomní na záverečnom hlasovaní
François Alfonsi, Frédéric Daerden, Peter Šťastný
