OTÁZKA NA PÍSOMNÉ ZODPOVEDANIE E-5471/09
Fiorello Provera (EFD) , Adrian Severin (S&D) a Eduard Kukan (PPE)
Komisii
(13. novembra 2009)
Vec: Financovanie siete škôl politológie Rady Európy z prostriedkov EÚ
Sieť škôl politológie Rady Európy je iniciatíva financovaná v rámci spoločného programu Rady Európy a Európskej únie, ktorá sa zameriava na vytvorenie pružnej a praktickej odbornej prípravy pre budúcich predstaviteľov demokratických inštitúcií v strednej a juhovýchodnej Európe.
Súčasný spoločný program sa vzťahuje na obdobie rokov 2009 – 2010 a náklady predstavujú 3 519 000 EUR, ktoré rovnakým dielom hradí Rada Európy a Európska komisia.
Sieť škôl politológie Rady Európy sa spomína v záveroch tretieho samitu hláv štátov a vlád krajín Rady Európy (z roku 2005), v správe o vzťahoch medzi Radou Európy a Európskou úniou, ktorú v roku 2007 predložil predseda vlády Jean-Claude Juncker, a v memorande o porozumení medzi Radou Európy a Európskou úniou.
Európska komisia sa 25. septembra 2009 jednostranne rozhodla, že prestane podporovať túto iniciatívu, ktorá vo vznikajúcich demokraciách šírila demokratické postupy medzi mladými ľuďmi, politickými predstaviteľmi a subjektmi s rozhodovacími právomocami.
Môže Komisia poskytnúť vysvetlenie, prečo prestane podporovať tento program?
Bude Komisia dodržiavať záväzky voči Rade Európy?
