A6-0278/2008
27.6.2008
*
SPRÁVA
o návrhu nariadenia Rady o uzatvorení protokolu, ktorým sa stanovujú možnosti rybolovu a finančný príspevok podľa Dohody o partnerstve v sektore rybolovu medzi Európskym spoločenstvom a Mauritánskou islamskou republikou na obdobie od 1. augusta 2008 do 31. júla 2012
(KOM(2008)0243 – C6‑0199/2008 – 2008/0093(CNS))
Výbor pre rybné hospodárstvo
Spravodajkyňa:
Carmen Fraga Estévez
PE 407.622v03-00
Označenie postupov
* Konzultačný postup
väčšina odovzdaných hlasov
**I Postup spolupráce (prvé čítanie)
väčšina odovzdaných hlasov
**II Postup spolupráce (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
*** Postup súhlasu
väčšina všetkých poslancov Parlamentu, okrem prípadov upravených článkami 105, 107, 161 a 300 Zmluvy o ES a článkom 7 Zmluvy o EÚ
***I Spolurozhodovací postup (prvé čítanie)
väčšina odovzdaných hlasov
***II Spolurozhodovací postup (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
***III Spolurozhodovací postup (tretie čítanie)
väčšina odovzdaných hlasov za schválenie spoločného textu
(Typ postupu závisí od právneho základu navrhnutého Komisiou.)
Pozmeňujúce a doplňujúce návrhy k legislatívnemu textu
V pozmeňujúcich a doplňujúcich návrhoch Parlamentu je zmenený a doplnený text označený hrubou kurzívou .
Pri pozmeňujúcich aktoch sa časti prevzaté z platného ustanovenia, ktoré chce Parlament zmeniť a doplniť, ktoré však Komisia nezmenila, označujú tučným písmom .
Prípadné vypustenia týkajúce sa takýchto častí textu sa označujú takto: [...].
Štandardná kurzíva označuje príslušným oddeleniam tie časti legislatívneho textu, ku ktorým sa navrhuje oprava, čo pomáha pri príprave konečného znenia textu (napríklad zrejmé chyby alebo vynechaný text v konkrétnej jazykovej verzii).
Navrhované opravy tohto typu musia byť odsúhlasené príslušnými oddeleniami.
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................8
STANOVISKO Výboru pre rozvoj ...............................................................................14
STANOVISKO Výboru pre rozpočet ..........................................................................18
POSTUP ...................................................................................................................................24
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu nariadenia Rady o uzatvorení protokolu, ktorým sa stanovujú možnosti rybolovu a finančný príspevok podľa Dohody o partnerstve v sektore rybolovu medzi Európskym spoločenstvom a Mauritánskou islamskou republikou na obdobie od 1. augusta 2008 do 31. júla 2012
( KOM(2008)0243 – C6‑0199/2008 – 2008/0093(CNS) )
(Konzultačný postup)
Európsky parlament ,
– so zreteľom na nariadenie Rady ( KOM(2008)0243 )
Zatiaľ neuverejnené v úradnom vestníku. ,
– so zreteľom na článok 37 a článok 300 ods. 2 Zmluvy o ES,
– so zreteľom na článok 300 ods. 3 prvý pododsek Zmluvy o ES, v súlade s ktorým Rada konzultovala s Európskym parlamentom ( C6‑0199/2008 ),
– so zreteľom na článok 51 a článok 83 ods. 7 rokovacieho poriadku,
– so zreteľom na správu Výboru pre rybné hospodárstvo a stanoviská Výboru pre rozvoj a Výboru pre rozpočet ( A6‑0278/2008 ),
1. schvaľuje zmenené a doplnené znenie návrhu nariadenia Rady a schvaľuje uzavretie dohody;
2. poveruje svojho predsedu, aby túto pozíciu Parlamentu postúpil Rade, Komisii, vládam a parlamentom členských štátov a Mauritánskej islamskej republiky.
Pozmeňujúci a doplňujúci návrh
1
Návrh nariadenia
Odôvodnenie 2a (nové)
Text predložený Komisiou
Pozmeňujúci a doplňujúci návrh
(2a) Po vstupe do platnosti Lisabonskej zmluvy bude potrebná užšia medziinštitucionálna spolupráca, ktorá by mala predovšetkým uľahčovať prístup Európskeho parlamentu k akejkoľvek informácii o dohodách o rybolove, a to aj počas obdobia rokovaní o protokoloch.
Pozmeňujúci a doplňujúci návrh
2
Návrh nariadenia
Článok 1a (nový)
Text predložený Komisiou
Pozmeňujúci a doplňujúci návrh
Článok 1a
Člen Výboru pre rybné hospodárstvo Európskeho parlamentu sa ako pozorovateľ zúčastňuje na schôdzach a prácach zmiešanej komisie uvedenej v článku 10 dohody.
Na týchto schôdzach sa tiež môžu zúčastňovať zástupcovia sektora rybolovu, ktorý je predmetom dohody.
Odôvodnenie
Európsky parlament už viackrát žiadal prítomnosť členov Výboru pre rybné hospodárstvo v zmiešaných komisiách.
Vzhľadom na možné prijatie Lisabonskej zmluvy, ku ktorej bude musieť Európsky parlament vydať súhlasné stanovisko, je potrebné, aby sa hneď po nadobudnutí platnosti protokolu začlenila do postupu možnosť získať väčšie množstvo kvalitnejších informácií
Pozmeňujúci a doplňujúci návrh
3
Návrh nariadenia
Článok 4a (nový)
Text predložený Komisiou
Pozmeňujúci a doplňujúci návrh
Článok 4a
Komisia postúpi Európskemu parlamentu závery zo schôdzí zmiešanej komisie uvedenej v článku 10 dohody.
V priebehu posledného roka uplatňovania protokolu a predtým, ako sa podpíše nová dohoda o jeho obnovení, Komisia predloží Európskemu parlamentu a Rade správu o uplatňovaní protokolu.
Pozmeňujúci a doplňujúci návrh
4
Návrh nariadenia
Článok 4b (nový)
Text predložený Komisiou
Pozmeňujúci a doplňujúci návrh
Článok 4b
V súlade s článkom 30 ods. 3 nariadenia o rozpočtových pravidlách 1 a v zmysle uznesenia Európskeho parlamentu z 19. februára 2008 o transparentnosti vo finančných otázkach 2 Komisia každoročne uverejní na svojej internetovej stránke zoznam jednotlivých konečných príjemcov finančných príspevkov Únie.
1 Nariadenie Rady z 25. júna 2002 (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v.
ES L 248, 19.9.2002, s.
1).
Nariadenie naposledy zmenené a doplnené nariadením Rady (ES) č. 1525/2007 (Ú. v.
EÚ L 343, 27.12.2007, s.
9).
2 P6_TA-PROV(2008)0051 .
Odôvodnenie
Tento pozmeňujúci a doplňujúci návrh obsahuje konkrétnejšie požiadavky podrobného podávania správ o konečných príjemcoch finančnej náhrady, ktorú poskytuje EÚ.
DÔVODOVÁ SPRÁVA
1.
Úvod
Dohoda o pridružení v sektore rybolovu, ktorá bola uzavretá medzi Európskou úniou a Mauritánskou islamskou republikou, vstúpila do platnosti v roku 2006 na obdobie šiestich rokov.
Protokol o rybolove stanovený touto dohodou je platný od 1. augusta 2006 do 31. júla 2008
Nariadenie Rady (ES) č. 1801/2006 z 30. novembra 2006.
Ú. v.
EÚ L 343, 8.12.2006. .
Dňa 14. decembra 2007 Komisia navrhla Rade vypovedať protokol
KOM(2007)0782 , pričom uviedla, že možnosti rybolovu, najmä v kategórii 9 zahŕňajúcej rybolov malých pelagických druhov, sa nevyužívajú naplno.
Vo februári 2008 zamietli ministri rybného hospodárstva EÚ návrh na vypovedanie protokolu a dali prednosť opätovnému prerokovaniu.
Európsky parlament tiež nesúhlasil s vypovedaním, pretože sa domnieval sa, že by sa tým ohrozilo zachovanie dohody, a zastával názor, že slabé využívanie niektorých možností rybolovu bolo čiastočne spôsobené nezodpovedajúcim rokovaním o platnom protokole.
2.
Návrh nového protokolu o rybolove
Komisia preto znovu rokovala o novom protokole, ktorý bol podpísaný 13. marca 2008.
Dĺžka uplatňovania protokolu sa predĺžila z dvoch rokov na štyri roky (od 1. augusta 2008 do 31. júla 2012), zatiaľ čo možnosti rybolovu sa podstatne obmedzili najmä v kategórii 5 o 25 % (rybolov hlavonožcov), o 10 % až 50 % v kategóriách hlbokomorského rybolovu a o 43 % v kategórii 9 rybolovu pelagických druhov.
V prípade tejto poslednej kategórie sa možnosť 440 000 ton za rok znížila na 250 000 ton za rok, zatiaľ čo v kategórii hlavonožcov zníženie predstavuje 55 %, ak vezmeme do úvahy dva posledné roky a zníženie, ktoré sa uplatnilo už v máji 2006.
Výška finančného príspevku uvedeného v článku 2 protokolu je rovnako ako v predchádzajúcom protokole stanovená na 86 miliónov EUR na prvý rok, 76 miliónov EUR na druhý rok, 73 miliónov EUR na tretí rok a 70 miliónov EUR na posledný rok.
Z týchto súm sa 11 miliónov EUR v prvom roku, potom 16 miliónov, 18 miliónov a 20 miliónov EUR v nasledovných rokoch uvoľní na rozvojovú spoluprácu v mauritánskom sektore rybolovu.
Vo vysvetlivke, ktorá sa nenachádza v texte protokolu, ale je uvedená v návrhu Komisie, sa uvádza, že rozdiel v porovnaní so sumou, ktorú by Mauritánia dostala počas nasledujúcich štyroch rokov v prípade, že by sa zachoval finančný príspevok stanovený v súčasnom protokole, by sa mohol, ak to okolnosti dovolia, vyrovnať príspevkom z Európskeho rozvojového fondu (ERF) vo výške 40 miliónov EUR rozdelených na tri roky počnúc rokom 2009.
Okrem toho sa predpokladá, že príspevok majiteľov plavidiel na financovanie licencií sa zvýši na15 miliónov EUR za rok, t. j.
60 miliónov EUR za obdobie uplatňovania nového protokolu.
Tak isto sa v prípade prekročenia 250 000 ton ročne, ktoré sú určené pre kategóriu 9 malých pelagických druhov, stanovil doplnkový príspevok vo výške 40 EUR za tonu rýb v porovnaní s 15 EUR za tonu podľa súčasného protokolu.
Nasledovná tabuľka porovnáva základné body súčasného protokolu s bodmi protokolu, ktorý vstúpi do platnosti 1. augusta 2008.
Kategória rybolovu
Priemerné využívanie možností rybolovu v rokoch 2006/2008
GT
alebo maximálny počet povolení na obdobie povolení
Členský štát
GT
povolenia alebo maximálna ročná úroveň úlovkov na členský štát
Kategória 1: Rybárske plavidlá na lov kôrovcov s výnimkou langusty a kraba
92,8 %
9 440/ 9 570 GT
Španielsko
7 183/ 7 313 GT
Taliansko
1 .371/ 1 371 GT
Portugalsko
886/ 886 GT
Kategória 2: Plavidlá s navíjacími vlečnými sieťami a plavidlá s dlhými lovnými šnúrami na hlbokomorský lov tresky čiernej
73 %
3 600/ 3 240 GT
Španielsko
3 600/ 3 240 GT
Kategória 3:
Rybárske plavidlá na lov hlbokomorských druhov okrem tresky čiernej a s inými zariadeniami ako vlečné siete
27,2 %
2 324 /1 162 GT
Španielsko
1 500/ 1 162 GT
Spojené kráľovstvo
800/ 0 GT
Malte
24/ 0 GT
Kategória 4: Plavidlá s navíjacími vlečnými sieťami a s mraziarenskými zariadeniami na rybolov hlbokomorských druhov
0 %
750/ 375 GT
Grécko
750/ 375 GT
Kategória 5: Hlavonožce
64,3 %
18 600/ 13 950 GT
43/32 povolení
Španielsko
39/ 24 povolení
Taliansko
4/ 4 povolenia
Portugalsko
0/ 1 povolenie
Grécko
0/ 3 povolenia
Kategória 6: Langusty
63,9 %
300 GT
Portugalsko
300/ 300 GT
Kategória 7: Plavidlá so záťahovými sieťami na lov tuniakov a s mraziarenským zariadením
22,6 %
36/ 22 povolení
Španielsko
17/ 17 povolení
Francúzsko
20/ 5 povolení
Malta
1/ 0 povolení
Kategória 8: Plavidlá na lov tuniakov udicami a plavidlá s dlhými lovnými šnúrami pre lov na hladine
44,8 %
31/ 22 povolení
Španielsko
23/ 18 povolení
Francúzsko
5/ 4 povolenia
Portugalsko
3/0 povolení
Kategória 9: Plavidlá s navíjacími vlečnými sieťami s mraziarenskými zariadeniami pre rybolov pelagických druhov
35 %
22/ 17 povolení, maximálna úroveň úlovkov
440 000/ 250 000 ton,
Holandsko
194 000 ton
Litva
128 000 ton
Lotyšsko
77 000 ton
Nemecko
15 000 ton
Spojené kráľovstvo
8 000 ton
Portugalsko
6 000 ton
Francúzsko
6 000 ton
Poľsko
6 000 ton
Kategória 10 : Lov kraba
65,5 %
300/ 300 GT
Španielsko
300/ 300 GT
Kategória 11: Plavidlá na rybolov pelagických druhov v čerstvom stave
0 %
ročný priemer 15 000/ 15 000 GT na mesiac
3.
Analýza návrhu
Spravodajkyňa nechápe, ako mohla Komisia, hoci zaujala veľmi kritický postoj k predchádzajúcemu protokolu v takej miere, že ho chcela vypovedať, pretože sa naplno nevyužívali financované možnosti rybolovu, dohodnúť nový protokol, v ktorom sú možnosti rybolovu prakticky vo všetkých kategóriách vrátane tých, ktoré boli naplno využívané, drastickým spôsobom zredukované.
K tomu je ešte potrebné pridať ďalšie výrazné obmedzenia, ako je nové dvojmesačné obdobie biologického pokoja, zatiaľ čo sa finančný príspevok v prvom roku nemení a v poslednom roku uplatňovania sa zníži najviac o 19 %.
Spravodajkyňa by tiež chcela pripomenúť sťažnosti, ktoré boli podané z toho dôvodu, že v posledných fázach procesu rokovania chýbal dialóg medzi Komisiou, zástupcami sektoru a členskými štátmi.
Jasne to dokazuje kritika zo strany združenia Europêche, ktoré zdôrazňuje, že každý protokol musí jednak v rámci možností zodpovedať potrebám flotily Spoločenstva, pokiaľ ide o možnosti rybolovu, a jednak stanoviť technické opatrenia umožňujúce využívať tieto možnosti.
V súvislosti s novým obdobím biologického pokoja v máji a júni takmer pre všetky kategórie rybolovu, ktoré pribudlo k už existujúcemu obdobiu v mesiacoch september a október, je potrebné pripomenúť, že je odpoveďou na žiadosť podanú Mauritániou na poslednú chvíľu.
Táto žiadosť bola vypracovaná mimo spoločného vedeckého výboru, ktorý má právomoc na spracovanie tohto druhu otázok.
Komisia schválila nové obdobie pokoja bez predchádzajúcej konzultácie so sektorom rybolovu a s členskými štátmi.
Mauritánska strana napravila situáciu vlastnou vedeckou správou, ktorá bola vypracovaná za niekoľko dní (v správe je uvedený dátum 5. marca 2008) a zaoberá sa iba štúdiom hlavonožcov, pričom, ako už bolo uvedené, obdobie pokoja platí takmer pre všetky kategórie.
Chýbajúca dôslednosť postupu by sa dala zdôvodniť potrebou prekonať určitú momentálnu situáciu, ale nové obdobie pokoja je permanentné, čo pre flotily predstavuje dodatočné zaťaženie, pre ktoré existuje len veľmi málo argumentov.
V prípade hlavonožcov sa obdobie pokoja neuplatňuje rovnakým spôsobom na flotilu Spoločenstva ako na flotilu Mauritánie, pretože remeselným mauritánskym plavidlám sa povolila 15-dňová výnimka z bežného pravidla, podľa ktorého sa obdobia biologického pokoja uplatňujú na všetky flotily s činnosťami dotýkajúcimi sa rovnakého zdroja, čo predstavuje najlepšiu záruku na dosiahnutie predpokladaných výsledkov.
Spravodajkyňa sa domnieva, že vedecké otázky treba riešiť transparentne a príslušné rozhodnutia musia prijímať kompetentné orgány, a preto jednoznačne odsudzuje nedôslednosť, ktorou sa vyznačuje uplatňovaný postup.
Zabavenia sú ďalším závažným problémom, ktorým trpia flotily Spoločenstva v tejto oblasti rybolovu.
V poslednom období bola rybárska činnosť flotily Spoločenstva vystavená útokom mauritánskych orgánov.
V dôsledku zvýšenia počtu týchto incidentov Komisia predložila tento problém na posledných schôdzach zmiešaných komisií, pretože mauritánske orgány nespĺňajú minimálne požiadavky stanovené v kapitole VII protokolu, najmä pokiaľ ide o správy z inšpekcií, ktoré majú odovzdať kapitánom plavidiel.
Flotila Spoločenstva je momentálne veľmi zraniteľná a keďže mauritánsky súdny systém neposkytuje žiadne záruky, majitelia plavidiel sú nútení riešiť problém zabavenia zaplatením pokút, ak chcú pokračovať v rybolove alebo zachrániť už ulovené ryby.
Nakoniec sa Komisia s mauritánskou stranou dohodla na vytvorení pracovnej skupiny, ktorá bude počas šiestich mesiacov poverená sledovaním každého postupu zabavenia plavidiel Spoločenstva.
Spravodajkyňa víta túto iniciatívu a dúfa, že odteraz sa pri riešení týchto postupov budú čo najprísnejšie dodržiavať predpisy.
Zástupcovia sektoru rybolovu upozornili na ďalší aspekt týkajúci sa problémov, ktoré vznikajú, keď protokol jasne nestanoví technické opatrenia , pretože dohodnuté možnosti rybolovu sú celkom zbytočné, lebo im chýbajúca definícia technických opatrení bráni v love rýb.
Nie je to, žiaľ, prvý krát, čo tento druh problémov existuje v rámci protokolu o rybolove a spravodajkyňa sa domnieva, že v budúcnosti sa Komisia pred podpísaním protokolu musí uistiť, či sú jasne definované technické parametre.
V tomto prípade sa jeden z hlavných problémov týka zariadenia nazývaného „chaînes racleuses“ (reťaze-škrabáky), ktoré mauritánske právne predpisy zakazujú iba niekoľko rokov.
Tento zákaz je pomerne prekvapujúci, pretože ide o zariadenie, ktoré nielenže medzinárodné rybárske kruhy všeobecne schvaľujú, ale ho bežne používajú výskumné inštitúty ako Španielsky oceánografický inštitút v rámci svojich vedeckých kampaní na skúmanie kôrovcov, ktoré je takmer nemožné uloviť iným spôsobom.
Ako odpoveď na túto otázku sa spoločný vedecký výbor rozhodol vypracovať vedecké hodnotenie a konečné rozhodnutie odložil na 1. novembra.
Dovtedy môže flotila Spoločenstva toto zariadenie používať.
Do technických charakteristík týkajúcich sa kategórie 1 sa začlenilo používanie ochranného krytu od 1. augusta, čo je pre flotilu na lov kôrovcov výhodnejšie.
Odsek 24 mauritánskeho zákona o rybolove povoľuje toto zariadenie, ale flotila Spoločenstva má zakázané ho používať.
Taktiež je potrebné spomenúť kategóriu 5 pre flotilu na lov hlavonožcov, pre ktorú je dohoda uzatvorená s Mauritániou najdôležitejšia, odkedy bola donútená opustiť zónu rybolovu v Maroku.
Táto flotila je veľmi dôležitá aj pre Mauritániu, pretože platí najvyššie poplatky za povolenia na rybolov.
Táto flotila už nejaký čas zaujíma kritický postoj voči rokovaniam týkajúcim sa posledných protokolov a zdôrazňuje, že mnohé technické problémy vážne obmedzujú rentabilitu a využívanie možností rybolovu, a to do takej miery, že počas 18 mesiacov vykonávania platného protokolu sa flotila rybolovu hlavonožcov postupne vytrácala z rybolovnej oblasti až do 31. decembra 2007, kedy sa rozhodlo o ukončení činnosti flotily, ktorá sa ešte nachádzala v rybolovnej oblasti a pozostávala s 20 španielskych a 4 talianskych plavidiel.
Hlavný problém spočíva v minimálnej veľkosti chobotníc stanovenej na 500 gramov, čo je najvyššia hmotnosť v celej tejto oblasti, kým v Senegale je to 350 gramov a v Maroku 400 gramov.
Komisia odmietla akúkoľvek možnosť zmiernenia tohto opatrenia, čo sa týka aj riešenia spočívajúceho v stanovení tolerancie 10 až 15 % úlovkov s hmotnosťou 300 až 500 gramov.
Komisia vyhlasuje, že čaká na výsledky štúdie, ktorá sa má vypracovať na základe rozhodnutia o možnostiach stanoviť jednotnú minimálnu veľkosť pre celú oblasť, ktoré bolo prijaté počas poslednej schôdze Výboru pre rybolov v stredovýchodnom Atlantiku (CECAF).
Vo vedeckej správe vypracovanej Mauritánskym inštitútom pre oceánografický výskum a výskum rybolovu (IMROP) s cieľom odôvodniť zavedenie uvedeného nového obdobia biologického pokoja, ktorá je, ako sa uvádza, založená na štúdiu chobotnice, sa uznáva, že v prípade priemyselného rybolovu môže veľkosť 8 (300 až 500 gramov) predstavovať až 50 % z celkového úlovku v novembri, čo dokazoval priaznivý rast mladých jedincov v posledných rokoch.
Za zmienku stojí, že chobotnica patrí k typicky prispôsobivým druhom s krátkou životnosťou približne jedného roka, čo znamená, že priaznivý rast mladých jedincov sa môže dosiahnuť aj v prípade biomasy na rozmnožovanie malých rozmerov .
Je zjavne naliehavé, aby sa preskúmal a zohľadnil skutočný stav tohto druhu a jeho lovenia a aby sa čo najskôr našlo rozumné riešenie v rámci spoločného vedeckého výboru podľa návrhu CECAF.
Pokiaľ ide o rozdelenie možností rybolovu , je potrebné zdôrazniť, že v tejto kategórii neboli dodržané kľúče na rozdeľovanie vychádzajúce z relatívnej stability, pričom sama Komisia pridala dve nové flotily.
Komisia argumentovala tým, že súčasný protokol týmto flotilám už pridelil rybolovné možnosti, pretože španielska flotila nie je dostatočne využitá.
Nezdá sa však, že by Komisia bola oprávnená opätovne predpokladať nové nedostatočné využívanie pred tým, než sa začnú podávať žiadosti o povolenie.
Podľa údajov, ktoré poskytla sama Komisia, by asi tieto členské štáty tiež nevyužili nové možnosti, ktoré dostali k dispozícii.
Spravodajkyňa víta skutočnosť, že sa zachoval protokol o rybolove s Mauritániou, spochybňuje však postup rokovaní, počas ktorých sektor rybolovu, ani členské štáty neboli dostatočne konzultované a ktoré viedli k protokolu s podstatne zníženými možnosťami rybolovu, pričom finančný príspevok sa takmer nezmenil.
Hlavné technické otázky týkajúce sa flotily sa nevyriešili.
Naopak, objavili sa nové obmedzenia, na ktorých sa nepodieľal spoločný vedecký výbor, najmä nové obdobie biologického pokoja, a nedodržala sa relatívna stabilita.
Spravodajkyňa verí, že štyri roky uplatňovania nového protokolu budú stačiť na nadviazanie dialógu, v rámci ktorého sa vyriešia nezrovnalosti tak, aby neovplyvnili budúce protokoly.
24.6.2008
STANOVISKO Výboru pre rozvoj
pre Výbor pre rybné hospodárstvo
k návrhu nariadenia Rady o uzatvorení protokolu, ktorým sa stanovujú možnosti rybolovu a finančný príspevok podľa Dohody o partnerstve v sektore rybolovu medzi Európskym spoločenstvom a Mauritánskou islamskou republikou na obdobie od 1. augusta 2008 do 31. júla 2012
( KOM(2008)0243 – C6‑0199/2008 – 2008/0093(CNS) )
Spravodajca výboru požiadaného o stanovisko:
Josep Borrell Fontelles
STRUČNÉ ODÔVODNENIE
Politika rozvojovej spolupráce a spoločná politika rybného hospodárstva Európskej únie musia byť v súlade, vzájomne sa dopĺňať a byť koordinované.
Len tak budú ako celok prispievať k znižovaniu chudoby a k trvalo udržateľnému rozvoju v príslušných krajinách.
EÚ prijala záväzok, že zabezpečí trvalú udržateľnosť rybného hospodárstva v celosvetovom meradle tak, ako sa stanovilo na samite Organizácie Spojených národov v Johannesburgu v roku 2002, zachovaním alebo obnovovaním populácií s cieľom dosiahnuť maximálny udržateľný výlov.
Európska únia prijala Kódex správania pre zodpovedný rybolov Organizácie OSN pre výživu a poľnohospodárstvo (FAO) s cieľom podporiť dlhodobý trvalo udržateľný rybolov a potvrdiť, že právo loviť zahŕňa aj povinnosť uplatňovať toto právo zodpovedným spôsobom a zabezpečiť účinnú ochranu živých vodných zdrojov a hospodárenie s nimi.
Prítomnosť EÚ vo vzdialených rybolovných oblastiach je legitímnym cieľom, je však potrebné pripomenúť, že záujmy rybného hospodárstva Európskej únie by sa mali chrániť zároveň s cieľom prispievať k rozvoju krajín, s ktorými sú podpísané dohody o rybolove.
Výbor pre rozvoj Európskeho parlamentu víta uznesenie Spoločného parlamentného zhromaždenia AKT – EÚ z 22. júna 2006 o rybolove v rozvojových krajinách a jeho sociálnych a environmentálnych aspektoch, najmä preto, že sa v ňom uvádza, že ochranu rybolovných záujmov EÚ a AKT treba koordinovať s trvalo udržateľným riadením rybolovných zdrojov z hospodárskeho, sociálneho a environmentálneho hľadiska na jednej strane a so živobytím pobrežných komunít závislých od rybolovu na druhej strane.
Výbor pre rozvoj Európskeho parlamentu ďalej zdôrazňuje zmienku o dodržiavaní Dohody z Cotonou uvedenú v Dohode o partnerstve v sektore rybolovu medzi krajinami AKT a EÚ; trvá na tom, aby sa v plnej miere zohľadňoval článok 9 Dohody z Cotonou týkajúci sa ľudských práv, zásad demokracie, dobrej správy vecí verejných a zásad právneho štátu, a víta záruky, ktoré poskytli útvary Komisie v tom zmysle, že budú prihliadať na obsah článku 9 pri rokovaniach o dohodách s rozvojovými krajinami vrátane rozvojových krajín, ktoré nie sú členskými štátmi AKT.
Navrhovaná dohoda zruší a nahradí dohodu medzi Európskym spoločenstvom a Mauritánskou islamskou republikou, ktorá nadobudla platnosť 1. augusta 2006.
Protokol a príloha sa uzatvorili na obdobie štyroch rokov od dátumu skončenia príslušných prijímacích postupov.
Budú automaticky obnovené na obdobie ďalších štyroch rokov až do 31. júla 2012.
Možnosti rybolovu uvedené v dohode boli stanovené tak, aby pokrývali 11 rôznych kategórií rozdelených medzi Španielsko, Taliansko, Portugalsko, Grécko a Francúzsko.
Pre kategórie 1 až 4, 6, 10 a 11 je celková maximálna povolená kapacita stanovená na 29 947 hrubej tonáže (GT).
Pre kategórie 5, 7, 8 a 9 je celkový počet oprávnených povolení 93.
Finančný príspevok podľa protokolu sa stanovuje na 86 miliónov EUR na prvý rok, 76 miliónov EUR na druhý rok, 73 miliónov EUR na tretí rok a 70 miliónov EUR na štvrtý rok.
Z tohto príspevku sa použije na finančnú podporu na realizáciu vnútroštátnej rybolovnej politiky 11 miliónov EUR na prvý rok, 16 miliónov EUR na druhý rok, 18 miliónov EUR na tretí rok a 20 miliónov EUR na štvrtý rok, z čoho sa 1 milión EUR ročne použije na podporu národného parku Banc d'Arguin.
Výbor Európskeho parlamentu pre rozvoj víta uvedený odkaz na národné iniciatívy v oblasti rybolovu a vyjadruje nádej, že by mohli zahŕňať aj financovanie miestnych projektov infraštruktúry na spracovanie rýb a ich uvedenie na trh, čím umožnia miestnemu obyvateľstvu pokročiť ďalej od rybolovu zabezpečujúceho len vlastné živobytie.
Výbor Európskeho parlamentu pre rozvoj rovnako víta skutočnosť, že dohoda sa sčasti zakladá na hodnotení miestneho rybolovu a že sa ňou podporuje vedecko-technická spolupráca s miestnymi orgánmi.
V spomínanom uznesení AKT – EÚ sa konštatuje, že predpokladom prístupu k rybolovu musí byť vedecké posúdenie zdrojov a že ďalšie schvaľovanie rybárskych povolení musí byť podmienené každoročným hodnotením zdrojov.
Výbor Európskeho parlamentu pre rozvoj neschvaľuje postup prijatý v súvislosti s touto dohodou, pretože Parlament by sa mal podieľať na rokovacom mandáte, ktorý Rada udelila Komisii, a mal by byť informovaný o vývoji rokovaní.
Konzultácie s Parlamentom o navrhovanej dohode sa uskutočnili až v máji 2008, dva mesiace po parafovaní dohody, so zreteľom na jej nadobudnutie platnosti 1. augusta 2008.
Parlament by mal vysloviť námietku a trvať na tom, že tento postup je neprijateľný.
Komisia a Rada musia dosiahnuť dohodu o podmienkach, ktoré poskytnú skutočnú možnosť konzultácie s Parlamentom.
Ak sa takáto dohoda nedosiahne, Výbor pre rybné hospodárstvo by mal v mene Parlamentu reagovať na súčasný stav vrátane možnosti hlasovať proti dohodám o rybolove predloženým podľa súčasného postupu.
POZMEŇUJÚCE A DOPLŇUJÚCE NÁVRHY
Výbor pre rozvoj vyzýva Výbor pre rybné hospodárstvo, aby ako gestorský výbor zaradil do svojej správy tento pozmeňujúci a doplňujúci návrh:
Pozmeňujúci a doplňujúci návrh
1
Návrh nariadenia
Odôvodnenie 2a (nové)
Text predložený Komisiou
Pozmeňujúci a doplňujúci návrh
2a.
Finančný príspevok Spoločenstva by sa mal využiť na podporu pobrežného obyvateľstva žijúceho z rybolovu a na vytvorenie malých miestnych priemyselných podnikov na mrazenie a spracovanie rýb;
POSTUP
Názov
Možnosti rybolovu a finančný príspevok podľa Dohody o partnerstve v sektore rybolovu medzi Európskym spoločenstvom a Mauritánskou islamskou republikou
Referenčné čísla
KOM(2008)0243 – C6-0199/2008 – 2008/0093(CNS)
Gestorský výbor
PECH
Výbor, ktorý predložil stanovisko
dátum oznámenia na schôdzi
DEVE
22.5.2008
Spravodajca výboru požiadaného o stanovisko
dátum menovania
Josep Borrell Fontelles
27.5.2008
Dátum prijatia
24.6.2008
Výsledok záverečného hlasovania
+:
–:
0:
24
Poslanci prítomní na záverečnom hlasovaní
Thijs Berman, Josep Borrell Fontelles, Danutė Budreikaitė, Marie-Arlette Carlotti, Corina Creţu, Nirj Deva, Fernando Fernández Martín, Alain Hutchinson, Filip Kaczmarek, Glenys Kinnock, Maria Martens, Gay Mitchell, José Javier Pomés Ruiz, Horst Posdorf, José Ribeiro e Castro, Frithjof Schmidt, Feleknas Uca, Johan Van Hecke, Jan Zahradil, Mauro Zani
Náhradníci prítomní na záverečnom hlasovaní
Miguel Angel Martínez Martínez, Manolis Mavrommatis, Mihaela Popa, Renate Weber
18.6.2008
STANOVISKO Výboru pre rozpočet
pre Výbor pre rybné hospodárstvo
k návrhu nariadenia Rady o uzatvorení protokolu, ktorým sa stanovujú možnosti rybolovu a finančný príspevok podľa Dohody o partnerstve v sektore rybolovu medzi Európskym spoločenstvom a Mauritánskou islamskou republikou na obdobie od 1. augusta 2008 do 31. júla 2012
( KOM(2008)0243 – C6-0199/2008 – 2008/0093(CNS) )
Spravodajkyňa výboru požiadaného o stanovisko:
Helga Trüpel
STRUČNÉ ODÔVODNENIE
Súčasná dohoda o partnerstve v sektore rybolovu s Mauritániou bola prerokovaná a nadobudla platnosť v roku 2006.
K nej priložený protokol bol uzavretý na dva roky od 1. augusta 2006 do 31. júla 2008 a mal byť predĺžený dvakrát na dvojročné obdobia.
EÚ aj Mauritánia privítali túto dôležitú dohodu, v neposlednom rade vzhľadom na potreby mauritánskej vlády počas obdobia návratu k demokracii po období vojenskej vlády.
V decembri 2007 Komisia predložila Rade návrh rozhodnutia týkajúci sa vypovedania protokolu s ohľadom na to, že flotily EÚ nevyužívali rybolovné možnosti v optimálnej miere.
Zjavne tu existovali niektoré časti flotily EÚ, ktoré z rozličných dôvodov neprejavili taký záujem o dohodu ako v roku 2006.
Komisia vzala na vedomie aj obavy o biologický stav niektorých využívaných rybolovných zdrojov.
Komisia trvala na tom, že vzhľadom na značné nedostatočné využívanie možností rybolovu nemala inú možnosť ako vypovedať protokol v záujme finančnej zodpovednosti a zároveň sa usilovať o dohodnutie nového protokolu s Mauritániou, ktorý umožní pokračovať v rybolove.
Pre Mauritániu bolo vypovedanie protokolu značným šokom, ku ktorému došlo po menej ako 18 mesiacoch po nadobudnutí platnosti protokolu.
Výsledkom je tento návrh, ktorý by mal nahradiť existujúci protokol.
Platnosť by mal nadobudnúť 1. augusta 2008 na dva roky, pokiaľ sa jedna zo strán nerozhodne opäť ho zmeniť, jeho platnosť sa automaticky predĺži do 31. júla 2012.
Ako možno vidieť z tabuľky, rybolovné príležitosti zaznamenali významný pokles v prípade siedmych z jedenástich rybolovných kategórií, v ostatných kategóriách sa zmena neprejavila a v jednom prípade došlo k zvýšeniu o 1 %.
kategória rybolovu
možnosti rybolovu podľa platného protokolu
2006 – 2008
možnosti rybolovu podľa navrhovaného protokolu
2008 – 2012
percentuálna zmena
Kategória 1: rybárske plavidlá na lov kÔrovcov s výnimkou langusty a kraba
9 440 gt
9 570 GT
1 % zvýšenie
Kategória 2: Plavidlá s navíjacími vlečnými sieťami a plavidlá s dlhými lovnými šnúrami na hlbokomorský lov tresky čiernej
3 600 gt
3 240 GT
10 % zníženie
Kategória 3: Rybárske plavidlá na lov hlbokomorských druhov okrem tresky čiernej a s inými zariadeniami ako vlečné siete
2 324 gt
1 162 GT
50 % zníženie
Kategória 4: Plavidlá s navíjacími vlečnými sieťami a s mraziarenskými zariadeniami na rybolov hlbokomorských druhov
750 gt
375 GT
50 % zníženie
Kategória 5: Hlavonožce
18 600 gt
43 povolení
13 950 GT
32 povolení
25 % zníženie
Kategória 6: LANGUSTY
300 gt
300 GT
Bez zmeny
Kategória 7: Mraziarenské plavidlá so záťahovými sieťami na lov tuniakov
36 povolení
22 povolení
38 % zníženie
Kategória 8: Plavidlá na lov tuniakov udicami a plavidlá s dlhými lovnými šnúrami pre lov na hladine
31 povolení
22 povolení
29 % zníženie
Kategória 9: Plavidlá s navíjacími vlečnými sieťami s mraziarenskými zariadeniami pre rybolov pelagických druhov (1)
22 povolení pre referenČnÚ tonáž 440 000 ton
17 povolení pre referenČnÚ tonáž 250 000 ton
23 % zníženie povolení
43 % zníženie pre referenČnÚ tonáž
Kategória 10: Lov kraba
300 gt
300 GT
Bez zmeny
Kategória 11: Plavidlá na rybolov pelagických druhov v čerstvom stave (1)
ročný priemer 15 000 GT na mesiac
ročný priemer 15 000 GT na mesiac
Bez zmeny
Finančný príspevok je stanovený takto:
Y 1
Y 2
Y 3
Y 4
Spolu
Finančný príspevok EÚ
(v miliónoch EUR),
86
76
73
70
305
z ktorého sa použije na realizáciu vnútroštátnej rybolovnej politiky
11
16
18
20
65
Tieto číselné údaje možno porovnať s 86 miliónmi EUR ročne podľa súčasného protokolu, z ktorých bolo 11 miliónov EUR určených na uplatňovanie mauritánskej národnej politiky v oblasti rybolovu.
Napokon poplatky majiteľov plavidiel sú odhadované približne na 15 miliónov EUR ročne, ak sa možnosti využili v plnej miere.
Vzhľadom na zraniteľnosť niektorých rybolovných zdrojov (najmä hlavonožcov a malých pelagických druhov rýb) a hoci to nevedie k systematickému znižovaniu množstva úlovkov, odporúča sa, aby sa úrovne využívania niektorých rybolovných zdrojov znížili aj napriek tomu, že spravodajca odsudzuje neľútostný spôsob, ktorým Spoločenstvo prinútilo Mauritániu k rokovaniu.
V protokole je poznámka pod čiarou, v ktorej sa uvádza, že rozpočtová podpora 40 miliónov EUR by mohla byť k dispozícii na obdobie troch rokov od roku 2009, ak budú splnené potrebné podmienky.
Tieto podmienky nie sú vymenované ani nie je jasné, či ide o ďalšie alebo už naplánované finančné prostriedky.
Ak sú to ďalšie finančné prostriedky, je to priaznivý krok smerom k oddeleniu množstva peňazí uhradených krajine a množstva povoleného rybolovu.
Takáto politika vyvíja priamy a závažný nátlak na tretiu krajinu, aby umožnila nadmerné využívanie svojich morských zdrojov.
POZMEŇUJÚCE A DOPLŇUJÚCE NÁVRHY
Výbor pre rozpočet vyzýva Výbor pre rybné hospodárstvo, aby ako gestorský výbor zaradil do svojej správy tieto pozmeňujúce a doplňujúce návrhy:
Pozmeňujúci a doplňujúci návrh
1
Návrh nariadenia
Článok 2 – odsek 4a (nový)
Text predložený Komisiou
Pozmeňujúci a doplňujúci návrh
4a.
Komisia uverejní každoročne zoznam plavidiel podľa kategórií rybolovu uvedených v tomto protokole.
Odôvodnenie
Aby sa zvýšila transparentnosť výdavkov z fondov Spoločenstva, mal by sa uverejniť aj zoznam plavidiel prevádzkovaných podľa tejto dohody.
Pozmeňujúci a doplňujúci návrh
2
Návrh nariadenia
Článok 4a (nový)
Text predložený Komisiou
Pozmeňujúci a doplňujúci návrh
Článok 4a
V súlade s článkom 30 ods. 3 nariadenia o rozpočtových pravidlách 1 a v zmysle uznesenia Európskeho parlamentu z 19. februára 2008 o transparentnosti vo finančných otázkach uverejní Komisia každoročne na svojej internetovej stránke zoznam jednotlivých konečných príjemcov finančných príspevkov EÚ.
1 Nariadenie Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v.
ES L 248, 19.9.2002, s.
1).
Nariadenie naposledy zmenené a doplnené nariadením Rady (ES) č. 1525/2007 (Ú. v.
EÚ L 343, 27.12.2007, s.
9.).
Odôvodnenie
Tento pozmeňujúci a doplňujúci návrh obsahuje konkrétnejšie požiadavky podrobného podávania správ o konečných príjemcoch finančnej náhrady, ktorú poskytuje EÚ.
Pozmeňujúci a doplňujúci návrh
3
Návrh nariadenia
Článok 4b (nový)
Text predložený Komisiou
Pozmeňujúci a doplňujúci návrh
Článok 4b
Pred skončením platnosti protokolu a pred začatím rokovaní o jeho možnom predĺžení Komisia predloží Európskemu parlamentu a Rade hodnotenie protokolu ex post vrátane analýzy nákladov a výnosov.
Odôvodnenie
Súčasný protokol treba zhodnotiť skôr, ako sa začnú rokovania, aby bolo možné určiť, či a aké zmeny bude treba doň zahrnúť v prípade predĺženia jeho platnosti.
POSTUP
Názov
Možnosti rybolovu a finančný príspevok podľa Dohody o partnerstve v sektore rybolovu medzi Európskym spoločenstvom a Mauritánskou islamskou republikou
Referenčné čísla
KOM(2008)0243 – C6-0199/2008 – 2008/0093(CNS)
Gestorský výbor
PECH
Výbor, ktorý predložil stanovisko
dátum oznámenia na schôdzi
BUDG
22.5.2008
Spravodajkyňa výboru požiadaného o stanovisko
dátum menovania
Helga Trüpel
20.9.2004
Prerokované vo výbore
16.6.2008
Dátum prijatia
16.6.2008
Výsledok záverečného hlasovania
+:
–:
0:
18
POSTUP
Názov
Možnosti rybolovu a finančný príspevok podľa Dohody o partnerstve v sektore rybolovu medzi Európskym spoločenstvom a Mauritánskou islamskou republikou
Referenčné čísla
KOM(2008)0243 – C6-0199/2008 – 2008/0093(CNS)
Dátum konzultácie s EP
21.5.2008
Gestorský výbor
dátum oznámenia na schôdzi
PECH
22.5.2008
Výbory požiadané o stanovisko
dátum oznámenia na schôdzi
DEVE
22.5.2008
BUDG
22.5.2008
Spravodajkyňa
dátum menovania
Carmen Fraga Estévez
5.5.2008
Dátum prijatia
26.6.2008
Výsledok záverečného hlasovania
+:
–:
0:
18
2
1
Poslanci prítomní na záverečnom hlasovaní
Elspeth Attwooll, Marie-Hélène Aubert, Iles Braghetto, Niels Busk, Paulo Casaca, Zdzisław Kazimierz Chmielewski, Avril Doyle, Emanuel Jardim Fernandes, Carmen Fraga Estévez, Ioannis Gklavakis, Pedro Guerreiro, Ian Hudghton, Heinz Kindermann, Rosa Miguélez Ramos, Philippe Morillon, Seán Ó Neachtain, Struan Stevenson, Catherine Stihler, Margie Sudre, Daniel Varela Suanzes-Carpegna, Cornelis Visser
