Sálíh Mahmúd Mohamed Usmán si prevzal Sacharovovu cenu za rok 2007
Ľudské práva
2007-12-11 - 14:42
Víťaz Sacharovovej ceny 2007 Sálíh Mahmúd Mohamed Usmán
Sudánsky právnik a obhajca ľudských práv Sálíh Mahmúd Mohamed Usmán si 11. decembra v Štrasburgu prevzal Sacharovovu cenu za slobodu myslenia 2007.
Pri tejto príležitosti vyzval EÚ, aby zakročila voči bezpráviu v Darfúre a aby v tejto otázke zaujala silný jednotný postoj.
Sacharovovu cenu udeľuje Európsky parlament každoročne výnimočným osobnostiam bojujúcim proti netolerancii, fanatizmu a útlaku, pričom Sálíh Mahmúd Mohamed USMÁN ju získal za jeho dlhoročnú bezplatnú právnu pomoc poskytovanú obetiam porušovania ľudských práv a občianskej vojny v Sudáne.
Súčasťou ocenenia je aj šek na 50 000 eur.
Tejto činnosti sa venuje už 20 rokov, pričom spolupracuje so sudánskou organizáciou proti mučeniu a podáva dôkazy o nespočetných vojnových zločinoch, hoci tým riskuje svoj život, aj životy jeho najbližších.
Pri svojej činnosti navštevuje väzňov, vypočúva svedkov a dôkazové materiály odovzdáva Medzinárodnému trestnému tribunálu.
V súčasnosti je tiež poslancom sudánskeho parlamentu, na pôde ktorého sa snaží presadzovať zásady právneho štátu.
Za svoj boj proti nespravodlivosti musel tento odvážny človek zaplatiť vysokú osobnú cenu - viacero členov jeho rodiny totiž bolo mučených a zavraždených a on sám si odsedel vo väzení sedem mesiacov bez akéhokoľvek obvinenia či súdu.
Na slávnostnom ceremoniáli ho sprevádzala jeho manželka.
Obete násilia v Darfúre čakajú pomoc od Európy
Vo svojom príhovore pred europoslancami pán Mohamed Usmán hovoril o hrôzach, ktoré sa každodenne odohrávajú v Darfúre a uviedol, že aj napriek viacerým rezolúciám Bezpečnostnej rady OSN sa ich závery neuplatňujú.
"Obete tohto násilia sa cítia byť sklamané a od Vás, ľudí z Európy, čakajú pomoc", uviedol.
Zdôraznil tiež, že milióny trpiacich potrebujú ochranu pred násilím, zabíjaním a sexuálnym zneužívaním, ktoré sa v darfúrskom konflikte využíva ako vojnová zbraň.
"Európska únia má veľkú zodpovednosť.
Prosím Vás, aby ste urýchlene zvýšili svoje úsilie a doviedli rebelujúce skupiny a vládu k rokovaniam", vyzval vo svojom príspevku.
Informoval tiež, že napriek vážnym porušovaniam ľudských práv sudánsky súdny systém nezakročí, pretože je "neschopný, nekompetentný a neochotný poskytnúť spravodlivosť".
Víťaz Sacharovovej ceny: "Vaša podpora mi dáva odvahu pokračovať"
Vo svojom vystúpení vysoko ocenil prácu Medzinárodného trestného tribunálu (ICC), pomoc zastúpenia Európskej komisie v Chartúme, ako aj pomoc Európskeho parlamentu, ktorých podpora mu podľa jeho slov "dáva odvahu pokračovať v obrane obetí a v zmierňovaní ich utrpenia".
O udelení ceny jednomyseľne rozhodla konferencia predsedov politických skupín EP, pričom okrem Sálíha Mahmúda Usmána boli medzi troma nominovanými kandidátmi aj zavraždená ruská novinárka Anna Politkovská (in memoriam) a čínski manželia bojujúci za ľudské práva Ceng Ťin-jen a Chu Ťia.
Predseda EP Hans-Gert PŐTTERING v uvítacom príhovore hlboko ocenil nezlomnú vôľu a odvahu pána Mohameda Usmána vyjadril mu v mene celého Európskeho parlamentu plnú podporu a uznanie.
Pripomenul tiež hroznú bilanciu 400 000 mŕtvych a viac než 2,5 milióna presídlených utečencov v Darfúre a vyzdvihol skutočnosť, že Sálíh Mahmúd Usmán "denno-denne riskuje svoj život", aby týmto ľuďom pomohol.
Zoznam doterajších držiteľov ceny Andreja Sacharova
2007 - Sálíh Mahmúd Mohamed Usmán
2006 - Alexander Milinkievič
2005 - "Ženy v bielom", Hauwa Ibrahim a Reportéri bez hraníc
2004 - Žanna Litvinová, predsedníčka Bieloruskej asociácie novinárov
2003 - OSN a jej tajomník Kofi Annan
2002 - Oswaldo José Payá Sardiñas
2001 - Izzat Ghazzawi,Nurit Peled-Elhanan a Dom Zacarias Kamwenho
2000 - ¡ Basta Ya !
1999 - José Alejandro 'Xanana' Gusmão
1998 - Ibrahim Rugova
1997 - Salima Ghezali
1996 - Wej Žingšeng
1995 - Leyla Zana
1994 - Taslima Nasreen
1993 - Oslobodjenje
1992 - Las Madres de la Plaza de Mayo
1991 - Adem Demaçi
1990 - Aung San Suu Kyi
1989 - Alexander Dubček
1988 - Nelson Rolihlahla Mandela a Anatolij Marčenko (in memoriam)
O cene - kto bol Andrej Sacharov
Ruský fyzik Andrej Dmitrijevič Sacharov (1921-1989), nositeľ Nobelovej ceny za mier v roku 1975, je predovšetkým objaviteľom vodíkovej bomby.
Z obáv pred následkami jeho práce, ktoré by mohli ovplyvniť budúcnosť ľudstva, sa snažil upozorniť na nebezpečenstvo pretekov v jadrovom zbrojení.
Čiastočný úspech dosiahol podpísaním Zmluvy o jadrových pokusoch v roku 1963.
V ZSSR bol Sacharov považovaný za disidenta s podvratnými názormi.
V 70-tych rokoch založil Výbor pre ochranu ľudských práv a politických obetí.
Jeho úsilie bolo v roku 1975 korunované Nobelovou cenou za mier.
20071211IPR14773 Audiozáznam v pôvodnej verzii Audiozáznam v anglickom jazyku
SK
1
PHOTO
20071211PHT14767.jpg
SK
2
MULTIMEDIA
20071211MLT14859.asf
SK
3
MULTIMEDIA
20071211MLT14861.asf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
