24.11.2009 B7-0186/2009 NÁVRH UZNESENIA predložený v súlade s článkom 120 rokovacieho poriadku
o spôsoboch vykonávania kontrol na letisku v Bruseli
Cristiana Muscardini
PE432.803v01-00 B7‑0186 Návrh uznesenia Európskeho parlamentu o spôsoboch vykonávania kontrol na letisku v Bruseli
Európsky parlament ,
– so zreteľom na článok 120 rokovacieho poriadku,
A. keďže na letisku v Bruseli sa pri bezpečnostných kontrolách cestujúcich a príručnej batožiny používajú nezvyčajné postupy,
B. vyjadrujúc poľutovanie nad tým, že cestujúci si musia vyzúvať topánky a odkladať ich do prepravky spolu s odevmi a inými osobnými vecami, a to bez akéhokoľvek ohľadu na hygienické normy,
C. vyjadrujúc nesúhlas s tým, že topánky sa odkladajú do prepraviek spolu s odevmi a inými osobnými vecami,
D. vzhľadom na nepríjemné pocity cestujúcich, ktorí musia chodiť bosí po holej podlahe,
E. vzhľadom na to, že uplatňovanie bezpečnostných opatrení na iných letiskách nezahŕňa podobné postupy a nevyvoláva podobné nepríjemné pocity u cestujúcich,
1. vyzýva Radu a Komisiu, aby príslušné úrady upozornili na potrebu poskytovať igelitové návleky na nohy cestujúcim, ktorí sú vyzvaní vyzuť sa, aby nemuseli chodiť bosí po špinavej podlahe, po ktorej každodenne prejdú tisíce osôb, a tiež na potrebu odkladať topánky z hygienických dôvodov do osobitných prepraviek odlišných od prepraviek používaných na odevy, a najmä poskytnúť vhodné papierové alebo igelitové vrecká, aby sa zabránilo kontaminácii zo špinavých podrážok vzhľadom na to, že tieto opatrenia sú čoraz naliehavejšie v dôsledku neustáleho nárastu nákazlivých ochorení a šírenia vírusov vrátane vírusov chrípky typu A.
