EP žiada vyjasnenia pri vysielaní pracovníkov
Politika zamestnanosti
2006-10-26 - 15:20
EP schválil pomerom hlasov 295 za a 72 proti nelegislatívnu správu o uplatňovaní smernice o vysielaní pracovníkov.
Hlasovania sa zdržalo 20 poslancov.
Schválený text poukazuje na to, že nie všetky štáty smernicu správne uplatňujú a jej kľúčové pojmy si vykladajú rôzne.
Okrem toho pracovníci a firmy ťažko získavajú informácie, a dohľad nad dodržovaním smernice v členských krajinách je tiež slabý.
Poslanci preto žiadajú nápravu, nie však novelizáciu smernice.
Smernica o vysielaní pracovníkov bola prijatá ešte v roku 1996 s cieľom zaručiť voľný pohyb osôb a služieb v súvislosti s dočasným vysielaním pracovníkov do iného členského štátu EÚ.
Zároveň má zabezpečiť, aby boli vyslaní pracovníci chránení čo sa týka pracovných podmienok, miezd a ochrany zdravia a bezpečnosti pri práci, aspoň do miery sčasti porovnateľnej s podmienkami v danej hostiteľskej krajine.
Avšak dodnes ju mnohé členské štáty neuplatňujú dôsledne, prípadne jej časti odlišne interpretujú, čím v podstate porušujú práva pracovníkov.
Jej význam sa ešte väčšmi ukázal po vyškrtnutí navrhovaných článkov 24 a 25 (vzťahujúcich sa na problematiku vysielania pracovníkov) z navrhovanej Smernice o službách.
Európska komisia po tomto neúspechu vypracovala tzv.
"Pokyny pre vysielanie pracovníkov“, založené na rozhodnutiach Európskeho súdneho dvora (ESD).
Schválená iniciatívna správa - ktorá však nemá právne záväzný charakter - teraz vyzýva Komisiu, aby zahájila zodpovedajúce postupy vo veciach porušovania únijneho práva a situáciu napravila.
Poslanci zároveň upozorňujú, že Komisia vo svojej interpretácii právnych predpisov v niektorých prípadoch „prekračuje hranice stanovené judikatúrou ESD“.
Riešením by podľa poslancov mohlo byť zvyšovanie informovanosti verejnosti o tejto problematike, ako aj uľahčenie postupov na získanie informácií o právach vysielaných pracovníkov.
Európska komisia má zaujať aktívny postoj pri vytváraní účinnejšej a výkonnejšej spolupráce medzi členskými štátmi, ich kontaktnými miestami a orgánmi inšpekcie práce, obzvlášť s cieľom čeliť nekalej hospodárskej súťaži a sociálnemu dumpingu.
Schválený text súhlasí s Komisiou, že smernica o vysielaní pracovníkov nie je vhodným rámcom pre riešenie otázok týkajúcich sa právnej situácie osôb samostatne zárobkovo činných.
Poslanci totiž konštatujú, že zdanlivá samostatnosť je najčastejšie používanou stratégiou podnikov pre obchádzanie minimálnych požiadaviek smernice o vysielaní pracovníkov.
Preukázať, že osoba predstierajúca samostatne zárobkovú činnosť je v skutočnosti zamestnancom, je podľa správy obtiažne a zdĺhavé.
Vzhľadom na skutočnosť, že ESD viackrát podrobne sformuloval kritériá umožňujúce rozlišovať kategórie "zamestnancov" a "osoby samostatne zárobkovo činné", správa vyzýva Komisiu, aby s členskými štátmi zahájila rokovania s cieľom zaistiť transparentnosť a jednotnosť kritérií určujúcich status zamestnanca a osoby samostatne zárobkovo činnej s ohľadom na pracovné právo.
Zdôvodnenie hlasovania
V rámci tzv. zdôvodnení hlasovania k téme vysielania pracovníkov vystúpila aj slovenská europoslankyňa Zita PLEŠTINSKÁ (EPP-ED, SK).
Pripomenula, že v základných princípoch EÚ týkajúcich sa voľného pohybu osôb a služieb v rámci EÚ sa deklaruje, že "medzi pracovníkmi členských štátov je zakázaná akákoľvek diskriminácia na základe štátnej príslušnosti, pokiaľ sa to týka zamestnania, odmeny za prácu a pracovných podmienok".
Realita je však podľa jej slov úplne iná a prechodné obdobia uzatvorenia pracovných trhov v niektorých členských štátoch ešte stále existujú.
Ako ďalej spomenula, smernica o vysielaní pracovníkov veľmi úzko súvisí so Smernicou o službách a pri hlasovaní o nej Európsky parlament v prvom čítaní "aj napriek intenzívnemu a opodstatnenému zápasu poslancov z nových členských štátov" vypustil články 24 a 25, ktoré nové členské krajiny považovali za kľúčové.
"S poľutovaním musím konštatovať, že ani usmernenie Komisie nedokáže zabezpečiť riešenie problémov členských štátoch, podnikov a pracovníkov pokiaľ ide o nedostatočné uplatňovanie smernice o vysielaní pracovníkov pri odstraňovaní prekážok voľného pohybu služieb a pracovníkov", uviedla poslankyňa Pleštinská a dodala, že hlasovala proti teraz schvaľovanej správe, pretože v nej neboli zakomponované kľúčové pozmeňovacie návrhy týkajúce sa zabezpečenia väčšej mobility na pracovnom trhu v rámci EÚ.
20061021IPR11912 Konečné znenie prijatého textu nájdete po jeho publikovaní na stránke:
SK
1
LINK
/activities/expert/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
