Prísnejšie pravidlá pre trh s derivátmi
Hospodárske a menové záležitosti
Plenárne zasadnutie
2010-06-15 - 15:44
Poslanci EP prijali uznesenie, v ktorom požadujú prísnejšie a jasnejšie pravidlá pre trh s derivátmi s cieľom minimalizovať špekulatívne obchodovanie a zabezpečiť, aby sa s čo najväčším počtom derivátov obchodovalo prostredníctvom štandardizovaných zmlúv a postupov.
Prijatý text tiež odporúča zníženie regulačnej záťaže podnikov ako koncových užívateľov a navrhuje možnosti regulovania pravidiel obchodu v prípade tzv. swapov na úverové zlyhanie.
Deriváty sa dostali do centra pozornosti v súvislosti s gréckou krízou, v dôsledku ktorej sa Únia aj jednotlivé členské štáty rozhodli prísnejšie sledovať obchodovanie s týmito finančnými produktmi.
Ide o finančné kontrakty, ktorých hodnota závisí od tzv. podkladového nástroja, akým je cena tovaru, akcie, výmenný kurz, výška úrokovej sadzby, a pri uzavretí jedného z týchto kontraktov má zmluvný partner nárok na platbu či právo na nákup alebo predaj.
V minulosti používali finančné inštitúcie a podniky (nefinančné inštitúcie) deriváty buď na zaistenie rizika, alebo na účely špekulácie.
Medzi bežné deriváty patria futurity, swapy na úverové zlyhanie (CDS), opcie a certifikáty.
Swapy na úverové zlyhanie sú určené na peňažnú kompenzáciu v prípade nesplatenia úveru.
Uznesenie EP prichádza len pár týždňov pred zverejnením legislatívneho návrhu Komisie o regulácii obchodovania s derivátmi.
Viac transparentnosti a prísnejšie pravidlá
Uznesenie oceňuje prístup Európskej komisie, ktorá "upustila od prevládajúceho názoru, že deriváty nie je nutné ďalej regulovať, pretože s nimi narábajú odborníci a špecialisti" a žiada, aby pripravovaná legislatíva zabezpečila nielen transparentnosť trhov s derivátmi, ale aj ich rozumnú reguláciu.
Navrhovaná legislatíva by podľa EP mala zahŕňať pravidlá zakazujúce čisto špekulatívne obchodovanie s komoditami a poľnohospodárskymi produktmi.
Požaduje sa tiež stanovenie prísnych horných limitov, najmä pokiaľ ide o ich možný vplyv na cenu základných potravinových komodít v rozvojových krajinách a kvóty emisií skleníkových plynov.
Znižovanie rizikových faktorov
EP trvá na tom, že je potrebné zvýšiť počet derivačných kontraktov riadiacich sa postupmi zaručujúcimi nižšie riziká (prostredníctvom výmeny informácií medzi zúčtovacími strediskami zmluvných strán - tzv. Central Counterparty Clearing - CCP).
Uznesenie preto navrhuje posilnenie týchto zúčtovacích stredísk a požaduje zavedenie regulačných noriem na zabezpečenie odolnosti CCP voči širokému spektru rizík vrátane zlyhania viacerých účastníkov, náhlemu predaju finančných zdrojov či rýchlemu zníženiu trhovej likvidity.
Poslanci tiež trvajú na tom, že CCP nesmú byť organizované výlučne užívateľmi a že ich systémy riadenia rizík si nesmú navzájom konkurovať.
Okrem toho by kľúčoví účastníci trhu nemali mať rozhodný vplyv na správu a riadenie rizika CCP.
Podniky ako koncoví užívatelia
Uznesenie vyzýva na menej striktné pravidlá pre mimoburzové obchodovanie s derivátmi vykonávané podnikmi ako koncovými užívateľmi, pretože priznáva, že podniky môžu v určitých prípadoch potrebovať konkrétne, im prispôsobené deriváty s cieľom lepšie pokryť konkrétne riziko, ktorému sú vystavené.
Aj napriek takémuto tolerantnejšiemu stanovisku voči bilaterálnym derivátovým kontraktom Parlament žiada, aby boli všetky derivátové pozície finančných alebo nefinančných inštitúcií nad určitú hranicu (ktorú stanoví Európsky orgán pre cenné papiere a trhy - ESMA) centrálne zúčtované v CCP.
Swapy na úverové zlyhanie (Credit Default Swaps - CDS)
Uznesenie vyzýva na zákaz pre špekulatívne obchodovanie v prípade tzv. swapov na úverové zlyhanie a požaduje, aby ich ochrana bola splatná až po predložení a doložení podkladovej dlhopisovej expozície, pričom by bola zároveň obmedzená sumou tejto expozície.
V tejto súvislosti tiež poslanci vyzývajú Európsku komisiu, aby predložila príslušné legislatívne návrhy a domnievajú sa, že dovtedy by sa swapy na úverové zlyhanie mali spracovávať prostredníctvom európskych CCP s cieľom zmierniť riziko zmluvnej strany, zvýšiť transparentnosť a znížiť celkové riziko.
Prijatý text okrem toho poukazuje na vážne nedostatky informácií o tom, akú úlohu zohrali CDS v problémoch niektorých krajín eurozóny a vyzýva preto na posilnenie finančnú stability a transparentnosti trhu požadovaním informovania regulačných a dozorných orgánov.
Ďalšie kroky
Legislatívny návrh týkajúci sa derivátov má v septembri predložiť Európska Komisia, následne sa ním bude zaoberať Európsky parlament a Rada.
20100614IPR76030
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
