4.9.2006
NÁVRH UZNESENIA
ktorý na základe otázky na ústne zodpovedanie B6‑0326/06
v súlade s článkom 108 odsekom 5 rokovacieho poriadku
predkladá Giuseppe Gargani
v mene Výboru pre právne veci
o európskom zmluvnom práve
Uznesenie Európskeho parlamentu o európskom zmluvnom práve
Európsky parlament ,
–
so zreteľom na svoje uznesenie z 23. marca 2006 o európskom zmluvnom práve a revízii acquis: ďalší postup [ P6-TA(2006)0109 ],
–
so zreteľom na svoje uznesenia z 26. mája 1989, 6. mája 1994, 15. novembra 2001 a 2. septembra 2003,
–
so zreteľom na Prvú výročnú správu o napredovaní v oblasti európskeho zmluvného právaa preskúmania acquis (KOM(2005)456 v konečnom znení), v ktorej Komisia uvádza, že preskúmanie spotrebiteľského acquis „zasa prispeje k rozvoju širšieho SRR“,
–
so zreteľom na oznámenie Komisie Európskemu parlamentu a Rade z 11. októbra 2004 o Európskom zmluvnom práve a revízii acquis: ako ďalej (KOM(2004)651 v konečnom znení), v ktorom sa uvádza, že vo vhodných prípadoch Komisia použije SRR ako súbor nástrojov pri prezentovaní návrhov na zlepšenie kvality a jednotnosti existujúceho acquis a budúcich právnych nástrojov v oblasti zmluvného práva,
–
so zreteľom na článok 108 odsek 5 rokovacieho poriadku,
–
keďže vo svojom uznesení z 23. marca 2006 zdôraznil, že nie je jasné, k akým praktickým výsledkom povedie iniciatíva týkajúca sa európskeho zmluvného práva, ani na akom právnom základe sa prijme ktorýkoľvek záväzný nástroj,
–
keďže vo svojom uznesení z 23. marca 2006 požiadal Komisiu okrem iných informácií aj o vyhlásenie o tom, ako navrhuje vziať do úvahy vo svojej ďalšej práci výsledky pracovných konferencií SRR a výskumných skupín,
1.
zdôrazňuje svoje presvedčenie, že jednotný vnútorný trh nemôže byť úplne funkčný bez prijatia ďalších opatrení zameraných na harmonizáciu občianskeho práva;
2.
pripomína, že iniciatíva týkajúca sa európskeho zmluvného práva je najdôležitejšou iniciatívou, aká prebieha v oblasti občianskeho práva;
3.
pevne podporuje prístup, ktorého cieľom je vytvoriť širší spoločný referenčný rámec (SRR) pre všeobecné otázky zmluvného práva presahujúci oblasť ochrany spotrebiteľa;
4.
zdôrazňuje, že popri práci na revízii spotrebiteľského acquis by mala pokračovať práca na širšom SRR; vyzýva Komisiu, aby súbežne s činnosťou na revízii spotrebiteľského acquis pokračovala v práci na projekte, ktorého cieľom je širší SRR;
5.
zdôrazňuje, že hoci zatiaľ nie je známy konečný zámer a právna forma SRR, práca na projekte by sa mala vykonať náležite a malo by sa pritom zohľadniť, že konečný dlhodobý výsledok by mohol byť záväzný nástroj; mali by sa ponechať otvorené všetky rozličné možnosti týkajúce sa zámeru a právnej formy budúceho nástroja;
6.
vyzýva Komisiu, aby nepredkladala žiadne ďalšie legislatívne návrhy týkajúce sa otázok zmluvného práva, kým sa neskončí práca na širšom SRR;
7.
vyzýva Komisiu, aby do práce na SRR priebežne zapájala Európsky parlament.
8.
poveruje svojho predsedu, aby postúpil toto uznesenie Rade a Komisii.
