P6_TA(2006)0032
Kambodža
B6-0057 , 0058 , 0060 , 0064 , 0067 a 0071/2006
Uznesenie Európskeho parlamentu o politickej represii v Kambodži
Európsky parlament
, –
so zreteľom na svoje uznesenia z 13. januára 2005 Ú. v.
EÚ C 247 E, 6.10.2005, s.
161.
a z 10. marca 2005 Ú. v.
EÚ C 320 E, 15.12.2005, s.
280.
o Kambodži a na svoje uznesenie z 1. decembra 2005 o situácii v oblasti ľudských práv v Kambodži, Laose a vo Vietname Prijaté texty, P6_TA(2005)0462 .
,
–
so zreteľom na Dohodu o spolupráci z roku 1997 medzi Európskym spoločenstvom a Kambodžským kráľovstvom Ú. v.
ES L 269, 19.10.1999, s.
18.
,
–
so zreteľom na usmernenia EÚ o obhajcoch ľudských práv schválené Radou 14. júna 2004,
–
so zreteľom na normy stanovené v Deklaráciou OSN o ochrancoch ľudských práv z roku 1998,
–
so zreteľom na stanovisko osobitného splnomocnenca generálneho tajomníka OSN pre ľudské práva v Kambodži, pána Yasha Ghaia, z 27. decembra 2005,
–
so zreteľom na stanovisko Vysokého komisára OSN pre ľudské práva zo 4. januára 2006,
–
so zreteľom na stanovisko Svetovej banky z 9. januára 2006 o Kambodži,
–
so zreteľom na vyhlásenie predsedníctva v mene Európskej únie z 13. januára 2006 o zhoršujúcej sa politickej situácii v Kambodži,
–
so zreteľom na článok 115 ods. 5 rokovacieho poriadku,
A.
keďže rozsah politických represií v Kambodži v minulých týždňoch výrazne vzrástol a došlo k niekoľkým zadržaniam aktivistov v oblasti ľudských práv, novinárov a odborárov obvinených z trestných činov ohovárania,
B.
keďže Kem Sokha, predseda Kambodžského centra pre ľudské práva (CCHR), Pa Nguon Teang, výkonný riaditeľ Kambodžského centra pre ľudské práva a riaditeľ rádia, Rong Chhun, predseda Nezávislého kambodžského združenia učiteľov (CITA) a Mam Sonando, riaditeľ rádia Beehive čelia súdnemu procesu,
C.
keďže Yeng Virak a Kem Sokha boli prepustení na kauciu, ale obvinenia voči nim neboli zrušené,
D.
keďže kambodžské orgány z rovnakých dôvodov hľadajú Chea Monyho, predsedu Slobodného odborového zväzu pracujúcich, Ea Channa, zástupcu generálneho tajomníka študentského hnutia za demokraciu, Mena Natha, predsedu Kambodžského nezávislého združenia štátnych zamestnancov, princa Sisowatha Tomica, tajomníka bývalého kráľa Sihanouka a Saya Boryho, poradcu bývalého kráľa Sihanouka,
E.
keďže niekoľko iných aktivistov a členov opozície opustilo krajinu pod hrozbou zatknutia a prenasledovania,
F.
keďže túto represívnu taktiku možno považovať za pokus vlády umlčať pokojných kritikov vlády a tým eliminovať poslednú účinnú politickú opozíciu, keďže tieto prípady predstavujú aj znepokojivé signály toho, že stav demokracie v Kambodži sa zhoršuje,
G.
keďže 22. decembra 2005 bol vodca opozície Sam Rainsy na podnet predsedu vlády a predsedu národného zhromaždenia odsúdený v neprítomnosti na 18 mesiacov väzenia za trestný čin ohovárania,
H.
keďže Cheam Channy, poslanec kambodžského parlamentu, bol v auguste 2005 súdený a uznaný vinným a odsúdený na sedem rokov väzenia,
I.
keďže pracovná skupina OSN pre oblasť svojvoľného zadržiavania vyhlásila, že zadržaním Cheama Channyho sa porušuje kambodžské aj medzinárodné právo,
1.
je hlboko znepokojený nedávnymi zatknutiami a odsúdeniami a vyzýva kambodžskú vládu, aby veľmi starostlivo posúdila zlučiteľnosť týchto činov s jej záväzkami týkajúcimi budovať otvorenejšiu demokratickú a právnu spoločnosť, ktoré dala svojmu ľudu a tím, ktorí jej poskytujú pomoc;
2.
berie na vedomie vyššie uvedené prepustenie nedávno zadržaných aktivistov v oblasti ľudských práv a žiada zrušiť obvinenia vznesené voči nim a žiada anulovanie všetkých obvinení a zatykačov vydaných voči ochrancom ľudských práv, ktorí nie sú v súčasnosti zadržiavaní; ďalej žiada, aby sa zastavili všetky akty zastrašovania a obťažovania namierené voči aktivistom v oblasti ľudských práv v Kambodži;
3.
vyzýva Kambodžu, aby skončila s porušovaním svojich záväzkov vyplývajúcich z medzinárodného práva, predovšetkým z Medzinárodného paktu o občianskych a politických právach a okamžite prepustila Cheama Channyho; žiada tiež, aby bol rozsudok voči Samovi Rainsymu a Cheovi Pochovi zrušený a bola obnovená ich poslanecká imunita;
4.
je hlboko presvedčený, že pokračujúce zadržiavanie vedúcich predstaviteľov politickej opozície, odborových zväzov, médií a mimovládnych organizácií a využívanie trestného práva v prípadoch vyjadrenia nesúhlasu s politickou situáciou vysiela znepokojujúci signál komunite poskytovateľov pomoci, na ktorú sa vláda spolieha a ktorá tvorí 50 % jej ročného rozpočtu;
5.
pripomína kambodžskej vláde, že je povinná dodržiavať svoje povinnosti a záväzky týkajúce sa demokratických zásad a základných ľudských práv, ktoré sú základným prvkom vyššie uvedenej dohody o spolupráci tak, ako sú definované v článku 1 tejto dohody;
6.
vyzýva Komisiu a Radu, aby na nadchádzajúcej schôdzi poradnej skupiny reagovali na nedávne pritvrdenie v oblasti občianskych a politických práv jasným a jednoznačným spôsobom, koordinovane s komunitou poskytovateľov pomoci;
7.
vyjadruje svoju podporu osobitnému splnomocnencovi generálneho tajomníka OSN pre ľudské práva v Kambodži a úradu Vysokého komisára OSN pre ľudské práva, ktorých mandát zahŕňa ochranu a monitorovanie situácie ľudských práv;
8.
vyjadruje znepokojenie nad tým, že využívanie kambodžského súdnictva ako represívneho nástroja namiereného proti politickej opozícii a občianskej spoločnosti vrhá vážne pochybnosti na záväzky kambodžskej vlády zriadiť tribunál vyšetrujúci činy Červených Kmérov v súlade s medzinárodnými normami nezávislosti súdnictva, spravodlivého súdneho procesu a riadneho zákonného postupu, ako bolo dohodnuté s OSN v júni 2003, a pochybuje o tom, že je potrebné, aby bolo ohováranie úradu predsedu vlády trestným činom;
9.
pevne verí, že nesúhlasné názory a postoje by sa mali stať výzvou pre verejnú diskusiu, a nie predmetom trestného konania a žiada, aby sa trestné stíhanie vo veci ohovárania zrušilo, pretože sa dá ľahko zneužiť na politické ciele;
10.
vyzýva EÚ, aby prijala opatrenia a zabezpečila, aby sa dodržiavali základné slobody zakotvené v článku 1 dohody o spolupráci medzi ES a Kambodžou a aby útoky na občianske slobody poniesli dôsledky; vyzýva EÚ, aby ďalšie poskytovanie finančnej pomoci podmienila zlepšeniami v oblasti ľudských práv v Kambodži;
11.
znovu opakuje svoju požiadavku, aby ad hoc delegácia Európskeho parlamentu navštívila Kambodžu a posúdila dodržiavanie ustanovení článku 1 dohody o spolupráci a situáciu zadržiavaných poslancov parlamentu, zástupcov médií a predstaviteľov odborových zväzov v krajine;
12.
vyzýva kambodžské orgány, aby plne vykonali Dohovor o právnom postavení utečencov z roku 1951, pokiaľ ide o ochranu utečencov z hôr, ktorí sa bránia ilegálnej násilnej deportácii do Vietnamu a aby udelili štatút utečencov etnickej skupine Khmer Krom utekajúcej z Vietnamu;
13.
Poveruje svojho predsedu, aby postúpil toto uznesenie Rade, Komisii, Vysokému komisárovi pre ľudské práva, osobitnému splnomocnencovi generálneho tajomníka OSN pre ľudské práva v Kambodži, prezidentovi Svetovej banky, sekretariátu krajín ASEAN a vláde a národnému zhromaždeniu Kambodžského kráľovstva.
