Ženy a chudoba v Európskej únii
Práva žien/Rovnosť príležitostí
2005-10-13 - 14:22
Riešenie chudoby žien musí byť prioritou
Chudoba a sociálne vylúčenie žien sú porušením ich ľudských práv. To je jeden zo základných záverov správy poslankyne Anny ZÁBORSKEJ (EPP-ED, SK), ktorú dnes schválil Európsky parlament.
Správa poukazuje najmä na otázku nízkych miezd a priepasť vznikajúcu z diskriminácie pri zamestnávaní.
Zvýrazňuje tiež fakt, že v EÚ sú domácnosti s jedným živiteľom až v 85% vedené ženami a že dve tretiny obyvateľstva vo veku nad 65 rokov tvoria ženy, pričom obe tieto skupiny zasahuje chudoba najvýraznejšie.
17.október je Svetovým dňom proti biede.
Európsky parlament si túto udalosť pripomenul aj schválením iniciatívnej správy slovenskej europoslankyne Anny ZÁBORSKEJ (EPP-ED, SK), ktorá okrem iného poukazuje na to, že riziko extrémnej chudoby u žien až v17 z 25 členských štátov EÚ výrazne prekračuje riziko extrémnej chudoby u mužov a preto je tento naliehavý problém potrebné riešiť.
„Kde sú ľudia odsúdení na život v biede, tam sú porušované ľudské práva,“ pripomína správa v úvode leitmotív Svetového dňa proti biede.
Chudobu pritom nespája len s nedostatočným príjmom, ale tiež s chabým zdravím, limitovaným či neexistujúcim prístupom k vzdelaniu, životom v nebezpečnom prostredí či v sociálnej diskriminácii a vylúčení.
Práca sama o sebe nemôže byť podľa správy považovaná za dostatočnú ochranu pred extrémnou chudobou.
Správa žiada členské štáty Únie, aby podnikli cielené kroky zabezpečujúce znevýhodneným ženám prístup k bývaniu, zdravotnej starostlivosti, vzdelaniu, športu a kultúre.
Upozorňuje aj na následky extrémnej chudoby žien, ktoré prispievajú k vzniku prostitúcie, obchodu so ženami a násiliu.
Prijatý text uvádza, že rozdiel v mzdách u mužov a žien je v Európe stále v priemere v rozmedzí 16% až 33% a doteraz nebol zaznamenaný žiaden skutočný pokrok v tejto oblasti.
Ďalšie čísla hovoria o zamestnaní na čiastočný úväzok - v EÚ je takto zamestnaných len 6,6% mužov, v porovnaní s až 30% žien.
To je často spôsobené nedostatkom dostupných možností starostlivosti o deti, ktorá je väčšinou na ženách.
Domácnosti so ženami v pozícii živiteliek majú oproti domácnostiam, ktoré živia muži, príjem nižší o 9%-26%.
V tomto trende pritom vedie Británia (26%), nasleduje Švédsko (14%), Francúzsko (12%), Holandsko (11%), Nemecko (10%) a Taliansko (9%).
Riziko chudoby a extrémnej núdze sa týka aj ľudí starších ako 65 rokov, pretože dve tretiny populácie nad 65 rokov v Európskej únii tvoria ženy.
Vzhľadom na tieto, ako aj ďalšie skutočnosti vyzýva správa poslankyne Záborskej členské štáty, aby podnikli konkrétne kroky na zlepšenie rovnoprávneho postavenia mužov a žien, vysporiadanie sa s rozdielmi v mzdách a podporu pracovných podmienok, ktoré by umožnili mužom a ženám plnú účasť na trhu práce.
Text správy zdôrazňuje, že neplatená práca, ktorú väčšinou vykonávajú ženy, nie je systematicky vedená v národných štatistikách a preto sa neberie do úvahy pri tvorbe politiky zamestnanosti, čo by sa malo zmeniť.
Správa žiada členské štáty aj o to, aby zaistili primeranú sociálnu starostlivosť pre ženy, ktoré sa starajú o chorých, starších alebo postihnutých členov svojej rodiny a pre staršie ženy, ktoré poberajú výrazne nízku penziu.
Medzi ďalšie dôležité body patrí napríklad výzva členským krajinám, aby zaviedli účinné opatrenia na zosúladenie profesionálneho a rodinného života aj pre mužov - otcov rodín; aby prijali opatrenia pre pracujúce slobodné matky (možnosťou zamestnania s flexibilným pracovným časom, alebo poskytovaním vhodnej starostlivosti o deti); aby podporovali mladistvé matky; a tiež aby študovali faktory vedúce k domácemu násiliu a vytvorili politiku na jeho prevenciu a elimináciu jeho dôsledkov.
ROZPRAVA:
Rozpravu v pléne večer pred hlasovaním zahájila autorka správy, slovenská europoslankyňa Anna ZÁBORSKÁ (EPP-ED, SK) pripomenutím citátu z úvodu správy.
Odstránenie biedy sa podľa nej v EÚ stáva zásadnou otázkou, ktorá je dôležitejšia ako stratégie, ktoré jej umožňujú stať sa najkonkurencieschopnejšou a najdynamickejšou ekonomikou sveta.
Práca podľa Záborskej síce zapája jednotlivca do kolektívu, no to nestačí na to, aby sa niekto stal občanom.
"Je potrebná spolupráca s občanmi, ktorí sa nachádzajú v tých najnepriaznivejších situáciách, lebo aj oni sú odborníkmi v boji proti chudobe," uviedla.
Požiadavka posilňovať Stratégiu zapojenia do spoločnosti je podľa jej slov požiadavkou, ktorá sa nedá obísť.
"Ak niekto žije v biede, to neznamená, že druhí majú miesto neho rozhodnúť, čo je pre neho najlepšie.
Napríklad, kde je dôvod na to, aby sme odoberali deti z ich rodín z dôvodu ich zlej ekonomickej situácie?", spýtala sa pléna Záborská.
"Nebolo by naopak treba podporovať týchto rodičov, ktorí majú tiež právo realizovať svoje materské a otcovské povinnosti ?
Aj oni zažívajú rovnaké radosti, rovnaké túžby, pociťujú rovnaké obavy a rovnaké pochybnosti i keď v omnoho ťažších podmienkach."
Pripomenula, že bieda sa týka predovšetkým žien.
V závere svojho vystúpenia spomenula aj rokovania z výboru, predovšetkým pozmeňovací návrh č.7, ktorým niektoré poslankyne zo skupiny GUE/NGL navrhli odstrániť z textu správy požiadavku prístupu k základnej zdravotnej starostlivosti pre chudobné ženy.
Záborská sa na nich obrátila v pléne: "Prečo nepodporovať zápas žien proti chudobe tým, že im umožníme dobré zdravotné podmienky?
O čom vlastne hovoríme?
Ide o to, aby sme im umožnili zdravo sa stravovať, piť nezávadnú vodu, plánovať rodičovstvo, mať prístup k vakcínam a k základnému ošetreniu pri bežných chorobách.
A prečo im odmietať právo na gynekologicko-pôrodnícku starostlivosť?
Ako lekárka tomu pozmeňovaciemu návrhu nerozumiem.
A aby som povedala pravdu, pokladám to dokonca za urážajúce."
Plénum následne požiadala, aby podporilo primárnu zdravotnú starostlivosť pre najchudobnejšie ženy a odmietlo pozmeňovací návrh č.7, čo sa v hlasovaní aj stalo.
Za spravodajkyňou a prítomným Eurokomisárom pre zamestnanosť, sociálne veci a rovnosť príležitostí Vladimírom ŠPIDLOM vystúpila v mene najsilnejšej politickej skupiny Európskej ľudovej strany (kresťanských demokratov) a Európskych demokratov poslankyňa Edit BAUER (EPP-ED, SK).
Spomenula, že údaje hovoriace o vyššom riziku chudoby žien v 17 z 25 členských štátov ešte nezahŕňajú ďalšie podobné zistenia z krajín, ktoré svoju údaje neodovzdali.
Spomenula aj ďalšie štatistiky.
Mimoriadne ohrození chudobou sú podľa jej slov osamelí rodičia, "pričom 85% osamelých rodičov tvoria ženy, teda riziko chudoby je jasne rodovo špecifické."
Znevýhodnenie žien na pracovnom trhu, najmä v dôsledku materstva a s ním spojenými rozdielmi v odmeňovaní, sa podľa Edit Bauer prenášajú aj do dôchodku. "
Dve tretiny ľudí v dôchodkovom veku tvoria ženy, pričom ich priemerný príjem podľa Európskeho hospodárskeho a sociálneho výboru dosahuje iba 53% príjmu mužov v dôchodkovom veku."
S chudobou žien sa navyše často spája chudoba detí.
Chudoba má preto podľa nej "evidentne vážnu rodovú dimenziu", v súvislosti s čím zdôraznila "pomýlené úvahy o nepotrebnosti Výboru pre rovnosť šancí a práva žien", ktoré sa v poslednom čase v EP objavovali.
Irena BELOHORSKÁ (NI, SK) bola ďalšou zo slovenských europoslankýň, ktoré vystúpili v danej rozprave.
Chudoba má podľa nej "tvár ženy - ženy matky, ktorá s láskou chce vychovávať svoje deti; tvár starej ženy, ktorá odovzdala spoločnosti prácu a táto ju nevedela oceniť; aj tvár mladej ženy , ktorá sa v dnešnej dobe ocitla na križovatke - rodina, alebo rovnosť."
Napriek tomu, že dnešné možnosti umožňujú ženám slobodný prístup k vzdelaniu a práci a ich práva obhajujú bojovníčky za ženské práva, problém podľa Ireny Belohorskej pretrváva.
Za hlavný dôvod označila túžbu žien naplniť aj funkciu matky.
Spoločnosť podľa nej vyzdvihuje u žien darcovstvo života, v niektorých štátoch im zákonmi nedáva možnosť voľby, ale "po tom ako sa stane žena matkou, budúcnosť národa nech trápi ju a nie spoločnosť."
Zákony podľa jej slov nie len, že nezabezpečujú prácu matky v domácnosti, ale ani jej ju nezľahčujú.
Chybu vidí tiež v médiách, ktoré "nedávajú ako vzor pre mladých ľudí ženu matku, ženu úspešnú vedeckú pracovníčku, alebo političku, ale oceňujú viac missky, alebo v dennej tlači riešia problémy, ktoré sú problémami súkromnými."
Získanú demokraciu a slobodu označila za úžasný fenomén, je však podľa nej škoda, že nie sú sprevádzané aj úctou k žene.
"To nie je páni len o peniazoch a nižších platoch, to je o úcte k budúcnosti a možno aj k našej starobe," uviedla v závere Belohorská.
Poslednou zo slovenských europoslankýň, ktoré sa rozpravy o chudobe žien zúčastnili, bola Zita PLEŠTINSKÁ (EPP-ED, SK).
Pripomenula dôležitosť správy Anny Záborskej vzhľadom na štatistiku Eurostatu, podľa ktorej až 16 percent obyvateľstva Európskej únie ohrozuje chudoba.
Spomenula fakt, že hoci na jednej strane globalizácia a prienik počítačových technológii priniesli niektorým ženám väčšie ekonomické možnosti a samostatnosť, na druhej strane práve tento fenomén spôsobil, že v dôsledku nízkej úrovne dosiahnutého vzdelania, sociálnym predsudkom a vyššiemu veku sú ženy veľmi často odsúvané na perifériu spoločnosti a zbavené prínosov, ktoré tento proces ponúka.
Stotožnila sa s Annou Záborskou, že členské krajiny musia prijať opatrenia zabezpečujúce ženám v biede rovnocenný prístup k systémom verejného zdravia ,"najmä k primárnej starostlivosti a tiež ku gynekologickej starostlivosti, ku vzdelaniu, praxi a ku kultúre.
Je to základný liek na diagnózu chudoba," uviedla Pleštinská.
Nastal podľa nej čas, "kedy sa nemôžeme uspokojiť so svetom, kde hlavne ženy a deti zomierajú hladom, zostávajú analfabetmi a nedokážu samy vytvoriť dôstojné podmienky pre život svojich najbližších."
Komisiu vyzvala, aby spoločne s EP pristupovala ku biede miliónov chudobných zodpovedne, "či ide o chudobných tretieho sveta alebo našich miest".
HEARING NA TÉMU CHUDOBY ŽIEN A MIKRO-KREDITU
V utorok 11.10. sa v Európskom parlamente konal tzv.
"Hearing", ktorého cieľom bolo zvýšiť informovanosť o efektívnosti poskytovania mikro-pôžičiek pre ženy, ako nástroja boja proti ich chudobe.
Prístup k informačným technológiám a financiám vo forme malých pôžičiek určených chudobným ženám, o ktorom sa na "hearingu" hovorilo je aj súčasťou dnes prijatej správy Anny ZÁBORSKEJ.
Utorkový hearing bol organizovaný Výborom EP pre práva žien a rovnosť pohlaví (Predsedníčka výboru Anna Záborská, EPP-ED, SK) a Výborom pre rozvoj (Predsedníčka výboru Luisa Margantini), s podporou Výboru pre zahraničné veci a Výboru pre priemysel, výskum a energetiku.
20051007IPR01172 Informácie o "hearingu":
SK
1
PHOTO
20051012PHT01345.jpg
-//EP//TEXT IM-PRESS 20051010IPR01194 0 NOT XML V0//SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
