10.2.2012 B7-0064/2012 NÁVRH UZNESENIA predložený na základe otázok na ústne zodpovedanie B7‑0023/2012 a B7‑0024/2012
v súlade s článkom 115 ods. 5 rokovacieho poriadku
o súčasnom stave navrhovaného viacročného plánu pre západnú populáciu stavridy ostrobokej v Atlantickom oceáne a na ňu zameraného rybolovu
Carmen Fraga Estévez
,
Pat the Cope Gallagher
v mene Výboru pre rybné hospodárstvo
PE483.122v01-00 B7‑0064/2012 o súčasnom stave navrhovaného viacročného plánu pre západnú populáciu stavridy ostrobokej v Atlantickom oceáne a na ňu zameraného rybolovu
Európsky parlament ,
– so zreteľom na návrh Komisie pre Radu (COM (2009)0189) a na článok 37 Zmluvy o ES, na základe ktorých Rada konzultovala s Európskym parlamentom ( C7‑0010/2009 ),
– so zreteľom na oznámenie Komisie Európskemu parlamentu a Rade s názvom Dôsledky nadobudnutia platnosti Lisabonskej zmluvy na prebiehajúce medziinštitucionálne rozhodovacie procesy ( COM(2009)0665 ),
– so zreteľom na Zmluvu o fungovaní Európskej únie, najmä na jej článok 43 ods. 2,
– so zreteľom na stanovisko Európskeho hospodárskeho a sociálneho výboru zo 17. marca 2010 Ú. v.
EÚ C 354, 28.12.2010, s.
68.
,
– so zreteľom na svoju pozíciu prijatú v prvom čítaní 23. novembra 2010 na účely prijatia nariadenia Európskeho parlamentu a Rady (EÚ) č. .../2011, ktorým sa ustanovuje viacročný plán pre západnú populáciu stavridy ostrobokej v Atlantickom oceáne a na ňu zameraný rybolov ( COM(2009)0189 – C7-0010/2009 – 2009/0057(COD) ,
– so zreteľom na svoje uznesenie z 25. februára 2010 o zelenej knihe Komisie o reforme spoločnej rybárskej politiky (P7_TA (2010) 0039),
– so zreteľom na nedávny návrh nariadenia Európskeho parlamentu a Rady o spoločnej rybárskej politike (COM(2011)425),
– so zreteľom na otázky na ústne zodpovedanie adresované Komisii a Rade o súčasnom stave navrhovaného viacročného plánu pre západnú populáciu stavridy ostrobokej v Atlantickom oceáne a na ňu zameraného rybolovu (B7 - 0023/2011, B7 - 0024/2011),
– so zreteľom na článok 115 ods. 5 rokovacieho poriadku,
A. keďže Európska únia sa v súlade s vykonávacím plánom prijatým na svetovom samite OSN o trvalo udržateľnom rozvoji v Johannesburgu v roku 2002 zaväzuje k tomu, že zachová alebo obnoví populáciu rýb na úroveň, na základe ktorej sa môže produkovať maximálny udržateľný výnos s cieľom urýchlene dosiahnuť tieto ciele týkajúce sa vyčerpaných stavov, a kde je to možné, najneskôr do roku 2015;
B. keďže spoločná rybárska politika sa v súlade s článkom 2 nariadenia Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu zameriava na zabezpečenie využívania živých vodných zdrojov, ktorým sa zaistia udržateľné hospodárske, environmentálne a sociálne podmienky;
C. keďže západná populácia stavridy ostrobokej je z ekonomického hľadiska najdôležitejšou populáciou stavridy ostrobokej žijúcej vo vodách Únie;
D. keďže v apríli 2009 Komisia navrhla plán riadenia (COM (2009) 189) založený na prípravných prácach Regionálneho poradného výboru pre pelagické druhy a na pokynoch Medzinárodnej rady pre výskum morí (ICES) a Vedeckého, technického a hospodárskeho výboru pre rybné hospodárstvo (STECF);
E. keďže viacročné plány sú základným kameňom spoločnej rybárskej politiky a základným nástrojom na vypracovanie všeobecných ustanovení potrebných na dosiahnutie cieľov spoločnej rybárskej politiky, a preto musia byť prijaté v súlade s riadnym legislatívnym postupom podľa článku 43 ods. 2 Zmluvy o fungovaní EÚ;
F. keďže biologické informácie o západnej populácii stavridy ostrobokej nestačia na celkové posúdenie stavu populácie; keďže z odporúčania STECF však vyplýva, že na udržateľné riadenie populácie by sa malo využívať pravidlo kontroly výlovu založené na trende vo vývoji množstva ikier; keďže pravidlo kontroly výlovu by malo rovnakým dielom vychádzať z preventívnych odporúčaní týkajúcich sa priemerných podmienok dopĺňania zásob, ako aj z aktuálneho celkového povoleného výlovu prispôsobeného pomocou faktora, ktorý zohľadňuje trend vývoja stavov zistený prostredníctvom produkcie ikier;
G. keďže zriadenie a pridelenie rybolovných možností v rámci spoločnej rybárskej politiky má priamy vplyv na sociálno-ekonomickú situáciu rybárskych flotíl členských štátov, najmä na malé pobrežné flotily;
H. keďže Rada si nemôže vyhradiť právomoc jednostranne upraviť parametre stanovené v návrhu na určenie celkového povoleného výlovu, pretože sú to kľúčové prvky navrhovaného dlhodobého plánu;
I. keďže Parlament vo svojej pozícii v prvom čítaní zaviedol pre Radu do spôsobu výpočtu celkového množstva odberu určitú pružnosť, a to v súlade s vedecky podloženými pravidlami výlovu, s cieľom uľahčiť kompromisné riešenie a prispieť ku konštruktívnemu a pozitívnemu prístupu, pokiaľ ide o tento legislatívny návrh;
J. keďže, pokiaľ ide o biologické referencie a parametre, ktoré sú súčasťou pravidiel výlovu, mali by sa zohľadniť najnovšie vedecké odporúčania a Komisia by mala mať právomoc prijímať delegované akty v súlade s článkom 290 Zmluvy o fungovaní EÚ, pokiaľ ide o úpravy niektorých biologických referencií a parametrov začlenených do pravidiel výlovu, aby bola schopná rýchlo reagovať na zmeny;
1. zdôrazňuje, že cieľom plánu je zachovať biomasu západnej populácie stavridy ostrobokej na úrovni, ktorá zabezpečí jej udržateľné využívanie, a dosiahnuť čo najvyšší dlhodobý výnos;
2. je presvedčený, že pravidlo kontroly výlovu by malo rovnakým dielom vychádzať z preventívnych odporúčaní, ako aj z aktuálneho celkového povoleného výlovu upraveného podľa faktora, ktorý zohľadňuje trend vývoja zásob nameraný prostredníctvom produkcie ikier.
3. zdôrazňuje, že pravidlá kontroly výlovu sú základnými prvkami viacročných plánov, o ktorých sa musí rozhodovať v rámci riadneho legislatívneho postupu;
4. zdôrazňuje, že dlhodobé plány riadenia uplatňované na čo najväčší počet populácií rýb sú kľúčové pre zachovanie populácií rýb, ako to zdôrazňuje Komisia vo svojom návrhu reformy spoločnej rybárskej politiky;
5. zdôrazňuje, že súčasné medziinštitucionálne blokovanie musí byť odstránené v záujme udržateľnej populácie rýb a v záujme toho, aby subjekty v oblasti rybolovu mohli lepšie plánovať svoje činnosti;
6. naliehavo vyzýva Komisiu, aby prijala ďalšie iniciatívy na podporu politického dialógu medzi troma inštitúciami, ktorých cieľom je objasniť ich úlohy v rozhodovacom procese a vyriešiť otázky budúcej štruktúry viacročných plánov riadenia;
7. naliehavo vyzýva Komisiu, aby konala rýchlo, ako to uviedla a sľúbila pri viacerých príležitostiach, aby sa zabránilo ďalšiemu medziinštitucionálnemu blokovaniu vo vzťahu k budúcim dlhodobým plánom;
8. naliehavo vyzýva Radu, aby predložila svoju pozíciu k návrhu viacročného plánu pre západnú populáciu stavridy ostrobokej, aby umožnila Parlamentu začať druhé čítanie a pokročiť v tejto oblasti;
9. poveruje svojho predsedu, aby postúpil toto uznesenie Rade a Komisii pre informáciu.
