Tento týždeň: Delegácie EP Tento týždeň: Delegácie EP
Tento týždeň si bude väčšina poslancov plniť svoje pracovné povinnosti vo svojich volebných obvodoch.
Niektorí poslanci však v rámci parlamentných delegácií odcestujú do zahraničia.
Predseda EP Hans-Gert Pöttering napríklad zavíta na "zelený ostrov".
V pondelok sa stretne s poprednými politickými predstaviteľmi Severného Írska a v utorok zavíta do hlavného mesta Írska Dublinu.
V pondelok sa v Papue Novej Guiney začína spoločné parlamentné zhromaždenie EÚ a krajín Afriky, Karibiku a Tichomoria.
Poslanci z týchto regiónov sa budú zaoberať najmä vysokými cenami potravín a energií a diskutovať sa tiež bude o rozvoji Mauretánie a Zimbabwe.
Delegácia EP pre vzťahy s krajinami Mašreku v pondelok zavíta do Egypta.
Turecko zas privíta hneď dve parlamentné delegácie.
Prvá sa zameria na pokrok tejto kandidátskej krajiny pre vstup do EÚ a druhá bude venovať pozornosť dodržiavaniu ľudských práv.
V tomto týždni sa tiež stretnú zástupcovia Parlamentu a Rady, aby sa dohodli na spoločnom postupe pri schvaľovaní legislatívneho balíčka o klimatických zmenách.
20081124INS42851 Program EP na tento týždeň (anglicky)
