PRÍLOHA
II
Priebeh hodiny otázok podľa článku 109
A.
Usmernenia
1.
Otázky sú prípustné, iba ak
-
sú stručné a zostavené tak, že umožňujú stručnú odpoveď;
-
patria do právomoci a príslušnosti Komisie a Rady a sú vo všeobecnom záujme;
-
nevyžadujú predchádzajúce rozsiahle štúdium alebo preskúmanie dotknutým orgánom;
-
sú jasne formulované a týkajú sa konkrétnej veci;
-
neobsahujú tvrdenia ani stanoviská;
-
sa netýkajú výhradne osobných záležitostí;
-
nie sú zamerané na získanie dokumentov alebo štatistických informácií;
-
sú v opytovacej forme.
2.
Otázka je neprípustná, ak je už do programu zaradená diskusia o danej veci za účasti dotknutého orgánu.
3.
Otázka je neprípustná, ak bola rovnaká alebo podobná otázka položená a zodpovedaná v priebehu predchádzajúcich troch mesiacov a v danej veci nenastali nové skutočnosti, ani autor otázky nezisťuje ďalšie informácie.
V prvom prípade sa autorovi otázky poskytne kópia otázky a odpovede.
Doplňujúce otázky
4.
Každý poslanec môže položiť doplňujúcu otázku k odpovedi na akúkoľvek otázku.
Najviac môže položiť dve doplňujúce otázky.
5.
Doplňujúce otázky podliehajú pravidlám o prípustnosti stanoveným v týchto usmerneniach.
6.
Predseda rozhoduje o prípustnosti doplňujúcich otázok a obmedzí ich počet tak, aby každý poslanec, ktorý otázku položil, mohol na ňu dostať odpoveď.
Predseda nie je povinný uznať doplňujúcu otázku ako prípustnú, aj keď spĺňa uvedené podmienky prípustnosti, ak:
(a)
by mohla narušiť zvyčajný priebeh hodiny otázok, alebo
(b)
pôvodná otázka, na ktorú doplňujúca otázka nadväzuje, bola primerane zodpovedaná na základe iných doplňujúcich otázok, alebo
(c)
nemá priamy vzťah k pôvodnej otázke.
Odpovede na otázky
7.
Dotknutý orgán zabezpečí, aby boli odpovede stručné a výstižné.
8.
Ak to obsah otázok umožňuje, môže predseda po porade s pýtajúcimi sa rozhodnúť, že dotknutý orgán zodpovie otázky súčasne.
9.
Otázku možno zodpovedať iba v prítomnosti pýtajúceho sa, alebo ak ten písomne oznámi predsedovi pred začiatkom hodiny otázok meno svojho zástupcu.
10.
Ak nie je prítomný pýtajúci sa, ani jeho zástupca, otázka prepadá.
11.
Ak poslanec položí otázku, avšak ani on, ani jeho zástupca nie je prítomný na hodine otázok, predseda ho písomne upomenie o jeho povinnosti byť prítomný alebo zastúpený.
Ak predseda zašle takéto upomenutie trikrát v priebehu dvanástich mesiacov, stráca príslušný poslanec právo klásť otázky počas hodiny otázok na obdobie šiestich mesiacov.
12.
Otázky, na ktoré sa neodpovedalo pre nedostatok času, sa zodpovedajú v súlade s čl. 110 ods. 4 prvý pododsek, pokiaľ autor otázky nepožiada o použitie čl. 110 ods. 3.
13.
Na postup pri písomných odpovediach sa použije čl. 110 ods. 3 a 5.
Lehoty
14.
Otázky musia byť predložené najmenej týždeň pred začiatkom hodiny otázok.
Otázky, ktoré nie sú predložené v tejto lehote, sa môžu zaradiť do hodiny otázok so súhlasom dotknutého orgánu.
Otázky vyhlásené za prípustné sa doručia poslancom a postúpia dotknutým orgánom.
Forma
15.
Hodina otázok pre Komisiu sa môže so súhlasom Komisie rozdeliť na osobitné hodiny otázok pre jednotlivých členov Komisie.
Hodina otázok pre Radu sa môže so súhlasom Rady rozdeliť na osobitné hodiny otázok pre predsedníctvo Rady, Vysokého splnomocnenca pre spoločnú zahraničnú a bezpečnostnú politiku alebo predsedu Euroskupiny.
Môže sa tiež rozdeliť podľa predmetu otázok.
B.
Odporúčania
(výťah z uznesenia Parlamentu z 13. novembra 1986)
Európsky parlament
1.
odporúča prísnejšie uplatňovanie usmernenia pre priebeh hodiny otázok podľa čl. 43
Teraz článok 109.
, najmä odseku 1 usmernení o prípustnosti otázok;
2.
odporúča častejšie uplatňovanie právomoci zverenej predsedovi Európskeho parlamentu v čl. 43 ods. 3
Teraz čl. 109 ods. 3.
, zoskupovať otázky podľa ich predmetu; domnieva sa však, že takto zoskupovať by sa mali iba otázky v prvej polovici zoznamu otázok predložených na danú schôdzu;
3.
odporúča, pokiaľ ide o doplňujúce otázky, aby predseda v zásade umožňoval položiť jednu doplňujúcu otázku poslancovi, ktorý položil pôvodnú otázku a jednu alebo najviac dve doplňujúce otázky predovšetkým tým poslancom, ktorí sú členmi inej politickej skupiny a/alebo iného členského štátu ako poslanec, ktorý položil pôvodnú otázku; pripomína, že doplňujúce otázky musia byť stručné a výstižné a navrhuje, aby ich trvanie nebolo dlhšie ako 30 sekúnd;
4.
vyzýva Komisiu a Radu, aby v súlade s odsekom 7 usmernení zaručili stručnosť a výstižnosť odpovedí.
