P6_TA(2004)0012
Humanitárna situácia v Sudáne
B6-0065/2004
Uznesenie Európskeho parlamentu o sudánskom regióne Darfúr
Európsky parlament
, –
so zreteľom na Dohodu o partnerstve AKT-ES, podpísanú v Cotonou dňa 23. júna 2000 Ú. v.
ES L 317, 15.12.2000, str. 3
,
–
so zreteľom na ústavu Sudánskej republiky, ktorá bola prijatá dňa 30. júna 1998,
–
so zreteľom na Medzinárodný pakt o občianskych a politických právach, prijatý dňa 16. decembra 1966 a ratifikovaný Sudánskou republikou dňa 18. júna 1986,
–
so zreteľom na Medzinárodný pakt o hospodárskych, sociálnych a kultúrnych právach, prijatý dňa 16. decembra 1966 a ratifikovaný Sudánskou republikou dňa 18. júna 1986,
–
so zreteľom na Dohovor o právach dieťaťa, prijatý dňa 20. novembra 1989 a ratifikovaný Sudánskou republikou dňa 2. septembra 1990,
–
so zreteľom na Medzinárodný dohovor o odstránení všetkých foriem rasovej diskriminácie, prijatý dňa 21. decembra 1965 a ratifikovaný Sudánskou republikou dňa 20. apríla 1977,
–
so zreteľom na Africkú chartu ľudských práv a národov, prijatú dňa 27. júna 1981 a ratifikovanú Sudánskou republikou dňa 18. februára 1986,
–
so zreteľom na Dohovor o predchádzaní a trestaní zločinu genocídy, prijatý dňa 9. decembra 1948,
–
so zreteľom na Rímsky štatút Medzinárodného trestného súdu, prijatý dňa 12. septembra 2003,
–
so zreteľom na rezolúciu Bezpečnostnej rady OSN 1547 (2004), prijatú dňa 11. júna 2004 a rezolúciu 1556 (2004), prijatú dňa 30. júla 2004, o správe generálneho tajomníka OSN o Sudáne, a na rezolúciu 1502 (2003) z 26. augusta 2003 o ochrane pracovníkov OSN, pridruženého personálu a humanitárnych pracovníkov v konfliktných zónach,
–
so zreteľom na darfúrsky akčný plán OSN a sudánskej vlády z 5. augusta 2004,
–
so zreteľom na správu generálneho tajomníka OSN zo dňa 1. septembra 2004,
–
so zreteľom na nariadenie Rady (ES) č. 131/2004 z 26. januára 2004 o určitých reštriktívnych opatreniach s ohľadom na Sudán Ú. v.
EÚ L 21, 28.1.2004, str. 1
,
–
so zreteľom na protokol medzi sudánskou vládou a Sudánskym ľudovým oslobodzovacím hnutím/armádou (SPLM/A) z 26. mája 2004,
–
so zreteľom na humanitárnu dohodu o prímerí, podpísanú v N'Djamene v Čade dňa 8. apríla 2004 a na dohodu o podmienkach vytvorenia komisie pre prímerie a vyslania pozorovateľov do Darfúru, ktorá bola schválená v Addis Abebe dňa 28. mája 2004 pod záštitou Africkej únie,
–
so zreteľom na článok 103 odsek 2 rokovacieho poriadku,
A.
keďže od 2. do 7. septembra 2004 vyslal do Chartúmu a regiónu Darfúr v Sudáne, ako aj do Abéché v Čade, delegáciu;
B.
keďže región Darfúr trpí pretrvávajúcim zaostávaním rozvoja hospodárstva a hospodárskou a politickou marginalizáciou;
C.
keďže vzbura proti vláde, vedená Sudánskou oslobodzovacou armádou (SLA) a Hnutím za spravodlivosť a rovnosť (JEM), začala v Darfúre vo februári 2003 a vláda začala ako protiopatrenia používať letecké útoky a ozbrojovať civilné obyvateľstvo pochádzajúce z niektorých nomádskych kmeňov; keďže boje, ktorých súčasťou boli útoky na civilné obyvateľstvo a plošné bombardovanie, viedli k zabitiu najmenej 30 000 ľudí, najmenej k 1 miliónu ľudí vysídlených v rámci Sudánu a k vyše 200 000 utečencom do Čadu;
D.
keďže eritrejská vláda údajne pomáhala vycvičiť a vyzbrojiť SLA a JEM;
E.
keďže v rozpore s dohodou o prímerí, podpísanou dňa 8. apríla 2004, sudánska vláda aj naďalej podporovala milície a tzv. ľudové obranné sily, a to aj napriek tomu, že zabíjajú civilné obyvateľstvo, a používajú sexuálne násilie voči ženám, rabovanie a všeobecné prenasledovanie,
F.
keďže vládne jednotky, v rozpore s dohodou o prímerí, i naďalej používajú letectvo, a to bojové vrtuľníky a lietadlá Antonov a MiG, na podporu pozemných milícií, a na terorizovanie obyvateľov dedín a táborov s vysídlencami v rámci Sudánu letmi nízko nad zemou a streľbou; keďže delegácia Európskeho parlamentu videla dôsledky dvoch nedávnych dopadov rakiet z vrtuľníkov v blízkostí obce Gallab v severnom Darfúre, v oblasti kontrolovanej zo strany SLA,
G.
keďže utečenci a osoby vysídlené v rámci Sudánu, s ktorými sa delegácia Európskeho parlamentu stretla v Čade, uviedli, že všetci patria k príslušníkom nearabských kmeňov, čo bolo potvrdené v správach medzinárodných nevládnych organizácii pôsobiacich v oblasti,
H.
keďže v článku II Konvencie o genocíde je genocída definovaná ako dopúšťanie sa ktoréhokoľvek z nasledujúcich činov s úmyslom vyhladenia, celkového alebo čiastočného, niektorej národnej, etnickej, rasovej alebo náboženskej skupiny: vraždenie členov skupiny; vážne fyzické a psychické ubližovanie členom skupiny; úmyselné sťažovanie životných podmienok skupiny s cieľom úplného alebo čiastočného fyzického zničenia; zavedenie opatrení na zabránenie rodenia detí v rámci skupiny; násilné premiestňovanie detí z jednej skupiny do druhej;
I.
keďže sudánska vláda ospravedlňuje nové presuny a rozmiestňovanie vojenských síl tým, že akčný plán OSN jej umožňuje vytvoriť "bezpečné oblasti", avšak tieto presuny v skutočnosti predstavujú porušenie dohody o prímerí,
J.
keďže sudánska vláda doviezla v poslednom čase lietadlá MiG a vykazuje neprimerane vysoké vojenské výdavky na úkor investícií v sociálnej oblasti a na úkor humanitárnej pomoci,
K.
keďže z rokovaní delegácie Európskeho parlamentu a Komisie pre prímerie vyplynulo, že je potrebné významne zvýšiť počet pozorovateľov prímeria, a nie počet vojenských ochrancov pozorovateľov,
L.
keďže EÚ mobilizovala finančné zdroje pre humanitárnu pomoc, politický proces a pozorovateľskú misiu v Darfúre v celkovej výške 287,8 mil. eur: 107 mil. eur z fondov Spoločenstva a 180,8 mil. z bilaterálnych príspevkov poskytnutých členskými štátmi,
M.
keďže Africká únia zohrala veľmi pozitívnu úlohu v snahách o ukončenie konfliktu a o uzavretie dohody o prímerí ako aj dohody o humanitárnych otázkach, ktorá ešte nie je podpísaná,
N.
keďže prístup k pomoci sa v oblastiach kontrolovaných vládou vo všeobecnosti zlepšuje, najmä prostredníctvom odstránenia administratívnych prekážok, no veľká časť obyvateľstva Darfúru, najmä z oblastí kontrolovaných rebelmi, nie je z dôvodov zlej bezpečnostnej situácie, nedostatku záruk, logistických možností a z dôvodu silných dažďov v dosahu humanitárnych pracovníkov,
O.
keďže utečenci a vysídlenci, s ktorými sa stretla delegácia Európskeho parlamentu v Čade, nedôverujú sudánskym orgánom a majú strach z návratu, pokiaľ im nebude zaručená bezpečnosť,
P.
keďže tradičné mechanizmy riešenia konfliktov medzi kmeňmi nie sú v kontexte vojnových zverstiev, ktoré boli spáchané v Darfúre, aplikovateľné,
Q.
keďže tradičné miestne prostriedky sa už nepoužívajú tak ako v minulosti, pretože sudánska vláda miesto nich zaviedla vlastné metódy, čo zabraňuje vyriešeniu konfliktu,
R.
keďže postupy, ktoré zaviedla sudánska vláda pre ženy, ktoré sa stali obeťou sexuálneho násilia v Darfúre, nie sú dostatočné,
1.
odsudzuje sudánsku vládu za úmyselnú podporu útokov v Darfúre na civilné obyvateľstvo z určitých komunít - v obciach a neskôr aj v centrách pre vysídlencov, medzi ktoré patria vraždy, sexuálne násilie voči ženám, rabovanie a zastrašovanie;
2.
zastáva názor, že vláda Sudánu sa už desiatky rokov vyznačuje zlým hospodárením, zaostávaním v rozvoji hospodárstva a hospodárskou a politickou marginalizáciou niektorých komunít a regiónov, a že táto situácia je jadrom konfliktu v Darfúre spoločne s nedemokratickým režimom, ktorý tam v súčasnosti vládne;
3.
vyzýva na politické riešenie, ktoré je na rozdiel od vojenského jediným spôsobom ukončenia konfliktu;
4.
vyzýva preto sudánsku vládu, Sudánske oslobodzovacie hnutie/armádu (SLM/A) a JEM, aby sa aktívnejšie zapájali do mierového procesu v Abudži (Nigéria), ktorý sa uskutočňuje pod záštitou Africkej únie, a taktiež aby dodržiavali dohodu o prímerí;
5.
upozorňuje na politický význam mierového procesu v Naivaši (Keňa), na ktorom sa zúčastňuje sudánska vláda a SPLM/A s cieľom ukončiť jeden z najdlhšie trvajúcich konfliktov v Afrike, ktorý stál životy takmer 2 miliónov ľudí a spôsobil vysídlenie 4 miliónov ďalších; vyzýva preto sudánsku vládu, aby, v súlade s významným pokrokom, ktorý sa už dosiahol, dokončila prípravu tejto mierovej dohody;
6.
vyzýva na koordináciu mierových procesov v Abudži a Naivaši, ktorá bude viesť k uzatvoreniu konečnej a úplnej dohody pod záštitou medzinárodného spoločenstva, ktorá ustanoví demokraciu a rozdelenie moci a zdrojov v celom Sudáne;
7.
gratuluje Komisii a Rade k tomu, že stáli na čele medzinárodných krokov vedúcich k vyriešeniu darfúrskej krízy, najmä k sprostredkovaniu dohody o prímerí, účasti misie Africkej únie monitorujúcej dodržiavanie prímeria, poskytovaniu humanitárnej pomoci a vypracovaniu politického procesu na vyriešenie konfliktu;
8.
zdôrazňuje potrebu rýchleho vyplatenia finančných prostriedkov EÚ určených na operácie humanitárnej pomoci a pre Africkú úniu;
9.
víta vymenovanie zvláštneho predstaviteľa generálneho tajomníka OSN pre Sudán, ktorého úlohou je pozorovať situáciu v Darfúre, v súlade s uznesením Európskeho parlamentu z 31. marca 2004 P5_TA(2004)0225
;
10.
žiada OSN a Africkú úniu o lepšiu koordináciu ich plánov, aby vytvorenie tzv. bezpečných oblastí podľa akčného plánu OSN nemohlo umožniť presuny vládnych vojsk, ktoré vedú k ohrozeniu dohody o prímerí; a je presvedčený, že akýkoľvek presun vojsk je v každom prípade potrebné považovať za porušenie dohody o prímerí;
11.
vyzýva OSN, aby zabezpečila, že pri vypracovávaní akýchkoľvek budúcich plánov a opatrení pre Darfúr budú konzultované všetky strany zainteresované do konfliktu, vrátane SLA/M a JEM, a aby zabezpečila aj konzultácie a koordináciu s komisiou pre prímerie;
12.
vyzýva na podstatné zvýšenie počtu pozorovateľov prímeria, čo bude prvým krokom zlepšenia monitorovacích schopností komisie Africkej únie na dodržiavanie prímeria;
13.
vyzýva Radu a Komisiu na posilnenie vojenského a civilného personálu Africkej únie v Addis Abebe, vrátane náboru a vzdelávania úradníkov pre plánovanie a zlepšenia reťazca velenia, a styčného úradu v Chartúme;
14.
vyzýva sudánsku vládu, aby okamžite zastavila všetky letecké operácie v Darfúre;
15.
vyzýva sudánsku vládu, aby ihneď prepustila všetkých väzňov svedomia, vrátane tých príslušníkov opozície a aktivistov za ľudské práva, ktorí boli označení v liste delegácie Európskeho parlamentu doručenom ministrovi vnútra;
16.
vyzýva sudánske orgány, aby ukončili beztrestnosť a ihneď postavili pred súd organizátorov a páchateľov zločinov proti ľudskosti, vojnových zločinov a porušovateľov ľudských práv, ktoré môžu byť priprovnané ku genocíde; zastáva názor, že ak Sudán nebude schopný vykonávať svoje zvrchované súdne právomoci, medzinárodné spoločenstvo bude musieť nájsť spôsob zabezpečenia postavenia týchto osôb pred súd, a to vrátane predvedenia zodpovedných osôb, ktorí sa v súčasnosti podieľajú na sudánskom režime; vyzýva Radu a členské štáty, aby požiadali Bezpečnostnú radu OSN o uplatnenie jej právomocí v súlade s článkom 13 (písm. b) Rímskeho štatútu Medzinárodného trestného súdu;
17.
vyzýva sudánsku vládu, aby zrušila článok 48 trestného zákona a zabezpečila, aby ženy, ktoré boli znásilnené, mohli byť ošetrené pred alebo po oznámení incidentu a aby zabezpečila, že vykoná všetko pre výcvik polície v oblasti otázok súvisiacich s násilím motivovaným rozdielmi mezi pohlaviami alebo sexuálnym násilím;
18.
vyzýva Bezpečnostnú radu OSN, aby zvážila uvalenie celosvetového embarga na obchod so zbraňami na Sudán a iné sankcie nasmerované proti tým, ktorí sú zodpovední za hrubé porušovanie ľudských práv a iné krutosti, a zabezpečila, že žiadne z takýchto sankcií nezvýšia utrpenie sudánskeho obyvateľstva;
19.
vyzýva sudánsku vládu, aby súhlasila so zvýšením počtu pozorovateľov ľudských práv z radov UNHCR;
20.
vyzýva sudánsku vládu, aby súhlasila so založením medzinárodnej komisie pre ľudské práva, ktorá dokáže nezávisle vyhodnotiť zločiny spáchané v regióne Darfúr od apríla 2003;
21.
vyzýva, aby sa uvažovalo o vytvorení medzinárodnej policajnej jednotky s cieľom zvýšiť ochranu a bezpečnosť ohrozeného obyvateľstva, a za účelom poskytovania poradenstva a podpory sudánskej polícii a obnovenia dôvery a pocitu bezpečia medzi civilným obyvateľstvom;
22.
žiada sudánsku vládu, aby urýchlila vydávanie víz pre humanitárnych pracovníkov cestujúcich do Chartúmu a ďalej;
23.
odsudzuje únos šiestich humanitárnych pracovníkov v dňoch 28. augusta až 6. septembra, ktorý vykonala SLA, a vyzýva všetky ozbrojené skupiny v regióne, aby prestali útočiť na osoby vykonávajúce humanitárnu prácu a umožnili im výkon činnosti bez obáv zo zastrašovania;
24.
víta dohodu uzatvorenú medzi UNHCR a čadskou vládou o rozmiestnení policajných síl v okolí utečeneckých táborov v Čade, ktoré budú zabezpečovať ich bezpečnosť;
25.
vyzýva členské štáty EÚ, aby, vzhľadom na zníženie byrokracie v Africkej únii v takejto krátkej dobe, radšej koordinovali postup predkladania svojich ponúk na podporu Africkej únii, než aby využívali bilaterálne rokovania;
26.
vyzýva všetky strany zainteresované do konfliktu, aby prestali s náborom detí do armády a nevyužívali vojakov z radov detí, ktoré ešte nedosiahli vek 18 rokov, a vyzýva sudánske orgány, aby chránili vysídlené deti, najmä neplnoleté deti bez sprievodu, ako sa uvádza v príslušných dohovoroch;
27.
vyzýva eritrejskú vládu, aby neposkytovala žiadnu priamu či nepriamu podporu stranám zainteresovaným do konfliktu v Darfúre;
28.
vyzýva vlády Čadu, Líbye a Stredoafrickej republiky, aby prísnejšie kontrolovali obchod s ručnými zbraňami v oblasti;
29.
poveruje svojho predsedu, aby postúpil toto uznesenie Rade, Komisii, sudánskej vláde, Africkej únii, vládam členských štátov, Spojeným štátom americkým, Nórsku, Čadu, Líbyi, Eritrei, Egyptu a Číne, generálnemu tajomníkovi OSN, spolupredsedom Spoločného parlamentného zhromaždenia AKT-ES a Rade AKT.
