10.5.2011 SPOLOČNÝ NÁVRH UZNESENIA predložený v súlade s článkom 115 ods. 5 rokovacieho poriadku,
ktorý nahrádza návrhy skupín:
PPE ( B7‑0297/2011 )
EFD ( B7‑0298/2011 )
ECR ( B7‑0299/2011 )
S&D ( B7‑0322/2011 )
GUE/NGL ( B7‑0323/2011 )
o kríze v európskom odvetví rybného hospodárstva v dôsledku zvýšenia cien ropy
Alain Cadec
v mene poslaneckého klubu PPE
Ulrike Rodust
v mene skupiny S&D
Marek Józef Gróbarczyk
v mene skupiny ECR
João Ferreira
v mene skupiny GUE/NGL
Philippe de Villiers
,
Juozas Imbrasas
,
Bastiaan Belder
v mene skupiny EFD
PE465.603v01-00 } PE465.604v01-00 } PE465.605v01-00 } PE465.610v01-00 } PE465.611v01-00 } RC1 Uznesenie Európskeho parlamentu o kríze v európskom odvetví rybného hospodárstva v dôsledku zvýšenia cien ropy
Európsky parlament ,
– so zreteľom na článok 115 ods. 5 rokovacieho poriadku,
A. keďže náklady na energiu sú významným faktorom v prevádzkových nákladoch v odvetví rybného hospodárstva a keďže náklady na lov rýb vo veľkej miere závisia od ceny ropy,
B. keďže nedávny nárast cien ropy ovplyvnil hospodársku životaschopnosť odvetvia rybného hospodárstva a mnohí rybári majú obavy o to, ako kompenzovať tieto dodatočné náklady; keďže zvýšenie cien ropy priamo ovplyvňuje príjmy rybárov,
C. keďže príjmy a mzdy ľudí pracujúcich v odvetví rybného hospodárstva sú neisté v dôsledku mnohých faktorov, napríklad nepravidelnosti rybolovu, prístupov uplatňovaných pri uvádzaní na trh a spôsobu tvorby cien pri prvom predaji, čo znamená, že je nutné zachovať niektoré formy verejnej pomoci zo strany štátu, ako aj Únie,
D. keďže finančná a hospodárska kríza má vplyv na priemyselné odvetvia, a najmä malé a stredné podniky (MSP), pričom ohrozuje aktivitu a zamestnanosť v primárnom a sekundárnom sektore,
E. keďže Komisia v minulosti prijala dočasné núdzové opatrenia, aby sa prekonali ťažkosti v odvetví rybolovu z dôvodu rastúcich cien palív,
F. keďže cenu výrobkov rybolovu a akvakultúry určuje rovnováha medzi ponukou a dopytom a keďže z dôvodu vysokej závislosti Európskej únie na dovoze z tretích krajín (60 %) pri zabezpečovaní dodávok na vnútorný trh majú výrobcovia len malý alebo vôbec žiadny vplyv na výšku cien výrobkov rybného hospodárstva;
G. keďže Komisia povoľuje členským štátom, aby poskytovali rybárskym podnikom pomoc de minimis až do výšky 30 000 EUR na prijímateľa na trojročné obdobie,
1. vyjadruje znepokojenie nad zložitou hospodárskou situáciou, v ktorej sa nachádzajú mnohí európski rybári a ktorú ešte zhoršil prudký nárast cien palív; vyjadruje podporu rybárom EÚ a vyzýva Komisiu a Radu, aby prijali potrebné opatrenia, ktorými podporia rybárov v ich činnosti;
2. vyzýva Komisiu, aby prijala núdzové opatrenia na zmiernenie zložitej hospodárskej situácie európskych rybárov a aby pri tom brala do úvahy aj finančné ťažkosti, ktorým v súčasnosti čelia niektoré krajiny;
3. vyzýva Komisiu, aby zvýšila strop pomoci de minimis z 30 000 EUR na 60 000 EUR na podnik počas prechodného obdobia troch rokov a zároveň zabezpečila, že nebude narušená environmentálna a sociálna udržateľnosť ani hospodárska súťaž medzi členskými štátmi;
4. zdôrazňuje, že je potrebné využiť všetky možnosti a finančné zdroje dostupné v rámci rozpočtu Únie pre odvetvie rybného hospodárstva na financovanie mimoriadnych podporných opatrení pre toto odvetvie, aby bolo schopné prekonať ťažkosti spôsobené zvýšením cien pohonných hmôt, pokiaľ nebudú prijaté iné druhy opatrení;
5. žiada zavedenie mechanizmov na zlepšenie cien pri prvom predaji a podporu spravodlivého a primeraného rozdelenia pridanej hodnoty v celom hodnotovom reťazci rybného hospodárstva, zvýšenie cien platených v štádiu výroby a zachovanie čo najnižších cien pre koncových spotrebiteľov;
6. trvá na tom, že Európsky fond pre rybné hospodárstvo (EFRH) by mal aj naďalej poskytovať pomoc na zlepšovanie selektívnosti rybárskeho výstroja a výmenu motorov z dôvodov bezpečnosti, ochrany životného prostredia a/alebo úspor paliva, a to najmä pre malých pobrežných a tradičných rybárov; žiada Komisiu, aby vypracovala strednodobý a dlhodobý plán zameraný na zlepšenie palivovej účinnosti v odvetví rybného hospodárstva (vrátane akvakultúry); vyzýva ďalej Komisiu, aby do svojich nadchádzajúcich návrhov na reformu SPRH, a najmä do návrhu nariadenia o reforme EFRH, zahrnula primerané opatrenia na zlepšenie palivovej účinnosti v odvetviach rybolovu a akvakultúry;
7. žiada Komisiu, aby navrhla akčný plán pre pobrežné regióny a ostrovy s aktívnym odvetvím rybného hospodárstva;
8. žiada Komisiu, aby tak na európskej, ako aj na národnej úrovni urýchlene navrhla investície do nových technológií s cieľom zvýšiť energetickú efektívnosť rybárskych plavidiel, a tak znížiť závislosť rybárov od fosílnych palív;
9. poveruje svojho predsedu, aby postúpil toto uznesenie Rade, Komisii a vládam a parlamentom členských štátov.
