14.6.2010 B7-0400/2010 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o povodniach v stredoeurópskych krajinách, najmä v Poľsku, v Českej republike, na Slovensku a v Maďarsku
Jaromír Kohlíček
,
Jiří Maštálka
,
Miloslav Ransdorf
,
Vladimír Remek
,
Willy Meyer
,
Helmut Scholz
,
João Ferreira
v mene skupiny GUE/NGL
PE441.982v01-00 B7‑0400/2010 Uznesenie Európskeho parlamentu o povodniach v stredoeurópskych krajinách, najmä v Poľsku, v Českej republike, na Slovensku a v Maďarsku
Európsky parlament ,
– so zreteľom na článok 3 Zmluvy o EÚ a články 191 a 349 Zmluvy o fungovaní EÚ,
– so zreteľom na návrh nariadenia predložený Komisiou, ktorým sa zriaďuje Fond solidarity Európskej únie ( KOM(2005)0108 ), a na stanovisko Parlamentu z 18. mája 2006,
– so zreteľom na svoje uznesenia z 5. septembra 2002 o povodniach v Európe, z 8. septembra 2005 o prírodných katastrofách (požiare a povodne) v Európe, zo 7. septembra 2006 o lesných požiaroch a povodniach a na svoje uznesenia z 18. mája 2006 o prírodných katastrofách (lesné požiare a suchá a povodne) – poľnohospodárske aspekty, aspekty regionálneho rozvoja a životného prostredia,
– so zreteľom na Bielu knihu s názvom Adaptácia na zmenu klímy: Európsky rámec opatrení ( KOM(2009)0147 ) a na oznámenie Komisie o prístupe Spoločenstva k prevencii prírodných a človekom spôsobených katastrof ( KOM(2009)0082 ),
– so zreteľom na Kjótsky protokol k Rámcovému dohovoru OSN o zmene klímy z 11. decembra 1997 a na ratifikáciu protokolu Spoločenstvom dňa 4. marca 2002,
– so zreteľom na vyhlásenie Komisie z 24. februára 2010 o veľkej prírodnej katastrofe v autonómnej oblasti Madeira,
– so zreteľom na článok 110 ods. 2 rokovacieho poriadku,
A. keďže došlo k veľkej prírodnej katastrofe v podobe záplav, ktoré sa vyskytli v rôznych členských štátoch Európskej únie, najmä v Poľsku, Českej republike, na Slovensku a v Maďarsku, ako aj v Nemecku a Rakúsku, pričom viedli k obetiam na životoch a k nutnosti evakuovať tisíce ľudí,
B. keďže táto katastrofa spôsobila vážne škody vrátane škôd na infraštruktúre, podnikoch a ornej pôde, poškodila prvky prírodného a kultúrneho dedičstva a predstavuje tiež potenciálne riziko pre verejné zdravie,
C. keďže je nutné uskutočniť obnovu katastrofou zničených alebo poškodených oblastí, aby sa kompenzovali ich hospodárske a sociálne straty,
1. vyjadruje veľkú solidaritu s obyvateľmi regiónov postihnutých katastrofou; berie do úvahy jej možné vážne vplyvy na hospodárstvo a vyjadruje svoju úctu a sústrasť rodinám obetí;
2. vyjadruje uznanie neutíchajúcemu úsiliu pátracích a záchranných jednotiek, profesionálnym aj dobrovoľným, pri záchrane životov a znižovaní škôd v postihnutých oblastiach, ako aj mnohým občanom, ktorí bojovali o záchranu svojho živobytia a okolitého životného prostredia;
3. domnieva sa, že tieto katastrofy budú mať dôsledky nielen na vnútroštátnej úrovni, a vyzýva na skutočný záväzok voči vidieku na európskej úrovni;
4. je znepokojený rastúcim počtom prírodných katastrof, ktorý je podľa odborníkov spôsobený predovšetkým zmenou klímy a zintenzívnením extrémnych prejavov počasia, ako aj poľnohospodárskymi a lesníckymi postupmi, ktoré sú neúčinné, ekologicky nerozumné, ekonomicky neudržateľné a sociálne zastarané a diskriminačné, pretože ich súčasťou je vyľudnenie veľkých prírodných oblastí, ktorých ochrana vyžaduje prítomnosť človeka;
5. vyzýva Komisiu, aby mobilizovala súčasný Fond solidarity EÚ čo najpružnejším spôsobom a čo najskôr, a aby uvoľnila zdroje potrebné na pomoc trpiacim a na podporu plánov obnovenia postihnutých oblastí a ich produktívneho potenciálu;
6. vyzýva Európsku komisiu a členské štáty, aby čo najskôr podporili postihnutých hospodárskymi a sociálnymi dôsledkami katastrofy;
7. vyzýva Komisiu, aby bola pružná pri rokovaniach s príslušnými orgánmi, ak v regiónoch postihnutých katastrofou bude potrebné revidovať príslušné operačné programy, ktoré sa plánujú alebo realizujú;
8. vyzýva Komisiu, aby zohľadnila rozdiely medzi postihnutými regiónmi, ktoré pozostávajú okrem iného z horských oblastí a iných oblastí na brehu riek, s cieľom pomôcť ich obetiam najlepším možným spôsobom;
9. naliehavo žiada Komisiu o podporu opatrenia, aby v oblasti verejných prác financovaných z finančných prostriedkov EÚ bola vyčlenená suma verejných investícií na zlepšovanie, udržiavanie a rozširovanie verejných ekologických infraštruktúr;
10. žiada Komisiu a členské štáty, aby zabezpečili, že opatrenia v oblasti manažmentu povodňových rizík sa zamerajú na predchádzanie škodám tým, že sa zmení využívanie pôdy a tam, kde je to možné, poskytne sa riekam viac priestoru; domnieva sa, že tieto opatrenia, ktoré spolupracujú s prírodou, a nebojujú proti nej, by chránili ľudí, majetok a životné prostredie a pomáhali pri dosahovaní udržateľného hospodárenia s vodou a plánovania využívania pôdy, ako aj cieľa EÚ na zachovanie biodiverzity a stratégie EÚ na prispôsobovanie zmene klímy;
11. poveruje svojho predsedu, aby postúpil toto uznesenie Rade, Komisii, vládam členských štátov a regionálnym a miestnym vládam zodpovedným v postihnutých oblastiach.
